
DEDICAŢIE: 

Pentru fete... 

Există în inima fiecărei femei adevărate o scânteie de foc ceresc, 
latentă în vremurile pline de lumină ale prosperității, dar care se 
aprinde și arde cu flacără vie în vremurile întunecate, potrivnice. 
Washington Irving 


MULȚUMIRI 


În primul rând, soțului meu pentru toată răbdarea şi pentru 
sprijinul său. A suportat singurătatea în nenumăratele nopţi și 
weekenduri când mă încuiam în dormitorul nostru ca să scriu 
această carte. Îi promit că investiţia sa se va dovedi profitabilă... 
până la urmă. 

Prietenei mele, Bekke, pentru... ei bine, pentru tot! Fără tine aș fi 
bâjbâit încontinuu prin tot ceea ce înseamnă Word, HTML, şi, da, tot 
ceea ce înseamnă să scrii. 

Și, nu în ultimul rând, tuturor cititorilor care evadează pe 
tărâmul literelor. Timpul şi reacţiile voastre sunt cel mai de preţ dar 
pe care îl puteţi oferi unui scriitor. Vă mulțumesc pentru că citiți! 


CAPITOLUL 1 
ÎN URMĂ CU UN AN 


- Nu! Întoarce aici, răcni K.C. în urechea mea dreaptă. 

Anvelopele Fordului Bronco al tatălui meu scrâșniră odată cu 
virajul brusc şi din scurt făcut pe o stradă plină de mașini. 

- Ştii, poate că nu ar fi trebuit să conduci chiar așa cum ţi-am 
sugerat, am izbucnit eu, deși nu îmi făcea deloc plăcere să fiu într-o 
maşină pe care nu o conduceam eu. 

- Și să te iei cu mâinile de cap de fiecare dată când nu demarez 
în trombă pe galben? Nu cred! îmi răspunse K.C. ca și cum mi-a citit 
gândurile. 


Am zâmbit pe furiș. Prietena mea cea mai bună mă cunoştea 
prea bine. Îmi plăcea să conduc cu viteză. Îmi plăcea să mă mişc în 
viteză. Mergeam cât de repede mă purtau picioarele şi conduceam 
cu viteză, dar în limitele legale. Mă repezeam spre fiecare stop şi 
semafor. Grăbește-te şi așteaptă, aceasta eram eu. 

Am auzit însă ritmurile muzicii bubuind în depărtare și nu am 
mai vrut să mă grăbesc. Pe şosea, mașinile stăteau înșirate una în 
spatele celeilalte, dezvăluind amploarea petrecerii la care aveam să 
mergem neinvitate. Apucasem cu îndârjire volanul, în timp ce mă 
strecuram într-un loc de parcare, la câteva case de locul petrecerii. 

- K.C? Nu cred că este o idee bună, am spus... Încă o dată. 

- Va fi bine, o să vezi! 

Mă bătu prietenește pe picior. 

- Bryan l-a invitat pe Liam. Liam m-a invitat pe mine, iar eu te 
invit pe tine. 

Tonul ei calm, dar hotărât, nu reuși să liniștească apăsarea pe 
care o simțeam în suflet. 

M-am uitat la ea şi mi-am desfăcut centura de siguranţă. 

- Bine, dar să ştii că am dispărut în secunda în care nu mă mai 
simt bine. Te poate duce Liam acasă. 

Am coborât din mașină şi am pornit-o agale să traversăm strada. 
Zarva de la petrecere se amplifica pe măsură ce ne apropiam de 
casă. 

- Nu dispari nicăieri. În două zile pleci și e momentul să ne 
distrăm. Indiferent ce se întâmplă. 

Tonul ei ameninţător reuși să-mi zguduie nervii și așa 
zdruncinați. 

În timp ce înaintam pe alee, ea rămase în urmă. Am presupus că 
îi scria lui Liam. Prietenul ei ajunsese mai devreme și își petrecuse 
aproape toată ziua cu prietenii lui, în timp ce eu și K.C. eram la 
cumpărături. 

Paharele de plastic Red Solo zăceau împrăștiate de-a valma pe 
gazon şi în casă era un permanent du-te-vino, oamenii bucurându- 
se de răcoarea înmiresmată a nopții de vară. Câţiva ţipi, pe care îi 
ştiam de la școală, se năpusteau pe ușa de la intrare și se alergau 
unul pe celălalt, în timp ce împroșcau în jur cu băutură. 

- Salutare, K.C. Ce mai faci, Tate? 

Tori Beckman stătea în ușă cu un pahar cu băutură în mână și-i 
povestea ceva unui băiat pe care nu îl cunoşteam. 

- Lăsaţi-vă cheile în bol, ne instrui ea, după care își îndreptă din 
nou atenția asupra partenerului de conversație. 

După ce m-am gândit puțin la ce îmi spusese, mi-am dat seama 
că, de fapt, îmi cerea să renunţ la propriile mele chei de la maşină. 

Am presupus că nu avea de gând să lase pe nimeni să conducă 
sub influenţa alcoolului în seara aceea. 

- Dar nu vreau să beau, am strigat ca să acopăr muzica. 

- S-ar putea să te răzgândeşti, mă provocă ea. Caz în care am 
nevoie de cheile tale de la mașină. 

Vizibil deranjată, am scotocit în poşetă şi apoi am pus cheile în 
bol. Ideea de a renunţa la una din portiţele mele de evadare mă irita 
la culme. Dacă nu aveam la mine cheile, nu puteam pleca de acolo 
repede în cazul în care aş fi dorit acest lucru. Sau dacă ar fi trebuit. 
Dacă se amețea de la prea multă băutură şi își părăsea postul de 
observație? Dacă lua cineva din greşeală cheile mele? Instantaneu 
mi-am amintit că mama mea obișnuia să-mi spună să nu mai pun 
atâtea întrebări cu dacă. Dacă atunci când. ajungem la Disneyland 
constatăm că este închis pentru curățenie generală? Dacă nu o să mai 
găsesc ursuleţi de jeleu în niciun magazin din oraș? Mi-am muşcat 
limba ca să nu izbucnesc în râs, amintindu-mi cât de tare se enerva 
din cauza întrebărilor mele care nu mai conteneau. 

- Uau! strigă K.C. în urechea mea. Fii atentă aici! 

Toţi cei de acolo, unii colegi de clasă cu noi, alţii nu, săreau în 
ritmul muzicii, râzând și trăind totul cu intensitatea maximă. 
Simţeam cum părul de pe mână mi se zburlește de atâta forfotă și 
entuziasm. Podeaua răsuna de ritmurile care se auzeau din boxe, iar 
eu am rămas fără glas văzând câtă energie se putea găsi într-un 
singur loc. Oamenii dansau, făceau giumbușlucuri, săreau, beau, 
jucau fotbal (da, fotbal) în sufragerie. 

- Ar fi bine ca el să nu-mi strice ziua, am spus cu o voce care 
răsună mai puternic decât de obicei. 

Nu mi se părea că ceream prea mult, să mă distrez la o petrecere 
cu prietena mea cea mai bună înainte să plec din oraş pentru un an 
de zile. 


Am scuturat din cap și m-am uitat la K.C, care îmi făcu cu ochiul, 
atotștiutoare. M-am dus spre bucătărie și de acolo, amândouă, de 
mână, ne-am croit drum prin marea îmbulzeală. 

Cum am intrat în bucătăria imensă, visul oricărei mame, am 
început să inspectez curioasă barul improvizat pe insula din mijloc. 
Blatul de granit era plin de sticle de alcool, în timp ce în chiuvetă 
erau căni și un vas cu gheață. Răsuflând din toți rărunchii, mi-am 
abandonat promisiunea de a nu pune picătură de alcool în gură. 
Devenise tentant să mă cherchelesc. 

Cât aș fi dorit să pot să-mi dau frâu liber, măcar pentru o seară! 

Ca să fiu sinceră, K.C. și cu mine mai testasem când și când 
rezervele de alcool dosite de ai mei şi mai fusesem în oraş pe la 
acele concerte care se lăsau cu petreceri. Cu toate acestea, trebuia 
să fiu atentă să nu fiu prinsă cu garda jos de anumite persoane de la 
acea petrecere. 

- Hei, Tate! Vino încoace, dragă! 

Jess Cullen puse mâna pe mine și mă strânse în brațe înainte să 
apuc să ajung la bar. 

- Ne va fi dor de tine, să ştii! Franţa, zici? Un an de zile? 

Umerii mei se relaxară în timp ce o îmbrățișam și eu pe Jess, iar 
muşchii nu-mi mai erau la fel de încordaţi cum erau când ajunsesem 
la petrecere. Cel puţin mai exista o persoană încântată că mă vede, 
în afară de K.C. 

- Cam așa, am dat eu din cap, oftând. Totul e aranjat ca să stau în 
gazdă la o familie și m-am înscris deja la cursuri. Mă întorc pentru 
ultimul an. Îmi ţii un loc în echipă? 

În toamna aceea, Jess concura pentru postul de căpitan al 
echipei de cros, iar competiţiile erau activităţile din liceu care aveau 
să-mi lipsească. 

- Dacă ajung căpitan de echipă, locul ţi-e asigurat, se făli ea, 
entuziasmată, fiind limpede că era ameţită de băutură. 

Jess fusese întotdeauna drăguță cu mine, în ciuda zvonurilor 
lansate despre mine în fiecare an şi a farselor jenante care aminteau 
tuturor motivul pentru care eram atât de neînsemnată. 

- Mersi, ne vedem mai târziu? am spus, apropiindu-mă puțin de 
K.C. 


- Sigur, dar dacă nu ne mai vedem, mult noroc în Franţa, strigă 
Jess, ieșind în paşi de dans din bucătărie. 

Privind după ea, am încremenit. Am simţit cum un sentiment de 
groază punea stăpânire pe mine, făcându-și încet loc în suflet și în 
stomac. 

Nu, nu, nu... 

Jared intră în bucătărie, iar eu am îngheţat. Era exact persoana 
pe care nu doream să o văd în seara aceea. Ne-am privit cu 
surprindere şi apoi imediat cu dezgust. 

Da. Eram obişnuită cu acea privire. Aceea de genul nu-te-înghit- 
aşa-că-fă-bine-şi-te-cară-naibii-de-pe-planeta-asta. 

Strânse din dinţi și am observat cum bărbia i se ridică uşor, ca și 
cum şi-ar afișa deja mutra de golan. Nu reușeam să-mi recapăt 
răsuflarea. 

Bătaia puternică din piept, extrem de familiară, îmi răsuna în 
urechi, iar în acel moment ar fi fost mult mai bine dacă m-aş fi găsit 
la sute de kilometri depărtare. 

De ce nu puteam avea şi eu parte de o seară de distracție 
normală ca orice fată? 

De atâtea ori în copilărie, crescând împreună ca vecini, am 
crezut că Jared era cel mai grozav. Era plăcut, generos și prietenos. 
Cel mai frumos băiat pe care îl văzusem vreodată. 

Părul bogat, castaniu, îi scotea în evidenţă tenul măsliniu, iar 
când îți zâmbea, dacă se întâmpla acest lucru, nu puteai să nu-l 
sorbi din priviri. Fetele erau atât de preocupate să îl urmărească pe 
coridoarele şcolii, încât intrau cu capul în pereţi. În sensul cel mai 
propriu al expresiei. 

Acel copil, însă, nu mai exista de mult timp. 

M-am întors repede ca să o găsesc pe K.C. la bar și, deși mâinile 
îmi cam tremurau, am încercat să îmi pregătesc ceva de băut. De 
fapt, îmi turnasem un Sprite, dar paharul roșu sugera că beam 
alcool. Acum că ştiam că era acolo, trebuia să rămân cât se putea de 
trează în preajma ticălosului. 

Se învârti în jurul barului și se opri în spatele meu. Simţindu-l 
atât de aproape, mă năpădi un val de căldură în tot corpul. Mușchii 
de pe pieptul lui atingeau materialul subțire al bluzei mele, iar eu 


simțeam în piept și în stomac un fior care făcu să mă cutremur din 
toată ființa. Calmează-te! Calmează-te, naibii, odată! 

Am luat niște gheață pe care să mi-o pun în băutură și mă 
forțam să îmi controlez respiraţia. Printr-o manevră în partea 
dreaptă, am reușit să ies din calea lui, dar brațul lui țâșni să ia un 
pahar și îmi blocă trecerea. Când am încercat să mă strecor prin 
partea stângă, pe lângă K.C, celălalt braţ se întinse după sticla de 
Jack Daniels. 

Prin cap îmi trecură zeci de scenarii diferite despre ce aș fi putut 
face în acele momente. Dacă i-aş trage un cot în stomac? Dacă i-aş 
arunca băutura în față? Dacă aș lua furtunul de la chiuvetă şi aș... 

Of, nu avea importanţă. În visele mele eram mult mai curajoasă. 
În visele mele, puteam să iau un cub de gheaţă și să fac lucruri pe 
care Dumnezeu nu i le îngăduia unei fete de șaisprezece ani, doar ca 
să îi tulbur comportamentul imperturbabil. Dacă? Dacă? 

Am vrut să stau departe de el în seara aceea, iar el stătea exact 
în spatele meu. Jared făcea astfel de lucruri doar ca să mă 
intimideze. Nu mă speria, doar mă intimida. Voia să fie sigur că ştiu 
că el avea controlul. Nu o dată îi îngăduisem nenorocitului să mă 
facă să mă ascund doar ca să nu mai fiu nevoită să suport rușinea 
sau supărarea. Să mă simt bine la o petrecere fusese prioritatea 
mea toată vara și uite cum, din nou, eram nevoită să înfrunt acea 
aşteptare înfiorătoare care îmi provoca noduri în gât. De ce nu 
putea să mă lase în pace? 

Întorcându-mă cu faţa la el, am observat cum i se ridicară 
colțurile gurii. Dar zâmbetul i se pierdu în privire, pe când își turnă 
în pahar o porție zdravănă de alcool. 

- K.C? Toarnă-mi şi mie niște Coca Cola aici, te rog. 

Jared i se adresă lui cu K.C, ridicând paharul, însă privirea lui era 
ațintită asupra mea. 

- Ăăă, da, bâigui K.C. ridicându-și privirea în cele din urmă. 

Îi turnă puţin suc lui Jared și mă privi agitată. 

Ca de obicei, Jared nu vorbea cu mine decât dacă trebuia să îmi 
arunce o ameninţare printre dinţi. Încruntă din sprâncenele 
întunecate, înainte să soarbă cu putere din pahar şi să se 
îndepărteze. 


Privindu-l cum iese din bucătărie, mi-am șters urma de 
transpiraţie rece care-mi apăruse pe frunte. Nu se întâmplase nimic 
şi nu îmi spusese nimic, însă cu toate acestea, simțeam același gol în 
stomac. 

lar el ştia că eram acolo. 

La naiba. 

- Nu pot face asta, K.C. 

Șoapta mea sfârşită contrazicea forța cu care strânsesem 
paharul. 

- Am făcut o greşeală să vin la petrecere. 

- Tate, nu! 

K.C. dădu din cap, recunoscând probabil în ochii mei o umbră de 
capitulare. 

Am aruncat paharul în chiuvetă și m-am îndreptat spre ieşire, 
făcându-mi loc prin marea de oameni cu K.C. pe urmele mele. 

Am înhăţat bolul de sticlă şi am început să-mi caut cheile. 

- Tate, nu pleci nicăieri, ordonă K.C, picurând amărăciune în 
fiecare cuvânt. Nu-l lăsa să câștige. Eu sunt aici. Liam este aici. Nu 
trebuie să te temi. 

Îşi înlănțui braţele în jurul umerilor mei, în timp ce eu îmi 
continuam căutările. 

- Nu mi-e frică de el, am sărit repede în defensivă, deși nici eu 
nu credeam ce-am spus. Pur şi simplu... nu mai pot. L-ai văzut și tu. 
Deja a început să-mi poarte sâmbetele. Sigur pune ceva la cale. De 
fiecare dată când merg la o petrecere, de câte ori mă relaxez la 
şcoală trebuie să se întâmple ceva jenant care să strice totul. 

Îmi căutam în continuare lanţul colorat de chei, în formă de 
ADN, dar îmi destinsesem fruntea și am schițat un zâmbet forțat. 

- E în regulă. Sunt bine, am încercat să o liniştesc, dar cuvintele 
ieşiră mult prea repede. Pur și simplu nu mai am chef să rămân și să 
văd ce pune la cale. Nemernicul n-are decât să-și roadă unghiile de 
foame în seara aceasta. 

- Tate, el vrea să pleci. Dacă tu pleci, el câştigă. E posibil să pună 
ceva la cale împreună cu ticălosul acela de Madoc, dar dacă rămâi și 
te ţii tare pe poziţii, câştigi tu. 

- Am ajuns la capătul puterilor, K.C. Mai bine plec acum furioasă, 
decât mai târziu plânsă toată. 


Mi-am îndreptat din nou atenția la bolul de sticlă. De câte ori 
alegeam dintr-un mănunchi de chei, mâinile mele nu reușeau să 
scoată la iveală unele care măcar să semene cu ale mele. 

- Ei bine, am strigat ca să acopăr muzica trântind bolul înapoi la 
locul său, se pare că oricum nu pot să plec. Cheile mele nu sunt aici. 

- Cum aşa? întrebă derutată K.C. 

- Nu sunt aici, am repetat uitându-mă prin cameră. 

Banii şi telefonul erau în geantă. Două portițe de scăpare erau 
asigurate. Îmi lipsea celălalt plan de evadare și simțeam cum pereţii 
se prăbuşeau peste mine. Prin cap îmi treceau înjurături şi 
slăbiciunea care mă copleșise mai devreme se transformă în furie. 
Mi-am încleștat pumnii. Desigur. Ar fi trebuit să ştiu că așa se va 
întâmpla. 

- E posibil să le fi luat cineva din greșeală, încercă ea să explice, 
dar ar fi trebuit să ştie că probabilitatea să se întâmple așa ceva era 
mai mică decât aceea de a pleca cineva devreme de la petrecere. 

Mie nu mi se întâmplau accidente. 

- Nu, ştiu exact unde sunt. 

Privirea mea se intersectă cu cea a lui Madoc, prietenul cel mai 
bun al lui Jared și acolitul lui, care era în cealaltă parte a încăperii 
lângă ușile care duceau spre curtea interioară. Rânji spre mine, 
după care îşi îndreptă atenția spre roşcata pe care o lipise de 
perete. 

M-am dus la el, tiptil, cu K.C. pe urmele mele, în timp ce scria 
mesaje într-o frenezie, probabil lui Liam... 

- Unde sunt cheile mele? l-am întrebat, întrerupându-l din 
goana spre următoarea sa aventură de o noapte. 

EI îşi desprinse ochii albaştri de la fată. Nu era cu mult mai înalt 
decât mine, poate doar cu câţiva centimetri, aşa că nu puteam spune 
că mă privea de sus, amenințător, ca Jared. Madoc nu mă intimida. 

Doar mă enerva. Se străduia din greu să mă facă de râsul lumii, 
dar știam că făcea ce îi cerea Jared. 

- Scufundate bine. Ai chef să înoţi, Tate? 

Rânji larg, dezvăluind un zâmbet care transforma majoritatea 
fetelor în cățeluși ascultători. Se vedea de la o poştă că savura 
fiecare secundă de amărăciune a mea. 

- Eşti un nemernic! 


Vocea mea era calmă, însă ochii-mi scăpărau de furie. 

Am ieșit în curtea interioară şi am început să mă uit cu atenţie în 
piscină. Vremea era numai bună pentru înotat și toată lumea se 
zbenguia în apă, aşa că am început să mă plimb în jurul piscinei, 
doar, doar îmi sărea în ochi, printre atâtea corpuri, strălucirea 
argintie a cheilor mele. 

Jared şedea relaxat la masă cu o blondă pe genunchi. Frustrarea 
mi se făcu ghem în stomac, dar am încercat să mă port cât mai 
firesc. Ştiam că fiecare gram de neplăcere a mea era, de fapt, 
plăcerea lui. 

Am zărit cu coada ochiului sclipirea de argint a cheilor, aşa că 
mă uitam după un băț sau o prăjină cu care să le apuc. Pentru că nu 
găsisem nimic, am încercat să apelez la ajutorul celor care înotau. 

- Hei, dacă nu te superi, îmi dai, te rog, cheile de acolo de jos? 

Tipul se uită la Jared, care stătea relaxat și privea toată scena, 
după care se îndepărtă de mine ca un laş. 

Minunat. Nu tu prăjină. Nu tu ajutor! Jared voia să mă vadă udă 
leoarcă. 

- Hai, Tate! Dezbrăcarea și fuga după chei! strigă Madoc de la 
masa lui Jared. 

- la mai taci, Madoc! Nu e nicio-îndoială că tu le-ai aruncat, așa 
că ce-ar fi să te duci tu după ele? 

Liam, iubitul lui K.C, ni se alăturase și, ca de obicei, îmi lua 
apărarea. 

Mi-am dat jos șlapii și m-am îndreptat spre marginea piscinei. 

- Tate, aşteaptă! Mă duc eu, se oferi Liam. 

- Nu, am dat eu din cap, dar îți mulţumesc oricum, i-am răspuns 
zâmbind. 

Un an întreg, îmi spuneam, savurându-mi promisiunea. Urma să 
stau departe de Jared un an de zile. 

Am plonjat cu mâinile înainte, iar apa îmi răcori pielea 
înfierbântată. Corpul se relaxa imediat, bucurându-se de plăcerea 
oferită de piscină. Nu auzeam nimic, nicio pereche de ochi nu era 
ațintită asupra mea. Savuram tihna acelor clipe, un sentiment pe 
care îl mai aveam doar atunci când alergam. 

Am continuat scufundarea înotând bras. Doi metri și jumătate 
erau floare la ureche, așa că ajunsesem la chei imediat. Ținându-le 

strâns în mână, am ieşit la suprafață fără prea multă tragere de 
inimă, lăsând să iasă tot aerul pe care îl trăsesem în piept. 

- Ooo! 

Aplauzele se auzeau de pe margine, dar nu erau pentru mine. 

Trebuia să ies din piscină şi să dau ochii cu toți de la petrecere 
în timp ce apa curgea șiroaie de pe mine. Aveau să râdă şi să facă tot 
felul de glume pe seama mea. Urma să îndur câteva comentarii, 
după care aveam să merg acasă și să mănânc o cantitate de dulciuri 
egală cu greutatea mea. 

Am înotat uşor până la marginea piscinei, am ieșit, mi-am 
scuturat părul și m-am încălțat cu sandalele. 

- Eşti bine? 

K.C. se apropie de mine, cu vântul adiindu-i prin părul de 
abanos. 

- Da, bineînţeles. E doar apă! 

Nu puteam să o privesc în ochii. 

O luasem din nou de la capăt! Bătaia de joc a tuturor! Rușinea! 
Însă K.C. nu mă învinovăţise niciodată! 

- Să plecăm de aici! 

Mă strânse de braţ, iar Liam venea în urma noastră. 

- Stai o secundă, m-am oprit și l-am privit pe Jared care mă 
provoca în continuare cu ochii lui căprui. 

M-am dus la el, deși ştiam că nu era o idee bună, mi-am 
încrucişat braţele și l-am înfruntat din priviri. 

- Plec peste două zile şi doar atât poți? 

Ce naiba făceam? 

Jared mă ţintui cu un zâmbet ostil, în timp ce împărțea cărțile de 
joc pe masă. 

- Să te distrezi în Franţa, Tatum. Voi fi aici când te întorci. 

Amenințarea lui mă făcu să vreau să-l lovesc. Îmi doream să-l 
provoc la un joc doar între noi doi. 

În plus, nu aveam de gând să las acea ameninţare să mă 
urmărească un an de zile, cât urma să fiu plecată. 

- Eşti un laş. Singurul mod în care te simţi bărbat este atunci 
când te iei de mine. Dar îţi va veni şi ție rândul. 

Mi-am încleştat pumnii în timp ce îmi lăsam mâinile să cadă pe 
lângă corp şi toată lumea de la masă, dar și de la petrecere, urmărea 
schimbul nostru de replici. 

- Încă mai ești aici? pufni Jared, iar în jurul meu nu se mai 
auzeau decât chicote de râs. Du-te acasă. Nimeni nu vrea să-ţi vadă 
pe aici fundul înțepat. 

Jared abia dacă se uita la mine în timp ce împărțea în continuare 
cărțile de joc. Fata din braţele lui chicoti și se lipi şi mai tare de el. 
Senzaţia de prăbușire din sufletul meu durea. Îl urăsc. 

- Hei, atenţie toată lumea! Priviţi! strigă Madoc în timp ce eu 
abia mă ţineam să nu izbucnesc în lacrimi. I s-au întărit sfârcurile. 
Jared, cred că o exciţi. 

Îndemnul lui Madoc răsună în toată curtea şi toată lumea începu 
să huiduie şi să râdă. 

Am închis ochii îngrozită, deoarece îmi amintisem că eram 
îmbrăcată cu un maiou alb, iar apa mă înfrigurase. Primul meu 
instinct a fost să-mi încrucișez braţele peste piept, dar astfel şi-ar fi 
dat seama toţi că reușiseră să mă supere. La naiba, deja știau asta. 
Îmi ardea faţa de atâta umilinţă. 

Nenorocitul. 

Aveam să mă duc acasă plânsă. Nu era nicio îndoială. 

Am deschis ochii și simțeam cum mă înroșesc văzând cât de 
mult îi amuza pe toţi de acolo hărţuirea pe care trebuia să o suport 
în seara aceea. Jared privea fix masa de joc, cu nările fremătând şi 
ignorându-mă. După atâţia ani, comportamentul său continua să mă 
bulverseze. Fuseserăm prieteni, iar eu încă încercam să găsesc în 
privirea lui băiatul pe care îl ştiam. Dar la ce folos să mă agăţ de o 
amintire a ceea ce fusese el odată? 

- De ce mai e încă aici? întrebă blonda din braţele lui Jared. E 
specială sau ce? Nu e în stare să priceapă o aluzie? 

- Chiar aşa, Tate. L-ai auzit pe Jared. Nimeni nu vrea să fii aici. 

Madoc pronunţă cuvintele rar, ca şi cum nu m-ar fi dus capul să 
pricep. 

Mi se puse un nod în gât. Nu mai puteam înghiţi și fiecare 
respirație mă durea. Era prea mult. Ceva se rupse în mine. Am 
ridicat pumnul și i-am ars una lui Madoc exact în nas. Căzu în 

genunchi cu mâinile pe față, în timp ce sângele îi șiroia printre 
degete. 

Lacrimile îmi încețoșaseră privirea, iar suspinele îmi umplură 
gâtul. Înainte să le pot oferi alt motiv de distracţie, am plecat cât am 
putut de repede spre casă, ieşind pe ușă fără să mă uit în urmă. 

Am urcat în mașină, cu K.C. în dreapta şi cu Liam în spate. Nici 
nu mi-am dat seama că fuseseră lângă mine tot timpul. Îmi stătea pe 
limbă să-i întreb ce reacție avusese Jared, însă brusc mi-am dat 
seama că nici măcar nu îmi păsa. Să-l ia dracu. 

Priveam pe geam, lăsând lacrimile să mi se usuce pe obraz. Liam 
şi K.C. nu spuneau nimic, probabil pentru că nu ştiau ce să spună 
sau ce să facă. 

Tocmai îl pocnisem pe Madoc. Tocmai îl pocnisem pe Madoc. 
Recent descoperita schimbare a mea de atitudine mă copleşi, drept 
urmare am izbucnit în râs. Pur și simplu. 

Am inspirat adânc şi am lăsat aerul să iasă puțin câte puţin. 

- Eşti bine? mă privi K.C. 

Ştia că nu mai făcusem aşa ceva niciodată, dar îmi plăcuse acel 
sentiment de teamă amestecată cu putere, pe care îl simțisem. 

La naiba, ultimul lucru pe care voiam să îl fac era să mă duc 
acasă. Poate urma ca în seara aceea să îmi fac un tatuaj. 

- Dacă stau să mă gândesc bine, da, sunt ok. 

Era ciudat să spun asta, dar era adevărul. Mi-am şters lacrimile 
şi m-am uitat la prietena mea. 

- Mă simt bine. 

Tocmai voiam să pun cheia în contact, când se auzi vocea lui 
Liam: 

- Nu te îmbăta cu apă rece, Tate. Tot aici te întorci, până la urmă. 

Într-adevăr. Asta cam așa era. 


CAPITOLUL 2 
ÎN PREZENT 


- Aşadar... cum e din nou acasă? 

Vorbeam cu tata pe laptopul pe care mi-l cumpărase când am 
plecat în Europa. 

- E minunat, tati. Totul e aranjat. 

Am început să număr pe degete. 

- Am mâncare, am bani, nu am adulţi prin preajmă și mai e nişte 
bere jos în frigider care a rămas de la tine. Îmi miroase a 
petreeeecere, am glumit eu. 

Însă nici tata nu se lăsă mai prejos. 

- Vezi că am și niște prezervative în baie. Folosește-le dacă ai 
nevoie. 

- Tată, am sărit ca arsă, cu ochii mari de uimire. Taţii nu ar 
trebui să spună cuvinte ca prezervativ, cel puţin nu în preajma 
fetelor lor. Ai depășit... limita. 

Am izbucnit în râs. Era tatăl pe care şi-i doreau toate prietenele 
mele. Avea câteva reguli simple: să-i respecţi pe cei în vârstă, să ai 
grijă de corpul tău, să termini ce ai început și să-ți rezolvi singur 
problemele. Dacă luam note bune, dacă demonstram stăpânire de 
sine și urmam cele patru reguli, avea încredere în mine. Dacă el își 
pierdea încrederea în mine, îmi pierdeam și eu libertatea. Așa este 
un părinte militar. Simplu. 

- Şi ce planuri ai pentru weekend? mă întrebă tata, trecându-și 
mâna prin părul blond care începuse să încărunțească. 

Moștenisem de la el culoarea, dar nu și pistruii, din fericire. 
Ochii săi, pe vremuri de un albastru vibrant, erau acum lipsiţi de 
strălucire din cauza oboselii, iar cămașa și cravata îi erau șifonate. 
Muncise prea mult. 

M-am tolănit picior peste picior în patul meu mare, fericită că 
mă aflam din nou în vechea mea cameră. 

- Păi, ar mai fi o săptămână până începe școala, aşa că miercuri 
mă văd cu consilierul de orientare profesională ca să discutăm 
despre orarul pe care îl voi avea în toamnă. Sper că orele 
suplimentare pe care le-am făcut anul trecut îmi vor fi de folos când 
voi scrie scrisoarea de intenție pentru Universitatea Columbia. Și 
consilierul mă ajută cu asta. Mai trebuie să fac niște cumpărături şi, 
bineînţeles, să văd ce mai face K.C. 

Voiam să încep să-mi caut şi o mașină, dar el mi-ar fi spus să 
aştept până la Crăciun, când urma să vină acasă. Nu că nu m-aș fi 
descurcat şi singură, dar ştiam că îşi dorea să facem asta împreună, 
aşa că nu aveam de gând să-i stric plăcerea. 

- Aș vrea să fii aici, să mă ajuţi cu proiectul de cercetare pentru 
Olimpiada de Științe, am schimbat eu subiectul. Bănuiesc că ar fi 
trebuit să facem asta când am venit în vizită la tine astă-vară. 

Tatăl meu ieşise din armată după ce a murit mama, acum optani 
de zile, iar acum lucra în Chicago, la o oră distanţă, pentru o 
companie care construia avioane şi le vindea în toată lumea. În 
prezent se afla într-o călătorie prelungită în Germania, unde ținea 
cursuri tehnice de instruire. După ce anul meu la Paris s-a încheiat, 
m-am dus să-l vizitez la Berlin. Mama ar fi fost fericită să vadă că am 
călătorit și că aveam de gând să călătoresc cât se putea de des şi 
după ce aveam să termin liceul. Îmi lipsea tare mult, mai mult acum 
decât atunci, după ce murise. 

În acel moment, o pală de vânt rece deschise pe neașteptate 
ușile de la glasvandul camerei. 

- Aşteaptă puţin, tată. 

Am sărit din pat și am alergat la ușă să arunc o privire afară. 

Vântul îmi mângâia cu intensitate constantă brațele și picioarele 
goale. M-am aplecat peste balustradă ca să fac inventarul frunzelor 
luate de vânt și a coșşurilor de gunoi care se rostogoleau. Mirosul 
florilor de liliac era purtat de vânt prin uşile mele din copacii 
răspândiţi pe strada noastră, Aleea înstrăinării. 

Se apropia o furtună, anunţată de aerul încărcat de electricitate. 
M-am înfiorat, dar nu din cauza adierilor răcoroase, ci din cauza 
bucuriei că se apropia furtuna. lubeam ploile de vară. 

- Hei, tati, l-am întrerupt din discuţia pe care auzeam că o avea 
cu cineva. Trebuie să plec. Cred că se apropie o furtună şi ar trebui 
să verific toate geamurile. Ne auzim mâine? 

Mi-am frecat braţele ca să alung frigul. 

- Sigur, draga mea. Oricum, și eu trebuie să plec. Ţine minte 
doar că pistolul este în sertarul măsuței de la intrare. Sună dacă ai 
nevoie de ceva. Te iubesc. 

- Şi eu te iubesc, tată. Vorbim mâine, am strigat eu peste umăr. 

Am închis laptopul, am luat pe mine bluza neagră cu glugă 
cumpărată de la Seether și am deschis, din nou, ușile de la camera 
mea. În timp ce priveam atentă copacul de afară, îmi năvăliră în 
minte amintiri nepoftite din vremurile în care obișnuiam să stau în 


14 


acel copac şi să mă bucur de ploaie. Multe dintre acele momente le 
trăisem împreună cu Jared... pe vremea când încă eram prieteni. 

Am privit repede în sus și am observat că geamul lui era închis 
şi nici nu se vedea vreo lumină din casa care se afla la nici zece 
metri distanță. Cu copacul ca o scară între geamurile noastre de la 
dormitor, casele păreau lipite una de cealaltă. 

În anul în care fusesem plecată, m-am luptat încontinuu cu 
impulsul de a o întreba pe K.C. despre el. După tot ceea ce îmi 
făcuse, mai era încă ceva în mine care ducea dorul băiatului cu care 
mă trezeam în gând în fiecare dimineaţă și care îmi fusese alături 
toată copilăria. Dar acel Jared nu mai exista. Îi luase locul un ticălos 
ursuz şi nesuferit, care nu mă băga deloc în seamă. Am închis 
glasvandul și am tras draperiile transparente de culoare neagră. 

Câteva minute mai târziu, cerul crăpă de un trăsnet puternic și 
începu să plouă. 


x k k 


Mai târziu, în noapte, creierul meu refuza să ignore tunetele şi 
izbitul continuu al crengilor de casă, așa că am aprins cu un 
bobârnac veioza de la capul patului şi m-am strecurat printre uși să 
văd furtuna. Am văzut lumina unor faruri grăbindu-se periculos. Mi- 
am înclinat capul într-o parte, cât de tare am putut, și am reușit să 
văd un Boss 302, negru, care ambala să intre pe aleea din fața casei 
lui Jared. Mașina derapă uşor înainte să dispară rapid în garaj. Era 
un model nou, cu o dungă groasă, roşie ca la maşinile de curse, pe 
toată lungimea ei. Nu o mai văzusem niciodată până atunci. Ştiam că 
Jared avea o motocicletă și un Mustang GT, așa că maşina aceea 
putea fi a oricui. 

Era posibil să am un vecin nou? 

Nu eram sigură dacă acest lucru mă bucura sau, dimpotrivă, mă 
întrista. 

Pe de altă parte, mașina aceea era categoric pe gustul lui Jared. 

După aproximativ un minut, pe podeaua apartamentului meu se 
proiectă o lumină slabă, venind din camera lui Jared. Am reușit să 
văd o siluetă întunecată care se mişca în spatele jaluzelelor lui. Am 

început să simt furnicături în vârful degetelor şi mi-era cu neputinţă 
să le mișc. 

Am încercat să-mi îndrept din nou atenția asupra fantasticei 
dezlănţuiri a rafalelor de ploaie, dar inima îmi sări din piept din 
cauza sunetului făcut de jaluzele lui Jared care se ridicară și a 
revărsării de lumină care invadă spațiul dintre cele două case. Am 
mijit ochii și l-am văzut pe Jared cum își ridică geamul și se aplecă 
în furtuna din noapte. 

La naiba. 

Părea că și el urmărea același spectacol ca şi mine. Abia îi 
întrezăream faţa printre împroşcările dese de frunze, dar mi-am dat 
seama când m-a văzut. Braţele i se încordară de la cum își sprijinea 
toată greutatea pe pervaz, iar capul era aplecat în direcția mea, 
nemișcat. Aproape că-mi puteam imagina cum mă sfredelea cu ochii 
lui căprui-închis, ca de ciocolată. 

Nu făcu semn cu mâna şi nici nu dădu din cap. De ce-ar fi făcut- 
o? Era de așteptat că absența mea nu îl făcuse să prindă drag de 
mine. Mai demult, mă încercau sentimente de groază și de anxietate 
când tipul acesta era în preajma mea, acum... nu simțeam altceva 
decât un amestec ciudat de agitaţie și nerăbdare să văd ce se 
întâmplă. 

Am făcut ușor un pas înapoi ca să închid și să asigur ușile. 
Ultimul lucru pe care îl doream era să mă împiedic și să dau în 
vileag sentimentele care clocoteau sub calmul meu aparent. Cât 
fusesem plecată, îmi mai zburase gândul la Jared, însă nu mi-am 
bătut prea mult capul cu el, gândindu-mă că timpul şi distanţa îl vor 
mai îmblânzi. 

E posibil ca aşteptările mele să fi fost prea optimiste. 

Sau poate că tot rahatul acesta nu mă mai afecta atât de tare. 


CAPITOLUL 3 


- Deci, l-ai văzut? 

K.C. se aplecă peste pragul ușilor mele duble, privind spre casa 
lui Jared. 

Nu era nevoie să întreb despre cine vorbea. 

- Nu... ei bine, ba da. Oarecum. Am văzut aseară un Boss, care 
arăta bine, intrând în garajul lui. Să fi fost el? 

Nu voiam să îi spun lui K.C. că îl văzusem la geam. În speranţa 
unui răgaz de câteva zile până să ajungem din nou față în faţă, 
încercam să păstrez liniștea pe care o căpătasem în anul cât 
fusesem plecată. 

Sortam în continuare hainele din bagaje, separând ceea ce 
trebuia pus în dulap de ceea ce trebuia pus la spălat. 

- Da. A schimbat GT-ul la puţin timp după ce ai plecat și a 
cumpărat-o pe asta. Cred că şi-a câştigat un renume concurând cu 
ea la Loop. 

La auzul cuvintelor ei, degetele mele strânseră și mai tare 
umerașul. Un sentiment de dezamăgire mă străbătu prin tot corpul 
când mi-am dat seama câte lucruri se schimbaseră în anul în care 
fusesem plecată. Când eram mai mici, Jared şi cu mine plănuiserăm 
să transformăm împreună o maşină cu care să concurăm la Loop. 

- E o mașină tare. 

Nu îmi făcea plăcere să recunosc acest lucru. 

Jared obișnuia să repare împreună cu tatăl meu şi cu mine 
vechiul Chevrolet Nova al tatălui meu. Eram amândoi învăţăcei 
sârguincioşi şi luam în serios măiestria de care era nevoie ca să 
aduci o mașină în stare excelentă de funcţionare. 

- Oricum, am continuat eu, sper ca anul acesta să fie mult prea 
ocupat cu serviciul şi cursele ca să-mi mai iasă în cale. 

Mă plimbam prin cameră punând lucruri la locul lor, însă 
creierul meu pulsa cuprins de iritare. 

K.C. plecă de lângă ușă şi plonjă, pe burtă, în pat. 

- Ca să fiu sinceră, eu una abia aștept să văd ce mutră va face 
când te va vedea. 

Îşi sprijini capul pe mână, aruncându-mi un rânjet provocator. 

- Şi de ce, mă rog? am mormăit în timp ce mă îndreptam spre 
pat ca să potrivesc din nou alarma ceasului deșteptător. 

- Pentru că arăţi grozav. Nu ştiu ce s-a întâmplat între voi doi, 
dar ştiu că nu va mai putea să te ignore. Niciun zvon și nicio farsă 
nu va ține băieții departe de tine şi, mai mult ca sigur, Jared îşi va 
roade unghiile de supărare că s-a purtat urât cu tine. 

K.C. ridică poznaş din sprâncene. 

Habar n-aveam ce voia să spună cu arăţi grozav. Din câte știam 
eu, arătam aşa cum am arătat întotdeauna. 1 metru 73 înălțime, păr 
blond, care cădea peste umeri şi ochi albaștri-închis. Mersul la sală 
mă făcea să vărs, însă continuam să mă antrenez, ca să mă păstrez 
în formă pentru campionatul de cros. Singura diferenţă era culoarea 
pielii. După toate călătoriile pe care le făcusem în vara aceea şi după 
cât mă plimbasem prin soare, eram destul de bronzată. Dar, în timp, 
bronzul avea să se ducă, iar pielea mea urma să revină la culoarea ei 
ştearsă. 

- Oh, nu i-a fost niciodată greu să mă ignore. Îmi doresc să-i fi 
fost. 

Am tras aer printre dinţi și am zâmbit. 

- Am avut un an extraordinar. Oamenii pe care i-am întâlnit, 
locurile pe care le-am vizitat. Au pus lucrurile în cu totul altă 
lumină. Am un plan și nu îl voi lăsa pe Jared Trent să mi-l 
zădărnicească. 

M-am așezat pe pat și am lăsat să-mi scape un oftat. 

K.C. mă luă de mână. 

- Nu te îngrijora, draga mea. Va trebui să descurci până la urmă 
rahatul acesta. Până una alta, peste nouă luni terminăm școala. 

- Despre ce vorbești? 

- Vorbesc despre preludiul acesta dintre tine şi Jared, ciripi K.C. 
cu o față serioasă, în timp ce sări din pat direct în dulapul meu. Nu 
poate continua la nesfârșit, strigă dinăuntru. 

Preludiu? 

- Pardon? 

Preludiu era un cuvânt cu conotaţie sexuală și doar ideea de a 
folosi cuvintele Jared şi sex în aceeaşi propoziție îmi făcu stomacul 
să se întoarcă pe dos. 

- Domnişoară Brandt, nu-mi spune că nu te-ai gândit la asta 
niciodată. 

K.C. scoase capul din dulap și vorbea cu accent sudist, arcuindu- 
şi sprâncenele și ducându-și mâna la inimă. Ridică o rochie de-a 
mea în dreptul ei şi se admira în oglinda în mărime naturală lipită 
de ușa dulapului meu. 

Preludiu? Întorceam cuvântul pe toate fețele, încercând să 
înțeleg ce voia să spună, până când, în cele din urmă, în mintea mea 
se făcu lumină. 

- Crezi că felul în care se poartă cu mine este un preludiu? 
aproape că ţipam la ea. Ce să spun. A fost preludiu când, în anul 
întâi de liceu, a spus unei școli întregi că sufăr de sindromul 
colonului iritabil și toată lumea scotea sunete pârțâitoare când 
treceam pe coridor. 

Tonul sarcastic nu reușea să-mi ascundă furia. Cum putea crede 
că așa ceva era preludiu? 

- Şi da, a fost erotic de-a dreptul atunci când, în clasa a X-a, a 
aranjat să primesc de la un magazin, în timpul orei de matematică, o 
cutie de unguent împotriva candidozei. Dar ce m-a înfierbântat cel 
mai tare, de aproape că îmi venea să sar pe el, a fost când a lipit pe 
ușa de la dulapul meu de la școală broșuri despre negi genitali, în 
condiţiile în care este de neimaginat faptul că o persoană care nu 
are activitate sexuală ar putea avea o boală care să se transmită 
astfel. 

Toate resentimentele pe care le crezusem uitate, reveniseră cu 
vârf şi-ndesat. Nu iertasem și nu uitasem nimic. Clipind des, m-am 
transportat mental înapoi în Franța. Brânză Port Salut, pâine 
franțuzească, bonbons. Am pufnit la gândul că poate nu iubeam 
Franţa, ci mâncarea franțuzească. 

K.C. mă privea fix, cu ochii mari. 

- Ah, nu, Tate! Nu mă refeream la un preludiu sexual. Tipul chiar 
te urăşte. Ceea ce voiam să spun este că, poate, ar fi momentul să te 
răzbuni. Nu crezi că ar fi cazul să intri în joc? Dacă el te provoacă, îi 
răspunzi cu aceeași monedă. 

Am așteptat să văd efectul cuvintelor ei. Dar continuă: 

- Tate, tipii nu se poartă urât cu fetele atrăgătoare fără motiv. 
De fapt, toţi băieţii își consumă energia cu un singur scop: să facă 
sex. Nu vor să le scadă şansele, aşa că rareori se poartă urât cu orice 
tipă... asta dacă tipa nu i-a trădat, cugetă ea. 

K.C. avea dreptate până la un punct. Știam acest lucru. Trebuia 
să existe un motiv pentru care Jared se purtase așa cu mine. 
Aproape că mi-am distrus creierul încercând să găsesc o explicaţie. 

Era distant și rece cu toată lumea, însă cu mine fusese de-a dreptul 
crud. 

De ce eu? 

M-am ridicat şi am continuat să-mi pun hainele în dulap, cu 
eșarfele atârnate pe umăr. 

- Dar eu nu l-am trădat pe Jared. Ți-am spus de o sută de ori, am 
fost prieteni, după care a plecat câteva săptămâni în vacanţa de 
vară, înainte de clasa a IX-a, și s-a întors complet schimbat. Nu mai 
voia să aibă de-a face cu mine. 

- Ei bine, nici nu vei afla până când nu te implici. Ca atunci, 
înainte să pleci în Franţa. În seara aceea ai ripostat şi asta trebuie să 
faci în continuare. 

K.C. mă bombarda cu sfaturi de parcă eu nu mă gândisem la 
același lucru în ultimul an. Scăpasem de furie în seara petrecerii lui 
Tori Beckman, însă nu ajuta la nimic să mă cobor, din nou, la nivelul 
lui Jared. 

- Ascultă, am rostit pe un ton liniștit în încercarea de a părea 
calmă. 

Sub nicio formă nu mă mai las atrasă în vreo situaţie nefericită cu 
tipul acesta, mi-am jurat în gând. 

- Vom avea un an grozav. Sper că Jared a uitat de mine. Dacă e 
aşa, atunci ne vom putea ignora reciproc liniștiți până la ceremonia 
de absolvire. Dacă nu, atunci voi proceda cum voi crede de cuviinţă. 
Am lucruri mult mai importante de făcut. El și cu cretinul de Madoc 
nu au decât să împungă și să persifleze cât vor. Nu am de gând să le 
mai acord vreo importanţă. Nu îi las să îmi strice ultimul an de 
şcoală. 

M-am oprit și m-am uitat la ea. 

Căzuse pe gânduri. 

- În regulă, spuse ea mulțumită. 

- În regulă? 

- Da, aşa am spus. 

Și încheie discuţia. Umerii mi se relaxară. Ea voia ca eu să fiu 
David, când Jared era Goliat, iar eu nu voiam decât să fac tot ce pot 
ca să fiu admisă la Universitatea Columbia și ca să câștig un premiu 
la Olimpiada de Ştiinţe. 

- În regulă, am spus şi eu, schimbând rapid subiectul. Așadar, 
tata nu vine acasă decât peste trei luni. În ce belele aș putea intra 
până atunci? Crezi că aş putea depăși ora limită la care trebuie să 
ajung acasă cât timp este plecat. 

Aranjam în continuare hainele. 

- Nu-mi vine să cred că tatăl tău te lasă singură trei luni. 

- Ştie că ar fi ridicol să mă pună să stau cu bunica, să merg la o 
școală nouă și apoi să vin acasă de Crăciun, când se întoarce și el. E 
ultimul an de școală. E important, iar el înțelege acest lucru. 

Bunica avusese întotdeauna grijă de mine când tata era plecat, 
dar sora ei era bolnavă şi avea nevoie de îngrijire constantă. Așa că, 
de data aceasta eram pe cont propriu. 

- Sigur că da, bunica ta locuieşte la doar două ore distanță, așa 
că te poți trezi cu ea aici oricând, sublinie K.C. Am putea risca să 
dăm şi o petrecere? 

Ştia că sunt o fire prăpăstioasă, așa că folosi un ton precaut. 
Părinții mei mă crescuseră încurajându-mi independenţa, dar fără 
să uit de bunul-simţ. K.C. fusese dezamăgită de prea multe ori, în ce 
mă privește, de lipsa unei atitudini de genul puțin îmi pasă. 

- În acest fel nu vei depăşi ora limită de ajuns acasă deoarece... 
vei fi... acasă, spuse ea cu înţelepciune. 

Inima mi se strânse la gândul unei petreceri date pe furiș, însă 
trebuia să recunosc că îmi doream mult să fac ceva. 

- Presupun că o petrecere când părinţii nu sunt acasă este un 
ritual de inițiere în viața oricărui adolescent, am spus înghițind în 
sec, amintindu-mi că eu nu aveam decât un părinte. 

Deşi mama murise cu mult timp în urmă, încă sufeream în 
fiecare zi. M-am uitat la poza de pe măsuţa de lângă patul meu, 
ultima în care eram împreună. Eram la un meci al echipei White 
Sox, părinții mei îmi sărutau fiecare câte un obraz, iar eu îmi 
țuguiasem buzele ca un peşte. 

K.C. mă bătu prieteneşte pe spate. 

- O vom lua încetișor. Pentru început putem doar să forțăm 
regulile, nu să le încălcăm direct. Ce spui dacă mai întâi inviţi la tine 
acasă un tip și abia apoi chemi mai multă lume? 

Puse mâna pe o bluză neagră pe care o cumpărasem de la Paris 
şi se uită cum îi venea. 

- Da, nu știu ce să zic, dar cred că tata ar fi mult mai neliniștit 
dacă aș invita acasă un singur tip, decât dacă aş da o petrecere 
pentru o gloată de adolescenți. Și să știi că mai încalc și eu regulile 
din când în când. Conduc cu viteză, nu traversez întotdeauna la 
trecerile de pietoni și... 

Vocea mi se stinse treptat în momentul în care buzele mele se 
adunară într-un rânjet. K.C. şi cu mine puteam fi şi aventuroase, dar 
nu voiam să pierd încrederea pe care tatăl meu o avea în mine. Nici 
măcar nu încercam să încalc regulile. Îl respectam prea mult. 

- Da, bine, Maica Teresa, mormăi K.C. cu indiferenţă, în timp ce 
începu să frunzărească prin nişte poze pe care le făcusem în anul în 
care fusesem plecată. Şi zici că vorbești franceza fluent? 

- Ți-aş putea spune câteva cuvinte folositoare. 

Faţa mea rămase impasibilă. Fără să-și ridice ochii din pozele pe 
care le avea în mână, luă o pernă și o aruncă spre mine. După trei 
ani de prietenie statornică puteam schimba între noi ironii 
inofensive ca pe haine. 

Am intrat în baie şi am strigat: 

- Aşadar rămâi la cină? Am putea comanda pizza. 

- În seara asta trebuie să stau acasă, strigă la rândul ei. Liam 
este invitat la cină. Mama devine tot mai agitată în legătură cu 
relația noastră şi vrea să îl vadă mai des. 

Pronunţă cuvântul relație de parcă ar fi avut dublu sens. 

Liam și K.C. erau împreună de doi ani şi, de ceva timp, aveau şi 
relații sexuale. Cu siguranță mama ei suspecta că relaţia lor 
progresase. 

- O, ho, ho, sergentul Carter e pe urmele voastre? am mormăit în 
timp ce-mi împingeam valiza, acum goală, sub pat. 

Îi spuneam sergentul Carter mamei lui K.C. deoarece era tipul de 
mamă autoritară. K.C. avea puţină intimitate și trebuia să dea 
raportul pentru tot ce făcea. Oricum, acest lucru nu o făcea decât să 
țină și mai multe lucruri secrete. 

- Sunt sigură. Mi-a găsit cămașa de noapte şi parcă a înnebunit. 

K.C. se ridică de pe pat şi își înhăță poșeta. 

- Mi-ar fi plăcut să văd cum te-ai scos din situaţia aia. 

Am închis lumina în dormitor și am urmat-o în jos pe scări. 

- Dacă părinţii mei ar fi ca tatăl tău, poate că nu aş mai fi atât de 
stresată când trebuie să le spun anumite lucruri, bâigui K.C. 

Eu eram sigură că nu îi voi spune tatălui meu despre prima mea 
dată, indiferent când s-ar întâmpla. 

- Ei bine, ne vedem mâine sau când ne-om vedea. Atâta timp cât 
e înainte să înceapă şcoala. 

- Cu siguranţă ne vedem mâine. 

Mă strânse tare în braţe. 

- Trebuie să mă aranjez înainte de cină. Vorbim mai târziu, 
spuse și ieşi ca fulgerul pe uşă. 

- Pe curând. 


CAPITOLUL 4 


- Afurisit să fie! am urlat la tavanul din cameră, iluminat acum 
de farurile maşinii unui alt petrecăreț ce sosea. 

Un sentiment de dâjă-vu mă izbi în momentul în care casa de 
alături răsună de muzică şi voci. Zilele în care uitasem de 
petrecerile sălbatice pe care le dădea Jared fuseseră o 
binecuvântare. Vibrația permanentă provocată de motoarele turate, 
fetele care ţipau, de plăcere speram eu, se auzeau deja de două ore 
şi păreau să nu contenească. Mușchii mei se încordau la fiecare 
sunet nou. 

Am privit din nou ceasul de pe măsuţa de lângă pat, dorindu-mi 
să nu mai arate cum trec minutele. Era după miezul nopţii, iar în 
cinci ore eu trebuia să mă întâlnesc cu echipa de alergare pentru 
antrenamentul săptămânal. Mă gândeam că trebuia să mă trezesc, 
dar asta presupunea să pot dormi mai întâi. 

lar acest lucru nu avea să se întâmple fără o intervenţie. 

Nu crezi că e momentul să ripostezi? Cuvintele lui K.C. Îmi 
răsunau în minte. 

Nu era nicio şansă ca Jared să facă mai puţin tărăboi dacă îl 
rugam eu, totuși diplomata din mine se gândi că merita să facă o 
încercare. Vechea Tate ar fi stat în pat trează toată noaptea, prea 
intimidată de cel care se purta brutal cu ea ca să îl roage să dea 
muzica mai încet. Acum însă, oboseala fizică şi psihică spulberă și 
ultima fărâmă de răbdare. 

Poate, doar poate, că Jared îşi scosese din fund prăjina și reușise 
să depășească problemele pe care le avea cu mine, indiferent care 
ar fi fost acelea. Nu strica să sper. 

Serile se răcoriseră, așa că nu-mi prea venea să ies din patul 
meu cald. Am aruncat de pe mine păturile înainte să mă răzgândesc, 
m-am încălțat cu o pereche de converși negri, iar peste cămașa de 
noapte albă şi scurtă am luat bluza neagră cu glugă. Părul mi-era 
desfăcut, nu eram fardată și etalam pantalonaşii mei favoriți din 
bumbac, cu dungulițe albastre şi albe în care dormeam. Aș fi putut 
arăta mai bine și poate ar fi trebuit să iau niște papuci mai simpli, 
însă pur şi simplu nu îmi păsa. Eram prea obosită, așa că am 
coborât furioasă scările. 

Ori era de vină seara caldă de august, ori erau nervii mei, dar a 
trebuit să-mi suflec mânecile ca să mă răcoresc în timp ce ieşeam 
din curtea mea ca să o străbat pe a lui. Pe gazonul din fața casei se 
perindau, haotic, tot felul de oameni pe care nu-i mai văzusem, iar 
inima mi se mai potoli la gândul că acolo erau puţine persoane pe 
care le cunoşteam. Ştiam că Jared avea pe lista lui de prieteni elevi 
de pe la alte şcoli, colegii, chiar adulți din medii dubioase. La ora 
aceea mulțimea era atât de afumată, încât am reușit să trec 
neobservată. 

În casă, era gălăgie și îți venea mai degrabă să fugi decât să 
petreci. Se dansa în sufragerie, mai bine spus niște tinere care 
arătau ca nişte prostituate se lăsau călărite, în timp ce alții ședeau 
sau stăteau în picioare în încăpere povestind, bând sau fumând. 
Nasul mi se încreţi la vederea acestui bârlog de depravare și a 
mirosului greu... dar, a trebuit să recunosc, toți păreau că se 
distrează și că sunt oameni obișnuiți. 

Era oficial. Eram o bleagă ultraconservatoare cu vederi 
învechite. 

Chevelle începură să spargă boxele care păreau să aibă semnal 
de ieşire în fiecare cameră. Până la urmă Hats off to the bull făcea să 
merite drumul meu până acolo. 

Încercând să dau de Jared am intrat în bucătărie, dar m-am oprit 
imediat. În timp ce diverși oameni zăboveau pe lângă butoiul de 
bere şi alte oferte mai tari de pe blat, imaginea lui Madoc stând la 
masa din bucătărie şi jucând jocuri de beţie, m-a luat pe 

nepregătite. Mai era cu niște țipi și cu două tipe. Era prea târziu să 
fac stânga-mprejur. 

- Ce dracu faci aici? 

Sări din scaunul lui şi păşi furios spre mine. Dispreţul său era 
evident. Măcar de dragul spectacolului. Ştiam că Madoc se delecta 
cu orice spectacol care i-ar fi putut face seara mai picantă. 

lar eu eram acel spectacol. 

Am decis să-l înfrunt cu tupeu. 

- Nu pe tine te căutam. 

Zâmbind superior am continuat să scrutez încăperea părând 
dezinteresată. 

- Unde este Jared? 

- Deja are o tipă pentru seara aceasta. Oricum, mă-ndoiesc că ar 
fi interesat de tine. 

Mă lovise cu ultima replică. 

Nu erau puține fetele care se luptau pentru atenţia lui Madoc, 
dar eu nu mă număram printre ele. Arăta chiar bine, cu ochii de un 
albastru strălucitor şi părul blond bine aranjat. Avea un corp bine 
făcut, iar hainele i-l scoteau și mai bine în evidenţă. Cu toate 
acestea, mă îndoiesc că folosise vreodată o fată mai mult de o seară. 

M-am întors să plec și să-mi continui căutările, dar mă apucă de 
cot. 

- De fapt, îmi place să mă bag cu capu-n gard, iar tu arăţi al 
naibii de bine în pijama. Dacă te interesează ceva acțiune, mă pot 
ocupa de tine. 

Mi se întoarse stomacul pe dos, iar corpul mi se tensionă. 
Glumea? Nu avea niciun pic de mândrie? În primii doi ani de liceu, 
el și Jared îmi făcuseră viaţa un iad. Fusesem sufocată oriunde mă 
duceam. Chiar şi acasă. lar acum voia să mă ducă în dormitor? Acum 
eram suficient de bună? 

- Hei, omule, Jared spune că accesul e interzis la ea. 

Sam Parker, unul dintre amicii mai simpatici ai lui Jared, îşi făcu 
auzită vocea de la masă. 

Ochii lui Madoc alunecară pe corpul meu în jos şi zăboviră pe 
picioare. 

- Jared e sus, i-o trage lui Piper. Are alte lucruri pe cap acum. 

Mi se uscă gura. Imagini nedorite cu băiatul cu care pe vremuri 
stăteam în același cort în spatele curţii îmi reveniră fulgerător în 
minte. Jared era acum sus, în pat, cu o fată. Am răsuflat cu putere și 
m-am întors să plec. Simțeam nevoia să ies de acolo. 

Madoc mă smuci spre el cu spatele și își încolăci braţele în jurul 
meu. În treacăt, l-am zărit pe Sam cum sări ca fulgerul de pe scaunul 
lui şi ieşi din cameră. Corpul meu se zbătea, mușchii mi se 
încordară, dar, pentru moment, m-am abținut de la o luptă mai 
serioasă. Doream să îl văd pe Jared și eram sigură că Sam fugise la 
el. Aș fi preferat să scap de acolo fără prea mare tămbălău. 

Dar Sam ar trebui să se mişte mai repede deoarece nasul lui 
Madoc era pe punctul să ajungă în ceafa mea. 

- Nu te înveţi minte, nu-i aşa? 

Priveam drept înainte. La câțiva metri distanță, niște țipi jucau 
biliard, dar nu ne băgau deloc în seamă. Era clar că jocul lor era mai 
important decât faptul că o fată era agresată fizic. 

- Ah, nasul meu? S-a vindecat bine, mulțumesc. Și apropo, cred 
că îți sunt dator pentru asta. 

Vorbele îi erau înăbușite de buzele care îi alunecau pe gâtul 
meu. Dădeam din umeri în încercarea de a mă elibera din 
strânsoarea lui. 

- Miroși bine, şopti el. Continuă să te zbaţi, Tate. Asta mă excită. 

După ce pufăi, am simţit cum îmi linse lobul urechii cu vârful 
limbii, înainte să îl prindă între dinți. 

Nenorocitul! 

Inima începu să îmi bată mai repede, dar de furie, nu de frică. 
Simțeam cum focul îmi cuprindea mâinile și picioarele. 

Intră în joc. Nu mai eram sigură dacă acele cuvinte erau ale mele 
sau ale lui K.C, dar nu îmi mai păsa. 

Să vedem cum îi plăcea când se ocupa cineva de el. Mi-am întins 
mâna în spate, printre corpurile noastre și l-am prins pe Madoc de 
testicule. Am strâns suficient cât să îmi dea atenţie şi să îl doară... 
deocamdată. Madoc nu îmi dădu drumul, însă rămase nemișcat. 

- Dă-mi drumul, am spus printre dinți. 

Privitorii începură să fie tot mai interesaţi de întreaga scenă, dar 
încă stăteau de-o parte, amuzându-se. Nimeni nu schiță vreun gest 
că ar avea de gând să sară în ajutor. 

Am aplicat un pic mai multă presiune, iar în cele din urmă el îmi 
dădu drumul din strânsoare. M-am îndepărtat repede, înainte să mă 
întorc cu fața la el și să-l înfrunt, încercând să-mi potolesc furia. Nu 
aveam de gând să plec până când nu îl făceam pe Jared să dea 
muzica mai încet. 

Madoc ridică o sprânceană. 

- Cred că încă eşti virgină, nu-i așa? mă luă el pe nepregătite. Au 
mai fost tipi care au vrut să se culce cu tine, dar eu cu Jared am avut 
de grijă să nu se întâmple asta. 

Nu crezi că este momentul să ripostezi? Vocea lui K.C. mă 
îmboldea stăruitor. 

- Despre ce naiba vorbeşti? 

Trăgându-mi înapoi pe mine bluza cu glugă, mă ţinem tare pe 
poziţii, corpul îmi era pavăză. 

- Până la urmă, ce naiba e între tine şi Jared? Când l-am întâlnit 
pentru prima dată și m-a forțat să-l ajut să-ți sabotăm toate 
întâlnirile cu băieţii în anul întâi de liceu, am crezut că îi place de 
tine. Că e gelos sau așa ceva. Dar, după o vreme, a fost clar că nu-i 
ardeau călcâiele după tine... nu știu de ce. Ce i-ai făcut? 

Madoc mă privi acuzator, lăsându-și capul într-o parte 
îndrăzneţ. 

Degetele mi se adunară și se strânseră în pumni. 

- Nu i-am făcut nimic. 

Confruntarea noastră devenea deja o scenă. Vocea mea ridicată 
a determinat oamenii să facă loc în jurul nostru. M-am deplasat în 
partea cealaltă a mesei de biliard, ca să mă ţin la distanţă. 

- Gândește-te, mă îndemnă Madoc zâmbind superior. Eşti 
superbă şi, vorbesc din punctul meu de vedere, până acum m-aș fi 
culcat cu tine în toate poziţiile. Mulţi tipi ar fi făcut-o dacă nu era 
Jared. 

Coapsele mi se strânseră. Ideea că acea cârpă de șters picioarele 
se gândea să-mi intre în pantaloni atingea noi culmi ale grosolăniei. 

- Ce vrei să spui cu dacă nu era Jared? 

Părul de pe mâini mi se zbârli şi respiram tot mai greu. 

- E simplu. De câte ori auzeam că era interesat cineva de tine 
sau că te invitase în oraș, făceam în aşa fel încât să ne asigurăm că 
totul se termina la fel de repede cum a început. Am avut mult de 

furcă în primele luni. Todd Branch te-a invitat să mergi cu el la 
petrecerea cu foc în aer liber din anul întâi, dar a aflat că făceai 
tratament împotriva păduchilor și nu te-a mai sunat. Nu te-ai 
întrebat niciodată cum a aflat așa ceva? 

Zvonul acela fusese unul dintre cele mai puțin supărătoare de-a 
lungul timpului, însă la momentul acela fusese devastator. Tocmai 
începusem liceul, încercam să îmi fac prieteni şi apoi am aflat că 
lumea râdea de mine pe la spatele meu. 

- În acelaşi an, Daniel Stewart te-a invitat la petrecerea de 
Halloween, dar nu a mai venit să te ia de acasă deoarece aflase că ți- 
ai pierdut virginitatea cu Stevie Stoddard. 

Abia terminase de spus ultimele cuvinte și se prăpădi de râs. 

M-am schimbat la față fără să mă pot controla și simțeam cum 
mă cuprindea furia. Stevie Stoddard era un tip foarte cumsecade, 
dar suferea de o formă gravă de acnee şi îşi mânca mucii. În fiecare 
şcoală era câte un Stevie Stoddard. 

- Da, am fost foarte ocupați la început, continuă Madoc. Mulţi 
tipi voiau să se culce cu tine, dar, în anul doi, am început să lansăm 
zvonuri mai elaborate. Şi toți începuseră deja să prindă ideea că 
trebuiau să se ferească de tine ca de lepră. Totul a devenit floare la 
ureche pentru mine şi pentru Jared... în cele din urmă. 

În timp ce pentru mine devenise tot mai greu. 

Îmi era imposibil să mă mișc. Ce fusese în capul meu? 
Bineînţeles că la mijloc fusese tot timpul Jared. 

Ştiam că era în spatele unor feste care-mi fuseseră jucate și că 
din cauza lui nu fusesem niciodată invitată la vreo petrecere, însă 
nu îmi trecuse niciodată prin cap că el pornise și toate zvonurile. N- 
am aflat niciodată de ce Daniel Stewart nu venise la întâlnire și nu 
auzisem niciodată zvonul despre mine şi Stevie Stoddard. Ce altceva 
îmi mai scăpase? Mi-a jucat feste, a răspândit numai minciuni și s-a 
purtat ca un nemernic tot liceul, dar nu am avut nici cea mai mică 
idee că avusese o contribuţie atât de activă la nefericirea mea. 
Înnebunise fără motiv? 

Gândeşte-te. 

- Ce caută ea aici? 

Trezită brusc din propriile gânduri, l-am văzut pe Jared proptit 
în uşa dintre camera de biliard și scări. Ţinea braţele deasupra 

capului şi se sprijinea de canatul ușii. Mi se tăie respiraţia. Faptul că 
eram față în față cu el mă făcu să uit de orice altceva. Madoc, 
dezvăluirile lui... Fir-ar! Despre ce naiba discutam? Nu îmi mai 
aminteam. 

În ciuda tuturor resentimentelor mele față de Jared, nu puteam 
să mă stăpânesc și să nu mă uit cum mușchii de pe pieptul său 
neted i se încordau odată cu brațele. Corpul meu reacționă 
involuntar în timp ce un val de căldură mă învălui de la brâu în jos 
şi aburi urcau pe şira spinării. Fusesem în Franţa un an de zile, dar 
faptul că îl vedeam din nou, acum, atât de aproape, îmi făcu 
stomacul ghem, o minge pe care o pasezi la volei. 

Părul închis la culoare și ochii creau iluzia că îi strălucește 
corpul. Sprâncenele, adunate într-o privire severă, făceau ca 
prezenţa lui să fie şi mai amenințătoare. Ar trebui să se inventeze 
un sport nou: să îl priveşti pe Jared. Câştigă cine reușește să-și 
desprindă mai repede privirea de pe el. 

Era pe jumătate dezbrăcat, doar cu o pereche de pantaloni negri 
din buzunarul cărora se vedea un lanţ de portmoneu. Era bronzat, 
iar părul era neruşinat de nearanjat. Cele două tatuaje ale sale 
ardeau privirile, unul pe braț şi celălalt pe partea laterală a 
trunchiului. Din pantaloni i se întrezărea șortul în pătrăţele alb cu 
albastru, care atârna neglijent datorită curelei desfăcute. 

Desfăcută. Am închis ochii. 

Simțeam cum îmi ardeau lacrimile pe sub pleoape și cum 
magnitudinea faptelor sale mă copleșea din nou. Mă durea inima să 
am în fața ochilor persoana care mă ura suficient de mult cât să-mi 
facă viaţa un iad în fiecare zi. 

Nu-mi va lua și ultimul an de liceu, mi-am promis. Înlăturând 
lacrimile cu un clipit, mi-am domolit respirația. Supraviețuirea este 
cea mai bună răzbunare, ar spune mama mea. 

Pe sub o mână, îl ţinea pe Sam care privea scena arătând 
amuzant, precum Dobby, care se ghemuia ca un laș în spatele lui 
Lucius Malfoy. Cu cealaltă mână ţinea strâns o brunetă, probabil 
Piper, care arăta ca o pisică ce tocmai mâncase canarul. O 
recunoscusem vag de la școală. Purta o rochie de culoare roşie, 
strâmtă și cu spatele gol şi avea în picioare o pereche de pantofi cu 
un toc înfiorător de înalt. Chiar și cu tocurile acelea de 15 

centimetri, tot îi ajungea lui Jared doar la bărbie. Era drăguță... din 
toate punctele de vedere, cred. 

Jared, pe de altă parte, ar fi putut să mănânce un bebeluș de viu, 
atât de tare se încrunta. Evitându-mi privirea, lăsă să se înțeleagă 
cât se putu de clar că vorbea cu Madoc nu cu mine. 

Am făcut un pas înainte ca Madoc să deschidă gura. 

- Ea voia să vorbească ceva cu tine. 

Mi-am încrucișat brațele și priveam pe sub glugă, încercând să 
par mai dură decât eram. Jared făcu același lucru și, deşi buzele îi 
erau nemișcate, în ochi îi apăru o scânteie jucăușă. 

- Mai repede. Am musafiri, spuse pe un ton autoritar. 

Intră în cameră și se aşeză de cealaltă parte a mesei de biliard. 
Madoc şi Sam prinseră ideea și s-au retras în bucătărie. Cu coada 
ochiului am surprins cum Jared îl altoi din mers pe Sam. 

Stăpânirea de sine, pe care încercam cu disperare să o păstrez, 
ameninţa să se risipească. 

După revelația produsă de mărturisirile lui Madoc, îl uram pe 
Jared mai mult ca niciodată. Nici nu puteam să mă uit la el. 

- Am musafiri, repetă Jared privindu-mă agasat. 

- Da, văd. M-am uitat spre uşa în cadrul căreia stătea încă 
bruneta. Te poți întoarce la ei în câteva minute. 

Expresia lui Jared se mai înmuie. Bruneta pricepu în cele din 
urmă şi se îndreptă spre Jared, care mă privea direct în ochi, și îl 
sărută pe obraz. 

- Sună-mă, îi şopti ea. 

Privirea lui stărui asupra mea, în timp ce pe ea o ignora în 
continuare. După ce ezită câteva clipe, se răsuci pe călcâie și ieși din 
cameră. Nu mă mir că băieţii se poartă ca niște ticăloşi. Fetele de 
acest fel le îngăduie. 

M-am adunat şi am ridicat capul. 

- Trebuie să mă trezesc peste cinci ore deoarece am o întâlnire 
în Weston. Am venit să te rog politicos să dai muzica mai încet. 

Te rog nu fi măgar, te rog nu fi măgar... 

- Nu. 

Cam atât despre puterea rugăciunii. 

- Jared, am făcut o pauză ştiind că nu aveam cum să câștig. Am 
venit aici ca prietenă. E trecut de miezul nopţii. Își cer asta politicos. 

Încercam să folosesc un ton calm. 

- Este trecut de miezul nopții într-o seară de vineri. 

Îşi ținea în continuare braţele încrucișate, lăsând să se înţeleagă 
că este plictisit. 

- Nu eşti deloc rezonabil. Dacă aș fi vrut să opreşti muzica aș fi 
făcut o plângere oficială de tulburare a liniștii publice sau aș fi putut 
s-o sun pe mama ta. Vin la tine ca un semn de respect. 

Mi-am aruncat o privire prin camera goală. 

- Apropo, unde este mama ta? Nu am văzut-o de când m-am 
întors. 

- Nu prea mai vine pe aici și nu se va urni ea în toiul nopţii ca să 
vină aici şi să dea stingerea. 

- Nu îţi cer să dai stingerea, ci să dai muzica mai încet, am ținut 
să lămuresc lucrurile, de parcă aș fi avut vreo șansă ca Jared să 
cedeze. 

- Du-te să dormi la K.C. în weekenduri. 

Începu să se plimbe în jurul mesei de biliard, rostogolind bilele 
în buzunarele mesei. 

- E trecut de miezul nopții. Nu o deranjez așa de târziu. 

- Mă deranjezi pe mine atât de târziu. 

- Eşti atât de nesimțit. 

Şoapta părăsi buzele înainte ca eu să o pot opri. 

- Fii atentă, Tatum. 

Se opri şi-mi aruncă o căutătură cruntă. 

- Ai fost plecată o vreme, așa că voi fi îngăduitor și îţi 
reamintesc faptul că nu am cele mai bune intenții față de tine. 

- Of, mă laşi? Nu te mai purta de parcă ar fi o corvoadă să îmi 
tolerezi prezenţa. A trebuit să îndur mult mai multe de-a lungul 
timpului. Ce ai putea să îmi mai faci? 

Mi-am încrucișat, din nou, braţele pe piept, încercând să par 
sigură pe mine. 

În trecut, nervozitatea mea se datora faptului că nu-i puteam 
face față. Era deştept, ager la minte și întotdeauna pierdeam 
înfruntările verbale cu el. Dar nu îmi era frică de el. 

- Îmi plac petrecerile mele, Tatum. 

Ridică din umeri. 

- Îmi place să mă distrez. Dacă îmi strici petrecerea, atunci va 
trebui să mă distrezi. 

Privirea piezișă, insistentă, şi vocea răgușită, deși se doreau, 
poate, sexy, păreau amenințătoare. 

- Şi, rogu-te, cu ce aș putea să îţi fiu pe plac? 

Mi-am unduit mâna grațios prin aer, ca şi cum m-aș fi adresat 
unui duce sau unui lord. Poate că mișelul voia să îi curăț closetul 
sau să îi împăturesc șosetele. Oricum, urma să i se arate degetul 
mijlociu, drept în faţă. 

Îndreptându-se uşor spre mine, Jared mă apucă de marginea de 
la glugă și îmi spuse: 

- Dă-o jos şi fă un dans din buric pentru mine. 

Am făcut ochii mari. 

- Poftim? 

M-am înecat în propria şoaptă. Era atât de aproape de mine și 
corpul îmi vibra de atâta energie. Ţinea capul drept, însă ochii 
aruncau în jos priviri pătrunzătoare. Eram mai mult decât 
conștientă de apropierea trupului său pe jumătate gol, dar apoi mă 
invadară imaginile mentale ale dansului din buric. Doamne! Îl urăsc, 
îl urăsc, îmi rechemam în minte. 

Jared dădu un bobârnac pe emblema Seether de pe pieptul 
bluzei mele cu glugă. 

- O să pun piesa Remedy. Încă preferata ta? Dansezi rapid din 
buric şi petrecerea e gata. 

Colţurile buzelor i se ridicară, însă răceala i se putea citi încă în 
ochi. Dorea să mă umilească... din nou. Monstrul trebuia hrănit. 

Nu este momentul să ripostezi? 

Dacă i-aș accepta oferta, Jared ar găsi mai mult ca sigur un motiv 
ca să nu se ţină de cuvânt și să mă umilească. Dacă nu aș accepta 
oferta, ne-am trezi într-un impas. Indiferent de situaţie, Jared știa că 
nu are nimic de pierdut. În plus, ticălosul bănuia că sunt prea 
tulburată ca să mă pot gândi la o a treia variantă. 

Nu este momentul să ripostezi? 

În timpul scurt pe care îl aveam la dispoziție ca să mă hotărăsc 
ce să fac, l-am mai privit cu atenție o dată. Ce păcat. Jared era 
uimitor de arătos și, pe vremuri, fusese un tip grozav. Dacă lucrurile 
ar fi stat altfel, aş fi putut fi a lui. Mai demult chiar credeam că eram 

a lui. Dar nu îmi voi mai sacrifica niciodată mândria pentru el. 
Niciodată. 

Picioarele începură să-mi tremure, dar eram hotărâtă să rămân 
fermă pe poziţii. 

M-am îndepărtat uşor cu spatele și am strigat spre bucătărie: 

- Poliţia! 

Petrecăreții priveau în jur derutați. 

- Poliţia! Toată lumea să plece de aici! Poliţia e la ușa din spate! 
Fugiţi! 

Am rămas surprinsă cu câtă dăruire am reuşit să duc totul la 
capăt, dar a funcționat. Doamne, chiar a funcționat! 

Se dezlănțui iadul, deoarece mulțimea reacționă imediat în 
panică. Petrecăreţii, cei minori cel puţin, se împrăștiară ca 
potârnichile şi părea că duc vorba și celor care erau afară. Fiecare 
îşi lua iarba și sticla înainte să o ia la sănătoasa. Erau prea băuţi ca 
să se uite în jur cu atenție după poliţie. O luaseră la picior, pur și 
simplu. 

Întorcându-mă să-i întâlnesc privirea lui Jared, am observat că 
nu reacționase. Nu schița nicio mişcare. Pe când ceilalți fugeau ca 
scăpaţi din gaură de şarpe, într-un vârtej de ţipete şi sunete de 
motoare turate, Jared doar mă fixa cu privirea într-un amestec de 
furie şi surprindere. 

Se apropie uşor de mine afișând pe față un zâmbet larg care îmi 
dădu stomacul peste cap. Cu un oftat fals, demn de dispreţ, spuse: 

- Cât de curând o să te fac să plângi cu lacrimi amare. 

Tonul său era calm și hotărât. Am crezut fiecare cuvânt. 

Inspirând adânc, l-am privit printre gene. 

- M-ai făcut deja să plâng de nenumărate ori. 

Mi-am ridicat degetul mijlociu spre el şi l-am întrebat: 

- Ştii ce e asta? Mi-am şters ușor, cu degetul mijlociu, colțul 
ochiului. Sunt eu, ștergând ultima lacrimă pe care o s-o mai vărs din 
cauza ta. 


CAPITOLUL 5 


Zilele următoare trecură într-o agitație continuă, deoarece 
trebuia să fac ultimele pregătiri pentru începerea şcolii. Indiferent 

cât de mult încercam să mă conving că faptul că nu mai auzisem de 
Jared era un lucru bun, nu era decât o chestiune de timp până făcea 
următoarea lui mișcare. 

Mă purtasem cam nesăbuit la petrecerea lui, dar, câteodată, 
ideile proaste se dovedesc a fi cea mai bună soluţie. Chiar şi acum, 
după o săptămână, pulsul îmi creştea și nu-mi puteam opri un 
zâmbet ştrengăresc când mă gândeam cum îl dovedisem. 
Clarviziunea, pe care o câştigasem în timpul şederii mele în 
străinătate, făcea ca lucrurile care odată erau amenințătoare să 
pară acum banale. Încă tresăream de emoție când mă gândeam la 
Jared, însă nu mai simțeam nevoia să îl ocolesc cu orice preț. 

- Deci, suntem sau nu în centrul atenţiei? 

Nu era o întrebare. K.C. ajunse lângă mine dintr-o săritură, în 
timp ce eu îmi puneam cărţile în dulap. Prinse de sus uşa dulapului 
în timp ce trăgea cu ochiul înăuntru. 

- Mi-e și frică să întreb. 

Am oftat, fără să mă uit la ea. Aveam o zi plină, cursuri de fizică, 
matematică și educaţie fizică. Am pus mâna pe un caiet de franceză, 
ultima oră înainte de amiază. 

- Aşadar nu ai observat dacă te-a remarcat cineva? Într-o şcoală 
cu aproximativ două mii de oameni, cred că ţi-ai dat seama că toți 
vorbesc despre tine, spuse ea chicotind. 

- M-am aşezat cumva din nou în budincă de ciocolată sau poate 
că circulă un zvon nou despre cum am petrecut ultimul an de zile 
ascunzând o sarcină și apoi am dat copilul spre adopţie? 

Am trântit uşa dulăpiorului, după care m-am întors ca să merg la 
ora de franceză, ştiind că ea va veni după mine. 

Chiar nu voiam să ştiu ce se spunea despre mine, o dată pentru 
că nu-mi păsa ce bazaconii mai circulau şi apoi pentru că nu era 
ceva nou. Franţa reprezentase un interludiu liniștit, însă toate erau 
vechi în Shelburne Falls. Mulțumită lui Jared, experiența anilor de 
liceu nu fusese până acum decât un lung șir de zvonuri, feste, 
lacrimi şi dezamăgiri. Voiam să am acum parte de altceva, însă nu- 
mi făceam prea multe speranțe. 

- Nici pe departe. Şi până la urmă este bine că se vorbește. 
Foarte bine. 

- Ah, da? am răspuns distrată, sperând că îşi va da seama că nu 
mă interesează şi va tăcea. 

- După câte se pare, anul pe care l-ai petrecut în Europa te-a 
transformat din ubertocilară în uberșmecheră, anunță K.C. pe un 
ton sarcastic, ştiind că nu fusesem niciodată ubertocilară. 

Și nici uberşmecheră. Identitatea mea de zi de zi fusese 
întotdeauna cea de aceea din afară, dar doar din cauză că braţul 
lung al lui Jared Trent reușise să mă îndepărteze, mai mult decât ar 
fi fost acceptabil, din majoritatea cercurilor sociale. 

Am zbughit-o pe scări, în sus, trecând pe lângă alți elevi, care se 
grăbeau şi ei pe scări în jos spre locurile unde trebuiau să ajungă. 

- Tate, m-ai auzit? 

K.C. mergea repede în spatele meu, încercând să mă prindă din 
urmă. 

- Uită-te în jurul tău! Vrei să te oprești două secunde? şopti mai 
mult strigat, iar când m-am uitat înapoi, i-am văzut privirea 
rugătoare. 

- Ce doreşti? 

Nerăbdarea ei de a-mi transmite ultimele bârfe era amuzantă, 
dar eu nu doream decât să merg la școală fără armura mea 
invizibilă. 

- Care e marea chestie? Oamenii cred că azi arăt bine. Azi! Ce 
vor crede mâine, după ce Jared le va spune cine ştie ce bazaconie? 

Nu-i spusesem despre petrecerea lui Jared şi ce făcusem. Dacă 
ar fi ştiut, nu ar mai fi fost atât de optimistă în ceea ce priveau 
şansele mele. 

- Ştii, după ce ai plecat, tipul nu a mai făcut atâta neplăceri. 
Poate ne îngrijorăm degeaba. Ce vreau să spun e... K.C. fu întreruptă 
brusc. 

- Bună, Tate! Ben Jamison veni prin spatele lui K.C. şi ajunse în 
spatele meu. Dă-mi voie să-ți deschid ușa. 

M-am dat la o parte ca să îi fac loc să deschidă ușa. Neavând altă 
soluție decât să închei conversaţia noastră, m-am bosumflat și i-am 
făcut cu mâna lui K.C. care rămase cu gura căscată. 

- E minunat că eşti din nou aici, şopti Ben în timp ce mergeam 
spre sala de curs, eu în faţă, iar el ușor pe urmele mele. 

Am făcut ochii mari și am încercat să-mi înăbuș un râs nervos. 
Faptul că Ben Jamison făcea conversaţie cu mine era o realitate 
desprinsă din altă lume. 

Era steaua echipelor de fotbal și de baschet și unul dintre cei 
mai arătoşi ţipi din şcoală. Făcusem împreună franceză din primul 
an, dar nu vorbise niciodată cu mine. 

- Mulţumesc, am murmurat cu privirea în pământ. 

Ce se întâmpla nu mă făcea deloc să mă simt confortabil. M-am 
strecurat nevăzută într-un scaun din primul rând. 

E minunat că ești din nou aici. De parcă îi păsase vreodată? 
Probabil era unul dintre trucurile lui Jared. Mi-am scris repede în 
minte un bileţel ca să nu uit să îi cer scuze lui K.C. care încercase să 
mă pună în gardă referitor la atenţia neobișnuit de mare față de 
mine. Băieți drăguți care încercau să vorbească cu mine era ceva 
neobișnuit. Madame Lyon, profesoara noastră de franceză și 
franțuzoaică pe deasupra, începu să predea în trombă. Extrem de 
conștientă de faptul că Ben stătea în spatele meu, încercam să mă 
concentrez la lecție, însă nici măcar simpatica tunsoare bob a lui 
Madame nu-mi putea distrage atenţia de la privirile care îmi 
sfredeleau ceafa. Cu coada ochiului am văzut că mulţi elevi din 
încăpere mă priveau. Mă foiam pe scaun. Care era problema lor? 

Gândindu-mă în urmă la ceea ce îmi spusese K.C. imediat după 
ce mă întorsesem acasă, nu credeam să arăt atât de diferit. La urma 
urmei, anul meu în străinătate nu însemnase schimbări de 
înfăţişare sau mers la cumpărături. Tenul îmi era un pic mai închis 
la culoare, hainele erau noi, dar stilul rămăsese același. 

Aveam pe mine blugi strânși pe picior, skinny, băgaţi în cizme 
negre scurte, fără toc, şi un tricou subțire, la baza gâtului, de culoare 
albă, suficient de lung cât să-mi treacă peste fund. Îmi plăcea stilul 
meu și aveam de gând să-l păstrez indiferent de ce credea lumea. 

După o oră care nu se mai termina, plină de zâmbete de la 
persoane de la care nu mă așteptam la așa ceva, mi-am scos 
telefonul din geanta mea neagră, gen sac de poştaş. 

Ne vedem afară să luăm prânzul? i-am scris lui K.C. un mesaj. 

Bate prea tare vântul. Răspunsul veni fulgerător de repede. 
Întotdeauna trebuia să fie ceva legat de părul ei. 

Bine. Plec acum, uită-te după mine. 

Când m-am aşezat la coadă la cantină, am simţit cum mă trec 
fiori prin tot corpul. Am înșfăcat o tavă şi am închis ochii. El era 
undeva acolo. Nu era nevoie să mă întorc să-l văd sau să-i aud 
vocea. Poate că era atmosfera din încăpere, forfota celorlalți sau era 
doar polaritatea relaţiei dintre noi doi. Ştiam doar că el era acolo. 

În şcoala generală ne jucam cu magneţi care se lipeau unul de 
celălalt dacă îi apropiai cu polarităţile diferite sau se respingeau 
dacă aveau aceeași polaritate. Jared era magnetul care nu se 
întorcea niciodată astfel încât să se adapteze la ceilalți. El era cum 
era. Ceilalţi erau fie atrași, fie respinşi de el, iar fluxul din încăpere 
reflecta acest lucru. A fost o vreme când Jared și cu mine eram de 
nedespărțit, la fel ca magneţii cu polarități opuse. 

Plămânii începură să mă doară deoarece nu mi-am dat seama că 
îmi țineam respiraţia, aşa că am expirat. După ce mi-am luat o salată 
cu sos texan și o sticlă cu apă, am dat casierului cardul și am 
observat un loc la geam. Agitația din jurul meu era o bine-venită 
distragere a atenţiei de la a privi oamenii direct în ochi. Mai mulți 
elevi dădeau din cap și îmi urau bine ai revenit. În cele din urmă, 
umerii mi se relaxară după dușul de urări. 

Jess Cullen îmi făcu semn cu mâna de la câteva mese distanţă și 
mi-am reamintit de antrenamentul din seara aceea. 

Unde ești? îmi scrise K.C. 

Lângă geamurile din partea de nord. 

Eu sunt la rând acum! 

K, i-am scris înapoi. Răsucindu-mă cu scaunul, am observat-o la 
rând. l-am făcut uşor cu mâna ca să vadă unde sunt, după care m- 
am întors repede înapoi, înainte să cedez impulsului de a mă uita 
prin încăpere după el. 

Am răsucit capacul sticlei cu apă şi am luat o înghiţitură 
generoasă, cu poftă. Inima parcă mi-o luase la goană cu un 
kilometru pe minut. Hidratează-te, hidratează-te, hidratează-te. 

Relaxarea mi-a fost în scurt timp întreruptă de vocea lui Madoc 
Caruthers. 

- Bună, iubito! 

Madoc se sprijini cu mâna de masă și se aplecă spre urechea 
mea. 

Umerii mi se lăsară uşor în jos, în timp ce puneam capacul la 
sticlă. Nu din nou! Nu s-a învăţat minte ticălosul ăsta? Priveam 
drept înainte, încercând cu greu să îl ignor. 

- Tate, insistă el încăpățânându-se să mă facă să îl bag în seamă. 

lubitoarea de pace din mine tot nu se uita în ochii lui. 

- Tate, ştiu că mă auzi. De fapt, îmi dau seama că fiecare 
părticică din tine ştit foarte bine că sunt aici. 

Madoc își plimbă articulațiile de la mâna stângă pe brațul meu. 
Am tras aer în piept, iar corpul meu se cutremură la atingerea lui. 

- Mmm, ţi s-a făcut piele de găină. Vezi? 

Se juca cu mine. 

Piele de găină. Dacă nu mi-ar fi fost atât de silă, aş fi râs în 
hohote. 

- Da, într-adevăr. Mă faci să mă înfior toată. Dar știai acest lucru 
deja, nu-i aşa? 

Dispreţul meu nu putea fi mai mare. 

- Chiar mi-ai lipsit anul trecut și aş vrea să îngropăm securea 
războiului. În fond, de ce nu am uita tot ce s-a întâmplat şi să mă laşi 
să te invit în oraș weekendul acesta. 

Visa dacă avea impresia că... 

Mâna îi alunecă pe spate şi ajunse rapid la posterior. Am tras din 
nou, adânc, aer în piept. 

Nenorocitul! Chiar a pus mâna pe fundul meu? Fără permisiunea 
mea. În public! Oh, nu! 

Apoi mă strânse de fund. 

Ce a urmat a fost rezultatul unei reacții precipitate şi a 
adrenalinei. Am sărit din scaun de parcă aveam arcuri la picioare. 
Mușchii de la picioare îmi erau încordaţi de atâta tensiune şi mi-am 
strâns pumnii. 

Cum eram față în față cu Madoc, care se ridicase pentru a-mi 
înfrunta privirea, l-am prins de umeri şi mi-am ridicat genunchiul 
între picioarele lui. Tare. Probabil presiunea a fost foarte puternică, 
deoarece el scânci şi se prăbuși, gemând, în timp ce se ținea de șliț. 

Fusesem prea mult timp tratată cu grosolănie de Madoc. În 
niciun caz nu aveam să mai întorc și celălalt obraz. Faptul că-i 
spărsesem nasul anul trecut nu era deloc sfârşitul unui capitol. Era 
începutul unuia nou. 

Cu inima bătându-mi puternic și cu un val impetuos de energie 
străbătându-mi braţele, nu am mai stat să mă gândesc ce urmări va 
avea acest lucru pentru mine mâine sau săptămâna viitoare. Nu 
voiam decât să se oprească. 

Jared mă ameninţase ani de zile, însă nu depășise niciodată 
această limită. Nu mă atinsese niciodată și nici nu mă făcuse să mă 
simt agresată fizic. Madoc o făcuse în schimb și mă întrebam care 
naiba era problema lui? Dacă ceea ce spusese Sam era adevărat, că 
era interzis să se apropie cineva de mine, atunci de ce Madoc se 
purta atât de mizerabil cu mine? Și în văzul lui Jared? 

- Nu mă atinge şi nu vorbi cu mine! l-am avertizat cu dispreț. 

Madoc era cu ochii închiși şi de-abia respira. 

- Chiar credeai că voi ieşi cu tine? Crezi că nu aud ce povestesc 
fetele și, contrar a ceea ce se crede, lucrurile bune nu vin 
întotdeauna în pachete mici. 

Încăperea vui de râsetele dezlănţțuite, iar eu mi-am îndoit 
degetul mic pentru spectatori. Am observat-o pe K.C. cu tava în 
mână și pe față cu o expresie de genul Oh, Doamne! 

- Oricum, Madoc, îți mulțumesc pentru ofertă, am cântat 
cuvintele cu o falsă amabilitate. 

Am pus mâna pe tavă şi m-am dus prin oceanul de priviri să 
arunc mâncarea. Singurul lucru care conta era să ies din sala de 
mese înainte să mă prăbușesc. Mă simţeam fără putere şi aveam 
furnicături în tot corpul. Ce făcusem? 

Înainte să ajung la ușă însă, am dat frâu liber sentimentelor. La 
naiba, oricum se pare că în ultima perioadă mă purtam de parcă 
voiam să-mi semnez condamnarea la moarte. Aș putea foarte bine 
să merg până la capăt. M-am întors și privirea mi se întâlni cu cea a 
singurei persoane care făcea ca sângele să-mi clocotească mai mult 
decât o făcea Madoc. 

Toată atenţia lui Jared era concentrată asupra mea, iar lumea 
din jurul nostru încremeni când ne-am privit unul pe celălalt. 

Era îmbrăcat cu o pereche de blugi închiși la culoare, învechiţi, şi 
un tricou negru. Nu purta nicio bijuterie sau ceas, doar tatuajele 
sale. Buzele sale erau ușor întredeschise, dar nu pentru că zâmbea. 
Ochii lui, în schimb, păreau provocatori şi ai naibii de interesați. 

Părea să mă măsoare din cap până-n picioare. 

La naiba. Rahat. 

Cum stătea relaxat în scaun, un braț era arcuit în spate, iar 
celălalt era așezat pe masă. Mă privea fix și un val nedorit de 
căldură îmi năpădi fața. 

Fusese o vreme când mă bucurasem de toată atenţia lui și îmi 
plăcuse acest lucru foarte mult. Indiferent cât de mult îmi doream 
să nu am de-a face cu el, tot m-a bucura faptul că părea surprins. 
Îmi plăcea cum mă privea în momentul acela. 

Apoi mi-am amintit că îl uram. 


CAPITOLUL 6 


Restul zilei se desfăşură ca un șir de momente rupte parcă de 
realitate. Trebuia să îmi spun încontinuu că trăiesc un vis și că, de 
fapt, aceasta nu era prima mea zi de şcoală. Eram copleșită de valuri 
de admiraţie după nebunia de la amiază și simţeam că asta nu avea 
cum să fie viața mea. 

După ce aburii euforiei se împrăștiară, mi-am dat seama că 
lovisem un elev în şcoală. Puteam să am probleme, chiar foarte 
multe probleme, din cauza aceasta. Fiecare anunţ sau bătaie în uşa 
clasei îmi făcea mâinile să tremure. 

După ce am ieşit din sala de mese, i-am trimis lui K.C. un mesaj 
pe telefon în care îmi ceream iertare că o lăsasem baltă. Deoarece 
mă ascunsesem în bibliotecă pentru tot restul zilei, am încercat să 
îmi dau seama ce se petrecea cu mine. De ce nu plecasem pur și 
simplu de lângă Madoc? Fusese amuzant să îl lovesc în testicule? Da, 
însă mă pierdeam cam repede cu firea în ultima perioadă și prea 
luasem în serios sfatul lui K.C. de a riposta. 

- Bună, Jackie Chan. 

Maci Feldman, și ea în ultimul an, colegă cu mine la orele de 
Administraţie, se aşeză lângă mine. Imediat scoase din poşetă un 
luciu de buze roz pe care îl folosi în timp ce mă măsura din priviri. 

- Jackie Chan? 

Am ridicat din sprâncene și mi-am scos un caiet din geantă. 

- E una dintre noile tale porecle. Am mai auzit Super Scorpia sau 
Spărgătoarea de Nuci. Sincer însă, mie îmi place mai mult Jackie 
Chan. 


40 


Îşi plescăi buzele şi puse luciul de buze înapoi în geantă. 

- Mie îmi place Super Scorpia, am bâiguit, în timp ce doamna 
Brimeyer ne împărțea programa pentru curs însoţită de un 
chestionar. 

Maci îmi șopti: 

- Să ştii că multe fete sunt încântate de ceea ce ai făcut azi în 
sala de mese. Madoc s-a culcat cu jumătate din cele de anul patru, ca 
să nu le mai punem la socoteală și pe cele câteva din anul trei, așa că 
a meritat ce a primit. 

Am dat din cap fiindcă nu prea știam ce să răspund. Nu eram 
obișnuită ca oamenii să fie de partea mea. Poate că atitudinea mea 
față de poantele învechite ale lui Jared și Madoc se schimbase, însă 
scopul meu de a mă concentra pe studii rămăsese neschimbat. 
Prima mea zi fusese deja încărcată de prea mult dramatism. Dacă 
evitam să atrag atenţia, poate reușeam să trec neobservată. Dar 
parcă nu mai aveam de gând să fiu tăcută, iar acțiunile mele nu 
făceau decât să mă bage în bucluc. Ce făceam? De ce nu mă opream? 


x k x 


Povestind cu Madame Lyon după orele de școală, reuşisem să nu 
mă mai gândesc la ce se întâmplase în ziua respectivă. Se aştepta să 
vorbesc cu ea numai în franceză şi mă deranja că germana pe care o 
învățasem în vara aceea mă cam încurca. Spuneam într-una Ich bin 
bien în loc de Je suis tres bien şi Danke în loc de Merci. Dar râdeam 
de asta şi, în curând, ne obișnuirăm cu situaţia. 

Doamna antrenoare Robinson mă voia în tribune, la sala de 
sport, la ora trei, aşa că am fugit să mă pregătesc pentru 
antrenamentul de cros. După un an de absenţă, locul meu în echipă 
nu mai exista, însă aveam de gând să-l câștig înapoi. 

- Vreo reacție la ce s-a întâmplat la amiază? mă chestionă în 
drum spre vestiar, după antrenament, Jess Cullen, noul căpitan al 
echipei. 

- Nu încă, dar sunt sigură că vor fi până mâine. Să sperăm că 
decanul nu va fi prea aspru cu mine. Nu am mai avut probleme până 
acum, am replicat optimistă. 

- Nu, mă refeream la Madoc. Nu trebuie să-ți faci probleme 
legate de decan. S-a ocupat Jared de asta. 

Mă privi în timp ce ne îndreptam spre vestiare. 

Am înghețat. 

- Ce vrei să spui? 

Îşi deschidea uşa de la dulap, însă se opri și îmi zâmbi. 

- Domnul Sweeney a venit în sala de mese imediat după ce ai 
plecat tu şi a întrebat ce s-a întâmplat. Jared s-a dus la el şi i-a spus 
că Madoc a alunecat și s-a lovit de o masă sau de un scaun... sau de 
altceva, râse Jess. 

Nici nu mă puteam abţine. Era prea de tot. 

- A căzut și s-a lovit de masă? Și l-a crezut? 

- Probabil că nu, dar toată lumea i-a susținut povestea, așa că 
domnul Sweeney nu prea a mai avut ce să zică. 

Începu să dea neîncrezătoare din cap. 

- lar Madoc, când s-a putut ridica în picioare, a confirmat și el. 

Nu, nu, nu. Nu sunt ei cei care mi-au salvat pielea. 

Simțeam că mă prăbușesc, aşa că m-am așezat pe băncuţa din 
mijlocul vestiarului și mi-am pus capul între mâini. 

- Ce s-a întâmplat? Sunt vești bune. 

Se așeză lângă mine şi începu să-și scoată papucii şi şosetele. 

- Nu, cred că aş prefera să am mai degrabă probleme cu decanul 
decât să le datorez ceva acestor doi ticăloși. Nu m-ar fi acoperit dacă 
nu intenționau să aplice chiar ei pedeapsa. 

- Tu vrei să te înscrii la Universitatea Columbia, nu-i așa? Nu 
cred că sunt în căutare de minți tinere, strălucite şi avide de ştiinţă, 
dar care, în același timp, au și o înclinație pentru agresarea tipilor. 
Zic şi eu, poate că e mai bine așa decât să apară în dosarul tău. 

Se ridică, termină să se dezbrace şi se îndreptă spre duşuri cu 
prosopul. Am zăbovit câteva momente, gândindu-mă la ceea ce îmi 
spusese la final. Avea dreptate. Aveam multe de câştigat dacă aveam 
grijă să nu pierd din vedere scopul meu principal. Notele mele erau 
bune, eram fluentă în franceză, aveam la activ un an în străinătate şi 
o grămadă de activităţi extracuriculare, demne de luat în seamă. 
Aveam să supraviețuiesc, indiferent ce scotea Jared din mânecă. 

Prima mea zi înapoi la liceul Shelburne Falls fusese mai plină de 
evenimente decât mi-ar fi plăcut, dar fusesem remarcată într-o 

lumină bună. Aş fi putut chiar să rămân cu nişte amintiri plăcute din 
ultimul an de liceu, balurile de exemplu. 

Mi-am luat prosopul și m-am îndreptat spre dușuri. 

Apa fierbinte îmi cădea pe spate, oferindu-mi plăcerea pe care o 
ai atunci când te simţi bine și te bucuri de ceva care îți place tare 
mult. După antrenamentul pe care îl pregătise doamna antrenor 
pentru noi, mă răsfățăm sub presiunea revigorantă a duşului mai 
mult decât celelalte fete. Mușchii mei erau extenuați. 

După ce am ieşit şi m-am înfășurat în prosop, m-am alăturat în 
vestiar celorlalte fete, care erau aproape îmbrăcate și se pregăteau 
să se usuce pe păr. 

- Voi ieşiţi. Tatum rămâne. 

Mi-am ridicat brusc capul la auzul vocii masculine și a sunetelor 
de surpriză. Ochii îmi căzură pe Jared, care era în vestiarul fetelor. 
Degetele mele apucară strâns prosopul care era încă pe mine și îi 
traseră tare colţurile, în timp ce din ochii o căutam înnebunită pe 
doamna antrenoare. 

Parcă un curent rece mă străbătu prin tot corpul. Ochii lui mă 
fixau în timp ce vorbea cu celelalte fete și m-am umplut de dezgust 
față de reprezentantele sexului meu care dăduseră bir cu fugiţii, 
lăsându-mă singură cu un băiat care nu avea niciun drept să fie 
acolo. 

- Cred că glumeşti! am spus în timp ce el înainta în ritmul în 
care eu mă dădeam înapoi. 

- Tatum - nu îmi mai folosise porecla Tate de când eram copii -, 
voiam să fiu sigur că am toată atenţia ta. Ești atentă la mine? 

Părea relaxat, ochii săi frumoşi priveau direct într-ai mei, făcând 
să pară că nu mai exista nimeni altcineva pe lume în afară de noi 
doi. 

- Spune ce ai de spus. Sunt dezbrăcată şi voi striga imediat. Așa 
ceva este prea mult chiar şi pentru tine. 

Mi-am oprit retragerea, dar frustrarea mea era vizibilă deoarece 
ridicasem tonul, iar respirația mi se acceleră. Unu la zero pentru 
Jared. Mă luase prin surprindere, iar eu eram acum cât se putea de 
vulnerabilă. Nicio portiță de evadare și... nicio haină. 

Cu o mănă strângeam prosopul peste sâni, iar cu cealaltă îl 
tineam bine înfășurat pe mine. Toate părțile importante ale 

corpului meu erau acoperite, însă prosopul abia dacă îmi acoperea 
fundul, lăsând să se vadă picioarele. Jared miji ochii înainte ca 
aceştia să apuce să alunece... în jos. În mintea mea totul se rotea ca 
un vârtej, iar fața mi se îmbujoră în timp ce el continua să mă 
măsoare din priviri. Tacticile sale de intimidare erau fabuloase. 

Încălca regulile fără urmă de dispreţ pe faţa lui. Nu se culcase cu 
mine din priviri, aşa cum o făcuse Madoc. Privirea sa rătăcitoare era 
precaută, ca şi cum ar fi fost involuntară. Pieptul i se ridică uşor și 
începu să respire mai greu. Vibram din tot corpul și o altă senzație, 
care mă nemulțumi extrem de tare, se stabili între picioare. 

După câteva momente, privirile ni se întâlniră. Colţurile gurii i 
se ridicară. 

- Mi-ai sabotat petrecerea săptămâna trecută. Mi-ai atacat 
prietenul. De două ori chiar. Încerci cumva să-ți impui autoritatea în 
şcoala aceasta, Tatum? 

- Ar fi şi cazul, nu crezi? 

Spre surprinderea mea, nu am clipit. 

- Dimpotrivă, spuse el aplecându-se și sprijinindu-şi un umăr de 
dulap, cu braţele încrucişate. Am trecut la alte tipuri de amuzament, 
mult mai interesante decât să-ţi joc ţie feste, crede-mă. A fost un an 
tare plăcut fără figura ta a naibii de înfumurată și de sunt-prea- 
bună-pentru-oricine-altcineva care se plimbă pe coridoare. 

Nu era nimic nou în tonul său mușcător, dar cuvintele lui 
tăiaseră direct în suflet și am strâns din dinţi. 

L-am luat în râs afişând o îngrijorare falsă: 

- Ce s-a întâmplat? Marele, răul Jared se simte amenințat? 

Ce naiba făceam? Avusesem o ieșire. El mă înfrunta. Ar fi trebuit 
să încerc să vorbesc cu el. De ce nu încercam să ajung cu ella o 
înțelegere? 

Într-o clipă, împinse dulapurile și îmi invadă spaţiul. Veni spre 
mine şi își puse mâinile pe dulap, de o parte și de alta a capului meu, 
privind în jos spre mine. Dintr-odată am uitat să respir. 

- Nu mă atinge! 

Am vrut să strig, dar nu am fost în stare să scot decât o şoaptă. 
Chiar dacă aveam ochii în pământ, simțeam cum căldura privirii 
sale mă tortura în timp ce el mă privea de sus, amenințător. Fiecare 

nerv din corp era în alertă la apropierea lui, iar fiecare firicel de păr 
se zbârli. 

Jared îşi mişca lateral capul încercând să-mi prindă privirea, iar 
buzele sale erau la câțiva milimetri de fața mea. 

- Dacă te voi atinge vreodată, va fi pentru că doreşti acest lucru, 
spuse el cu o voce joasă. 

Îşi apropie şi mai mult buzele. Căldura respirației sale îmi 
învălui faţa. 

- Da? Vrei? 

l-am întâlnit privirea și l-am respirat. Voiam să spun ceva, dar 
uitasem complet ce, deoarece mirosul său îmi invadă creierul. Îmi 
plăceau bărbaţii care foloseau parfum, dar Jared nu era unul dintre 
aceștia. Frumos. Minunat. Ticălosul mirosea a săpun. Gel de duș de 
mosc, delicios, gustos de-a dreptul. 

La naiba, Tate! Revino-ţi! 

Privirea lui piezişă devenea tot mai ezitantă, în timp ce eu 
menţineam contactul vizual. 

- M-am plictisit, am cedat eu într-un târziu. Ai de gând să-mi 
spui ce vrei sau nu? 

- Ştii ceva? 

Mă privi cu interes. 

- Atitudinea asta nouă a ta cu care te-ai întors? M-a surprins. Pe 
vremuri erai o țintă plictisitoare. Nu făceai decât să fugi și să plângi. 
Acum ai prins gust de luptă. Eram gata să te las în pace anul acesta. 
Dar acum... făcu pași înapoi. 

- Şi ce vei face? Îmi pui piedică în sala de curs? Verşi suc de 
portocale pe bluza mea? Împrăştii zvonuri despre mine ca să nu ies 
la nicio întâlnire? Sau poate duci totul la o altă scară şi începi să mă 
hărțuiești în spaţiul virtual? 

Deşi aşa ceva nu era deloc o glumă și am regretat imediat că i- 
am dat ideea. 

- Chiar crezi că mă mai deranjează? Nu mă sperii! 

Ar trebui să tac. De ce nu tac? 

Mă studia în timp ce eu căutam să rămân calmă. De ce era mereu 
atât de calm, atât de impasibil. Nu striga niciodată şi nici nu-şi ieşea 
din fire. Reușea să se controleze în timp ce sângele meu clocotea 
atât de tare, încât aş mai fi putut lupta o rundă cu Madoc. 

Cum el se înclinase ușor, ochii mei erau în dreptul buzelor lui. 
Întinse unul din braţele sale deasupra capului meu şi-şi sprijini 
palma de ușa dulapului ca să își apropie și mai mult fața de a mea. 
Pe buze îi juca un zâmbet sexi, iar mie îmi era foarte greu să îi ignor 
buzele pline. 

- Crezi că eşti suficient de puternică să te pui cu mine? 

Șoapta lui ușoară, liniştitoare, îmi mângâie fața. Dacă nu erau 
cuvintele pe care le rostise, tonul m-ar fi putut linişti... cred. 

Ar fi trebuit să mă mișc de acolo, dar voiam să par sigură pe 
mine, să rămân tare pe poziții. Puteam să dau înapoi în aceeași 
măsură în care primeam. Cel puţin așa credeam. 

- Să vedem ce poţi! 

Privirea mea încremenită o întâlni pe a lui, în timp ce 
amenințarea mea ieși scrâșnită printre dinți. 

- Tatum Brandt! 

Trezită brusc din transa ciudată pe care o crease Jared, mi-am 
ridicat ochii cât să văd că doamna antrenor, împreună cu jumătate 
din echipă, ne priveau din celălalt capăt al vestiarului. 

- Doamnă antrenor! 

Ştiam că trebuia să spun ceva, însă nu îmi găseam cuvintele. 

Groaza prinse rădăcini în creierul meu, iar eu îi căzusem ostatică 
încercând să găsesc explicaţii. Jared era aplecat spre mine, făcând să 
pară că eram tare intimi. Nu avea cum să arate bine. Câteva fete 
scoaseră telefoanele mobile, iar eu m-am ghemuit de teamă la 
sunetul fotografiilor care se făceau. Nu! 

La naiba! 

- Sunt alte locuri în care voi doi să faceţi asta! 

Doamna antrenor vorbi cu mine, dar apoi se uită spre Jared. 

- Domnule Trent? Pleacă! 

Vorbi printre dinţi, iar fetele care o înconjurau chicoteau cu 
mâinile la gură. Nimeni nu privea în altă parte. 

Jared mă îmbrânci afișând un zâmbet superior în timp ce 
părăsea vestiarul, făcând cu ochiul unor fete care salivau. 

Realitatea crudă mă izbi și am făcut ochii mari. Plănuise totul. 

- Doamnă antrenor, am deschis gura să spun ceva şi am tras 
prosopul strâns pe mine. 

- Fetelor, mă întrerupse doamna antrenor. Mergeţi acasă. Ne 
vedem miercuri. Tate, ne vedem în biroul meu înainte să pleci, 
îmbracă-te. 

- Da, doamnă. 

Îmi simțeam pulsul cum tuna în urechi. Nu mai avusesem până 
atunci probleme. Nu la școală. M-am îmbrăcat repede și mi-am 
strâns repede părul umed într-un coc înainte să-mi târăsc fundul în 
biroul doamnei antrenor. Trecuseră doar câteva minute, dar eram 
sigură că acele fotografii erau deja pe internet. Mi-am șters 
transpiraţia de pe frunte şi am simțit un gust amar. 

Jared se coborâse mult de data aceasta, chiar foarte mult. Mă 
întorsesem acasă pregătită pentru încă un an de necazuri noi şi 
situaţii jenante, dar mi se tăiară picioarele când mi-am amintit cum 
s-a văzut schimbul nostru de replici. Zvonurile trecute rămăseseră 
doar zvonuri, însă acum existau dovezi și martori ai întâlnirii dintre 
noi doi. 

Mâine, jumătate din elevii din şcoală vor avea, fiecare, propria 
versiune despre ce se vedea în acele fotografii. Cu mai mult noroc, 
povestea ar fi că mă aruncasem eu în brațele lui. Cu mai puţin 
noroc, zvonurile aveau să fie mult mai sordide. 

Am văzut-o pe Jess ieşind din biroul doamnei antrenor tocmai 
când eu mă îndreptam într-acolo. 

- Hei, mă opri ea. Am vorbit cu doamna antrenor. l-am spus că 
Jared te-a luat prin surprindere și... că nu îl chemase nimeni acolo. 
Îmi pare rău că te-am abandonat. 

- Mulţumesc. 

Am fost copleșită de un val de relaxare. Cel puţin fundul meu era 
la adăpost de furia antrenoarei. 

- Cu plăcere. Te rog, însă, să nu mai spui la nimeni că ţi-am pus o 
vorbă bună. Nu va da bine dacă oamenii află că i-am făcut probleme 
lui Jared, explică Jess. 

- Te temi de el? 

Jared se bucura de multă influență în școală. 

- Nu. Jared e în ordine. Poate fi un ticălos dacă e provocat, dar 
nu a fost problema mea. Ca să fiu sinceră, se pare că tu ești singura 
pe care vrea să o pună la pământ, vorbind metaforic, bineînţeles. 

- Da, păi ce să spun. Mare noroc pe capul meu. 

- Jared e o persoană importantă pe aici, aşa că nu am de gând 
să-mi pun colegii în cap pentru că l-am abandonat într-un mod 
dezonorabil. 

Ridică din sprâncene așteptând parcă o confirmare că am înțeles 
ce voia să spună. 

Am dat din cap, întrebându-mă ce naiba făcuse Jared ca să 
merite loialitatea cuiva. 


CAPITOLUL 7 


Interesul tuturor față de mine devenea tot mai incomod în zilele 
ce urmară. 

Unii auziseră că Jared şi cu mine făcuserăm sex în vestiar. Alţii 
credeau că îl invitasem acolo, în încercarea de a-l seduce. Mai erau 
câțiva de părere că venise să mă amenințe după episodul cu Madoc. 
Indiferent de ce variantă se lipiseră, un lucru era cert: aveam parte 
de mult mai multe priviri și auzeam mult mai multe şoapte spuse pe 
la spatele meu. 

- Hei, Tate. Doar ţi-o tragi prin vestiare sau faci şi sex oral? 

Hannah Forrest, regina fetelor rele strigă din spatele meu, în 
timp ce mă îndreptam spre sala unde ţineam ora de matematică. 
Dronele ei râdeau împreună cu ea. 

M-am răsucit ca să fiu față în faţă cu ele și am spus ținând mâna 
pe inimă: 

- Şi să vă iau vouă pâinea de la gură? 

Am zăbovit ca să savurez feţele lor perplexe, înainte să mă 
răsucesc pe călcâie şi să o iau din loc spre sala de clasă. 

Dispărând după colț, mă amuzam la ecoul invectivelor pe care 
ea şi grupul ei mi le adresau. Mi s-a mai spus ticăloasă și până 
atunci şi nu m-a durut cum mă durea faptul că de data aceasta mi se 
spunea târâtură. Să fii o ticăloasă ar putea fi o tehnică de 
supravieţuire. Eşti respectată. Însă nu e nimic onorabil în faptul că 
oamenii te cred o târâtură. 

Nu credeam ca Jared să fi primit vreo pedeapsă pentru că fusese 
prins în vestiarul fetelor, deoarece îl vedeam la şcoală în fiecare zi. 
Nu se uita la mine și nu părea să-l intereseze că eram pe acolo, deși 
aveam chiar și un curs împreună. Aveam suficiente credite la 

franceză şi am putut să mă transfer de la un curs de calculatoare de 
după-masă la un curs de Teme în cinematografie și literatură, fără 
să ştiu că şi el mergea la același curs. Opţionalul urma să fie un curs 
lejer, cu vizionare de filme și multă lectură. 

- Tate, ai un pix în plus, pe care l-aș putea împrumuta? întrebă 
Ben Jamison, în timp ce ne așezam la cursul de Teme. 

Din fericire, el continua să se poarte prieteneşte și respectuos la 
cursurile de franceză, în ciuda bârfelor, iar eu eram fericită că 
cineva îmi mai distrăgea atenţia de la Jared. 

- Ăăă, am întins mâna în geanta poștaș şi am început să caut. 
Cred că da. Poftim! 

Ben mă răsplăti cu un zâmbet strălucitor, care îi scotea în 
evidență părul blond închis și ochii verzi. Degetele ni se atinseră, iar 
eu m-am retras repede, scăpând pixul pe jos, înainte ca el să îl 
apuce. 

Nu ştiu de ce mă ferisem atât de repede, dar simțisem privirea 
lui Jared trecând fugară pe spatele meu. 

- Stai liniștită, l-am luat eu. 

Mă opri înainte ca eu să mă aplec și să îl ridic. 

- Totuşi, nu mă lăsa să plec cu el la sfârşitul orei. 

- Păstrează-l, am spus fluturându-mi mâna prin aer. Am destule. 
Oricum eu scriu mai mult cu creionul. E o necesitate, mai ales la 
cursurile mele de științe şi de matematică. Mai ales că vorbim 
despre mine... multe ştersături! 

Încercam să fiu modestă, dar totul ieşi ca o diaree verbală. 

- Ah, da. Uitasem că te interesează chestiile astea. 

Probabil că nu uitase. Mai mult ca sigur habar nu avusese. Nările 
începură să îmi freamete când mi-am reamintit tot răul făcut de 
Jared. El fusese motivul pentru care niciun băiat nu fusese vreodată 
interesat de mine. 

- Eu încerc să intru la Columbia în anul pregătitor pentru 
medicină. Tu unde vrei să mergi? am întrebat. 

Speram să nu pară că mă lăudam, însă nu mă simțeam timidă în 
preajma lui Ben. Familia lui deţinea un ziar, iar bunicul lui era 
judecător. Cu siguranță și el urmărea să intre la o şcoală de prim 
rang, una din Ivy League. 

- Trimit şi eu scrisori de intenţie în câteva locuri. Nu am cap de 
matematică sau de ştiinţe, aşa că merg pe afaceri. 

- Atunci sper că îţi place totuși matematica. Afacerile înseamnă, 
de fapt, ştiinţe economice, ştii? l-am lămurit eu. 

Făcu ochii mari, iar eu mi-am dat seama că habar nu avea. 

- Aha, da. Părea încurcat, însă își reveni rapid. Categoric. Atâta 
timp cât nu e prea multă. 

Zâmbi agitat, pe când eu am înregistram un chicotit înfundat în 
spatele meu. 

- Aşadar, am încercat eu să schimb subiectul, am înţeles că ești 
în comitetul de organizare al balului anual, nu-i așa? 

- Da. Vii? 

Ben părea nerăbdător. 

- Vom vedea. Aţi angajat formaţie sau va fi un DJ? 

Formaţie. Formaţie. Formaţie. 

- Ar fi fost frumos să avem o formaţie, dar aceasta cântă un 
singur stil muzical şi va fi greu să mulțumești pe toată lumea. Vom 
avea un DJ. Cred că așa a decis toată lumea. Va întreţine atmosfera 
cu diferite stiluri: pop, country... 

Zâmbi, după care tăcu, iar eu mă străduiam să păstrez o față 
veselă. 

- Ah... pop şi country, n-ai cum să dai greş cu ele! 

Am bătut în retragere, auzind un al chicot înfundat în spatele 
meu, de data aceasta mai tare. Fără să-l mai ignor de această dată, 
cum făcusem înainte, m-am uitat în spate spre Jared care ţinea ochii 
în jos şi se juca la telefon. Însă am văzut cum colțurile gurii i se 
ridicară și am știut că amuzamentul său mocnit era provocat de 
conversaţia mea cu Ben. 

Ticălosul. 

Jared știa că uram muzica country și nu toleram nici muzica pop. 
Ca şi el de altfel. 

- Deci îţi place muzica pop şi country, mi-am concentrat din nou 
atenția asupra lui Ben. 

Te rog, spune nu. Te rog, spune nu. 

- Mai mult country. 

Ah. Mai rău. 

Matematică şi ştiinţe? Negativ. Gusturi în muzică? Negativ. Bine. 
Hai să mai fac un efort și să încerc să găsesc măcar un lucru pe care 
aş putea să-l am în comun cu tipul lângă care voi sta la două cursuri 
semestrul acesta. Profesorul avea să vină curând. 

- Ştii, am înţeles că semestrul acesta ne vom uita la Al șaselea 
simț. L-ai văzut? 

Telefonul îmi sună, avertizându-mă că primisem un mesaj, însă 
l-am pus pe silențios și apoi în geantă. 

- Oh, da. Deși acum mult timp. Nu l-am înţeles. Nu sunt un fan al 
genului de filme de mister şi groază. Îmi plac comediile. Poate ne 
lasă să vedem Borat. 

Ridică glumeţ din sprâncene. 

- Hei, Jamison? ciripi Jared din spatele nostru, pe un ton 
exagerat de politicos. Dacă îți place Bruce Willis, Indestructibilul 
este un film bun. Ar trebui să-l vezi... ştii tu, dacă vrei să te 
răzgândești vreodată cu privire la filmele de mister şi groază. 

Banca mea deveni punctul de atracție al tuturor privirilor. 
Refuzam să mă întorc şi să mă uit la Jared. Nu-mi găseam cuvintele 
deoarece mi-am dat seama că își amintise. 

Ben se întoarse spre el şi îi răspunse: 

- Da. O să-mi amintesc. Mersi. 

Se întoarse înapoi şi îmi zâmbi. 

Jared avea tupeu. Voia ca eu să știu că el își amintise că Bruce 
Willis era actorul meu preferat. Ne uitaserăm împreună la Greu de 
ucis când tata nu era acasă, deoarece nu mă lăsa să îl văd din cauza 
înjurăturilor prea multe din film. Jared știa prea multe despre mine, 
iar mie nu-mi plăcea deloc chestia asta. Nu avea niciun drept asupra 
mea, nici măcar asupra celei mai neînsemnate părticele din mine. 

- În ordine, elevi. 

Doamna Penley ne atrase atenţia asupra unui teanc de hârtii pe 
care le avea în mână. 

- Pe lângă pachetul de informaţii pe care vi-l înmânez eu, Trevor 
vă va da modelul unei busole. Vă rog să vă scrieți numele sus de tot 
şi lăsaţi libere locurile din dreptul punctelor cardinale nord, est, sud 
şi vest. 

Luarăm cu toţii hârtiile, înghesuind detaliile pe lista doamnei 
Penley şi urmând instrucţiunile referitoare la busolă. Faptul că 

începusem ora cu o activitate, mă destinse. Forţa chinuitoare a 
privirii pe care o simțeam cum îmi sfredeleşte ceafa era cel puțin 
exasperantă. 

- Bine. 

Doamna Penley bătu din palme. 

- Documentele pe care vi le-am dat conţin nume de filme în care 
apar monologuri importante. Deoarece am discutat deja despre 
monologuri și importanţa lor în film şi în literatură, aş dori să 
începeți și să căutaţi unele dintre ele pe internet. Mâine la oră vom 
discuta despre primul proiect al vostru, prezentarea unui monolog 
colegilor. 

Prezentare individuală. Bleah! Interpretarea unui monolog. 
Dublu bleah! 

- De asemenea, continuă domna Penley, veţi fi rugați să formați 
perechi de lucru pentru diferitele discuţii pe care le vom susține în 
acest an. Veţi şti cu cine faceţi pereche pe baza busolei. Aveţi cinci 
minute ca să mergeţi prin clasă şi să vă căutaţi parteneri pentru 
nord, sud, est și vest. Colegii pe care îi alegeţi să vă fie nordul, vă vor 
scrie şi ei la nord, la rândul lor ş.a.m.d. Elementar, știu, dar de ajutor 
ca să ne asociem unii cu ceilalți. 

Munca în echipă putea avea farmecul ei, din când în când, însă 
eu preferam să lucrez singură. Am strâmbat din nas numai la 
gândul că tot anul voi auzi constant împerecherea! Groaznic cuvânt. 

- Porniţi, strigă profesoara. 

Scârțâitul scaunelor hârşâite pe podea răsună în încăpere. 
Luând la mine un creion şi un pix, am pornit în căutarea unei 
persoane care nu avea încă pereche. În timp ce priveam în jur, 
ceilalți începură să-și scrie de zor reciproc numele, în timp ce eu 
nici măcar nu începusem. 

Ben rânji şi îmi făcu semn din cap. M-am îndreptat spre el şi am 
făcut schimb de nume pentru est. Uitându-mă pe alte foi şi 
verificând care aveau încă spații libere, am reușit să fac rost de sud 
şi vest, vorbind cu două fete. 

Am nevoie de nord. Îmi cântam în gând în timp ce îmi căutam 
încă un partener. Aproape toată lumea se îndrepta grăbită spre 
locurile lor, deoarece cele cinci minute se apropiau de sfârşit. Mi-am 

aruncat rapid privirea spre Jared, care nici nu cred că se ridicase de 
la locul lui. Probabil că toată lumea se repezise la el. 

Aceasta era partea legată de şcoală pe care o uram. Sentimentul 
de gol în stomac îmi reaminti de toate momentele apăsătoare, de 
dinainte de plecarea în Franţa, când mă simțisem lăsată pe dinafară, 
în școala generală totul fusese simplu. Aveam prieteni şi nu mă 
simțeam singură în astfel de momente. Liceul mă făcuse mai puțin 
încrezătoare și introvertită. 

Nu reușisem încă să îmi găsesc partener și eram din nou a treia 
roată la căruță. Sătulă de acest sentiment, mă hotărâsem să iau 
taurul de coarne după ce un an întreg, în Franţa, fusesem acceptată 
fără rețineri de cei din jur. 

- Doamnă Penley, îmi lipseşte nordul. Este în ordine dacă mă 
alătur unei alte perechi ca să lucrăm în trei? 

Râsete zguduitoare izbucniră în toată clasa, în timp ce alţii îşi 
şuşoteau în barbă. Ştiam că mi-o căutasem cu lumânarea. 

- Hei, Tate! Fac eu ceva în trei cu tine. Busola mea arată 
întotdeauna nordul. 

Nate Dietrich se bătea în piept în timp ce ceilalți râdeau. 

Luându-mă prin surprindere, am ripostat. 

- Mulţumesc, dar cred că mâna ta dreaptă ar putea deveni 
geloasă. 

Clasa a erupt de-a dreptul în chiote de apreciere. 

Doar de atât fusese nevoie. Mulțumită unor chițăieli imature, am 
fost în stare să recâştig puțin respect din partea colegilor mei. Cine 
ar fi ştiut. Mândria mă copleși, așa că am trimis tuturor un zâmbet 
printre dinți. 

- Are cineva nevoie de un nord? 

Doamna Penley întrerupse aluziile răutăcioase înainte ca Nate 
să replice ceva. 

Toată lumea era așezată pe scaun, ceea ce însemna că fiecare 
avea deja parteneri. Eram atentă la doamna Penley așteptând să-mi 
spună să colaborez cu una dintre perechile gata alcătuite. 

- Poate să fie nordul meu. 

Vocea formidabilă a lui Jared parcă mă lovi din spate, dându-mi 
fiori. 

Profesoara mă privea, așteptând să răspund. Nu-mi venea să 
cred. De ce nu își urnise fundul să-şi găsească un partener pentru 
nord ca toată lumea? 

- Ei bine, Tate? Dă-i bătaie, mă împinse de la spate doamna 
Penley. 

Răsucindu-mă pe călcâie, m-am întors la locul meu mai mult de 
nevoie decât de voie, fără să mă uit măcar în direcţia nordului meu 
şi am tăiat de-a dreptul literele din numele lui Jared pe foaia de 
hârtie... și, din greșeală cred, și pe bancă. 


CAPITOLUL 8 


- Şi când spuneai că ajungi acasă? 

Tema la algebră era gata, iar manualul de Administraţie se 
legăna în poala mea în timp ce vorbeam cu tatăl meu pe camera 
web a computerului. 

- Sigur ajung pe douăzeci și doi. 

Mai erau totuşi încă trei luni până atunci. Sosirea acasă a tatălui 
meu va fi sărbătorită. Mă simţeam foarte singură când nu era lângă 
mine să povestim zi de zi, iar de când murise mama de cancer, casa 
părea și mai goală fără el. Petreceam timpul cu K.C, dar ea avea 
prieten. Uşor, îmi făceam şi eu prieteni la școală, în ciuda ultimei 
lovituri primite de reputaţia mea din partea lui Jared, dar am decis 
să nu ies cu prietenii în acest weekend și să stau să mă pregătesc 
pentru Olimpiada de Științe. Încă nici nu mă hotărâsem asupra 
temei de cercetare. 

- Abia aştept. E nevoie aici de un bucătar care ştie ce face, am 
ciripit ridicând cana în care aveam supă de roșii la plic. 

În ciuda faptului că nu era o cină consistentă, căldura în cascade 
îmi inunda corpul. Membrele mele încă se adaptau la eforturile pe 
care le făceam în timpul antrenamentelor pentru cros. 

- Sper că aceea nu e cina ta, nu-i așa? 

- Ba da, am spus eu mai mult ca un mda. 

- Şi unde sunt legumele, cerealele și lactatele? 

Of, iar o luăm de la capăt. 

- Roşiile din supă sunt legumele, e și lapte în supă, iar dacă te 
face fericit, îmi fac şi nişte cașcaval pane. 

Aerul meu jucăuş îi spunea parcă tatălui meu: Vezi, sunt mai 
deșteaptă decât par! 

- De fapt, roşiile sunt fructe, îmi răspunse tata sec, doborându- 
mă de pe piedestal. 

Râzând, am pus cana jos şi am luat un creion ca să scriu în 
continuare pe ciornă eseul despre Henry Kissinger, stabilit ca temă 
pentru acasă. 

- Nicio grijă, tată. Mănânc bine. Am avut chef de supă în seara 
asta. 

- Bine. Nu mai zic nimic. Îmi fac doar griji pentru tine. Mi-ai 
moștenit obiceiurile culinare. Mama ar fi înnebunit dacă ar fi văzut 
ce te las să mănânci. 

Tata se încruntă. Ştiam că și lui îi lipseşte mama, parcă mai mult 
ca oricând. Amândurora ne lipsea. 

După puțin timp, continuă: 

- Ai plătit facturile pe luna august, nu-i aşa? Și ai suficienţi bani 
în cont, da? 

- Nu mi-am spulberat toți banii într-o săptămâna. Totul este sub 
control. 

Făcea asta de câte ori vorbeam. Aveam acces liber la banii din 
asigurarea de viață a mamei mele, iar el tot mă mai întreba dacă îmi 
ajungeau banii. De parcă aș lua-o razna şi aș începe să cheltuiesc din 
banii aceia pe la spatele lui, iar el ştia că nu eram în stare să fac așa 
ceva. Poate se gândea că făcea ce putea mai bine de la atâta 
depărtare. 

Telefonul bâzâi, semnalând că primisem un mesaj, aşa că l-am 
luat de pe măsuţa de la marginea patului. 

Ajung în 5. 

- Of, tati? Am uitat că vine K.C. pe aici. Te superi dacă închid? 

- Nicio problemă, dar mâine voi pleca pentru o zi sau două. 
Merg cu trenul în orașul Nürnberg şi vreau să ne auzim dimineaţă, 
înainte de plecare, să vorbim despre proiectul tău pentru Olimpiada 
de Științe. 

Of, la naiba. Nu pregătisem încă nimic, deoarece nici măcar nu 
mă hotărâsem ce proiect voiam să fac. 

- Bine, tati, am mormăit, lăsând acest subiect pe a doua zi. Mă 
suni la şapte? 

- Vorbim atunci mâine, scumpo. Pa. 

Și închise. 

Am închis şi eu laptopul şi am aruncat cartea pe pat, după care 
m-am îndreptat spre glasvand și am deschis uşile larg. Cursurile din 
săptămâna aceea se încheiaseră de trei ore, dar soarele învăluia 
încă în lumină incandescentă tot cartierul. Frunzele din arțarul de 
afară fremătau în adierea delicată a vântului și câţiva nori stăteau 
presăraţi pe cer. 

M-am răsucit şi mi-am schimbat hainele cu care fusesem la 
şcoală cu o pereche de pantaloni de pijama scurți și cadrilați şi un 
tricou alb cu gri în raglan. Am oftat teatral. Bineînţeles că eram în 
pijama seara la șase, într-o zi de vineri. 

Jos, soneria sună prelung, iar eu m-am dus să deschid fără să mă 
grăbesc prea tare. 

- Salut, răsuflă K.C. cu braţele încărcate. 

Ce naiba? Trebuia să-mi aranjeze părul nu să-mi facă o 
schimbare completă de înfăţişare. 

Ochii mi se umeziră de la parfumul pe care îl purta. 

- Cu ce te-ai dat? 

- Oh, e nou. Se numește Secret. Îți place? 

- Nemaipomenit. 

Doar să nu mi-l împrumuți. 

- Să mergem sus la tine în cameră. Vreau să am acces la baie cât 
timp facem asta. 

K.C. insistase să vină şi să-mi facă la păr un tratament cu miere 
de care citise ea în Ziua Femeii. Se presupunea că hrăneşte părul 
degradat de soare, ceea ce, din punctul ei de vedere era deja o 
amenințare cu atâtea ieșiri în aer liber pe care le făcusem în vara 
aceea şi cu antrenamentele în aer liber pentru cros. 

Foarte bine. Nu prea îmi păsa. Din punctul meu de vedere, nu 
era nimic în neregulă cu părul meu, dar voiam să mai povestim 
după săptămâna încărcată pe care o avusesem la şcoală. 

- Pot să pun scaunul la geam? Vine de afară o adiere plăcută. 

Urma să se facă multă mizerie cu toată mierea aceea, însă pe jos 
în cameră mă lăudam cu un parchet de culoare închisă, așa că se 
curăța totul rapid. 

- Da, sigur. Doar desfă-ţi părul din coadă şi perie-l. 

Îmi dădu o perie, iar eu m-am aşezat în dreptul uşilor, gata să 
mă bucur de liniştea serii. 

- Voi pune în miere puţin ulei de măsline, ca să o mai fluidizez, 
şi puţin gălbenuș de ou pentru proteine. 

- Sigur, cum zici, am acceptat eu. 

În timp ce ea amesteca ingredientele și îmi aduse un prosop ca 
să nu îmi murdăresc hainele, l-am văzut pe Jared care scotea maşina 
cu spatele din garaj. Brusc, am simţit fluturi în stomac și mi-am dat 
seama că dinţii mi se încleştară de parcă erau dați cu clei. 

Tricoul negru i se ridică ușor la spate când cobori din maşină și 
îşi trase gluga pe cap. Luă un prosop din buzunarul din spate al 
pantalonilor cu care desfăcu ceva aflat sub capotă. 

- Să înţeleg că îți place ce vezi? 

Vocea lui K.C. mă făcu să tresar deoarece nu mă așteptasem să 
fie lângă mine. Mi-am mutat rapid privirea în pământ. 

- Lasă-mă în pace, am bâiguit. 

- Nu-i nimic. Arată bine pentru un ticălos. 

Începu să-mi umezească părul cu o sticlă de apă, în timp ce-şi 
trecea degetele prin firele ude de păr. 

- Și totuși rămâne un ticălos, am încercat să schimb subiectul. 
Aşadar, cât e de grav? Mă refer la bârfa de la școală? 

Nu mă apropiasem nici de Facebook sau de Twitter și nici de 
blogul secret al echipei de majorete. 

Nu aș fi făcut altceva decât să sar în primul avion spre Franţa 
sau să vreau să omor pe cineva, dacă aș fi văzut pozele cu mine în 
prosop pe care le văzuse, probabil, toată lumea din oraș. 

K.C. dădu din umeri: 

- S-au cam domolit lucrurile. Se mai povestește pe ici pe colo 
despre întâmplare, dar i-a cam trecut momentul. Ți-am spus doar, 
nicio farsă și niciun zvon nu îi va mai ține pe tipi departe de tine 
anul acesta. Și cu tratamentul acesta de păr, vei arăta absolut 
fabulos. 

Nu îi puteam vedea faţa, dar eram sigură că râdea de mine. 
Absolut fabulos era o emisiune britanică de televiziune, pe care noi 
o urmărisem pe Comedy Central în urmă cu două veri. 

Mă bătea gândul să îi spun lui K.C. despre lucrurile pe care mi le 
spusese Madoc la petrecerea lui Jared legate de sabotarea 

întâlnirilor și de zvonuri. Dar tot acel spectacol de care nu scăpasem 
în niciun an, mă făcea să mă simt stânjenită. Nu mă interesa să fiu 
genul de prietenă care avea tot timpul probleme, aşa că mă purtam 
ca și cum totul mă afecta mai puţin decât în realitate. 

În timp ce ea începu să întindă cu pensula amestecul siropos ca 
melasa pe părul meu, ochii mi se îndreptară spre Jared, care își 
trăgea acum tricoul peste cap. Braţele lui bine lucrate căzură în 
dizgrație în momentul în care se întoarse şi i-am văzut pieptul care 
părea sculptat cu dalta. Gura mi se uscă, iar din corp fiorii reci 
țâşneau precum săgețile. 

Era de la adierea vântului. Categoric, de la adierea vântului. 

- Aha, şi te bucuri de priveliştea asta în fiecare zi? 

Mi-am dat ochii peste cap. 

- Nu, sunt nevoită să mă uit la așa ceva în fiecare zi. Și tu de 
partea cui eşti, până la urmă? 

Văicăreala mea se dorea o glumă, dar nu eram sigură că reușise. 

- Băiatul acela nu trebuie să-mi vorbească pentru a-l privi. Mă 
mulțumesc să mă uit de la distanţă. 

- Tu eşti cu Liam, îți amintești? 

Mă deranja că tânjea după Jared, chiar și dacă era doar în glumă. 
Era frumos, dar nu era nevoie să se facă atâta caz despre asta. Doar 
avea o personalitate care lăsa de dorit. 

- Apropo, cum vă mai merge ţie şi lui Liam? 

Nu-l mai văzusem decât în trecere de când începuse şcoala. 

- Ah, suntem bine. Și-a pregătit mașina Camaro pentru circuitul 
Loop şi a început să stea mult timp pe acolo. Am fost şi eu o dată, 
dar e cam plicticos să stau agățată de braţul lui în timp ce el 
vorbește despre mașini toată noaptea. Nici măcar nu a participat la 
vreo întrecere încă. Se pare că ar fi o listă de aşteptare şi, chiar și 
aşa, întâi participă maşinile tunate, deoarece, pe ele vor să le vadă 
spectatorii. 

Nu mi-a plăcut faptul că simţeam nevoia să întreb, însă vorbele 
ieşiră de la sine. 

- Şi cum se descurcă Ticălosul? 

De ce trebuia să știu eu chestia asta? 

- Jared? Este unul dintre cei care nu trebuie să aștepte. De fapt, 
participă la întreceri când are chef. Liam spune că merge acolo ori 
vinerea, ori sâmbăta seara, dar nu în amândouă zilele. 

- Petreci destul timp cu Liam? 

Observasem o schimbare de ton şi atitudine când adusesem 
vorba despre el. 

Ridică din umeri. 

- Mă simt prost pentru că ar trebui să fiu mai interesată de 
hobby-urile lui. Doar că dacă nu participă la întrecere parcă sunt o 
momâie care stă lângă el. Nu știu prea multe lucruri despre piloţi și 
cursele de mașini. 

- Atunci poate că ar trebui să mergi din când în când? Mai 
strângi din dinți din când în când de dragul lui, am sugerat în timp 
ce greutatea din capul meu creştea odată cu cantitatea de miere 
aplicată. 

- Nu ştiu. K.C. mă ocoli, se îndreptă spre uşă și privi cu atenţie 
afară. Mă gândeam să vin mai des pe la tine pe-acasă. 

Am lovit-o în glumă cu piciorul. 

- Mmm... îl devora pe Jared din priviri în timp ce se întorcea la 
părul meu. Nu-mi place să spun asta, dar mă întreb cum ar fi să fii 
cu el. 

- K.C! Oprește-te! Eşti prietena mea! am certat-o cu asprime. 

- Îmi pare rău, bine? Doar că nu a fost chiar atât de antipatic cât 
timp ai fost plecată. Sincer. Nu a mai stârnit iadul așa cum obișnuia 
să o facă înainte de plecarea ta. 

- Ce vrei să spui? 

- Nu ştiu. Nici măcar nu ştiu dacă avea legătură cu tine. A părut 
cu toane o perioadă, dar i-a trecut. Am apucat să-l văd cu alți ochi, 
atâta tot. Înainte nu era vorba decât despre cum se purta cu tine - şi 
se purta oribil - se grăbi să adauge. După ce ai plecat însă, părea 
diferit. Mai uman. 

Ideea că Jared cel din prezent ar putea fi mai uman îmi depășea 
puterea de înțelegere. Era un om ambițios, sigur pe el şi caustic. Era 
singura latură pe care i-o văzusem de când aveam paisprezece ani. 
Nu-l mai văzusem fericit de ani de zile şi mă gândisem că avea să fie 
mai vesel ca o zi de primăvară când avea să scape de mine un an de 
zile. 

Dar de ce fusese indispus după ce am plecat? Nu avea niciun 
sens. 

Nu era în stare să se distreze fără jucăria lui de dentiție? 

Of, sărăcuţul de el. 


CAPITOLUL 9 


- Aah! 

Am lăsat să-mi scape un geamăt din fundul gâtului în timp ce mă 
holbam la tavanul aprins de farurile unui alt invitat în casa de 
alături. 

Era trecut de unu dimineața și bombardamentul zgomotelor de 
la petrecerea de alături nu contenea. Perna cu care îmi astupasem 
amândouă urechile ca să înăbuș sunetele nu ajutase. Trimiterea 
unui mesaj lui K.C. care să îi scrie lui Liam care, la rândul lui, să îi 
scrie lui Jared nu ajutase. Apelul la poliţie și înaintarea unei plângeri 
nu ajutase. 

Dacă nu erau muzica tare sau sosirile şi plecările constante ale 
invitaţilor cu maşini tari cu nenorocitele lor de țevi de eșapament, 
erau ţipetele şi râsetele care veneau dinspre curtea lui Jared. Îmi 
plăcea muzica tare, însă o petrecere în mijlocul nopţii care ţinea 
treaz un cartier ar trebui oprită. 

Aruncând păturile de pe mine, am sărit din pat şi m-am 
îndreptat spre glasvand. În toată casa lui era lumină, iar dinăuntru 
răzbătea zgomotul forfotei și al animației continue. Unii se 
împiedicau prin curtea din față, împânzită de paharele Solo Cup, 
alții fumau în curtea din spate sau făceau o baie fierbinte. 

E atât de nesimțţit! Mâinile mi se înfipseră în șold, mai cu putere 
decât de obicei. Ce fel de persoană este aceea care nu are pic de 
respect pentru alții? Cred că ticălosul preocupat de propria 
persoană care locuia lângă mine. Urma să am discuţia video cu tatăl 
meu în șase ore şi nu aveam de gând să rămân trează toată noaptea 
doar pentru că ei aveau chef să se îmbete şi să se drogheze. 

Fir-ar! Mi-am luat converșii mov și bluza neagră cu glugă și am 
coborât scările. 

Am deschis uşa din bucătărie care dădea spre garaj şi m-am 
îndreptat spre bancul de lucru al tatălui meu, la fel de organizat 
cum l-am lăsat. 

Am luat cel mai mare clește de tăiat sârmă din sertarul de jos al 
trusei de unelte şi l-am ascuns în mâneca dreaptă. Cu mâna liberă 
am deschis un alt sertar de unde am ales un lacăt din cele trei pe 
care le aveam în plus. L-am pus în buzunarul de la bluza sport cu 
glugă și am ieșit. 

Am mers pe după colțul casei mele, spre partea din spate, în 
timp ce inima îmi bătea tot mai tare cu fiecare pas. După ce am găsit 
gaura pe care o făcusem în gardul viu cu mulți ani în urmă, am dat 
la o parte frunzișul proaspăt crescut şi m-am strecurat prin el. În 
timp ce o luasem înspre dreapta și mergeam în continuare, îi 
auzeam pe petrecăreții din curtea din spate, de cealaltă parte a 
gardului viu. Eram la doar un metru și jumătate de ei, dar nu puteau 
să mă vadă. 

Şi curtea lui Jared, la fel ca a mea, era înconjurată de garduri pe 
margini şi de un gard viu, înalt, în spate. Când am ajuns la gardul din 
cealaltă parte a casei, mi-am vârât mâna în peria deasă de frunziș. 
Am încercat să dau la o parte ramurile cât am putut de mult, însă 
lăstarii mă zgâriară și mă înţepară în timp ce îmi căutam tremurând 
o cale de trecere. 

Petrecerea se înteţea şi parcă erau sute de oameni acolo. Ceea ce 
voiam să fac trebuia să se petreacă repede. 

Uitându-mă bine în jur ca să fiu sigură că sosirea mea trecuse 
neobservată, m-am deplasat ușor spre partea casei lui Jared unde 
erau circuitele electrice. În copilărie petrecusem acolo suficient 
timp cât să fiu acum în stare să găsesc locul pe întuneric. Am scos 
cleştele de tăiat sârmă din mâneca mea subţire și am apăsat ambele 
brațe cât am putut de tare ca să sparg lacătul de la panoul electric. 
Cum l-am băgat în buzunar, am deschis ușa tabloului și am început 
să apăs întrerupătoarele. 

Am încercat să nu bag de seamă ce se petrecea prin casă, oprirea 
bruscă a muzicii şi a luminilor, cacofonia creată de exclamațiile Ce 
naiba s-a întâmplat? care se auzeau de peste tot. Am decuplat toate 
întrerupătoarele, am scos lacătul cel nou din buzunar și l-am pus la 
tabloul electric. 

Jared nu era prost. Imediat cum își va da seama că celelalte case 
au curent, avea să vină imediat să verifice panoul. Așa că am plecat 
de acolo. Repede. 

Alergam cu picioarele moi ca de gelatină, m-am strecurat înapoi 
prin gardul viu şi, brusc, am început să gâfâi. O picătură de 
transpiraţie îmi alunecă pe spate și mi-am dat seama că voiam să 
râd, să strig şi să vărs în același timp. Nu știam exact ce lege 
încălcasem, însă eram sigură că aș fi avut probleme dacă eram 
prinsă. Tălpile parcă îmi luaseră foc, iar genunchii au început să dea 
semne de slăbiciune. 

Sentimentul de neliniște cauzat de faptul că aş putea fi prinsă 
mi-a ghidat muşchii tensionaţi înapoi prin tufiș şi apoi în garaj. Nu 
mi-am putut stăpâni un rânjet până la urechi. Îmi fusese frică să nu 
fiu prinsă, însă faptul că tocmai îi dădusem un șut metaforic în fund 
mă făcu să mă înfior de plăcere până în vârful degetelor. 

Și după toată tărășenia asta nu mă mai simțeam deloc obosită. 
Doar al naibii de minunat. 

M-am asigurat, din obișnuinţă, că ușile erau închise, am alergat 
în sus pe scări, sărindu-le din două în două. Am închis ușa la cameră 
şi, cu luminile stinse, m-am dus la glasvand şi m-am uitat atentă 
afară, în speranţa că petrecerea se spărsese. Am scrutat şi curtea 
din față şi cea din spate și, din fericire, am văzut cum oamenii se 
îndreptau spre mașinile lor. 

Am avut o strângere de inimă la gândul că poate nu era cea mai 
bună idee să pui pe drumuri, la volan, oameni care băuseră. 

Am văzut tot mai mulți oameni care se îndreptau spre mașinile 
lor sau care porniseră pe jos spre casele lor. Singurul mod în care 
Jared putea să aibă din nou curent electric în casă era fie să taie 
lacătul, fie să cheme compania de curent electric. 

În timp ce mă uitam prin curtea din faţă şi apoi iar în curtea din 
spate, privirea mi-a fost atrasă de singura lumină pe care o vedeam. 
Jared stătea la geamul de la dormitorul său cu o lanternă în mână și 
cu ambele mâini proptite pe rama de sus a geamului. 

Se uita fix la mine. 

La naiba! 

Pulsul o luă la sănătoasa și valuri de căldură mistuitoare îmi 
inundară corpul. Perdelele mele diafane de culoare neagră erau 

trase, dar eu eram sigură că mă vedea. Capul îi era înclinat în 
direcția mea şi părea calm... prea calm. 

Aruncând de pe mine bluza cu glugă, m-am așezat în pat şi am 
decis să neg totul dacă va veni la ușă. Sau poate că nu ar trebui, m- 
am gândit. Oricum, nu avea ce să facă. Poate voiam ca el să știe. 

Am stat întinsă preţ de două minute, rezistând tentaţiei de a 
investiga ce se mai petrecea pe afară. Totuși, nu era greu să îţi dai 
seama că petrecăreţii se duceau spre casele lor, după sunetul 
motoarelor care umpleau văzduhul. Încântarea mă copleşise, 
dându-mi suficientă energie să mă ridic din pat şi să încep să 
dansez. 

Sunt grozavă! Sunt grozavă! îmi cântam mie însămi. 

La mijlocul cântecului însă am îngheţat și aproape că m-am 
sufocat din cauza sunetului de ușă trântită care răsună în toată casa. 

În casa mea! 


CAPITOLUL 10 


- Ce Dumne... am început să tremur din toate încheieturile. Erau 
vibraţiile sau doar tremuram eu? 

Am ieşit de-a buşilea de sub pături, am înhăţat bâta de baseball 
de sub pat și am fugit din cameră. Nu aveam de gând să cobor pe 
scări, deşi fusesem suficient de bătută în cap să las pistolul acolo. 
Trebuia doar să trag cu ochiul peste balustradă ca să văd dacă într- 
adevăr am auzit pe cineva intrând în casa mea. 

Corpul mea reacționă imediat la imaginea lui Jared fără tricou, 
care, pe după colţ, intră în hol şi se repezi pe scări. Se vedea că era 
supărat și gata să omoare pe cineva după cum urca scările, câte 
două o dată. M-am întors ca fulgerul în camera mea, lăsând să-mi 
scape un scâncet în timp ce pornisem spre ușile de la glasvand în 
încercarea mea de a scăpa. Nu ştiam care era planul lui Jared sau 
dacă ar fi trebuit să-mi fie frică, dar îmi era. Tocmai intrase cu forța 
în casa mea, iar asta mă scotea din minți. 

- Oh nu, nu vei face asta! 

Jared intră glonţ la mine în cameră, iar mânerul se lovi de 
perete, probabil lăsând urme. 

Sub niciun chip nu mai puteam să mă fac la timp nevăzută prin 
ușile glasvandului. M-am întors ca să îl înfrunt față în față, ridicând 
bâta de baseball. Jared o smuci din mâinile mele înainte măcar ca eu 
să mă pregătesc să lovesc. 

- leşi de aici! Ai înnebunit? 

Încercam să trec pe lângă el ca să ajung la uşa dormitorului, dar 
se puse în fața mea. Judecând după ce puteam citi pe faţa lui, eram 
surprinsă că nu mă strangulase încă. Eram sigură însă că, în curând, 
va scoate lavă pe nări. 

- Mi-ai tăiat curentul electric în casă! 

Vedeam cum îi fremătau nările, așa cum se apropiase la câțiva 
centimetri de faţa mea și se uita de sus la mine. 

- Dovedeşte acest lucru! 

În pieptul meu se dansa step. Ba nu, Paso Doble. 

Îşi lăsă capul într-o parte, strângând din buze periculos. 

- Cum ai intrat aici? Chem poliţia! 

Din nou, am spus în gând. Nu că fuseseră de mare folos mai 
devreme când îi chemasem în legătură cu zgomotul. Poate apar 
dacă sunt omorâtă? 

- Am cheie. 

Fiecare cuvânt era rostit încet şi ameninţător. 

- Cum de ai tu cheia de la casa mea? 

Nu eram sigură că mai puteam chema poliția dacă el avea cheie. 

- Ai fost plecată cu tatăl tău în Europa toată vara, spuse pufăind. 
Cine crezi că v-a luat corespondenţa? 

Jared ne-a luat corespondenţa? Îmi venea să râd. Ironia că 
făcuse ceva atât de obișnuit îmi liniști un pic bătăile inimii. 

- Tatăl tău are încredere în mine, continuă el. Nu ar trebui. 

Fălcile mi se încleștară. Tata şi bunica nu știau foarte multe 
despre relația mea cu Jared. Dacă ar fi ştiut cât de mult se 
deteriorase, ar fi vorbit cu mama lui. Nu eram o persoană care să se 
văicărească şi nici nu voiam să fiu salvată. Mă durea că Jared se 
purta frumos cu tata și monstruos cu mine. 

- leşi, am aruncat eu printre dinți. 

Înaintă spre mine până când m-am trezit cu spatele lipit de 
glasvand. 

- Eşti o ticăloasă băgăcioasă, Tatum. Ține-ţi fundul afurisit pe 
partea ta de gard. 

- Faptul că ţii treaz un cartier întreg îi irită pe oameni, m-am 
răstit la el. 

Mi-am pus brațele peste piept în timp ce Jared mă încolţi, 
sprijinindu-şi ambele brațe de perete. Nu ştiam dacă era din cauza 
adrenalinei provocate de faptul că el era atât de aproape de mine, 
dar nervii mei erau la pământ. Ceva trebuia să se întâmple. 

Priveam în orice direcţie, dar nu în ochii lui. Tatuajul cu lanterna 
în flăcări de pe braţul său era doar în nuanţe de negru și gri. Mă 
întrebam ce putea să însemne. Abdomenul îi era încordat de atâta 
tensiune sau, cel puţin, eu speram să nu fie atât de rigid. Celălalt 
tatuaj de pe partea laterală a trunchiului erau, de fapt, niște litere 
de mână pe care nu le puteam descifra în lumina aceea. Pielea lui 
părea catifelată și.... 

Nu mai puteam respira încercând să ignor senzaţia de înfiorare 
din miezul firii mele. E mai bine să îl privești în ochi. Nu mai 
fuseserăm atât de aproape unul de celălalt de mult timp și, de când 
mă întorsesem, nimeriserăm nas în nas destul de des. 

Cred că și Jared își dădu seama de același lucru, deoarece 
privirea i se aspri şi respiraţia îi deveni mai şuierătoare. Privirea îi 
alunecă pe gâtul meu, în jos, spre cămășuţa de noapte, iar ochii lui 
îmi ardeau pielea. 

Trase aer adânc în piept şi redeveni atent, iar expresia feţei lui 
impasibilă. 

- Nu se mai plânge nimeni. Așa că de ce nu taci și nu laşi 
lucrurile în pace? 

Se împinse înapoi din perete şi se îndepărtă. 

- Să lași cheia, am strigat obişnuită deja cu noua mea atitudine 
îndrăzneață. 

- Ştii, râse în barbă și se întoarse. Te-am subestimat. Nu ai plâns 
încă, nu-i aşa? 

- Din cauza zvonului pe care l-ai scornit săptămâna aceasta? 
Nicio șansă! 

Vocea mea era calmă, însă abia îmi stăpâneam un zâmbet 
superior. 


65 


Confruntarea noastră mă făcea să mă simt bine, la fel şi faptul că 
mi-am dat seama că ceva între noi avea să crape în cele din urmă, 
după cum prevăzuse K.C. Şi uite. Jared și cu mine nu mai fuseserăm 
singuri în camera mea de trei ani. Era un progres. Bineînţeles că 
venise neinvitat, dar nu era acum să fiu cusurgie. 

- Te rog. De parcă ar trebui să recurg la zvonuri. Amicele tale de 
la cros au făcut-o. Şi pozele pe care le-au făcut, adăugă el. Fiecare a 
tras propriile concluzii. 

Oftă şi se apropie uşor de mine. 

- Dar văd că te plictisesc. Cred că trebuie să-mi îmbunătățesc 
tehnica. 

Ochii îi aruncau săgeți înveninate, iar piciorul meu zvâcnea de 
dorința de a-i trage un șut. 

De ce nu voia să cedeze? 

- Ce ţi-am făcut? 

Întrebarea, pe care o purtasem în mine ani de zile, ieşi brusc 
purtată de vocea mea frântă. 

- Nu știu de ce trebuie să crezi că ai făcut ceva. Te ţineai scai de 
mine şi mă săturasem, asta e tot. 

- Nu e adevărat. Nu mă țineam scai după tine. 

Zidurile mele de protecție începeau să se prăbușească. Îmi 
aminteam foarte bine istoria dintre noi, iar cuvintele lui mă făceau 
să doresc al naibii de tare să îl lovesc. Cum a putut să uite? Când 
eram copii şi nu eram la școală, petreceam fiecare secundă 
împreună. Eram cei mai buni prieteni. Mă ţinea în brațe când 
plângeam după mama și am învăţat împreună să înotăm în lacul 
Geneva din Wisconsin. 

- Ai venit la mine acasă tot atât de des cât am fost eu la tine 
acasă. Eram prieteni. 

- Mda, visează în continuare. 

Îmi aruncă în față toată istoria şi prietenia noastră ca pe o 
palmă. 

- Te urăsc, am strigat şi am trăit sincer fiecare cuvânt. 

- Bine, strigă el drept în fața mea, aproape doborându-mă. În 
sfârşit. Pentru că de multă vreme nu mai suport să te văd. 

Îşi trânti palma de perete chiar lângă capul meu ceea ce mă făcu 
să tresar. 

Cutremurându-mă, am strigat în sinea mea: Ce se întâmplase cu 
noi? Mă speriase, însă reuşisem să îi țin piept, spunându-mi că nu 
avea de gând să mă rănească, nu fizic. Doar ştiam asta, nu-i aşa? 

Mintea îmi striga să fug, să plec de lângă el. Nu vărsasem nicio 
lacrimă, din fericire, însă cuvintele lui mă făceau să mă sufoc. 

Îl iubisem pe Jared, dar asta fusese cu mult timp în urmă, iar 
acum știam că Jared al meu nu mai exista. 

Respirând adânc, i-am întâlnit privirea. Părea că o căuta pe a 
mea. Probabil ca să-mi vadă lacrimile. Să-l ia dracul! 

Cu coada ochiului, am observat afară lumini intermitente și m- 
am întors ca să mă uit pe fereastră. Un zâmbet insolent îmi ridică 
ușor colțurile gurii. 

- Ei, priveşte. Poliția. Mă întreb de ce oare au venit aici? 

Nu se putea ca Jared să nu fi simţit insinuarea din tonul meu 
referitoare la motivul pentru care poliția era acolo și cine îi 
chemase. Am presupus că, în sfârşit, luaseră în seamă plângerea 
mea. M-am întors ca să văd ce față făcuse, iar furia lui mă încântă 
nespus. Arăta de parcă cineva se ușurase pe mașina lui. 

Îşi ridica bărbia şi îşi destinse faţa. 

- Îţi promit că vei vărsa lacrimi amare până săptămâna viitoare. 

Șoapta lui amenințătoare se răspândi în toată camera. 

- Să laşi cheia, am strigat în timp ce pleca. 


CAPITOLUL 11 


Duminică după-masă, stăteam la soare în curtea din spate ca să 
mă bronzez, când K.C. veni şi se prăbuși într-un scaun de pe terasă. 

- Liam m-a înşelat, începu ea să plângă. 

Îşi ţinea capul între mâini și se smiorcăia. 

- Cum? 

Un strigăt ascuţit se descătușă în timp ce mi-am săltat capul. M- 
am ridicat de pe burtă și m-am îndreptat spre ea. 

- L-am văzut aseară complet absorbit de altă fată. Se pare că a 
fost în două luntre de ceva timp! Îţi vine să crezi? 

Îşi şterse lacrimile, dar curseră altele. Părul ei brunet şi lung nu 
părea să fi fost pieptănat în ziua aceea. K.C. era întotdeauna 
elegantă şi niciodată nu pleca de acasă fără coafură și machiaj 

perfecte. Faţa îi era plină de pete roșii aşa că mi-am dat seama că 
plângea de ceva vreme. Probabil plânsese toată noaptea. 

- Ce ai văzut mai exact? am întrebat-o, mângâind-o în cercuri pe 
spate. 

- Păi, începu să povestească, ştergându-și lacrimile și respirând 
adânc, aseară am fost la Loop şi el era acolo. Jared spunea că urma 
să concureze aseară, așa că mi-am zis să îi fac o surpriză... 

- Aşteaptă, ce ai spus? Jared? 

Nedumerită, am întrerupt-o. 

- Despre ce vorbeşti? Ai vorbit cu el? 

Nu-l mai văzusem pe Jared de două zile. Iar el și K.C. nu erau nici 
pe departe amici. Ce dracu? 

- Da... nu, răspunse vag. M-am întâlnit ieri cu el, la muncă. Eram 
la cinematograf, iar el venise să vadă un film. Mi-a spus în treacăt că 
Liam voia să-şi încerce norocul într-o cursă și că ar fi bucuros să mă 
conducă. 

Ah! Chiar era atât de proastă? 

- Nu ţi s-a părut cusută cu aţă albă? 

- Tate, ce vrei să spui? 

K.C. mă privi încurcată în timp ce îşi ștergea nasul cu un șerveţel 
pe care şi-l luase din poșetă. Instantaneu m-am simțit prost pentru 
că schimbasem subiectul discuţiei din Liam în Jared. Însă nu mă 
puteam abține. 

- Jared, băiatul drăguţ, se oferă să te ducă să îi fad o surpriză 
iubitului tău, pe care, cât se poate de convenabil, îl surprinzi că te 
înșeală. K.C, Jared ştia ce are Liam de gând. 

Eram convinsă că exista un cod al băieţilor care spunea să nu le 
creezi probleme cu iubitele. Așa că de ce făcuse Jared așa ceva? 

Încurcată şi agitată, K.C. aruncă şerveţelul pe masă. 

- Bine, însă asta nu schimbă faptul că Liam mi-a fost 
necredincios. Și ca să fiu sinceră, Jared a părut la fel de şocat ca 
mine. S-a purtat tare drăguţ cu mine. 

Bineînțeles că așa s-a purtat. Jared îi despărțise pe Liam și pe 
K.C, ceea ce era un lucru bun în lumina noilor descoperiri, însă ceea 
ce făcuse nu era sprijinit de bune intenţii. Eram sigură că nu o 
făcuse ca să o protejeze pe K.C. Care era atunci motivul? 

- Fie, am spus, dar de unde ştii atunci că Liam te-a înșelat în 
mod frecvent? Ai vorbit cu el? 

- Da, spuse ea aproape șoptit. Tocmai coborâsem din maşina lui 
Jared. Mă luase cu el, deoarece nu poți intra acolo decât cu invitaţie, 
şi ne plimbam pe acolo, uitându-ne după Liam. L-am văzut 
sprijinindu-se de mașina lui cu o tipă care arăta tare sexy şi care era 
îmbrăcată ca o uşuratică. Se sărutau și mâinile lui o pipăiau peste 
tot. Nu era chip să te înșeli. 

Bărbia începu să-i tremure, iar ochii i se umplură din nou de 
lacrimi, aşa că am căutat în geanta ei încă un șerveţel. 

Ea povesti mai departe: 

- Am început să vorbim despre ce se întâmplase, iar tipa mi-a 
aruncat direct în față că ei ieşeau împreună de câteva luni! Luni! Mi 
se face rău numai când mă gândesc. l-am dăruit virginitatea mea, 
iar acum trebuie să mă caut de boli venerice. 

Continua să plângă, iar eu o ţineam de mână în timp ce ea dădu 
drumul torentului de lacrimi. 

Liam fusese întotdeauna respectuos cu mine, iar inima mea se 
frânse de durerea lui K.C. Ce cretin! leșiserăm împreună ani de zile 
şi nu erau mulţi în orașul acela pe care îi puteam numi prieteni. 
Acum nu mai reprezenta decât o persoană în plus în care nu puteai 
avea încredere. Nu mă pricepeam să evaluez natura umană, însă 
K.C. era expertă şi uram faptul că fusese rănită. Fusese orbită cu 
desăvârșire. 

Cu toate acestea, două lucruri erau cât se putea de clare: era 
posibil ca Jared să fi ştiut de o perioadă de timp că Liam călca 
strâmb, dar nu a intervenit până acum, iar despărțirea lui K.C de 
Liam nu era decât un motiv în plus să se răzbune pe mine. 

- Şi acum, îmi pare rău că trebuie să pun o întrebare stupidă, dar 
cum a fost cursa? A câștigat Liam? 

Probabil că nici nu a participat. Alt tertip al lui Jared ca să o facă 
să meargă la Loop. 

- Am stat puţin, însă Jared a participat la cursă, nu Liam. 

Exact ce spuneam. 

- Cum aşa? Ar fi fost frumos dacă ai fi văzut cum înghite praful 
de la mașinile care i-o luau înainte. 

Încercam să par că vreau să dezgheț atmosfera, însă eu nu 
doream decât să mai aflu informații. 

- Oh, se pare că nu era rândul lui să concureze aseară. Jared a 
înțeles greșit. 

Dădu a lehamite din mână. 

Înscenare. Categoric. 

- Jared a spus însă că se va asigura că Liam e pe listă săptămâna 
viitoare și îl va învinge pentru mine. 

K.C. râse uşor, ca şi cum asta o făcea să se simtă mai bine. 

- Vei fi în regulă? 

Când ai şaptesprezece ani și pui punct unei relaţii care a durat 
doi ani, ai nevoie de mai mult timp ca să te vindeci. 

- Sunt sigură că da... până la urmă. Jared a fost tare atent și m-a 
adus acasă mai devreme. Cred că s-a simţit prost din cauza celor 
întâmplate. Zău aşa, Tate, chiar dacă știa, mi-a făcut o favoare. 

Lăsându-se pe spate în scaun, mai scoase un șerveţel. 

K.C. a mai rămas la mine încă puţin. Am stat la soare, încercând 
să ne înveselim una pe cealaltă. Era clar că trebuia să se împace cu 
gândul că îi dăruise craiului virginitatea şi doi ani din viaţa ei, iar eu 
avusesem o primă săptămână de școală mai puţin decât grozavă. 

Liam o înşelase pe K.C. Încă nu îmi revenisem. Dacă era să 
vorbeşti despre longevitatea unei relaţii de liceu, atunci vorbeai 
despre K.C. şi Liam. În acest caz, de ce mă preocupa rolul lui Jared în 
toată povestea? Era limpede că fata avea impresia că Jared fusese 
bine intenționat, dar eu știam că de fapt avea un plan. Oare mă va 
asculta dacă încercam să o abat de la părerea ei? 

După ce K.C. plecă, m-am dus pe terasă ca să fac ordine şi să ud 
florile. Gătită cu bikinii mei roşii pe care îi cumpărasem în Europa, 
dar pe care nu eram suficient de curajoasă să îi port decât în casă, 
am înşfăcat furtunul și am dat tare volumul boxelor de la IPod. 
Chalk Outline răsuna să-ți spargă urechile în timp ce pulverizam 
apă pe flori şi pe tufișuri. 

Șoldurile și umerii mi se legănau, iar mintea îmi era pierdută în 
muzică. 

Câțiva pomi fructiferi decorau zona terasei, împreună cu niște 
tufișuri, plante și flori diferite. Pavajul din bolovani şi mirosul de 
trandafiri făceau din terasă o adevărată oază de liniște. De cele mai 

multe ori, când era frumos afară, tata și cu mine mâncam acolo şi 
deseori citeam în hamac. Temele nu intrau în discuţie deoarece 
păsările, vântul şi lătratul câinilor îmi distrăgeau prea mult atenţia. 

Că veni vorba de câini... 

Un lătrat entuziast răzbătu prin acordurile muzicii, stârnindu-mi 
interesul. Se auzea din apropiere, de la casa din apropiere. 

Zurliul! 

Jared şi cu mine îl găsiserăm pe nebunaticul acela mic, un 
Boston Terrier, când aveam doisprezece ani. Tatăl meu era mai 
mult plecat, bunica era alergică, aşa că îl luase Jared acasă la el. 
Câinele era nebun de-a dreptul, dar adorabil. L-am botezat Zurliul. 
Puteam să jur că aştepta să vină maşini pe stradă ca să traverseze. 
Gâlceava cu câinii mai mari era o nimica toată şi era în stare să sară 
la înălțimi uimitoare atunci când se entuziasma... ceea ce se 
întâmpla destul de des. 

Am oprit apa şi m-am îndreptat spre gardul care separa grădina 
lui Jared de a mea. Străduindu-mă să văd ceva prin spațiile înguste 
dintre scândurile de lemn, am simţit cum îmi tresaltă inima de 
bucurie când l-am văzut pe Zurliul din nou. 

Îşi duse până la capăt programul sari când latri, caracteristic 
tuturor câinilor de talie mică, după care trecu la alergatul în trombă 
dintr-un capăt în celălalt al curții şi apoi din nou la sărituri. Chiar 
dacă, practic, acum era câinele lui Jared, în inima mea, cățelușul 
acela era și al meu într-o anumită măsură. 

Am găsit o gaură mică prin care să privesc, bine... să iscodesc. 
Jared intră în raza mea vizuală și eu am tresărit, amintindu-mi 
ultima noastră întâlnire. Începu să arunce bucățele mici de carne pe 
care Zurliul să le prindă. Câinele le halea pe nemestecate și dădea 
nerăbdător din coadă ca să primească încă o îmbucătură. Câinele 
era jucăuş şi bine îngrijit. 

Jared îngenunche și îi oferi ultima bucăţică de carne din palmă. 
Zurliul se apropie şi îi linse palma după ce hălpăi micul răsfăţ. Jared 
zâmbi și închise ochii în timp ce Zurliul, ridicat pe lăbuțele din 
spate, îşi lingea stăpânul pe față. Jared râdea, iar eu mi-am dat 
seama cât de mult trecuse de când îl văzusem cu adevărat fericit. 
Zâmbetul său îmi provocă un gol în stomac, dar nu îmi puteam lua 
ochii de la el. 

În timp ce inima mi se zbătea din cauza imaginii unui Jared care 
era cât se putea de uman, privirea mi-a fost atrasă brusc de spatele 
lui gol marcat de urme abia vizibile de cicatrice. Era bizar că nu le 
observasem în urmă cu două nopți, când fusese fără tricou la mine 
în cameră, dar lumina era slabă, aşa că nu era de mirare că îmi 
scăpaseră. Erau crestături de bici, cam de doisprezece centimetri, 
împrăștiate la întâmplare pe spatele lui care, de altfel, era musculos 
şi neted. Nu le avusese în copilărie. Am încercat să îmi amintesc 
dacă auzisem că ar fi fost rănit, însă nu îmi veni nimic în minte. 

Exact în acel moment, violoncelele grele ale celor de la 
Apocalyptica începură să vibreze în boxe, iar Zurliul îşi răsuci capul 
spre mine. Am îngheţat până să decid să fac pași înapoi. Câinele 
începu să latre din nou, iar sunetul ghearelor care zgâriau gardul 
îmi făcea inima să bată mai repede. Zurliul era înnebunit după 
muzica de violoncel heavy metal pe care o ascultam de ani de zile. 
După câte se părea, își amintise. Am luat furtunul de jos, însă l-am 
lăsat imediat din mână când am auzit cum se zgâlțâiau scândurile 
din lemn. M-am întors și am pufnit în râs când l-am văzut pe Zurliu 
cățărându-se pe una dintre scândurile care nu erau prinse bine și 
atacându-mă în viteză maximă. 

- Hei, amice! 

Am îngenuncheat și am prins cățelușul în brațe în timp ce el se 
zbuciuma tot de bucurie. Respirația lui întretăiată îmi încălzea fața 
şi balele lui erau de-a dreptul scârboase. Cu toate astea era fericit că 
mă vede, iar eu am zâmbit ușurată. Nu mă uitase. 

Am înmărmurit însă când am auzit vocea lui Jared. 

- Să vezi și să nu crezi, dacă nu este chiar aceea care strică 
petrecerile altora, care acum deranjează tot cartierul cu zgomotul 
făcut de ea. 

Simțeam cum iau foc. Nu îl deranja muzica, ci eu. 

Mi-am ridicat ochii și i-am întâlnit privirea sardonică. Ridicase 
din sprâncene, încercând să pară iritat, dar știam că nu mă provoca 
dacă nu îi provoca plăcere. Atârna peste gard, cățărat pe ceva ca să 
fie mai înalt. 

Ticălosul. De ce aveam întotdeauna nevoie de o secundă sau 
două ca să îmi amintesc de ce îl uram? 

Părul lui şaten și strălucitor era vraişte. 

lubeam asta. 

Ochii lui ca de ciocolată străluceau de atâta încredere și 
zburdălnicie. 

lubeam asta. 

Brațele şi pieptul tonifiate tocmai mă făcuseră să mă întreb cum 
ar fi să îi simt pielea. 

lubeam asta. 

Mă făcuse să uit cât era de mizerabil. 

Uram asta. 

Clipind, mi-am îndreptat din nou atenţia spre Zurliu şi l-am 
mângâiat pe blana lui negru cu alb, cu mișcări lungi și liniștitoare. 

- Ordonanţa de respectare a liniștii publice în Shelburne Falls 
nu intră în vigoare decât după ora 10 seara, am clarificat uitându- 
mă la ceasul invizibil. Vezi? Mai e suficient timp până atunci. 

Zurliul începu să-mi molfăie degetele în joacă, în timp ce eu am 
scuturat din cap, fiindu-mi peste putință să înţeleg cum, după atâta 
timp, eram în stare să ne purtăm ca și cum nu se întâmplase nimic. 
După ce ne îndepărtasem unul de celălalt, nu am insistat să văd 
câinele. În ultimii ani, întâlnirile dintre mine şi Zurliu se 
petrecuseră întâmplător, la fel ca şi aceasta. Nu îl întâlnisem deloc 
de când mă întorsesem acasă și, chiar dacă nu ne văzuserăm de un 
an de zile, se purta de parcă ne jucaserăm împreună cu o zi înainte. 

Jared stătea încă de cealaltă parte a gardului și ne privea tăcut. 
Nu-mi dădeam seama la ce se gândea, dar o parte din mine se 
întreba de ce nu încercase să-și ia imediat câinele înapoi. Până la 
urmă era chiar drăguţ din partea lui că ne lăsa să ne vedem. 

Nu m-am putut abține să nu zâmbesc stupid, deși încercasem. 
Afurisitul de câine era atât de fericit că mă vedea, încât pieptul mi 
se zguduia din cauza râsului meu interior. Nu avusesem un alt 
animal de companie în afară de Zurliu şi, după atâta singurătate în 
ultimele două săptămâni, cred că aveam nevoie de puțină dragoste. 
Dacă atenţia unui câine avea aşa un efect asupra mea, nu-mi putea 
imagina cât aș fi putut fi de fericită să-l revăd pe tatăl meu când 
avea să se întoarcă acasă. 

- Zurliule, vino! strigă Jared trezindu-mă brusc din reveria 
utopică. Orele de vizită s-au încheiat. 

Fluieră şi trase scândura pentru ca Zurliul să se poată strecura 
înapoi. 

- Ai auzit? m-am înecat, iar buzele începură să-mi tremure. 
Înapoi în celulă, micuţule. 

L-am lăsat să mă lingă pe faţă și l-am bătut uşor pe spate înainte 
să îl îndepărtez ușor de mine. Jared fluieră încă o dată, iar Zurliul 
alergă înapoi prin gard. 

- Jared, eşti afară? strigă o femeie. 

Jared se întoarse în direcţia vocii, însă nu făcu niciun semn din 
cap şi nici nu răspunse. 

- Tate, tu ești dragă? 

Katherine, mama lui Jared se urcă şi ea pe ce stătuse Jared, ca să 
vadă peste gard. 

- Bună ziua, doamnă Trent! am făcut cu mâna alene. Mă bucur 
să vă văd. 

Mama lui arăta grozav. Avea părul șaten, lung până pe umeri şi 
era îmbrăcată cu o bluză elegantă. Arăta cu mult mai bine decât 
ultima dată când o văzusem. Am bănuit că se lăsase de băutură în 
ultimul an. 

De-a lungul timpului, o văzusem deseori cu părul neîngrijit, 
prins în coadă, prea mahmură ca să o intereseze să facă un duș şi cu 
tenul lipsit de strălucire datorită lipsei de îngrijire sănătoasă. 

- Şi eu mă bucur. 

În ochi i se citea o blândeţe nedisimulată. 

- Şi mă bucur să văd că voi doi vorbiţi din nou. 

Era clar că nu avea nici cea mai mică idee că mai aveam puțin şi 
ne săream unul altuia la beregată. Părea că aveam ceva în comun cu 
Jared: ne-am ţinut părinţii departe de războiul nostru. 

- De ce nu vii în vizită să mai povestim? Mi-ar plăcea să aflu ce- 
ai mai făcut şi cum ţi-a mers în ultimul an? 

- Haide, nu acum! 

Spre marea mea încântare, fața lui Jared se schimonosi de atâta 
dezgust. 

- E o idee minunată, doamnă Trent. Staţi să iau doar ceva pe 
mine. 

Jared se plimbă cu ochii pe mine din cap până-n picioare, de 
parcă doar atunci şi-a dat seama nu aveam pe mine decât bikinii. 

Privirea lui zăbovi prea mult și totuși nu destul de mult făcând să 
mă înfior până în vârful degetelor de la picioare. 

- Bine. 

Jared oftă şi se uită în altă parte. 

- Oricum, eu am plecat. 

Spunând asta, sări de pe ce stătea și dispăru în casă. Înainte ca 
eu să ajung în cameră să mă îmbrac, auzeam deja bubuitul 
motorului de la mașină și scârțâitul roţilor. 


CAPITOLUL 12 


- Aşadar, de ce nu te-am văzut în cele două săptămâni de când 
sunt acasă? am întrebat-o pe Katherine după ce povestiserăm 
despre şederea mea în Franţa și despre planurile pentru ultimul an 
de liceu. 

Îşi mai turnă puţină cafea şi spuse: 

- Ce să spun, am întâlnit pe cineva acum câteva luni și am stat 
mai mult cu el. 

Am ridicat din sprâncene din cauza surprizei şi ea observase. 
Dădu din cap şi zâmbi spăsit. 

- Probabil că nu-ți place ce auzi, explică ea. Faptul că îl las pe 
Jared singur atâta timp. Cu slujba mea, școala şi serviciul lui și toate 
celelalte activităţi ale lui, nu ne întâlnim foarte des. Cred că e mult 
mai fericit de unul singur... 

Explicaţiile de prisos şi incapacitatea de a-şi duce gândul până la 
capăt, spuneau mai mult decât orice altceva, cât de dezamăgită era 
de relaţia cu fiul ei. În plus, cu ce era el atât de ocupat de ea simţea 
că prezenţa sa acasă nu era necesară? 

- Ce vrei să spui cu celelalte activități ale lui? am întrebat. 

Ea se încruntă. 

- Lucrează la garaj câteva zile pe săptămână, participă la curse 
şi apoi mai are câteva îndatoriri. Abia dacă dă pe acasă şi atunci este 
ca să doarmă. Dar sunt cu ochii pe el. Când am cumpărat telefoane 
noi pentru mine şi pentru el, de Crăciun, am instalat pe al lui o 
aplicație GPS ca să ştiu întotdeauna unde se află. 

Bine, nu pot spune că acest lucru e chiar atât de bizar. 

- La ce îndatoriri te referi? am întrebat. 

- Ah, spuse cu un zâmbet agitat. Aproximativ în perioada când ai 
plecat, lucrurile s-au cam deteriorat destul de mult. Jared pleca la 
orice oră din zi şi din noapte. Câteodată nici nu venea acasă. 
Problema mea... cu băutura s-a agravat din cauză că mă neliniștea 
comportamentul lui Jared. 

Se opri şi ridică din umeri. 

- Sau poate comportamentul său s-a degradat din cauza 
problemelor mele cu alcoolul. Nu știu. M-am internat la o clinică de 
dezintoxicare și am făcut tratament o lună de zile. 

De când locuiam pe strada aceea, și sunt deja opt ani, mama lui 
Jared se confrunta cu problemele cu alcoolul. De cele mai multe ori 
era lucidă şi era în stare să meargă la serviciu sau să se ocupe de 
Jared. Cu toate acestea, după ce se întorsese în vara aceea din vizită 
de la tatăl lui, acum trei ani, el se schimbase, iar ea își căuta tot mai 
des refugiul în băutură. 

- A intrat în câteva încurcături, dar apoi şi-a făcut ordine în 
viață. Trebuia să facem ceva, amândoi. 

Ascultam în continuare şi eram prea interesată, din păcate, de 
ocazia rară care-mi prilejuia să arunc o privire pe furiș în viața lui 
Jared. Încă nu mă lămuri ce dorise să spună cu alte îndatoriri, dar nu 
aveam de gând să iscodesc mai mult decât o făcusem deja. 

- În orice caz, acum câteva luni am început să mă întâlnesc cu 
cineva și la sfârşit de săptămână stau cu el la Chicago. Jared are 
multe pe cap și nu cred că simte nevoia să mă aibă prin preajmă. De 
cele mai multe ori sunt aici în timpul săptămânii, iar în weekenduri 
ştie să se ferească de necazuri. 

Într-adevăr, adusese depravarea cu el acasă, în loc să se 
dezlănţuie în altă parte. 

Poate că alţii ar fi fost de acord cu raționamentul ei, care părea 
logic ţinând cont de faptul că Jared era aproape adult, dar eu mi-am 
permis să o judec. Indiferent cât de mult o plăceam, nu puteam 
totuși să nu o fac responsabilă într-o mare măsură de nefericirea lui 
Jared de-a lungul timpului. 

Nu știam tot, dar ceea ce știam era suficient ca să îmi dau seama 
că tatăl lui Jared nu fusese un om cumsecade. Îi părăsise când el 
avea doi ani, înainte ca eu să mă mut în acel cartier. Katherine îl 
crescuse practic singură, dar probleme cu alcoolul începuseră din 

timpul căsătoriei. Când Jared avea paisprezece ani, tatăl lui îi 
sunase, curios dacă Jared voia să îl viziteze în vara aceea. Fericit, 
Jared plecase pentru opt săptămâni. După acea vizită a devenit o 
persoană rece şi crudă. Problema mamei lui se agravase, iar el era 
complet singur. 

Am ştiut întotdeauna, în adâncul sufletului, că problemele dintre 
mine şi Jared au o legătură cu ceea ce se întâmplase în vara aceea. 

Ca să fiu sinceră, nu îmi plăcea de Katherine. Şi nu îmi plăcea 
nici de tatăl lui Jared, cu toate că nu îl cunoscusem vreodată. Mi-aș fi 
asumat orice vină dacă îl rănisem pe Jared, dar nu aveam nici cea 
mai mică idee despre ce făcusem ca să merit atâta ură. Pe de altă 
parte însă, părinții lui îl părăsiseră. 

Îmi stătea pe vârful limbii să o întreb despre cicatricele de pe 
spatele lui, însă ştiam că nu îmi va spune nimic. Totuși am întrebat- 
o ceva: 

- Se întâlnește cu tatăl lui? 

După privirea pe care mi-o aruncă, am ştiut că invadasem 
Teritoriul Strict Secret. 

- Nu, a fost tot ce am primit. 


x k x 


În ziua următoare, la prima oră de curs, luam notițe despre 
aproximările liniare când am primit un mesaj de la K.C. 

Am deschis pe furiş telefonul ca să citesc mesajul și am pierdut 
brusc orice interes pentru algebră. 

Jared mi-a trimis un mesaj azi-noapte. 

Am înghiţit în sec. Înainte să apuc să răspund, ea scrise din nou: 

Voia să ştie că sunt bine. Vezi? Nu e chiar atât de rău. 

Ce dracu voia de la ea? K.C. era drăguță. Asta era clar. Era însă și 
prietena mea, iar acest lucru trebuia să aibă vreo legătură cu ce 
avea el de gând. 

l-am răspuns: 

Pune ceva la cale! 

Poate că da sau poate că nu, răspunse ea. 

Asta fusese tot până la amiază. Orele de fizică, de educaţie fizică 
şi de franceză trecură ca prin ceață, iar eu mă luptam să nu-i scriu 
din nou. 

- Salut, îmi spuse când ne întâlnirăm la coadă ca să ne 
cumpărăm mâncarea de amiază. 

- Salut, spune tot. 

- Așa cum ţi-am spus, mi-a trimis un mesaj ca să vadă cum mă 
simt şi apoi ne-am mai scris puţin. Cred că e frumos din partea lui 
că a vrut să se asigure că sunt bine. 

Crede că e frumos din partea lui. Am ieşit din rând după ce am 
plătit şi ne-am dus afară, în timp ce eu încercam să analizez cum 
dracu trecuse K.C. de la ideea că Jared e un ticălos la aceea că e 
frumos din partea lui. 

- Şi? 

Încercam din răsputeri să dau impresia că nu îmi păsa. 

- Despre ce ați mai povestit voi doi? 

- Ah, nu prea multe... doar că tu i-ai tăiat curentul electric din 
casă. 

Râse, dar mi-am dat seama că nu era atât de amuzată pe cât 
credeam că va fi. Poate că era supărată că nu îi spusesem eu întâi. 

- Mda, așa este. 

Mă luptam să găsesc cuvintele. Jared i se plânse ei de mine? 

- Petrecerea era prea gălăgioasă, așa că am oprit-o. 

Mi-am dres vocea. Acum că spusesem totul cu voce tare, parcă 
nu îmi mai plăcea ce făcusem. 

Ne-am așezat la o măsuţă şi am început să mâncăm. Nu spunea 
nimic, însă am surprins-o cum mă privea cu coada ochiului în timp 
ce mâneam. 

- Ce e? am întrebat enervată. Tu mi-am spus să-i intru în joc, îţi 
mai aminteşti? 

- Măcar l-ai rugat mai întâi să dea muzica mai încet? 

- Nu? 

Ceea ce ieşi a fost mai degrabă o întrebare pițigăiată. 

- De fapt, da. Dar cu altă ocazie. 

Începeam să mă simt ca pe banca acuzaților. 

- Şi, cum s-a terminat? 

Făcu o pauză ținând în mână sticla de apă. 

- El nu a vrut să coopereze, aşa că... am creat panică și am strigat 
poliția. Oamenii au cam plecat după aceea. 

Mi-am dat capul pe spate și am luat o gură zdravănă de apă, 
evitând să o privesc. Încă eram mândră de noaptea aceea, dar era 
evident că lui K.C. nu i se părea deloc amuzant. 

În schimb, îşi dădu ochii peste cap și spuse: 

- Tate, când am spus să intri în joc, am vrut să spun... 

- Ai vrut să spui să intru în jocul lui, am scos eu porumbelul pe 
gură. Nu mi-ai spus să îl omor cu blândeţe. Îi iei apărarea? 

Ce se întâmplase? Parcă eram în Zona Crepusculară, iar K.C. 
fusese răpită din corpul ei. 

- Vreau să spun doar că Jared a vorbit cu tine. 

Vocea ei era calmă, spre deosebire de a mea. 

- Asta e. Parcă ai devenit tu acum cea care hărțuieşte. Tu i-ai 
stricat două petreceri, i-ai spart nasul prietenului lui şi i-ai tras 
aceluiaşi prieten un genunchi între picioare. 

Minunat. Al dracu de minunat. Acum el este victima? 

- Nu îți spune tot, am replicat dintr-o suflare. A intrat în 
vestiarul fetelor, în timp ce mă îmbrăcam. 

K.C. se încruntă nedumerită. 

- Doar a vorbit cu tine totuși, nu? Nu te-a atins, nu? 

În sfârșit părea că era îngrijorată pentru mine. Eram gata să-i 
smulg capul de pe umeri. 

- Ce-aș putea să spun. Nu m-a atacat, evident, am sărit să mă 
apăr. 

La un moment dat mă gândisem să-i spun că intrase și la mine în 
casă, dar acest lucru ar fi trimis-o la el cu alte întrebări, la care el ar 
fi răspuns... în stilul lui. 

- Are probleme, cedă K.C, dar ţi-am mai spus că între voi este 
ceva cu care tu nu te-ai împăcat. Până la urmă, nu sunt convinsă că e 
un tip chiar atât de rău. 

Broboane de sudoare mi se adunară pe sprânceană și am 
inspirat o dată adânc. 

- K.C, Jared e o pacoste şi nu vreau ca tu să îi găsești scuze. Nu 
merită. 

Ridică din umeri, probabil pentru că nu voia să se mai certe, dar 
categoric nu dorea să cedeze. Încheiasem discuţia şi, pentru prima 

dată, îmi venea să-mi strâng de gât prietena cea mai bună. Singura 
mea prietenă, de fapt. 

- Şi ia zi, ai mai vorbit cu Liam de sâmbătă? am schimbat 
subiectul înainte să iau o mușcătură din sandvişul cu carne de pui. 

- Nu şi puţin îmi pasă, mi-o tăie scurt și se concentră la telefonul 
ei. 

- Aha, am murmurat, prea puțin convinsă. 

Liam şi K.C. fuseseră împreună mai mult timp decât orice alt 
cuplu pe care îl ştiam. Nu reușeam deloc să mă împac cu ideea că lui 
K.C. nu îi păsa că o trădase şi că îl pierduse. În locul ei, nu cred că aș 
fi putut să îl iert, dar asta nu însemna că nu ar fi durut. 

- Salut, Tate. Ce mai faci? 

Ben Jamison apăru pe neașteptate lângă mine pe bancă, arătând 
bine, ca de obicei. 

Nu aveam nimic în comun, dar era drăguţ și mă făcea să râd. 

- Salut. Bine. Tu? 

Mai vorbisem de câteva ori cu Ben în ultima perioadă. Părea să 
nu bage în seamă zvonurile despre mine şi Jared în vestiar. 

- Şi eu fac bine... Întinse de bine de parcă era agitat și nu ştia ce 
să mai spună. E un restaurant mexican nou, Los Aztecas, care s-a 
deschis când erai plecată şi mă întrebam dacă m-ai lăsa să mă 
revanșez pentru faptul că am fost un idiot că nu te-am invitat să 
ieşim împreună mai demult şi să ieșim la cină săptămâna aceasta. 

Ridică din sprâncene şi aşteptă. 

Gâtul meu slobozi un râs puternic provocat de această surpriză. 
Ce puteam să spun, era reconfortant de onest. 

- Păi... îmi căutam cuvintele. De unde voi ști că nu vei fi idiot 
chiar la întâlnire? l-am provocat eu în timp ce K.C. chicotea lângă 
mine. 

În ochii lui Ben licări un zâmbet şi îşi muşcă buza de jos, iar eu 
eram sigură că pritocea ceva în minte. Scoase o foaie de hârtie din 
caiet şi începu să scrie. După un minut şi ceva îmi dădu hârtia și 
plecă. Uitându-se peste umăr o singură dată ca să zâmbească 
triumfător, făcu stânga-mprejur şi dispăru în cantină. 

- Ce scrie? 

K.C. se zgăi la bileţelul din mâna mea înainte să muște din 
specialitatea ei cu pui. 

Cum am deschis-o, am zâmbit. Scrisese un contract. 


În atenţia persoanelor interesate, 

Promit să o invit pe Tatum Brandt la cină. Este drăguță, 
deșteaptă și este o fată minunată. M-aș considera norocos dacă 
acceptă. Dacă mă voi purta ca un idiot, atunci sunt un ticălos stupid 
și fără minte. Toţi cei care văd acest bilet au dreptul să se răzbune în 
orice mod consideră necesar. 

Cel mai atrăgător, amuzant și bogat super-erou din școală, 

Ben Jamison 


l-am dat biletul lui K.C. și o priveam cum încerca să nu 
împroaște cu mâncare în timp ce râdea. Nici trei secunde mai târziu 
am primit un mesaj. 

În seara aceasta? Te iau la 7? 

Nu prea îmi lăsa timp de gândire, nu-i aşa? Eu foloseam maşina 
tatălui meu de când mă întorsesem acasă, aşa că i-am răspuns că ne 
vedem acolo. Preferam să pot pleca atunci când doream. 

Perfect! scrise rapid înapoi. 

Nu-mi puteam ascunde zâmbetul larg, iar K.C. mă privea 
curioasă. 

- Ei bine? mă întrebă cu gura plină. 

- leşim la cină în seara aceasta. 

Chiar dacă eram încântată că aveam o întâlnire, tonul meu era 
nepăsător. Ben părea să fie un tip cumsecade, dar observasem că 
inima nu îmi bătea mai repede când era lângă mine. Nu așa trebuia 
să se întâmple? 

- Mă văd cu el la șapte. 

Mai avusesem câteva întâlniri cât fusesem plecată în străinătate, 
dar niciuna nu se transformase în altceva decât prietenie. Ben și cu 
mine nu aveam interese comune, dar, pe de altă parte, nici nu se 
îngrămădeau băieţii la uşa mea. Puteam să merg la o întâlnire cu el. 
Hei, poate avea să mă surprindă. 

- Grozav. Să mă suni după ce ajungi acasă. Vreau să îmi 
povesteşti cum a fost. 

Probabil K.C. ştia că încă mă neliniștea toată atenţia pe care o 
primeam în ultima perioadă. După o perioadă lungă de timp în care 

nu avusesem încredere în oameni şi eram ignorată în afara cercului 
meu mic de prieteni, mintea îmi era năucită de faptul că fusesem 
invitată în oraș de unul dintre cei mai arătoși băieţi din clasă. 

Paranoico! m-am pedepsit verbal. 

După ultimele zvonuri, lucrurile păreau să se liniștească. Vorba 
era acum că domnul Fitzpatrick fusese prins cu Chelsea Berger, 
elevă în ultimul an, aşa că eu nu mai eram atât de interesantă... 
deocamdată. 


x k k 


Cina cu Ben începu cu clarificarea unor aspecte, ca să zic aşa. 

- N-am crezut niciodată prostiile acelea despre tine, Tate. 
Recunosc că am fost unul dintre cei care s-au distrat la început, dar 
după un timp nu a fost nevoie decât să te privesc sau să observ cum 
te comportai la ore ca să îmi dau seama că ceva nu se lega. 

Luă o înghiţitură din paharul de suc și adăugă: 

- În plus eşti prea curată ca să ai păduchi. 

Am dat din cap şi am zâmbit la aducerea aminte a acestor 
zvonuri. 

- Poate că eşti într-adevăr unul dintre puţinii care mă priveau 
diferit, dar fii sincer. Poza mea în prosop te-a influenţat, nu-i așa? 

Lui Ben aproape că îi rămăsese cartoful în gât de la atâta râs. 
Spulberarea tuturor rahaturilor care mi se întâmplaseră în ultimii 
ani părea să fie acum cea mai bună idee. Jared era dramă. K.C. era 
dramă. Aveam nevoie de ceva ușor, iar Ben era acela. Nu voiam 
decât să mă distrez în seara aceea. 

Am mâncat enchiladas, iar el glumi spunând că dacă aveau să îl 
transforme vreodată într-un restaurant mexico-sushi, el nu ar mai 
mânca nicăieri altundeva. Chiar dacă nu eram amatoare de sushi, 
am pufnit în râs doar auzindu-i ideea care, de altfel, păru amuzantă. 

- Prin urmare, de ce m-ai invitat în oraş? 

Am înmuiat în sos unul dintre cartofii rămași şi am luat o 
mușcătură. 

- Sincer, voiam să fac asta de mult timp. Mi-a lipsit însă curajul, 
într-un fel eşti pe lista cu ultimele mele dorinţe, ca să zic așa. 

Nu eram sigură dacă era un compliment sau o insultă. 


82 


- Ce vrei să spui? 

Era posibil ca acea întâlnire să se termine mai devreme decât 
mă aşteptasem. 

- Ştii doar acele liste de tipul pur-și-simplu-vreau-să-fac-asta- 
înainte-să-mor. Trebuia să te cunosc mai bine. Întotdeauna m-ai 
interesat. Apoi, după ce te-ai întors din Europa și te-am văzut în 
prima zi de şcoală, pur şi simplu nu mi te-am mai putut scoate din 
cap. 

Am mijit ochii ascultându-l. Toată perioada liceului evitasem să 
atrag atenţia, neştiind că Ben era îndrăgostit de mine. Nu puteam să 
nu mă gândesc cât de diferiţi ar fi fost anii de liceu pentru mine 
dacă Jared nu s-ar fi întors împotriva mea. 

- Vrei să spui că toate acele zvonuri te-au descurajat, totuși? Ce 
laş! am spus sarcastic. 

Ce m-a surprins a fost cât de ușor a plecat înțepătura de pe 
buzele mele. Nu mă simțeam deloc stânjenită în prezenţa lui şi 
muşchii îmi erau relaxaţi. Undeva în străfundul minţii, mă săgetă 
gândul că asta putea să însemne și că nu mă interesa ce credea 
despre mine. 

Se aplecă spre mine, cu buzele lui pline răsfrânte. 

- Sper să remediem acest neajuns în seara aceasta. 

- Nu mă plâng, deocamdată. 

Am plecat de la restaurant și ne-am plimbat, râzând, în centrul 
orașului, povestindu-ne planurile pentru colegiu. La întoarcere, la 
mașină, mi-am ținut respirația când el se aplecă să mă sărute. 
Surprinzător, buzele lui erau moi şi blânde, iar căldura lui îmi dădu 
ghes să mă apropii spre el. Mi-am pus mâinile pe pieptul lui, în timp 
ce el mă cuprinse cu braţele sale, dar nu a încercat să mă sărute cu 
limba. Un sărut care te făcea să te simți în siguranţă... confortabil. 
Categoric nu ceea ce ar fi trebuit să fie. 

Nu simțisem nimic din emoția despre care îmi povestise K.C. că 
ar trebui să o simți atunci când eşti aproape de un băiat de care ești 
atrasă. Cu siguranță nu mă cuprinsese exaltarea despre care citisem 
în cărțile despre liceu şi îngeri căzuţi. Şi nici genul acela de căldură 
vibrantă pe care o simt în preajma... nu, nu! 

Am oprit trenul gândurilor înainte ca acesta să deraieze. Aceea 
nu este atracţie, mi-am spus. Este doar adrenalină provocată de 

conflict. Reacţia corpului meu când eram lângă el nu era ceva ce 
puteam controla. 

- Pot să te sun? șopti el. 

- Da, am dat din cap uşor încurcată că mintea mea era 
preocupată de un alt tip. 

Voiam să ne mai întâlnim. Era adevărat că ne lipsise scânteia în 
seara aceea, dar eu am fost stresată, iar el mai merita o șansă. Poate 
aveam nevoie de mai mult timp. 

Ben aşteptă ca eu să intru în mașină înainte ca el să se 
îndepărteze, înșfâcând telefonul, m-am grăbit să îi scriu lui K. C. ca 
să-i împărtăşesc detalii de la întâlnire. Chiar dacă întâlnirea fusese 
ușor umbrită de o uşoară îndoială legată de lipsa atracției mele față 
de el, eram totuși nerăbdătoare să-i dau veştile bune. 

Pot să vin la tine? 

Te-ai distrat? întrebă ea. 

Da, dar voiam să povestim... faţă în faţă. 

Nu am de gând să port o întreagă conversaţie prin mesaje scrise 
pe telefon. 

A fost cumsecade? 

Da. A fost în regulă. Nu-ţi bate capul. Eram doar încântată şi 
voiam să povestim. 

Nerăbdarea mea aproape mă făcu să pornesc mașina şi să merg 
la ea acasă fără să mai aştept răspuns. 

Trebuie să stau mai mult la serviciu. Vorbim mâine înainte 
de ore? 

Răspunsul ei mă dezumflă. Eram aproape de locul în care lucra, 
însă nu doream să o deranjez. 

Sigur. E în regulă. Noapte bună, am scris eu rapid. 

Noapte bună. Mă bucur că te-ai simţit bine. 

Tocmai atunci am auzit bubuitul unui motor de motocicletă care 
trecu pe lângă mine şi se opri după o întoarcere în formă de U. Se 
opri pe partea cealaltă a străzii, cam la cincizeci de metri, în fața 
cinematografului Spotlight, acolo unde lucra K.C. Degetele îmi 
amorțiră când l-am văzut pe Jared şi apoi totul în jurul meu se opri. 
Lăsă motorul pornit în timp ce el se lăsă pe spate, ținând 
motocicleta în echilibru între picioare. Își scoase telefonul din bluză 
şi părea să scrie un mesaj... apoi așteptă. 

După niciun minut, din cinematograf apăru săltăreață K.C. Se 
aplecă spre el şi îl atinse pe braţ. 

Al naibii de tică... 

Nu puteam să mai respir. Ce dracu se întâmpla sub ochii mei? 

Mă uitam cum ea îi zâmbea. Îi zâmbi şi el, dar nu o atinse. Ea 
părea atât de intimă cu el. El își scoase casca, i-o oferi şi îi spuse 
ceva. Ea nu primea acele zâmbete superioare și priviri 
amenințătoare pe care le primeam eu. Înainte să ia casca de la el și 
să şi-o pună pe cap, ea își trecu degetele prin părul lui aranjat. El îi 
încheie curelele, apoi ea urcă pe motocicletă în spatele lui şi-şi puse 
braţele în jurul lui. 

M-am lăsat urgent în scaun în secunda în care au trecut pe lângă 
mine. Amândoi cunoşteau maşina tatălui meu, dar speram că nu o 
observaseră. Nu că s-ar fi oprit să mă salute. 

Simțeam numai ace pe fața mea, iar urechile îmi vâjâiau. Mă 
durea gâtul, atât de tare încercam să-mi înăbuș lacrimile. 

O câștigase pe K.C. 

K.C. mă minţise că lucra până târziu. 

Brațele ei erau încolăcite în jurul lui. 

Nu știam pe care dintre ei eram mai supărată. 


CAPITOLUL 13 


După ce am stat în mașină mai multe minute decât mi-ar plăcea 
să recunosc, m-am liniștit suficient cât să fiu în stare să conduc. Tot 
drumul până am ajuns acasă, unde am început să mă plimb furioasă 
pe verandă, purtasem în minte diferite versiuni de conversații cu 
K.C. alternate cu monologuri adresate lui Jared, împreună cu toate 
expresiile obscene favorite. Cu cât vorbeam mai mult cu mine, cu 
atât eram mai nervoasă. Țipatul, plânsul, zdrobitul cu picioarele a 
unei folii cu bule, toate păreau la ora aceea idei plauzibile. 

Ce fusese în capul ei? Chiar dacă Jared încercase să o vrăjească, 
merita să o rănească pe prietena ei cea mai bună? 

Bănuiam acum care fusese strategia lui Jared. Încercase să o 
întoarcă pe prietena mea cea mai bună împotriva mea. La rândul ei, 
K.C. știa foarte bine ce îmi făcuse Jared, dar el reuşise să o 
influențeze. O pusese față în față cu faptul că iubitul ei o înşela, apoi 

imediat a intervenit ca să culeagă roadele. Cum altfel ar fi putut fi ea 
atât de neroadă. 

Trebuia să afle că Jared o folosea. Dar cum dracu să-i spun așa 
ceva? 

Ca să nu fac o prostie, îmi găsisem de lucru prin casă: mi-am 
terminat tema la algebră, am citit pentru administrație publică şi 
am curățat frigiderul şi dulapurile de mâncare expirată. După ce mă 
extenuasem cu suficiente sarcini casnice cât să nu mai vorbesc cu 
mine însămi, am urcat la etaj ca să fac o baie. 

Cam la o oră după ce ieşisem din baie, motorul de la motocicleta 
lui Jared răsună pe strada noastră. Am sărit din pat ca să spionez de 
la fereastră. Observând că ceasul arăta miezul nopţii, am făcut 
repede un calcul și am descoperit că trecuseră trei ore de când îl 
văzusem cu K.C. 

Trei ore nenorocite! Ce au făcut atâta timp! 

El ajunse acasă singur. Măcar atât. 

În timp ce parca pe aleea din faţa casei, am observat farurile 
unui alt autovehicul care se opri brusc în fața casei lui. Jared sări de 
pe motocicletă, își scoase casca, dar o ţinea în mână. Alergă pe 
trotuar spre cei din mașină. Şoferul și pasagerul din dreapta 
coborâseră deja și se apropiară de Jared, porniţi pe bătaie. 

Ce e asta? Ce se întâmplă? 

Jared îi domina atât în înălțime cât şi în constituţie. Era înalt de 
când avea paisprezece ani, iar acum depășea 1,82 metri. După cât 
de furios se îndreptă spre ei, era clar că tipii aceia nu îi erau 
prieteni. 

Am deschis ușile de la glasvand ca să văd mai bine. Jared agita 
casca în aer, între ei, în timp ce ceilalți doi strigau şi încercau să 
ajungă lângă el. Am prins cuvinte ca Să te ia dracu! şi Hai s-o lăsăm 
baltă. Urlau şi se răsteau unii la alţii încontinuu şi deranjant. 

Dintr-odată abia mai puteam respira. Cearta lor părea să scape 
de sub control. Ar trebui să chem poliția? 

Indiferent cât de mult cei doi îi invadau spaţiul, Jared nu se 
retrăgea. Cu toate acestea, nu era în avantaj. La naiba, Jared. Pleacă 
odată de acolo. 

Unul dintre bărbaţi îl împinse, iar eu am tresărit. Jared a 
reacționat agresiv și se împinse în el cu tot corpul până când tipul fu 
nevoit să se retragă. 

Exact atunci, GTO-ul lui Madoc sosi în viteză, se opri cu roțile 
scrâșnind pe caldarâm. Cum îl văzură cei doi necunoscuţi că sare 
din maşină şi începe să alerge spre ei, începură să-i care pumni lui 
Jared. Casca îi căzu și se izbi de pământ. 

Jared sări pe unul dintre tipi și căzură la pământ ca doi luptători 
MMA. Se rostogoleau la pământ, împungându-se și lovindu-se 
puternic. 

Înșfacând telefonul de pe pat, am fugit din cameră în jos pe scări. 
Am deschis sertarul de la măsuţa de la intrare și am pus mâna pe 
armă. Era un Glock 17 pe care tatăl meu mă instruise să îl țin acolo 
când eram singură acasă. 

Am apucat mânerul de la ușă. Să chem poliția sau să ies? Totul 
se va termina până să ajungă poliţia. La naiba! 

Am deschis brusc uşa de la intrare şi am ieșit pe verandă. Băieţii 
erau toți pe gazonul din fața casei lui Jared, Madoc și Jared 
călărindu-i pe adversari şi dându-le pumni în neștire. Inima îmi 
bătea cu putere, însă nu mă puteam uita în altă parte. Imboldul că 
trebuia să ajung cât mai repede afară se mai domoli când mi-am dat 
seama că Jared era în avantaj. 

Hipnotizată de bătaia care se dădea sub ochii mei, am clipit când 
am auzit urletul plin de durere al lui Jared. Adversarul său, un tip 
mai în vârstă cu tatuaj, scosese un cuțit cu care îl tăiase pe braţ. Am 
alergat pe scări cu arma în mână, cât să-l văd pe Jared plonjând 
după cască şi lovindu-l pe tip în cap cu ea. Acesta se prăbuși la 
pământ, gemând şi cu sângele şiroindu-i pe frunte. Cuţitul zăcea pe 
iarbă lângă el. Jared se ridică, plutind parcă ameninţător asupra 
tipului aproape inconștient. 

Madoc îl mai lovi o dată cu pumnul în stomac pe agresorul său 
şi, învârtindu-l deasupra capului, îl aruncă lângă mașina lui, o 
Honda. 

Jared îl lăsă pe adversarul lui într-o baltă de sânge, incapabil să 
se miște, în timp ce își apăsa cu putere bicepsul stâng. Mâneca de la 
bluza lui neagră era plină de sânge și strălucea unde fusese tăiată. 
Ochii mei îngrijorați alunecară repede spre mâna care strângea acel 

braţ. Sângele îi şiroia ca un fir roșu printre degete. Am avut tendinţa 
să îl ajut, însă i-am rezistat. Dovada mea de bunătatea avea să se 
întoarcă împotriva mea. Și el și Madoc trebuiau să meargă la 
urgență, dar pentru că era în timpul săptămânii mama lui Jared ar fi 
trebuit să fie acasă. 

Îndreptându-se spre Honda, Jared ridică deasupra capului casca 
şi, cu un sunet asurzitor, o izbi de parbriz. Continuă să lovească 
parbrizul până când acesta se sfărâmă complet, cât să nu mai poată 
servi la nimic. 

Întorcându-se spre casă, Jared se opri în dreptul tipului aflat la 
pământ. 

- Nu mai ești bine-venit la Loop. 

Vocea lui era joasă și nefirească. Tonul de un calm înfiorător. 

Nu eram în stare să fac nimic altceva decât să stau acolo, 
paralizată din cauza șocului declanșat de scena la care tocmai 
asistasem. 

În timp ce se apleca să îl ridice pe cel de-al doilea tip, atenţia lui 
Madoc se opri asupra mea. 

- Jared, avertiză el. 

Urmărindu-i privirea, ochii lui Jared se îndreptară spre mine. 

Prea târziu. Mi-am dat seama că stăteam cu o armă în mână... 
afară... în lenjerie. Tricoul meu cu Three days grace și pantalonii 
scurți roşii băieţeşti mă acopereau, dar nu destul. Eram desculță, iar 
părul desfăcut atârna liber pe spate. Țineam pistolul strâns în mână, 
lângă mine, cu piedica pusă. Era pusă piedica? Da, piedica era pusă... 
cred. 

Lui Madoc îi curgea sânge din nas, care era mai mult ca sigur din 
nou rupt, dar îmi zâmbi forțat. 

Jared arăta... periculos. Mă studie, cu ochii lui întunecaţi, sever 
adumbriți de sprâncene, făcându-mă să mă simt și mai expusă decât 
mă simțeam deja. Strânse pumnii, în timp ce privirea lui rătăci 
prudentă pe corpul meu şi pe mâna în care ţineam pistolul. 
Simțeam energia emanată de corpul lui în valuri de căldură. 

Of, cât de idioată pot fi! Chiar dorisem să îl ajut? 

Am ridicat din sprâncene și mi-am ţuguiat buzele, făcând 
eforturi să par iritată. Ce ticălos! Să facă pe stradă o astfel de scenă! 

M-am întors şi am urcat repede scările de la verandă, după care am 
trântit uşa după mine. 

Am luat arma cu mine în dormitor în noaptea aceea, însă nu 
eram sigură de ce anume m-ar fi putut apăra. Un nenorocit de pistol 
nu avea cum să țină o pereche de ochi căprui departe de visele 
mele. 


CAPITOLUL 14 


Sunetul de balon spart din computerul meu, a doua zi dis-de- 
dimineaţă, mă anunţă că am un apel. 

- Bună dimineaţa, tată! am spus tărăgănat, după ce am apăsat 
butonul de apel video. 

- Bună dimineaţa, dovlecel! Se pare că te-am trezit. Rămâi acasă 
azi? părea îngrijorat. 

Uitându-mă la ceasul de la computer, am văzut că era şase şi 
jumătate. 

- La naiba! Am aruncat păturile și am alergat la dulap. Tata, pot 
să te sun după ce ajung acasă, diseară? Trebuie să ajung în laborator 
în treizeci de minute. 

Marţea și joia erau zilele cele mai potrivite pentru dr. Porter, 
mentorul şi profesorul meu de chimie din anul doi, aşa că optasem 
să merg acolo dimineţile ca să mai studiez pentru Olimpiadă. 

- Da, sigur, deși va fi destul de târziu pentru mine... sau 
devreme, de fapt. Ascultă, voiam doar să-ți spun că în seara asta 
ajunge Buni. 

Mi-am scos capul de după ușa dulapului și mi-am înăbușit un 
oftat: 

- Tată, crezi că nu poți avea încredere în mine? M-am descurcat 
foarte bine singură până acum. 

Mă simţeam ca și cum aş fi minţit. Tot ce se întâmplase cu o 
seară înainte, K.C, apoi bătaia, mă afectase atât de tare încât îmi 
venea să ard cuiva un pumn. 

- Eu am încredere oarbă în tine... Buni nu are. Râse. E îngrijorată 
că eşti de una singură de mult timp şi s-a hotărât să vină să te ajute 
pentru câteva zile, poate chiar o săptămână. Până una-alta eşti 

minoră, iar ea se tot uită la emisiunile acelea informative de genul 
Sclavii sexuali din suburbii. Îşi face griji. 

Tatăl şi mama lui nu fuseseră deloc de acord cu ideea ca eu să 
locuiesc singură trei luni, însă a prevalat dorința mea de a termina 
liceul pe care îl începusem. 

M-am strecurat într-o pereche de blugi strâmţi, am îmbrăcat un 
tricou pe corp cu mânecă lungă, de culoare mov, şi am ieşit din 
dressing. 

- Dacă asta o linişteşte... Dar după cum vezi, mă descurc foarte 
bine, am oftat. 

- Nici măcar nu știu dacă este legal. Stai departe de belele, da? 

Mă privi pe sub sprâncene în timp ce eu mă încălțam cu o 
pereche de balerini negri. Tata reușea să-și păstreze cumpătul în 
aproximativ toate situaţiile, dar faptul că trebuie să-mi fie părinte 
din Germania, îl făcea să se urce pe pereți. Era a şaptea oară când 
vorbeam în două săptămâni. Cu diferența de fus orar, era un 
adevărat succes. 

- Sigur că da. 

Aproape că-mi rămaseră cuvintele în gât. Dacă alergatul afară 
din casă ca să împuști, probabil, doi golani se putea numi stat 
departe de belele... 

- Până una-alta împlinesc optsprezece ani peste două 
săptămâni. Cu greu ai mai putea spune că sunt minoră. 

- Ştiu. 

Tata oftă obosit. 

- Bine. Te las să pleci. Să te întorci la timp pentru cina cu bunica. 

- Da, domnule. Te sun mâine-dimineaţă. E bine? 

- Vorbim atunci. Să ai o zi bună, dovlecel. 

Și se deconectă. 


Batonul de cereale și sticla de suc pe care le luasem cu mine 
înainte să ies pe uşă îmi ținură de foame cât timp dură prima oră de 
laborator, însă la primul clopoțel foamea începu să-mi roadă 
stomacul. Fără să mai pun la socoteală faptul că toată dimineaţa K.C. 
nu scrisese niciun mesaj și nici nu apăruse, un motiv în plus să alerg 

cât mă ţineau picioarele pe coridorul care ducea la cantină, în 
căutarea unui automat pentru gustări. 

Atenţia mea era împărțită în prea multe direcţii în acea 
dimineaţă. Uitasem să-mi cumpăr cu o seară înainte de la magazin 
materialele necesare pentru experimente, aşa că nu reușisem să fac 
prea multe cu proiectul științific. După ce reușisem să sparg un 
pahar de laborator şi aproape să-mi ard mâna cu un bec Bunsen, am 
plecat din laborator înainte să mă omor. 

Mă durea falca, atât de tare mi-am ținut dinţii încleștaţi toată 
dimineaţa. Eram încontinuu asaltată de imagini cu picioarele lui K.C. 
Încolăcite în jurul șoldurilor lui Jared pe motocicletă. În minte îmi 
tot apăreau întrebări de genul ce s-ar fi întâmplat dacă acel cuţit ar 
fi reușit să-l rănească pe Jared în gât sau în stomac în loc de mână. 
După colț, am oprit imediat. 

Cum? CUM! 

K.C. stătea sprijinită de peretele galben de lângă uşile cantinei, 
în timp ce Jared era aplecat spre ea. Braţul lui era rezemat pe 
perete, deasupra capului ei, iar capul lui era aplecat uşor cât să-şi 
apropie buzele de ale ei. Bluza albă cu care era ea îmbrăcată se 
ridică lăsând la iveală o bucăţică de piele, deoarece Jared o 
dezmierda ușor, ținând-o de șold. 

Îi şopti ceva, aproape de buzele ei, iar pieptul lui K.C. se ridica şi 
se lăsa în ritmul respiraţiilor adânci. 

Nu. 

Inima îmi bătea să iasă din piept și un val de căldură îmi 
cuprinse corpul. L-am urmărit cum, în cele din urmă, și-a încătușat 
buzele cu ale ei. O trase ușor spre el, iar ea îl cuprinse cu braţele de 
după gât. 

Greaţa era tot mai puternică, iar ochii îmi ardeau. K.C. parcă era 
la cantină, savurând fiecare tip de desert, bucăţică de bucăţică. 

Nemernica aia! 

Stai, ce? Ar fi trebuit să fiu furioasă pe el, dacă nu mai tare decât 
pe K.C, măcar în egală măsură. Jared o urmărise și, cu siguranţă, o 
făcuse ca să mă rănească. De ce o voiam pe ea jos de pe el mai mult 
decât îl voiam pe el jos de pe ea? 

Din fericire, aproape toată lumea era la ore. Altfel, spectacolul ar 
fi avut un mare succes. Așa, doar eu eram singurul lor spectator. 

Când i-am privit din nou, buzele lui Jared încă devorau buzele ei. 
O mușcă uşor de buze, după care o sărută pe gât, fiind răsplătit de 
un geamăt de plăcere din partea ei. Ochii ei erau închiși şi își mușcă 
buza de jos, arătând că se topea în braţele lui. Părea că el ştia ce 
făcea, iar durerea din pieptul meu nu mă lăsa să respir. Am tresărit 
când am văzut cât de delicat îşi îngropă buzele în spatele urechii ei. 

Of, Dumnezeule! 

Clopoţelul sună a doua oară. Aveam un minut să ajungem în sala 
de curs. K.C. tresări şi chicoti. Jared îi zâmbi și îi atinse cu degetul 
vârful nasului. Când ea se întoarse ca să meargă spre clasă, o lovi 
ușor peste fund. 

M-am ascuns după colţ. Dacă nu mergea după ea, avea să vină în 
direcţia mea. În niciun chip nu voiam să ştie că asistasem la scena ai 
căror protagoniști tocmai fuseseră. Furia mea i-ar fi hrănit lăcomia 
şi nu aveam de gând să îmi pierd cumpătul în preajma lui. 

- Hei, amice, am auzit vocea lui Madoc, care năvăli pe ușa 
cantinei. Tipa care a fugit era K.C? Încă nu ai bifat-o? 

Jared râse pe măsură ce pașii lor se apropiau tot mai mult: 

- Cine spune că n-am făcut-o încă? 

Nu mai puteam înghiţi. 

- Ăăă, pentru că niciodată nu ai mai fost văzut cu o tipă după ce 
te-ai culcat cu ea. Cred că le uiţi numele cum îţi dai prezervativul 
jos. 

Jared se opri exact în fața scărilor din dreptul holului întunecos 
unde mă ascunsesem. Îl privi pe Madoc încruntat. 

- Şi tu ți le amintești? întrebă cu prudenţă, băgându-și mâinile în 
buzunarele de la blugi. 

Tricoul alb și polarul negru îi atârnau larg pe corp. 

- Da, da, știu. 

Madoc își dădu ochii peste cap, învineţiți după seara de dinainte. 
Nasul nu era spart, însă era lovit. 

- Vreau să spun că niciodată nu te-ai străduit atât de mult ca să 
îți intre o tipă în pat. 

- Nu mă grăbesc. Cu aceasta vreau să mă joc puţin. 

Jared ridică din umeri în timp ce începu să urce scările, dar se 
opri şi se întoarse spre Madoc, părând că vrea să spună ceva înainte 
ca Madoc să-l întrerupă. 

- Tate se va supăra rău de tot, se auzi vocea amuzată a lui 
Madoc, iar eu voiam să fug după ce îmi auzisem numele. 

- Asta şi e ideea, răspunse Jared sec. 

- Aha... deci acesta este planul. 

Madoc dădu din cap, înțelegând în cele din urmă finalitatea 
jocului. 

Mi se strânse gâtul, iar gura mi se uscă. Știa că ea era prietena 
mea cea mai bună, singura mea prietenă, de fapt, şi că dacă aveam 
să o pierd, aş fi fost foarte nefericită. Începusem să nu-mi mai simt 
nici maxilarul și mi-am scuturat capul de atâta dezgust. Mă ura 
chiar atât de mult? 

- Mersi, din nou, că m-ai ajutat azi-noapte. 

Jared își ridică bărbia spre Madoc, apoi se întoarse spre scări. 

Madoc vorbi. 

- Chestia asta cu Tate... 

Jared se opri şi se mai întoarse o dată. Madoc continuă: 

- De ce o facem? Știu că am mai întrebat, dar nu îmi spui absolut 
nimic. 

Jared îl privi printre gene. 

- Oricum te străduiești mai mult decât este cazul în ceea ce o 
priveşte. Îi dai destule bătăi de cap fără să îţi spun eu să faci asta, 
aşa că ce-ţi pasă? 

Madoc râse, dar se vedea că era agitat. 

- Nu este vorba despre mine. Oricum eu niciodată n-am vrut să 
mi-o fac dușman. Aseară a ieşit gata să ne sară în ajutor. Arată 
foarte bine, e atletică, dură şi se pricepe să mânuiască o armă. Ce să 
nu-ți placă la ea? 

Jared cobori şi se opri cu o treaptă mai sus de Madoc. 
Sprâncenele i se uniră într-o privire mânioasă în timp ce îl fixă pe 
prietenul lui cu privirea: 

- Stai departe de ea. 

Madoc își ridică mâinile: 

- Stai liniștit, omule. Nu e problemă. Mi-a spart nasul şi mi-a tras 
una în boașe. Cred că trenul acesta a plecat de mult din gară. Dar 
dacă tu tot nu o vrei, de ce nu lași pe altcineva să-și încerce norocul? 

Jared tăcu, neştiind parcă ce să spună. Apoi oftă dramatic: 

- Nu-i mai stau în cale. Nu are decât să se întâlnească și să facă 
sex cu toți tipii din şcoală, dacă asta vrea. Eu am încheiat. 

- Asta e bine, pentru că umblă vorba că a ieşit aseară cu Ben 
Jamison. 

Madoc se bucura parcă prea tare să-i dea această vestea. Jared 
se încruntă și mai mult, dacă asta era posibil. Expresia aspră și 
apariţia sa întunecată îl făceau să arate nemaipomenit. 

- N-are decât, spuse el, dar cu fălcile încleştate. Puțin îmi pasă. 
De pe partea mea, o poate avea cine vrea. 

Rămăsesem fără aer. 

El urcă scările şi dispăru. Madoc îl urmări cu privirea un 
moment, după care dispăru și el pe hol. Senzaţia că aveam pumnale 
înfipte în gât cedă lacrimilor care nu mai puteau fi oprite. Am 
alergat spre cea mai apropiată toaleta a fetelor şi m-am încuiat într- 
o cabină. M-am prăbușit cu spatele pe perete şi m-am lăsat să 
alunec în jos, până am ajuns pe podea. Mi-am cuprins genunchii și 
am dat frâu liber lacrimilor. Eram dărâmată, dar reacția mea era 
una stăpânită, deoarece nefericirea pe care o simțeam era 
dezrădăcinată din vintre, nu din gât. Partea cea mai proastă era că 
nu ştiam dacă eram furioasă, tristă, disperată sau nefericită. Jalea 
profundă se elibera din corp domol, în schimb lacrimile curgeau 
amare pe obraz, şiroaie. 

Jared se hrănea din nefericirea mea ca dintr-o prăjitură. Mă 
aruncase de atâtea ori în groapa cu lei, savurând din plin nefericirea 
pe care mi-o provocase. Jared, prietenul meu, dispăruse pentru 
totdeauna, lăsând în locul său un monstru cu sânge rece. 

Mă supăraseră inclusiv ultimele cuvinte pe care i le spusese lui 
Madoc. Mă elibera, îngâduindu-mi să merg la întâlniri? Cât tupeu! 
Indiferent cât de bolnavă și nefirească era obsesia mea față de acest 
băiat care fusese prietenul meu, găseam totuși o oarecare alinare în 
atenţia pe care mi-o dădea. Chiar dacă era o atenţie negativă, măcar 
îmi arăta că ştia că exist. Poate dacă s-ar mai fi deranjat să ne 
întâlnim, l-aș fi lăsat să facă ce voia cu mine. Dar a încheiat, așa a 
spus. 

Cum stăteam așa, mi-am amintit că Jared promisese că mă va 
face să plâng săptămâna aceea. Misiunea fusese îndeplinită şi era 

doar marți. Ştergându-mi ochii, a trebuit să recunosc că ticălosul 
era un maestru. 


x k k 


- Îmi pare rău că te-am lăsat cu ochii în soare de dimineață, se 
scuză K.C. trecându-şi un picior peste băncuța de picnic. 

Oricum întârziase şi la amiază. 

- Povesteşte-mi totul despre aseară. 

Tonul ei nu era deloc natural, ca și cum se străduia să pară atât 
de entuziasmată. Mintea ei era în altă parte. 

Aseară, m-am gândit eu. Prima imagine care-mi veni subit în 
minte a fost cea cu ea şi cu Jared pe motocicletă și apoi cu ei doi 
sărutându-se. Al doilea lucru la care m-am gândit a fost bătaia la 
care fusesem martoră. Personalitatea superînspăimântătoare pe 
care o etalase Jared în timp ce îl caftea pe adversarul lui este 
motivul pentru care toți din şcoala aceea nu-i ieşeau din cuvânt. 
Unii se înghesuiau să fie în preajma lui, alții păstrau o distanță 
respectuoasă. Unii doreau să fie recunoscuţi de el, în timp ce alţii se 
considerau norocoși dacă treceau neobservați. 

- Aseară? De ce nu începi tu. 

O priveam cu coada ochiului, în timp ce sorbeam apa. Jonglam 
cu ideea să mă port ca și cum nu știam nimic, dar nu aveam de gând 
să o las pe ea sau pe Jared să-mi controleze sentimentele. Unele 
lucruri trebuiau rezolvate. 

- Ce vrei să spui? întrebă ea cu ochii mari de mirare. 

Te-am prins. 

- Așadar, ai de gând să mă minți. Te-am văzut. Te-am văzut pe 
tine împreună cu el pe motocicletă. Și azi, din nou, la cantină. 

Mi-am ţuguiat buzele și am aruncat pe masă şervetul mototolit. 

- Tate, de aceea nu ţi-am spus... 

- Ce să-mi spui? Că te culci cu tipul care mă chinuieşte? Că râdeţi 
amândoi pe la spatele meu? 

Vocea mă lăsă, dar eram mulțumită că măcar nu începusem să 
strig. 

- Nu e așa cum spui tu. 

Ştiam că ea nu voia să mă rănească, însă pur şi simplu nu o 
puteam asculta. Nu avea nicio scuză. Furia îmi întuneca judecata. 
Eram înverşunată peste măsură și voiam ca ea să se simtă la fel de 
rău ca mine. 

Exact așa fac cei care hărţuiesc, m-am gândit, dar izbucnirea îmi 
făcea bine şi nu voiam să mă opresc. 

Am râs plină de rea-voinţă: 

- Ştii. Cred că ar trebui să-i mulțumesc lui Jared că m-a scutit în 
anii aceștia de toate bătăile de cap. Prieteni în care nu poți avea 
încredere și băieţi care nu fac decât să mă scoată din minţi. Ce cauţi 
cu el? 

Îmi ignoră întrebarea. 

- Jared te-a scutit de la ce? 

Al naibii să fie! De ce i-ar fi păsat? Aș fi putut să plec, dar nu am 
făcut-o. 

- Madoc mi-a spus totul despre cum mi-au năruit orice întâlnire 
pe care aş fi putut-o avea în anul întâi și în anul doi. Ei au pornit 
toate zvonurile şi au ruinat orice şansă de a-mi face prieteni sau un 
iubit. 

- Şi din senin asculți ce îți spune Madoc? 

Mă izbi cu un ton acuzator. 

- Dar e logic, nu-i așa? Madoc nu ar minți în legătură cu cel mai 
bun prieten al lui. În plus, nu mi-ar fi spus nimic dacă ar fi crezut că 
Jared e nebun. Cred că amândoi sunt foarte mândri de ei. 

Jared ar fi fost peste măsură de încântat dacă aș fi început să mă 
cert cu cea mai bună prietenă a mea pe tema urii dintre noi sau a 
legăturii dintre ei. Nodul pe care îl simțeam în gât devenea tot mai 
mare. Voiam să mă liniștesc şi să repar ce se stricase, dar avusesem 
nevoie de fiecare dram de înțelepciune ca să nu plec. Mă trădase, e 
adevărat, dar tot ea fusese alături de mine în tot acest timp. Nu era 
cazul să dau bir cu fugiţii la primul semn că aveam probleme. Îi 
datoram asta. 

- K.C, am spus după ce am inspirat de câteva ori, nu îmi place ce 
se întâmplă. Dacă ai de gând să ieşi cu Jared... 

Bănuiesc că nu era cazul să îmi fac griji că aș fi putut da peste 
Jared la K.C. acasă sau că am fi putut ieşi vreodată în patru. Dacă el 
reușea, eu oricum îmi pierdeam prietena pentru totdeauna. Ar fi 

trebuit să-i spun că nu făcea decât să o folosească, dar aș fi enervat- 
O. 

- Nu am încredere în el şi asta n-o să se schimbe. 

K.C. mă privi în ochi şi îmi spuse: 

- lar noi suntem prietene. Și asta nu se va schimba niciodată. 

Încă supărată ca naiba pe ea, am expirat aerul pe care îl ţinusem 
până atunci în plămâni: 

- Merită? am întrebat. Să te întâlnești cu el ştiind că eu îl urăsc? 

De ce era atât de important? Însemna el ceva pentru ea? 

Cu ochii în pământ, îmi aruncă un zâmbet încordat. 

- Dar el merită ceea ce simţi pentru el. Ce folos ţi-a adus că ai 
purtat ura atâta timp în inimă? 

Am dat din cap enervată. Dacă aș fi putut scăpa de ură aș fi 
făcut-o, pe cuvânt. 

Am lansat o ultimă tentativă să o determin să gândească logic: 

- Ştii că Jared e un crai vestit, nu-i aşa? Adică nu a ieșit doar cu 
fete din şcoala asta, ci şi cu fete de la alte câteva şcoli. 

- Da, mamă, îi cunosc trecutul. Ştii că nu sunt o ţintă ușoară. 

- Nu, dar Jared este un ţintaş bun, am spus cât se putea de șters. 

Ne-am uitat una la cealaltă și am râs. Tensiunea din inimă 
pierise, odată ce îmi dădusem seama că prietenia noastră era în 
siguranţă... în ziua aceea. 

- Vino la cină. Avem nevoie de o seară ca între fete, spuse K.C. 
curățând o portocală. 

- Nu pot. 

Eram extenuată şi, ca să fiu sinceră, nici nu voiam să mă port ca 
şi cum totul era în regulă. 

- Bunica mea ajunge azi. Te-aş invita eu, dar sunt sigură că vrea 
să povestim vrute și nevrute. A trecut mai bine de un an de când nu 
ne-am mai văzut. 

- Da, bine. 

Exact atunci primi un mesaj. Deschizându-l, râse cu gura până la 
urechi, ca la o glumă intimă. 

Observând că mă uit la ea, zâmbi ca și cum s-ar fi scuzat şi 
continuă să mănânce. M-am uitat prin geamurile de la cantină și l- 
am văzut pe Jared înăuntru, stând relaxat la masă cu telefonul în 

mână. Îmi zâmbi superior, iar eu am ştiut că ne privise tot acest 
timp. 

Mi-am şters o lacrimă falsă din colțul ochiului cu degetul 
mijlociu. Din nou. 


CAPITOLUL 15 


După-masă devreme, deja căscam de mi se rupeau fălcile din 
cinci în cinci minute. După deșteptarea de dimineaţă, laborator, 
episoadele cu K.C, Jared și Madoc, sesiunea de bocit din baie și 
discuţia sinceră de la amiază, corpul meu simţea nevoia să se 
decupleze o perioadă. Încă o oră de cursuri, după care mă puteam 
duce acasă să mă prăbuşesc pe unde apucam. Dacă aveam noroc, la 
ora de Teme în cinematografie și literatură aveam să ne uităm la un 
film. Totuşi, când mi-am amintit că Jared era și el în acea clasă, 
tensiunea reveni și îmi trimise fiori de foc în mușchii de la umeri și 
gât. 

După ce m-am așezat în bancă, Nate Dietrich veni lângă banca 
mea și se aplecă spre mine: 

- Salut, Tate. Ce-ai spune să ieşim împreună weekendul acesta? 

Nu m-am putut abţine să nu râd de una singură. În urmă cu o 
săptămână, tipul acesta trecuse pe lângă mine pe coridor și, când 
ajunsese în dreptul meu, se apucase de șliţ. 

- Nu, mulţumesc, Nate. 

Avea părul şaten, ondulat și ochii de culoarea alunei şi ai fi putut 
spune că era chiar frumuşel, dacă îi puteai trece cu vederea prostia. 
Când nu spunea vreo glumă neroadă, era el o glumă neroadă. 

- Haide. Dă-mi o șansă, zise pe un ton prelung și cântat, de parcă 
vorbea cu un copil mic. 

- Nu mă interesează. 

Am stabilit cu el contact vizual doar ca să îl pot săgeta cu o 
privire de avertisment. Nu mai era niciun secret că îmi puteam 
purta singură de grijă. Mi-am deschis caietul și mă uitam peste 
notițe, sperând că înţelege aluzia că acea conversaţie se încheiase. 

- Nu te înţeleg. 

Exact cum spusesem. Prea prost. 

- l-ai cedat lui Trent în vestiar săptămâna trecută, după care l-ai 
lăsat pe Jamison să te scoată în oraș. Presupun că i-ai cedat şi lui. 

Se aplecă și mai mult spre mine şi începu să-și plimbe mâna pe 
brațul meu. 

Toţi nervii din corpul meu se electrizară. Îmi venea să-i lovesc 
capul de genunchii mei atât de tare, încât şuvoaiele de sânge care ar 
fi ieşit din el să facă de ruşine chiar și cascada Niagara. 

- Pleacă, i-am spus printre dinţi, încercând în continuare să-mi 
citesc notițele. Este ultimul avertisment. 

Nici măcar nu mă puteam uita la el, atâta greață îmi provocase 
întâlnirea cu el. Simțeam că picau pereţii pe mine de ruşine că toată 
lumea mă credea o ușuratică. Indiferent cât de tare mă străduiam să 
mă port ca şi cum nimic nu se întâmplase şi că totul era normal, tot 
mă simțeam ca naiba. Conta ce credeau oamenii despre mine. 

- Jared are dreptate. Nu meriţi efortul, șopti Nate arătându-şi 
colții. 

- Stai jos, Nate. 

Vocea joasă, autoritară, ne sperie pe amândoi. 

Uitându-mă în sus, l-am văzut pe Jared în spatele lui Nate, 
privindu-l ca şi cum ar fi vrut să-l omoare. Inima mi se opri când mi- 
am dat seama că privirea furioasă nu-mi era adresată. 

Ca de obicei, Jared părea că putea înfrunta singur o armată 
întreagă de unul singur. 

Nate se răsuci uşor: 

- Omule, fără supărare. Dacă nu ai terminat tu cu ea... 

Nate ridică din umeri și se dădu înapoi din calea lui Jared. 

- Să nu mai vorbeşti vreodată cu ea. 

Vocea lui Jared era calmă, însă privirea îi era amenințătoare. 

Ce dracu? 

- Cară-te! 

Jared ridică bărbia, iar Nate o șterse ca și cum fusese dat afară. 

Am oftat cu amărăciune. Cum îndrăznea să rezolve o problemă 
pe care o crease chiar el. Din cauza lui, tuturor le trecuse prin cap la 
un moment dat că sunt o ușuratică. Nu asta dorise? Nu erau 
hărțuiala şi ruşinea mea scopul intimidărilor lui? Sătulă de chinurile 
la care mă supunea și de jocurile lui, îmi stăpâneam cu greu dorința 
să-l lovesc cu pumnii mei încleștaţi. Acela a fost momentul în care 

mi-am dat seama că voiam să-l rănesc pe Jared. Să-l rănesc cu 
adevărat. 

Te urăsc. 

Toate emoţiile mi se prefăcură într-o amorţeală calmă. 

- Nu începe să te arăţi acum plin de bunăvoință. 

Am mușcat fiecare cuvânt, privindu-l în ochi. Satisfacția de a-l 
răni măcar o dată avea să fie a naibii de mare. 

- Eşti un rahat cu ochi lamentabil, Jared. Bănuiesc, însă, că şi eu 
aş fi la fel de lamentabilă, dacă m-ar fi urât părinţii. Tatăl tău te-a 
părăsit, iar mama ta te evită. Dar cine ar putea să-i învinovăţească, 
nu-i aşa? 

Jared tresări, iar eu am simţit cum mă cutremuram în interior. 
Ce făceam? Nu mă recunoşteam. Îmi venea un gust amar pe gât. Ce 
i-am spus? Așteptam acea satisfacție, dar nici pomeneală de ea. 

Nu spuse nimic, doar mă privi cu ochii mijiți, umbriţi 
imperceptibil de furie şi disperare. Nu mai aveam cum să şterg ceea 
ce-i făcusem. Chiar dacă nu lăsa să se vadă trăirile, am văzut că 
bătea în retragere. 

Acesta-i aluatul din care sunt făcuţi cei care hârțuiesc. 

Cu bună-știinţă, am vrut să-l fac să se simtă neiubit şi nedorit. Îi 
spusesem că era singur. Cu toate figurile pe care mi le făcuse el mie, 
nu mă simţisem niciodată abandonată sau izolată. Întotdeauna 
fusese cineva care mă iubea sau pe care puteam conta. 

- În regulă, toată lumea. 

Doamna Penley intră pe uşă, luându-mă prin surprindere. Jared 
nu spuse nimic, doar îşi continuă drumul până la locul lui. 

- Vă rog să vă luaţi busolele şi să vă căutați estul. Când spun 
Start! vă luaţi materialele şi vă așezați lângă partenerul de discuţie 
de astăzi. Puteţi să vă mutaţi băncile dacă vreţi să fiți alături sau 
faţă în față unii cu ceilalți. 

Clipeam ca să scap de lacrimile care îmi împăienjeniseră ochii şi 
abia îmi recăpătasem suflarea, când estul meu îmi veni în 
întâmpinare. 

- Hei, fată frumoasă. 

Mi-am ridicat privirea şi l-am văzut pe Ben care deja îşi căuta un 
loc lângă mine. 

Nu astăzi. Mi-am dat părul după ureche și am inspirat adânc. 
Ben şi cu mine nu mai vorbiserăm de la întâlnirea noastră de cu o 
seară înainte, iar eu doar atunci mi-am dat seama de asta. 

- Ce faci, Ben? 

Mai rezistă încă o oră, îmi cântam de una singură. Aveam nevoie 
de muzica mea, de patul meu și, categoric, de bunica mea. 

- Bine. Acum. 

Îmi aruncă un zâmbet strălucitor, iar eu nu m-am putut stăpâni 
să nu râd. Era un tip vesel şi era plăcut să fii în preajma lui. Măcar 
atât. 

- Atenţie, toată lumea, vă rog să vă prezentaţi estului vostru, așa 
cum ați făcut-o ora trecută cu sudul, ne spuse doamna Penley. 

Toată lumea mormăi, la fel ca ora trecută, deoarece ne 
cunoşteam între noi. 

- Ştiu. Ştiu. 

Profesoara dădu din mâini ca să ne facă să tăcem. 

- Este un exercițiu bun pentru interviurile pe care le veţi avea ca 
să intrați la colegiu. De data aceasta, pe lângă prezentare, vreau să 
împărtăşiți şi una dintre amintirile voastre preferate, ca să vă 
cunoaşteţi mai bine. Porniţi. 

Doamna Penley se plimba prin clasa care deja zumzăia de atâta 
conversație. Ben și cu mine ne-am privit şi am pufnit de parcă ăsta 
era ultimul fel în care am fi vrut noi să ne petrecem timpul. 

- Bună, spuse el întinzându-mi mâna. 

l-am luat mâna, am dat din gene și am înclinat din cap. 

- Numele meu este Ben Jamison. Amintirea mea cea mai 
frumoasă este de când am înscris primul gol în liceu. Jucam în 
echipa celor de la universitate, mulțimea aclama cu multă 
înflăcărare, iar sentimentul pe care l-am trăit atunci a fost 
incredibil. 

Era imposibil ca o asemenea amintire să nu mă impresioneze. 
Eram sigură că inima îi bătea să sară din piept de emoție, când toți 
acei spectatori l-au aclamat. 

- Bună, mă numesc Tatum Brandt. 

Am făcut cu mâna și mă simţeam ca într-un film, într-o scenă de 
la o întrunire AA, unde urma să-i spun și sunt alcoolică. 

- Amintirea mea favorită este... 

Ochii mi se îndreptară imediat spre Jared, apoi înapoi la birou. 
Prețuiam acea amintire în mod deosebit, dar mi-a fost greu la 
început să accept acest lucru. Poate ar trebui să mint, dar de ce să 
fiu eu cea care se ascunde? 

- Presupun că nu va fi la fel de importantă ca a ta, dar... am fost 
odată la un picnic în cimitir. 

Ben făcu ochii mari: 

- Chiar? Mă privea curios. Şi cum a fost? 

- Păi, am înghiţit cu greutate. Mama a murit când eu aveam zece 
ani şi îmi era frică să mă duc la ea la mormânt. Îmi era groază. Timp 
de doi ani am refuzat să merg. Uram ideea că ea era acolo sub 
pământ. Aşa că, un tip cu care eram prietenă... atunci, a pregătit 
într-o zi mâncarea de amiază și m-a dus la cimitir. Am fost foarte 
furioasă când mi-am dat seama unde mergeam, dar el mi-a zis că ar 
trebui să fiu fericită că mama mea era acolo. Mi-a spus că era cel 
mai drăguţ și liniștit loc din oraş. A fost foarte înțelegător și a avut 
multă răbdare cu mine. Am stat lângă mormântul mamei mele, am 
mâncat și am ascultat muzică la un aparat de radio pe care îl 
adusese cu el. Mi-a adus imediat zâmbetul pe buze. Am stat ceva 
vreme, chiar și după ce începuse ploaia. Acum, este unul dintre 
locurile mele favorite. Datorită lui. 

Fața mă durea şi mi-am dat seama că avusesem un zâmbet 
înțepenit tot timpul. Prețuiam acea amintire indiferent cât de 
mizerabil devenise Jared și cât de îngrozitoare devenisem şi eu la 
rândul meu. Zâmbeam de fiecare dată când mă gândeam la ce 
făcuse pentru mine în ziua aceea. Mi-a redat o parte din mama mea. 

- Uau! Amintirea ta o pune complet în umbră pe a mea. 

Ben chiar păru interesat de ceea ce îi povestisem. 

- Îmi place povestea ta cu înscrierea golului. Mi-aş dori şi eu mai 
multe victorii, ca să zic aşa. 

- Şi mai sunteţi prieteni? întrebă Ben. 

L-am privit pe Jared care era în celălalt colț al încăperii, el îmi 
întoarse privirea şi părul mi se zbârli pe ceafă. Căutătura lui de 
gheaţă aluneca de la Ben la mine și de la mine la Ben. Nimic care să 
trădeze vreun sentiment uman. 

- Nu, am ajuns să fim practic niște străini. 

Îndreptându-mă spre maşina mea, după ore, am observat că de 
ea se sprijinea fostul iubit al lui K.C. 

- Liam? am întrebat curioasă pentru o secundă de ce mă aştepta, 
dar mai mult enervată, deoarece voiam să ajung cât mai repede 
acasă. 

- Hei, Tate. Ce mai faci? 

Mâinile-i erau înfundate în buzunare, iar privirea-i rămăsese 
înțepenită undeva între mine și pământ. 

- Mă descurc. Cu ce te pot ajuta? am întrebat direct. 

Nu era felul meu să nu întreb oamenii cum le mai mergea, dar 
eram supărată pe Liam. De pe partea mea, n-avea decât să 
putrezească în propriile lacrimi. 

Zâmbi agitat. 

- Ştii, îmi pare rău pentru ce s-a întâmplat între mine și K.C. Am 
încercat să o sun şi m-am oprit pe la ea acasă, dar nu vrea să mă 
vadă. 

Asta era ceva nou. Când o întrebasem pe K.C. dacă mai ştia ceva 
despre Liam, îmi răspunsese nu. Prietena mea nu mai era la fel de 
sinceră cu mine cum fusese odată. 

- Şi? 

Am deschis portiera mașinii tatălui meu şi mi-am aruncat 
înăuntru geanta. 

- Tate, trebuie să o văd. 

Avea ochii roşii și nu-şi găsea locul. 

- Am greșit! Ştiu asta. 

- Şi asta e scuza ta? 

Nu era treaba mea, dar îmi plăcea Liam. Cel puţin îmi plăcuse 
până a înșelat-o pe prietena mea. 

- De ce ai înșelat-o? 

Trecându-şi mâna prin părul negru se sprijini de camionetă. 

- Pentru că am putut. Pentru că m-am lăsat luat de val la Loop. 
Era plin de fete şi am lăsat totul să mi se urce la cap. K.C. venea cu 
mine atât de rar și nici atunci nu era interesată. 

Mă durea capul numai când încercam să mă gândesc ce să-i 
spun. Nu era momentul potrivit. 

- Liam, trebuie să ajung acasă. Îi spun lui K.C. că vrei să vorbeşti 
cu ea, dar nu pot să fiu de partea ta. Dacă meriţi, te va ierta. Ca să fiu 
sinceră, nu știu dacă eu, în locul ei, te-aş ierta. 

- Îmi pare rău. Nu am vrut să ne ciondănim pe tema asta. 

- Dar am făcut-o, am glumit fără nicio tragere de inimă. 

În sufletul meu ştiam că Liam nu era băiat rău. O făcuse de oaie, 
ce e drept, şi nu eram sigură că era cazul să risc şi să-l iert. Din 
fericire, nu eu trebuia să hotărăsc acest lucru. 

- Da, ştiu. Îmi pare rău. Erai ultima mea speranţă. Ai grijă de tine 
şi... crezi sau nu, îmi pare rău de toată încurcătura asta. 

Se dădu în spate şi plecă spre mașina lui Camaro. 

Oftând, m-am urcat în camionetă şi am demarat înainte ca 
telenovela din ziua aceea să devină Pe aripile vântului. 


CAPITOLUL 16 


- Mmm... ceva miroase foarte bine, iar mie mi-a fost dor de tine! 
am strigat cum am deschis ușa. 

Corpul meu doar că nu striga că vrea să se întindă în pat, dar am 
decis să mai adun ultimele picături de energie pentru bunica mea. 
Îmi lipsise tare mult. Totodată, într-un mod egoist, aveam nevoie de 
ea ca să îmi amintească faptul că eram, totuși, o persoană bună. 
După tot ce îi spusesem în ziua aceea lui Jared, nici măcar nu mai 
voiam să mă privesc în oglindă. 

Mi-am dat seama că ajunsese, după mirosul care se simțea încă 
de pe alee. Aroma intensă a sosului cu carne îmi dansa în nări, 
învelindu-mă ca într-o pătură călduroasă încă dinainte să închid ușa 
de la intrare. 

- Bine te-am găsit, Piersicuţă! 

Bunica veni ca în paşi de dans din bucătărie în hol. Îmi lipsiseră 
îmbrăţișările ei parfumate tot anul cât fusesem plecată. Mirosul 
fixativului din păr, amestecat cu cel de loțiune şi parfum și cu cel de 
piele de curea și pantofi crea această aromă de casă părintească pe 
care o purtam cu mine. După ce murise mama, avusesem multă 
nevoie de bunica. 

- Oh, uitasem de Piersicuţă. Tata îmi spune Dovlecel. Ce e cu voi, 
ăştia din familia Brandt, de îmi tot daţi nume de fructe. 

O tachinam pentru că știam că îmi spunea aşa de drag. 

- Hai, lasă. Nu refuza unei bătrâne plăcerea de a găsi nume 
pentru favorita ei. 

Mă pupă zgomotos pe obraz. 

- Bunico, eşti mai tânără în spirit decât mine. 

Mi-am aruncat geanta lângă perete şi mi-am încrucișat braţele 
pe piept. 

- Singurul lucru vechi la tine e muzica pe care o asculți, am 
ridicat obraznic din sprâncene. 

- Beatles sunt nemuritori! Spre deosebire de urletele pe care tu 
le numești muzică. 

Mi-am dat ochii peste cap, iar ea mă apucă de braț, conducându- 
mă în bucătărie. 

Bunica mea fusese produsul mentalităţii anilor ‘50 de creştere a 
copiilor, dictatorial, fiecare fir de păr așezat la locul său, dar a 
înflorit în timpul adolescenţei şi a rebelilor ani '60. În tinereţe a 
călătorit foarte mult pentru că şi-a dorit să fie activă în profesie şi să 
experimenteze ceea ce este în lume. Nu a fost nicicând mai fericită 
ca atunci când a aflat că urma să plec în Franța. Experiența este cel 
mai bun profesor. Cuvintele ei mă urmaseră ca un ecou pretutindeni. 

Avea peste şaizeci de ani, dar arăta mult mai tânără. Avea părul 
şaten deschis, cu câteva fire albe și îl purta liber, pe umeri. Dieta 
sănătoasă și sportul o mențineau în formă, fericită şi energică. Stilul 
ei era eclectic. Nu o dată o văzusem purtând costume cu pantaloni și 
tricouri cu Rolling Stones. 

- Şi cum mai e pe la școală? 

Luă de pe insula bucătăriei nişte salată verde şi începu să o 
spele în chiuvetă. 

Mă striga patul, iar corpul meu era atât de pasiv, încât nici 
măcar nu mai era în stare să conceapă ideea de a-i spune adevărul. 

Cu toate acestea, ea mă fixă cu privirea şi închise apa. 

- Ce s-a întâmplat? 

Respira pe nas. Nu era de bine. Femeia aceea mă cunoștea prea 
bine. 

- Nu s-a întâmplat nimic. Ţi-am spus că totul e bine. 

Te rog, lasă-mă în pace. 

Mă privi pieziș. 

- Când eşti fericită îmi spui totul: despre teme, despre Clubul de 
ştiinţe, despre Franţa, despre cros... 

- Sunt cât se poate de bine, am întrerupt-o, trecându-mi mâna 
peste frunte. Am avut doar o zi grea, atâta tot. M-am trezit târziu și 
am început ziua cu stângul. La ce oră ai ajuns? 

Ridică o sprânceană pensată perfect deoarece schimbasem 
subiectul, dar mă lăsă în pace. 

- Cred că pe la amiază. M-am gândit să vin mai repede ca să fac 
puțină curățenie, să spăl niște rufe... 

Cuvintele se pierdură într-o fluturare de mână. 

- Văd, însă, că ai totul sub control. 

- Ce pot să spun. Am învăţat de la cei mai buni. Nu că nu mă 
bucur de faptul că ai venit, dar nu trebuia să-ți faci griji. Mă descurc 
foarte bine. 

- Asta e bine, spuse, apoi continuă, încruntându-se uşor. De fapt, 
este minunat. Mă îngrijorează faptul că anul viitor vei pleca la New 
York, dar sunt mai liniştită acum că am văzut cât de bine ai grijă de 
tine şi de casă. Presupun că nu mai ai atâta nevoie de mine sau de 
tatăl tău. 

- Nu ştiu ce să spun. Talentele mele culinare lasă de dorit, așa că 
dacă te am prin preajmă mănânc mai bine. 

Am chicotit în timp ce ea scutură frunzele ude de salată spre 
mine şi picături de apă îmi ajunseră pe față. 

- Hei, ce faci, am spus râzând si am luat de pe blat un prosop de 
hârtie cu care am început să-mi tamponez fața. 

Simțindu-mă deja cu inima mult ușoară, am sărit de pe scaunul 
de bucătărie să dau o mână de ajutor pentru cină. Bunica pregătise 
o salată, paste şi sote de ciuperci. Eu am făcut pâinea cu usturoi, de 
fapt singurul preparat pe care îl puteam coace în cuptorul clasic. 
Restul dietei mele includea tot ce se putea pregăti în cuptorul cu 
microunde. Ea pregăti masa pe verandă, iar eu am pus muzică 
pentru ambianţă pentru că ne plăcea amândurora. 

- Deci crezi că voi fi admisă la Columbia? 

Am întrebat în timp ce ne serveam una pe cealaltă. 

- Am niște presimțiri în legătură cu asta. 

- Da, aşa cum ai avut și în legătură cu primul meu sărut şi ai 
spus că va fi de poveste. Ştim amândouă cum a ieșit până la urmă. 

Glumeam cu ea, bucurându-mă de acel moment. Mâncarea era 
plină de savoare, iar adierea subtilă a vântului aduse copacii la viață 
şi parfumul trandafirilor la masa noastră. 

Începu să râdă, aproape înecându-se cu înghițitura de vin. 

- Ştii, spuse ea ridicând un deget. Ca să fiu sinceră, nu am crezut 
că primul tău sărut va fi cu cineva pe care nu îl cunoșteai prea bine. 
Întotdeauna am fost convinsă că va fi cu băiatul din vecini. 

Jared. 

M-am schimbat la față în secunda în care mi se reaminti de el. 
Amintiri uitate ale unor vise din alte vremuri pe care le avusesem 
despre Jared începură să-mi danseze prin minte. De-a lungul 
timpului, au fost nenumărate momente în care îmi dorisem să-l 
sărut. 

- Doar pentru că ne petreceam timpul împreună în copilărie nu 
înseamnă că ne plăceam în felul acesta. Eram doar prieteni, am 
bombănit și, de exasperare, îmi apăru o cută între sprâncene. 

Conversaţia fusese plăcută până în momentul în care începusem 
să vorbim despre el. 

- Nu, dar mai erau și alte lucruri. 

Atitudinea gânditoare a bunicii mele mă făcu să vreau să schimb 
subiectul din nou. 

- Erau niște lucruri care mi-au sărit în ochi. Ce făceaţi împreună, 
cum se uita la tine atunci când tu nu erai atentă... și cum se strecura 
ca să dormiți împreună. 

Ultimele cuvinte le spuse pe un ton melancolic, ochii ei 
atoateștiutori amuzându-se de privirea mea năucită. Ce aiureală! 

- Nu ai fi crezut că știu, nu-i aşa? întrebă ea. 

Evident că nu avusesem nici cea mai vagă idee despre faptul că 
bunica mea știa despre asta. De la începuturile prieteniei noastre, 
de care pot să îmi amintesc, Jared se cățăra în copacul dintre casele 
noastre şi se strecura pe ușile de la glasvand. Nu se întâmplase des, 
doar când mama lui bea, iar el voia să plece de acasă. Pentru că eu 
întotdeauna am avut un pat mare, stăteam amândoi comod în el şi 
ne păstram fiecare locşorul său, chiar dacă, în timpul nopţii, se mai 
întâmpla ca mâna lui să o găsească pe a mea. 

- Ei bine, nu mai este cazul să-ţi faci griji pentru asta. Nu suntem 
apropiați. 

Învârtind pastele pe furculiță, mi-am umplut gura cu mâncare 
sperând că subiectul va fi închis. 

- Cum s-a purtat cu tine de când te-ai întors? 

Cu gura plină, mi-am dat ochii peste cap şi am scuturat din cap, 
dând de înţeles că lucrurile nu erau în regulă, iar eu nu eram în 
dispoziţie ca să vorbesc despre asta. 

- Ai vorbit cu el aşa cum ţi-am spus? întrebă înainte să înceapă 
să mănânce salata. 

- Bunico, nici măcar nu am de gând să încerc. Am fost prieteni 
odată. Acum nu mai suntem. Nu mi se rupe inima din cauza asta, am 
minţit eu. 

- Tate, știu că doare. S-a purtat oribil cu tine. 

- Crede-mă, puţin îmi pasă. Și chiar dacă m-ar durea, sigur nu l- 
aș lăsa să vadă. Mi-a făcut lucruri oribile şi dacă are nevoie de 
lacrimile mele ca să se simtă bine, atunci n-are decât să sufere. Nu 
merită atenția mea. 

Bunica așeză furculița pe masă şi salata nemâncată alunecă în 
paste. 

- Tatum, vorbești ca mama ta. 

Am țintuit-o pur și simplu cu privirea, fiind şocată de tonul ei 
iritat. 

- Draga mea, am iubit-o pe mama ta. Toţi am iubit-o. Știu că a 
fost bine intenționată când te-a învăţat să fii puternică, ştiind că nu 
va fi alături de tine în momentele mai grele. Dar, draga mea, să-ți 
îngădui să fii vulnerabilă, nu este întotdeauna o dovadă de 
slăbiciune. Câteodată poate fi o decizie conștientă, ca să ajuţi 
cealaltă persoană să iasă de sub carapace. 

Chiar dacă ceea ce spunea bunica mea avea sens, ideea de a-l 
atrage pe Jared într-o conversație sinceră, de suflet, îmi provocă un 
spasm în gât. Mă simțeam îngrozitor din cauza a ceea ce îi spusesem 
în acea zi, dar asta nu ștergea cu buretele toate porcăriile pe care le 
îndurasem din cauza lui. S-ar fi stricat de râs dacă aș umbla după el 
pentru asta. Era o imagine care nu-mi mirosea a bine. 

- Nu am de gând să îl scot pe Jared de sub carapace. Indiferent 
ce probleme are de dus în spate, nu pot fi atât de grave încât să-i 
îngăduie să se poarte cu oamenii așa cum o face. Nu-mi pasă. 

Ochii lui căprui îmi apărură ca fulgerul în minte. 

- Ba da, vrei, spuse bunica fără ezitare. Ştiu cât de mult te-a 
afectat moartea mamei tale. Știu că vrei să te faci doctor ca să ajuţi 
oamenii care suferă, cum a suferit ea, de cancer. Știu că ai în suflet 
sfaturile ei şi le respecţi și că ai impresia că totul va fi bine după ce 
pleci la colegiu. Dar defectele lui Jared nu sunt singurele lucruri care 
te rănesc. 

Aruncându-mi furculița pe farfurie, mi-am șters urmele ușoare 
de transpirație de pe frunte. Cum de se întorsese totul împotriva 
mea? 

- Stai puţin. M-am săturat ca toată lumea să fie de partea lui. El 
s-a îndepărtat de mine. 

M-am trântit ţâfnoasă înapoi pe scaun și mi-am încrucișat 
braţele pe piept. 

- Şi tu l-ai lăsat, Tate. 

- Ce dracu era să fac? Nu voia să-mi vorbească. Am încercat. 

Pat. Somn. Evadare. 

- Linişteşte-te. Nu am spus că nu ai fost o prietenă bună. 
Bineînţeles că ai fost. Totul a început din cauza problemelor lui. Dar 
întotdeauna este mai ușor să spui că ai încercat și apoi să te 
îndepărtezi. Este uşor să spui că nu poți ajuta pe cineva cu forța şi 
apoi să te ţii departe. Crezi că dai dovadă de nobleţe și de putere 
dacă întorci și celălalt obraz sau dacă stai în expectativă până se 
termină școala. Să ştii că tot acest bagaj la care nu vrei să renunți te 
face mai slab. Câteodată, cel mai bun medicament este să fii 
vulnerabilă, să dai frâu liber tuturor emoţiilor și să îi arăţi cât te-a 
rănit. Doar după aceea poți să spui că ai încercat. 

Am închis ochii și mi-am sprijinit fruntea în mâinile făcute căuș. 
Aveam atâtea pe cap cu concursul de proiecte științifice, competiţia 
de cros şi K.C. De ce oare îmi mai pierdeam timpul cu acea 
conversaţie? 

Exasperată, mi-am agitat mâna în aer, apoi am lăsat-o să cadă în 
poală. 

- De ce ţi-ar păsa? Tu eşti cea care ai ameninţat că te duci să 
vorbeşti cu mama lui când a început totul. 

Din câte ştiam, bunica nu îl plăcea prea tare pe Jared. Chiar dacă 
mă încuraja să vorbesc cu el, era dezgustată de comportamentul lui. 
Încetasem să le mai povestesc ei şi tatălui meu fiecare detaliu 

sordid al felului în care se purta cu mine, pentru că doream ca 
situația să se rezolve doar dacă făcea Jared primul pas. Avusese 
ocazia și am crezut că va veni la mine. Nu a făcut-o însă niciodată. 

- Pentru că nu ai mai fost tu. Pentru că vreau ca inima ta să fie 
eliberată când pleci la colegiu. 

Eliberată. Nici nu mai știam cum era să ai inima liberă. 

- Nu-mi mai fac griji. Sunt liberă. 

Nu ştiam ce voia de la mine. 

- Dacă te prefaci că nu-ți pasă, nu înseamnă că te eliberezi. 

Mă ţintui cu o privire provocatoare. 

M-am prăbușit. Nu mai aveam nimic în arsenalul meu. 

Epuizată fizic şi emoțional, m-am bucurat când bunica îmi dădu 
voie să merg la culcare fără să o ajut să strângă vasele. Imediat ce 
am ajuns în baie, m-am dezbrăcat şi m-am bucurat de căldura și 
liniştea oferite de dușul făcut. Această ascunzătoare plină de ritm şi 
de viață era singurul loc în care mă puteam refugia fără să fie 
nevoie să plec de acasă. Puteam să mă gândesc și să stau în liniște 
de câte ori simțeam nevoia, fără să știe nimeni şi fără să mă 
deranjeze nimeni. 

Era doar ora şase, mai aveam câteva capitole din De veghe în 
lanul de secară de citit până a doua zi și nişte probleme la fizică, dar 
nu avea rost să încerc să mă lupt cu oboseala. Mi-am pus ceasul să 
sune la ora patru dimineața, ca să am timp să îmi fac temele, și m- 
am dus la glasvand să trag perdelele. 

Am observat că vântul se înteţise şi cerul se întuneca din cauza 
unor nori fumurii. Copacii din cartier erau încă de un verde viu şi 
tensiunea electrică ce se dezlănţui brutal pe cer aduse pe fața mea 
strălucirea unui zâmbet mic și recunoscător. Gândul că urma să 
înceapă o furtună mă linişti, aşa că am lăsat ușile deschise. 

Trezită brusc din somn de un sunet pătrunzător, m-am ridicat în 
pat încercând să mă adun. Cu un căscat, am îndepărtat năuceala de 
pe ochi. Uitându-mă prin cameră, am văzut că ușile glasvandului 
erau în continuare deschise, iar ploaia cădea mocănește. Uitându- 
mă la ceas, am văzut că dormisem șase ore. 

Am dat jos păturile de pe mine, am coborât din pat și m-am dus 
spre balustrada de după glasvand ca să mă îmbăt cu spectacolul de 
tunete și trăsnete de pe cerul nopții. Asta trebuie să mă fi trezit. 

Aerul răcoros îmi făcu pielea de găină şi stropii de ploaie îmi cădeau 
pe față. Din fericire, nu ploua cu găleata, altfel podeaua mea ar fi 
fost udă leoarcă. 

Am privit cu atenţie copacul de lângă glasvand şi am observat că 
ploaia care se strecura prin cupola de frunziș nu era deasă. Cu inima 
bătând să-mi spargă pieptul, am înhăţat coroana de frunze care îmi 
asalta uşa, mi-am pus piciorul pe balustradă și m-am săltat în sus. 
M-am ţinut de una dintre crengile de deasupra capului și am pus 
piciorul pe altă creangă care se proiecta prin balustradă. Un 
sentiment încântător de teamă îmi încălzi mușchii şi îmi reaminti că 
în copilărie fusesem mult mai curajoasă. M-am îndreptat ușor spre 
locul în care crengile erau mai groase şi, cu pași nesiguri, am 
înaintat până am ajuns la trunchi. 

M-am așezat pe vechiul meu loc şi am fost întâmpinată de bine 
cunoscuta răpăială a ploii care lovea frunzele. Sprijinită cu spatele 
de trunchi şi cu picioarele așezate pe ramura pe care venisem, am 
elogiat acel moment în care mi-am dat seama cât de simplu fusese 
să recâștig acea parte simplă din mine. Nu mai fusesem acolo de ani 
de zile. 

Cu coada ochiului, am văzut că se aprinde o lumină, posibil pe 
veranda casei lui Jared. Câteva secunde mai târziu, o fată cu o bluză 
neagră pe cap cobora în fugă aleea din fața casei. Nu i-am putut 
vedea fața, dar am ştiut cine era când am văzut mașina spre care se 
îndrepta. 

K.C. 

Acasă la Jared. 

La miezul nopții. 

Pe el nu îl văzusem, însă lumina de pe verandă licări şi se stinse 
imediat ce ea se urcă în maşină. Inima începu să-mi bată puternic în 
piept fără să o pot controla, așa că am închis ochii încercând să-mi 
recâştig liniștea de care mă bucurasem cu un minut în urmă. 

- Stai în copac când e furtună? Dar ce minte strălucită ai. 

Vocea profundă aproape că mă propulsă din copac. Am deschis 
ochii larg şi m-am întors ca să îl văd pe Jared aplecându-se pe 
fereastră. Cel puţin era îmbrăcat. Acest lucru mă făcu să mă simt 
mai bine după ce o văzusem pe K.C. ieșind din casa lui. 

- Da, îmi place să cred că aşa e, am bâiguit eu întorcându-mi fața 
la furtună. 

Furia mea față de Jared scăzuse. Considerabil. Mă simțeam 
jenată şi ruşinată acum, după tot ce îi spusesem în ziua respectivă. 

- Copac? Fulger? Ce-ţi vine în minte? 

Bineînțeles că ştiam că e periculos. Asta şi făcea să fie atât de 
grozav. 

- Nu ţi-a păsat niciodată, i-am atras atenţia cu ochii însă ațintiți 
asupra şoselei ude care sclipea sub lumina becurilor de pe stradă. 

- De ce anume? Că stai tu în pom când e furtună? 

- Nu. Că aș putea păți ceva. 

Dorinţa de a-l privi era puternică. Îmi doream atât de mult să îi 
văd ochii, încât simțeam că o mână invizibilă mă forţa să mă uit la 
el. Doream ca el să mă vadă. Doream ca el să ne vadă pe amândoi. 

Nu spuse nimic preţ de câteva secunde, însă ştiam că e acolo. 
Corpul meu reacționa în prezenţa lui şi-i puteam simți ochii aţintiți 
asupra mea. 

- Tatum... 

Vocea lui era dulce și prietenoasă și dintr-odată am simțit 
căldură în tot corpul. Dar apoi vorbi din nou. 

- Puțin Îmi pasă dacă trăieşti sau mori. 

Am rămas fără aer şi stăteam pe ramura aceea învinsă definitiv. 

Destul. Ajunsesem la capătul puterilor. Asta nu mai era viață. 
Pentru el nu era decât un joc, dar eu nu mai aveam nicio tragere de 
inimă să i-l mai fac. Nu sunt puternică. Nu pot să intimidez pe 
cineva. Nu sunt fericită. Ştiam ce trebuia să fac. 

Mă eliberez de tine. 

- Jared, am spus cu privirea pironită încă pe asfaltul udat de 
ploaie. Îmi pare rău pentru ce ţi-am spus astăzi. 

M-am uitat spre el, dar nu mai era acolo. 


CAPITOLUL 17 


- Ai primit mesajul meu? 

Ben îşi așeză mâna pe umărul meu atunci când veni lângă mine 
şi se așeză în fața mea. 

- Da. 

Îmi aminteam vag nişte dulcegării de genul abia aștept să ne 
revedem. 

- Era însă prea târziu. M-am culcat devreme. 

Reuşisem, într-un sfârşit, să adorm la loc pe la ora două 
dimineața şi m-am trezit pe la patru cu noduri în stomac. După 
comportamentul meu dezgustător de la ore ieri și felul în care 
deviasem de la preocupările mele, am decis să renunţ la atitudinea 
de fată dură. Jocul lui Jared era prea agresiv, iar eu mă transformam 
într-o persoană pe care nu o plăceam. 

Simţțeam nevoia să vorbesc cu K.C, dar nu ştiam cum să mă port 
cu ea. Încă luam foc doar la gândul că se întâlnea cu Jared, deşi unul 
dintre lucrurile pe care le spusese era adevărat. Furia mea nu 
rezolva nimic şi voiam să depășesc acest moment. Nu eram sigură 
însă dacă puteam să fac asta fără să port pică. 

- Vrei să ieşim în weekendul acesta? Se organizează o petrecere 
cu foc în aer liber acasă la Tyler Hitchen vineri seara după cursă. 

- Mi-ar plăcea, dar sunt ocupată până peste cap. Să văd cum 
evoluează lucrurile săptămâna aceasta. 

Am închis dulapul şi am început să mă îndepărtez cu paşi mici. 

- Pot să-ţi fiu de folos? 

Sprâncenele lui Ben făcură cute în semn de îngrijorare. Era 
dulce şi mă făcu să zâmbesc. 

- Păi nu poți să alergi în locul meu, nu poți să faci tema la mate 
sau la fizică în locul meu și nici nu poţi să dai testele în locul meu, 
aşa că eşti de-a dreptul inutil. 

- Da, da, aşa e. Văd că ai vorbit cu mama mea. 

Ochii îi sclipiră de veselie şi zâmbetul lui era jucăuş. 

- Încearcă să te eliberezi. Ne vom simți bine. 

Hannah Infama trecu pe lângă noi cu alaiul ei de acolite, 
aruncându-i lui Ben priviri languroase de genul nici-măcar-nu-e- 
nevoie-să-ieşim-la-cină. Schemele lor vechi erau atât de cusute cu 
aţă albă. Să-ţi dai capul pe spate, cu părul în vânt şi să-ți muști buza 
de jos? Pe bune? Cine mai face asta? Îmi trânti un R de la ratat, iar 
eu i-am arătat pumnul și degetul mijlociu pe la spatele lui Ben când 
trecură de noi. 

Bănuiesc că ar fi trebuit să fiu încântată că Ben dorea să fim 
împreună. Hannah și probabil toate fetele din școală ar fi fost 

recunoscătoare să le acorde atenţie. Era atent şi se purta ca un 
adevărat gentleman. Îmi făcea plăcere să petrecem timpul 
împreună. Doar scânteia dintre noi se lăsa așteptată mai mult decât 
anticipasem. 

- Bine atunci, am răspuns. Voi încerca. 

Îmi luă geanta și mă conduse în sala unde urma să am ora de 
fizică. 

- Ne vedem la prânz? 

Mă privea așteptând un răspuns. 

- Sigur că da. Astăzi voi sta afară. 

Prezenţa lui urma să fie bine-venită. Era nevoie de un amortizor 
între mine şi K.C. în cazul în care avea să-mi sară din nou muștarul. 

- Ne vedem acolo. 

Vocea îi era joasă şi caldă. Când ajunserăm în fața sălii de curs, 
îmi dădu geanta și plecă mai departe, pe coridor. 

Îmi doream să fiu mai atrasă de Ben. Poate era nevoie doar să 
încerc să-l cunosc mai bine. 

Testul surpriză de la fizică îmi provocă o panică ce-mi arse şi 
ultimul oscior. Din fericire, era exact ce avusesem nevoie ca să-mi 
distragă gândurile de la viața mea personală. Deși citisem și 
rezolvasem problemele de dimineață, cu mintea întunecată cum 
eram, tot mă simțeam nepregătită. 

Alergările de la ora de sport alungară însă aburii supărării. Chiar 
dacă antrenoarea dorise să ne testeze viteza de alergare pe 
kilometru, iar eu terminasem distanţa în exact şase minute, ea mă 
lăsă să alerg în continuare. Focul din mușchi îmi pârjoli frustrarea, 
dar şi durerea provocată de cuvintele pe care mi le spusese Jared cu 
o seară înainte și care îmi înecaseră gândurile toată dimineața. 

Puțin îmi pasă dacă trăieşti sau mori. Călcâiele mi se înfundară în 
pământ în timp ce eu îmi imaginam cum îi săpam groapa. 

- Salutare fraţilor. 

K.C. apăru din spatele lui Ben și al meu, în timp ce mâneam la 
una dintre mesele de picnic de afară. 

- Salut, am răspuns cu gura plină de salată cu paste, fără să fiu în 
stare să o privesc. 

- Şi ce mai faci, Ben? Eşti gata pentru meciul de vineri? 

- Nu-mi fac atâtea griji pentru meci câte îmi fac pentru cursa de 
după aceea. Am pus la bătaie ceva bani pentru Băiatul Minune de 
acolo. 

Îşi scutură degetul cel mare spre cantină, referindu-se, probabil, 
la Jared. 

- Oh, el este un pariu sigur. Zâmbi atotcunoscătoare şi-şi flutură 
mâna în aer. Vin şi eu la cursă. Vii cu Tate? Privirea îi alunecă în 
direcția mea. 

- Nu cred că ar vrea să vadă cursa, dar încerc să vin cu ea la 
focul în aer liber de după aceea. 

K.C. mă privi printre gene în timp ce-şi amesteca în apă o pudră 
aromată. 

- Tate se pricepe la maşini. Îi va plăcea la nebunie. 

- Fraţilor, sunt chiar în fața voastră. Vorbiţi cu mine, fraierilor, 
m-am răstit sarcastic la amândoi, simțindu-mă de parcă ei erau 
părinţii care discutau ce era de făcut în legătură cu copilul. 

Ben îmi aranjă părul după ureche, iar eu am tresărit ușor din 
cauza gestului care arăta intimitate. 

- Îmi pare rău, Tate. După cum spuneam, te dai în vânt după 
maşini. Ştiai asta, Ben? 

- Nu știam. În cazul acesta, trebuie să vină cu mine. 

Zâmbi în timp ce sparse o bomboană între dinţi, iar eu mă 
simțeam presată ca un biscuit cu cremă Oreo. Mă luaseră cu asalt. 

De fiecare dată când urma să fim într-un context social, Jared 
avea grijă să strice tot. De ce să-mi mai bat capul? 

M-am uitat la K.C. şi m-am pregătit pentru o dispută verbală. 

- Ai impresia că o să vin la Loop ca să-i fac galerie lui Jared? 

- Nu, dar mi-ar plăcea să fii acolo cu mine, deoarece nu cunosc 
pe nimeni. Te uiţi la cursă, la mașini şi îmi explici diferența dintre o 
baterie şi un motor. Nu am înţeles chestia asta niciodată. Dacă ai o 
baterie, la ce îți mai trebuie un motor? 

Ben şi cu mine izbucnirăm în râs. Se prostea intenționat ca să 
mă facă pe mine o prezenţă mai plăcută. Voiam să merg, însă știam 
că acolo K.C. va fi călare pe Jared. Stând cu ea, eram în preajma lui. 
Nu puteam să mă țin scai de Ben toată noaptea ca o disperată. 

- l-am spus lui Ben că voi vedea cum decurge săptămâna. Am 
multe de făcut în perioada asta. 

În timp ce eram prinsă cu temele, aveam de gând să citesc mai 
mult în avans şi să merg la bibliotecă să mă documentez ca să mă 
pot hotărî care va fi tema finală. Ca să nu mai spun că sâmbătă 
dimineaţa la șapte trebuia să fiu la şcoală pentru autobuzul care 
urma să mă ducă în Farley la un concurs de cros. Nu că aș fi încercat 
să-l evit pe Jared. 

- Ştiu ce înseamnă asta. 

Vizibil enervată, K.C. își scoase telefonul şi începu să-l butoneze. 

Ea era supărată pe mine? La dracu! 

- K.C, eram neagră de furie, mai neagră decât unghiile mele, am 
spus că fac tot posibilul. Dumnezeule! 

- Zic şi eu așa, bătu ea în retragere, fără să-și ridice ochii din 
telefon. Cred că dacă nu ar fi fost vorba despre Jared, ai fi mers. 
Trebuie să încerci, Tate. El mi-a spus că nu are nimic împotrivă să 
vii. 

M-am îmbujorat de ruşine şi m-am uitat spre Ben. Nu-mi mai 
spălasem niciodată rufele în public. 

- Aha, din partea lui nu e o problemă dacă vin. Presupun că dacă 
am acceptul cretinului ar trebui să cad în genunchi şi să-i 
mulțumesc. 

- Ei bine, Jared nu este maestrul de ceremonii acolo la curse, așa 
că nu el decide cine vine sau nu. Pot să invit pe cine vreau, mă 
asigură Ben ridicându-se. Am nevoie de un Gatorade. Vrea vreuna 
dintre voi ceva? întrebă el probabil ca să se facă nevăzut până când 
îmi rezolvam disputa cu K.C. 

- Eu vreau o apă, am dus mâna la buzunar ca să scot niște bani. 

- Stai liniștită, mă ocup eu. 

Plecă spre cantină. L-am urmărit cu privirea apreciind cât de 
bine arăta în blugi. Măcar atâta. 

Vocea lui K.C. mă scoase din transă. 

- Prin urmare, dacă Jared e un cretin, atunci eu ce sunt dacă mă 
întâlnesc cu el? 

Vocea ei era calmă, dar mi-am dat seama după cum mă privea şi 
după cum își ținea buzele că pe dinăuntru fierbea. 

Jared era un cretin. Asta nu era o presupunere, ci un fapt 
dovedit. Frustrarea mea față de faptul că-și petrecea timpul cu 
ticălosul acela stătea să răbufnească. Încercam să-mi controlez 

furia, înainte să-mi scape de sub control, dar al naibii sentiment era 
tot mai greu de stăpânit. 

- Mie-mi spui. E un imbecil. O știi și tu, o ştiu şi eu. 

Ce dracu făceam? 

- Ceea ce nu vezi tu, e că te folosește. Te folosește ca să-mi intre 
mie sub piele. Îi pasă tot atâta de tine cât i-a păsat şi lui Liam când 
te-a înșelat. 

Rahat. Am întins coarda. 

Îmi săpasem singură groapa. Privirea ei îmi străpunse pieptul. O 
rănisem, dar speram că, indiferent cât va pufăi şi se va enerva, va 
înțelege în cele din urmă. După ce îi văzusem ochii însă, am rămas 
cu îndoiala. 

După câteva momente de ezitare, începu să-şi adune lucrurile şi 
să-şi strângă tava. 

- Ştii, Jared a vrut să stau cu el astăzi și, în acest moment, îmi 
doresc mai mult compania lui decât pe ata. 

Îmi aruncă vorbele printre dinţi, înainte să plece. Eu am lăsat-o 
să plece, pentru că i-am înţeles dezamăgirea. Nici eu nu mă plăceam 
foarte tare în acel moment. 


x k x 


Indiferent cât de tare m-am străduit să fac conversație cu Ben 
după ce s-a întors, mintea mea era ocupată să rescrie cearta pe care 
o avusesem cu K.C. Tata îmi spusese întotdeauna că pot să spun 
ceea ce vreau să spun atâta timp cât vorbesc frumos. 

Să mă ia naiba cu stilul meu de a arunca atât de agresiv 
cuvintele ca un copil de cinci ani. 

Aş fi putut să mă descurc mult mai bine. Ştii ce se spune despre 
cele mai bune planuri? Sentimentele mă copleşiră și ea probabil se 
dusese să plângă pe umărul lui Jared. Eram sigură că el era extrem 
de încântat. 

Orele de studii avansate de engleză și de administraţie trecură 
cu greu, căscam de extenuată ce eram şi nu mai aveam niciun strop 
de energie pentru antrenament sau pentru cina în oraș planificată 
cu bunica. 

- Staţi jos, vă rog! strigă doamna Penley peste vacarmul de voci 
şi de bănci împinse. 

Tocmai terminaserăm discuţiile pe marginea capitolelor pe care 
trebuise să le citim din De veghe în lanul de secară şi mutam băncile 
la locul lor. Elevii erau aprinși încă de focul discuţiilor despre carte. 
Cred că jumătate dintre ei erau fericiți că nu era o carte despre viața 
la fermă, aşa cum crezuseră, şi tuturor le plăcuse ideea 
adolescentului care fuma prea multe țigări. 

Discuţiile îmi displăcură profund. Fuseserăm obligaţi să așezăm 
băncile în cerc, ca să facem contat vizual cu cine vorbea. Jared rânji 
tot timpul în direcția mea, semn că era la curent cu progresele 
Operațiunii de Distrugere a lui Tate și a lui K.C. pe care o lansase. 

Sentimentele limpezi care-mi scrijeleau braţele şi picioarele mă 
făceau să vreau să strig până când forța supărării mele îl făcea să 
dispară. 

Puțin îmi pasă dacă trăieşti sau mori. 

Uram să recunosc față de mine că mie îmi păsa dacă el trăia sau 
murea. Aveam un ghimpe în suflet pentru fiecare zi în care el nu mă 
dorise lângă el. 

Dar tot acest bagaj la care nu vrei să renunţi te face mai slab. 
Bunica avea dreptate. Nu-mi era mai bine acum decât îmi fusese 
înainte să decid să ripostez. 

- Şi acum, începu să ne instruiască doamna Penley din fața 
clasei, înainte să vă dau temele, vreau să clarificăm nişte aspecte 
legate de monologuri. Vă reamintesc că mai sunt două săptămâni. 
Voi pune pe ușă un tabel în care să vă scrieți numele și ziua în are 
alegeți să susțineţi monologul. Monologul poate fi de pe lista pe care 
v-am dat-o sau alegeţi altul, cu acordul meu. Acum, știți că nu mă 
interesează un spectacol demn de Oscaruri, aşa că nu intrați în 
panică. La urma urmei, nu facem teatru. Recitați monologul și 
predați eseul redactat conform rubricilor pe care vi le-am indicat 
explicând modul în care monologul dezvoltă tema cărții sau 
filmului. 

Doamna Penley căzu pe gânduri în timp ce toată lumea scoase 
caietele ca să scrie tema de pe tablă. 

Dacă te prefaci că nu-ţi pasă, nu înseamnă că te eliberezi. 

Nu crezi că e cazul să ripostezi? 

Vreau ca inima ta să fie liberă. 

Extenuarea îmi mototoli inima. M-am întors ca să-l privesc pe 
Jared. Îşi ridică ochii din caiet, iar privirea îi deveni şi mai 
pătrunzătoare când mă văzu. 

Îmi doream să pot merge pe coridor şi să știu că nu mă mai 
întâlneam cu durerea. Îmi doream ca el să se oprească. Şi da, 
recunosc, îmi doream să îl cunosc din nou. 

Dar tot acest bagaj la care nu vrei să renunți te face mai slab. 

Înainte să pot să mă opresc, m-am trezit aruncându-mi mâna în 
aer. Stomacul mi se strânse deoarece mă simţeam ca și cum aș fi 
intrat în visul cuiva. 

- Doamnă Penley. 

- Da, Tate. 

Doamna Penley stătea în picioare la biroul ei, scriind ceva pe un 
bileţel. 

- Mai avem cinci minute din oră. Aș putea interpreta monologul 
meu acum? 

Am simţit cum ochii și urechile tuturor se îndreptară spre mine, 
toată clasa fiind atentă la mine. 

- Ce să spun, nu mă aşteptam să dau deja note. Ai terminat 
eseul? 

Doamna Penley își înfipse stiloul din mână în coc. 

- Nu, îl voi preda în termen, însă îmi doresc foarte mult să 
interpretez acum monologul. Vă rog. 

Am privit cum i se învârteau rotiţele în minte, făcându-și griji 
dacă sunt sau nu suficient de pregătită, dar am recurs la privirea 
mea rugătoare în speranţa că își va da seama că vreau să isprăvesc 
odată pentru totdeauna cu asta. 

- Bine atunci, spuse ea expirând. Dacă ești sigură că eşti 
pregătită. 

Îmi făcu semn să merg în faţă, în timp ce ea se duse într-o parte 
a clasei şi se sprijini de perete. 

M-am ridicat din scaun şi m-am dus în fața clasei, simțind cum 
toate privirile îmi ardeau spatele. Când m-am întors ca să dau ochii 
cu toată lumea, inima îmi bătea să-mi spargă pieptul. Înainte să 
încep, mi-am plimbat privirea prin clasă. Puteam face asta dacă 
ochii noştri nu se întâlneau. 

- Îmi plac furtunile, am început. Tunet, ploaie torențială, bălți, 
pantofi uzi. Când norii încep să se rostogolească pe cer, mă 
stăpâneşte o emoție îmbătătoare. 

Continuă, Tate. Am încercat să îmi imaginez că vorbeam cu tatăl 
meu sau cu bunica. Fii naturală. 

- Totul e mai frumos când plouă. Nu mă întrebaţi de ce. 

Am ridicat din umeri. 

- E ca şi cum ai acces la un alt univers, al tuturor posibilităților. 
Obişnuiam să cred că sunt un supererou, care mergea cu bicicleta 
pe străzi periculos de alunecoase sau un atlet la Jocurile Olimpice 
greu încercat ca să treacă linia de sosire. 

Amintirile aduseră un zâmbet pe faţa mea. Amintiri despre 
Jared și despre mine. 

- Când eram mică, mă trezeam cu acel sentiment de emoție. Tu 
mă faci să simt că mă îmbăt cu acea stare ameţitoare, la fel ca o 
furtună simfonică. Tu erai o furtună într-o zi cu soare, tunetul într-o 
zi plictisitoare, fără nori. Îmi amintesc cât de repede înfulecam 
mâncarea la micul dejun, ca să vin să bat la uşa ta. Ne jucam toată 
ziua şi veneam acasă doar ca să dormim şi să mâncăm. Ne jucam de- 
a v-aţi ascunselea. Mă dădeai în leagăn sau ne urcam în copaci. 
Faptul că eram camarazi mă făcea să mă simt acasă. 

Am expirat, relaxându-mă în sfârşit, iar ochii mei, în derivă, 
căutau să-i întâlnească pe ai lui. L-am văzut cum mă privea, 
respirând greu. Parcă era înghețat. Rămâi cu mine, Jared. 

- Vezi tu, privirea îmi rămase cu el, când aveam zece ani, mama 
a murit. Avea cancer şi am pierdut-o înainte să o cunosc cu 
adevărat. Simțeam că lumea nu mai era un loc sigur și eram 
speriată. Tu eşti cel care a făcut ca totul să fie bine din nou. Alături 
de tine am devenit curajoasă și liberă. Era ca şi cum partea din mine 
care murise odată cu mama s-a întors la mine când te-am întâlnit și 
nu mă mai durea nimic. Nimic nu mă rănea când ştiam că te am pe 
tine. 

Ochii mi se scăldau în lacrimi în timp ce colegii erau tot mai 
atenți. 

- Apoi, din senin, într-o zi te-am pierdut şi pe tine. Durerea a 
revenit şi mi se făcea rău când vedeam cât de tare mă urai. Ploaia 
mea trecuse, iar tu deveniseși fără inimă. Fără nicio explicație. Nu 

mai erai. lar inima mea a fost sfâșiată. Mi-era dor de tine. Mi-era dor 
de mama mea. 

Vocea mă lăsase și nu am şters lacrima care mi se rostogoli pe 
obraz. 

- Mai rău decât când te-am pierdut a fost când ai început să mă 
rănești. Vorbele și faptele tale m-au făcut să urăsc să vin la școală. 
M-au făcut să nu mă simt bine în propria casă. 

Am înghiţit, iar nodul din gât slăbi. 

- Totul doare în continuare, dar știu că nu sunt eu de vină. Sunt 
multe cuvinte pe care le-aş putea folosi ca să te descriu, dar 
singurul care să includă trist, furios, nefericit şi jalnic este laş. Într- 
un an nu voi mai fi aici, iar tu nu vei fi altceva decât un ratata cărei 
perioadă de glorie a fost în liceu. 

ÎI priveam în continuare pe Jared și vocea redeveni puternică. 
Durerea care îmi chinuise fața din cauza efortului de a-mi stăpâni 
lacrimile se domoli. 

- Erai furtuna mea, norul care aducea tunetul, copacul meu într- 
o ploaie torențială. Am iubit toate aceste lucruri și te-am iubit pe 
tine. Dar acum? Eşti o afurisită de uscăciune. Credeam că ticăloșii 
conduc numai mașini germane, dar se pare că și imbecilii de la 
volanul unui Mustang pot lăsa cicatrice. 

Privind prin clasă, am văzut că toată lumea mă asculta cu 
atenţie, în liniște. O fată lăcrima. Am șters o lacrimă de pe obraz și 
am zâmbit: 

- Aş dori să mulțumesc Academiei... 

Toată lumea începu să râdă, revenind din transa în care îi 
aruncase povestea mea serioasă şi tristă, după care toţi începură să 
aplaude şi să ovaţioneze. Am lăsat capul pe spate și am privit 
tavanul înainte de a face o reverență sarcastică și teatrală care îi 
făcu pe colegi să chicotească şi mai tare. Aplauzele asurzitoare îmi 
luară gândul de la faptul că mă împleticeam. 

Asta fusese tot. Jared mă putea provoca, răni, putea lua ce dorea, 
dar l-am învins arătându-i că deși mă rănise, nu reuşise să mă 
distrugă. Euforia puse stăpânire pe stomacul meu în timp ce valuri 
de mulțumire mă inundau. 

Liberă. 

- De unde este monologul? Doamnă Penley, a făcut oamenii să 
plângă. Cum mai poate cineva să se măsoare cu aşa ceva? Și avem 
voie să înjurăm? se plânse, în glumă, una dintre fetele de pe busola 
mea. 

- Sunt sigură că te vei descurca şi, Tate, ai fost minunată. Într- 
adevăr ai ridicat ştacheta. Cu toate acestea, nu îmi amintesc să fi 
fost pe listă, aşa că presupun că va fi totul cuprins în eseul tău? 

Am dat din cap în timp ce mă întorceam la locul meu, gândindu- 
mă că partea aceea aveam să o descurc mai târziu. Clopoţelul 
sunase şi toată lumea se pregătea să iasă pe ușă, gata să încheie ziua 
respectivă. 

- Ai făcut o treabă grozavă, Tate! 

- Uau! 

Oameni cu care nu vorbisem niciodată mă băteau pe spate și îmi 
făceau complimente. Jared ieşi pe uşă de parcă era fitilul aprins al 
unei bombe. Doar că, de data aceasta, eram departe de explozie. Mă 
eliberasem de el, fără să fie nevoie măcar să fac cel mai mic efort să 
pară că nu îmi păsa. 

Îmi pusesem sufletul pe tavă, iar mingea era la el în teren acum. 

- Tate. 

Ben se îndreptă spre banca mea în timp ce eu îmi luam geanta. 

- A fost extraordinar. Eşti sigură că vrei să-ți pierzi timpul cu 
medicina și să nu mergi la teatru? 

Îmi luă geanta de pe umăr şi o aşeză pe al lui. 

M-am îndreptat spre ușă, iar el mă urmă. 

- Eşti bine? Ai plâns. 

Părea cu adevărat îngrijorat. 

M-am întors spre el cu un zâmbet relaxat pe chip. 

- Mă simt grozav şi mi-ar plăcea să merg cu tine la curse în 
weekend. 

Păru surprins de cum schimbasem subiectul, însă ochii îi 
sclipiră când mă luă de mână. 

- Bine, dar să știi că va trebui să porți o fustă foarte scurtă. E un 
fel de uniformă pentru fete. 

Mă tachina şi îmi puteam da seama că flirta. 

- Ce să spun. Sunt o rebelă sau nu ştiai? 

leșisem pe uşă de mână. Privirea mea se îndreptă glonț spre 
Jared care stătea cu fruntea sprijinită de perete. 

- Ne mai vedem, Jared, spuse Ben când am trecut pe lângă el, 
orb la ce tocmai se petrecuse în clasă între mine şi Jared. 

Se întoarse, dar nu răspunse. Am observat că avea ochii roșii. Cu 
mâinile înfundate în buzunarele bluzei sale negre cu glugă, respira 
de parcă alergase kilometri întregi. Nicio altă emoție. Nu părea nici 
trist, nici fericit. Nimic. 

Ce se întâmpla în capul lui? 

Aveam să aflu vreodată? 


CAPITOLUL 18 


- Tate! 

M-am răsucit brusc pe călcâie, năucită de neașteptata 
deşteptare din propria sărbătorire și am dat de privirea 
întrebătoare a bunicii mele. 

Hopa. Oare de când stătea acolo? 

Am alergat spre raftul unde era Ipodul și am oprit Miss Murder 
a celor de la AFI. 

- Scuze. Îmi recuperam magnetismul, am zâmbit cu sfială. 

După un antrenament la care aş mai fi putut alerga o oră, m-am 
întors acasă cu suficientă energie cât să dau și altora. Mi se ridicase 
o piatră de pe suflet şi simțeam că trebuie să sărbătoresc. 

Am decis să-mi pun temele în cui, atâta vreme cât nu aveam 
niciun termen limită săptămâna aceea, şi să fac o gaură adâncă în 
covor cu niște mișcări de dans îngrozitoare. 

- Ţi-ai lăsat telefonul jos și a sunat K.C. 

Îmi aruncă telefonul mobil și eu l-am prins. 

- Şi e aproape șapte. Eşti gata să mergem să mâncăm? 

Bunica își flutură mâna spre ușă. 

- Categoric. 

Am înhățat puloverul și converșii negri. Mă schimbasem deja în 
blugi și în tricou după ce am ajuns acasă de la antrenament și m-am 
spălat. De când cu escapada lui Jared în vestiarul fetelor preferam 
să fac duș acasă. 

- Cobor într-un minut. Vreau să o sun înapoi pe K.C. 

Bunica dădu din cap și ieși din cameră. 

Faptul că trebuia să-i cer iertare lui K.C. îmi întorcea stomacul 
pe dos. Ea era cea care se întâlnea cu cel care se purtase urât cu 
mine şi mă durea că putea să închidă ochii la asta. Totodată îmi 
dădusem seama că și ea şi Jared se foloseau unul de celălalt. 
Indiferent ce era acum între ei avea să se sfârșească în timp, 
probabil mai devreme decât mai târziu. Cel puţin, atâta timp cât ea 
nu se hotărăște să se alieze cu el și să mă trateze ca pe un nimic, caz 
în care am decis să nu îi dau satisfacţie. 

- Salut, am întâmpinat-o timid la telefon. 

- Salut, răspunse scurt. 

Am inspirat adânc, după care am oftat. 

- Aşadar, sper să obţin curând jetonul cu Jesi din închisoare cât 
mai curând. Îmi pare rău că am spus ce am spus azi. 

Rămăsese tăcută câteva clipe, timp în care eu, agitată, măsurăm 
la picior camera încoace și-ncolo. 

- Te-ai purtat ca o idioată, îngăimă ea. 

Îmi veni să râd. Măcar vorbea cu mine. 

- Ştiu. Nu mai am nimic de împărțit cu el. Dacă el este ceea ce 
vrei tu, mă pot maturiza și să trec peste acest lucru. 

- Scuzele sunt acceptate. 

I-am simțit zâmbetul în voce. 

- Bine. Ne vedem mâine. Acum plec cu bunica să mâncăm în 
oraș. 

Oricum, o auzisem și pe mama ei în fundal strigând-o. 

- Să te distrezi. Și te iubesc, Tate, spuse pe un ton dulce. 

- Şi eu te iubesc. Ne vedem mai târziu. 

Am închis și deja mă simțeam mai bine. Slavă Domnului că se 
terminase. Acum, dacă eram norocoasă, nu trebuia decât să fac față 
unui număr minim de întâlniri cu Jared. Dacă eram cu adevărat 
ghinionistă, el urma să transforme toate întâlnirile dintre el şi K.C. 
în întâlniri în trei. 

În plus, încă simţeam nevoia să îi trag o palmă prietenei mele. 
Dar măcar dădusem frâu liber furiei și amărăciunii legate de Jared. 
Dacă ea avea de gând să aibă cu el o relaţie de refacere, era treaba 
ei. Obosisem să văd probleme acolo unde nu erau, voiam liniște, așa 

că hotărâsem să-mi văd de treaba mea. Ea știa ce simt eu, iar eu 
ştiam că nu îmi va înșela încrederea. Era tot ce aveam nevoie. 

Practic am coborât scările dansând, simțind că hipopotamul pe 
care îl avusesem pe piept se decisese în sfârșit să plece de acolo. 

- Văd că eşti binedispusă. 

Ochii bunicii mele mă urmăreau. 

- Totul a fost bine azi la şcoală? 

- Da, de fapt. Totul a fost minunat. 

Dezvăluindu-i lui Jared cât de tare mă rănise mă eliberase de 
orice frustrare. Nu mă mai simțeam copleșită de acțiunile sale și 
eforturile mele de a păstra aparențele. 

- Bine. De ce ai chef? Judecând după blugi, cred că O'Shea iese 
din discuţie. 

După tonul stins îți dădeai seama că era dezamăgită. O'Shea era 
restaurantul ei preferat în orașul nostru în care nu prea aveai de 
unde alege. 

- Ce părere ai despre Mario? am întrebat așezându-mă să-mi leg 
şireturile. 

Îmi plăcea cum preparau pastele cu busuioc şi cu ulei de 
măsline. Cei doi bătrânei care avea restaurantul erau foarte drăguți 
şi amabili, iar părinţii mei fuseseră acolo la prima lor întâlnire. 

- Sigur că da. Sună bine. 

Îşi luă poşeta, iar eu i-am înhăţat cheile de la mașină. 
Întotdeauna trebuia să fiu eu la volan, asta când situația nu 
impunea altceva. 

Dacă nu conduceam eu, mi se părea că trecea o eternitate până 
ajungeam la destinaţie, indiferent care era aceea. Din fericire, 
adulţii din viaţa mea erau înțelegători. 

În timp ce ea se opri în faţa oglinzii de lângă uşă ca să îşi tapeze 
părul și să-şi încheie nasturii de la sacou, eu am luat pe mine 
puloverul şi mi-am pus geanta pe umăr. 

- Buni, dacă tot ieşim, te deranjează să dăm niște ture să vedem 
mașini după ce mâncăm? 

Nu mă mai gândisem să-mi iau o mașină de săptămâni bune, 
însă cuvintele îmi ieşiră pe gură de parcă așteptaseră toată ziua să 
fie rostite. 

Nu puteam spune că aveam nevoie de maşină ca să mă mișc. La 
urma urmei, aveam Bronco-ul lui tata. Cu toate acestea, 
autocontrolul de care dădusem dovadă în ziua aceea mă făcuse să 
mă simt un alt om. Totul era cald, delicios și posibil. Să-mi iau o 
mașină era o nouă doză de stăpânire de sine, administrată direct în 
venă. 

Din oglindă, buni miji ochii ei albaştri: 

- Tatăl tău știe că vrei să-ți iei mașină nouă? 

- Da, dar acum doar caut. 

- Nu vei dori să ai o maşină în New York, iubito, spuse 
întorcându-se să deschidă ușa. 

- E în regulă dacă doar ne uităm? La urma urmei, mi-ar plăcea 
să am o mașină când vin acasă în vacanțe. 

Am ieșit după ea. 

Întorcându-se să încuie, ea dădu din cap. 

- Sigur că da, nu strică atâta timp cât doar ne uităm. 

După o seară în oraș mai mult decât necesară şi o conversație 
ușoară cu bunica, am ajuns acasă foarte liniștită, cum nu mai 
fusesem de săptămâni. 

Stăteam întinsă în pat şi citeam un roman de groază de Chelsea 
Cain, când am auzit de afară chelălăituri. 

Uşile de la glasvand erau întredeschise, ca să aud ploaia. Ploaia 
ușoară care începuse când eu și bunica ajunseserăm acasă se 
transformase acum într-una în rafale. Dând la o parte una dintre 
uși, m-am aplecat afară și am ascultat. 

Lătratul era constant, trist şi... aproape. 

Zurliul. 

M-am uitat în amândouă curţile lui Jared și nu am observat 
lumini aprinse sau vreo urmă de câine. Toată casa era cufundată în 
linişte și în întuneric. Era trecut de ora nouă, așa că și el şi mama lui 
erau cel mai probabil plecați încă. 

Mi-am luat converșii, am coborât scările şi m-am asigurat că 
lumina era stinsă în camera bunicii. Cum am ajuns la ușă, am 
deschis lumina de pe verandă şi am ieşit. 

Rahat! Ploua. 

Cum am putut să uit așa ceva în cele trei secunde în care 
coborâsem scările? Slavă Domnului că veranda e acoperită. 

Zgribulindu-mă, am mers până în capătul care dădea spre casa 
lui Jared şi m-am mai uitat o dată. Mi-am pus mâna la gură ca să-mi 
înăbuş un icnet când l-am văzut pe Zurliu scheunând și zgâriind la 
ușa din față. Era ud leoarcă și puteam să văd, de unde eram, că 
tremura. Din fericire, acolo era şi o marchiză care îl proteja de 
asurzitoarea ploaie torențială. 

Fără să mai stau pe gânduri, am țâșnit în ploaie și am alergat 
prin amândouă curţile până am ajuns la scările de la intrarea în casa 
lui Jared. Nu aveam pe mine decât pantalonii scurți şi un tricou aşa 
că, la fel ca Zurliul, tremuram și eu în timp ce ploaia mă stropea pe 
braţele şi pe picioarele goale. 

- Hei, amice. Cum ai ajuns aici? 

M-am aplecat să-l mângâi pe cap şi el mă linse entuziasmat pe 
mână. 

- Unde este Jared? 

Un frison mă cutremură din cap până în picioare, făcându-mi 
umerii să zvâcnească. 

Ultimul lucru pe care mi-l doream era să bat la ușa idiotului, dar 
nici nu puteam să mă gândesc ce aş fi declanșat dacă l-aș fi luat pe 
Zurliu acasă cu mine. Cel mai probabil, Jared m-ar fi acuzat că am 
încercat să-i fur animalul de companie. Zurliul fusese o victimă 
colaterală a ceea ce se întâmplase între mine și Jared. Indiferent cât 
de mult iubeam cățelul acela, locul lui era cu Jared. La fel se 
întâmplase cu mai multe lucruri după ce se întorsese acasă în vara 
aceea. Unul dintre locurile noastre favorite unde ne petreceam 
timpul împreună era un iaz din Parcul Eagle Point. După ce Jared şi 
cu mine am încetat să mai fim prieteni, el nu s-a mai dus acolo 
niciodată. 

Eu am rămas cu iazul. El cu câinele. 

- Jared? Doamnă Trent? am strigat în timp ce sunam la sonerie. 

Ploaia cădea puternic, inundând strada. Vântul dezlănţuit 
trimitea ploaia în rafale din lateral, udându-mi papucii și pulpele 
picioarelor, chiar şi sub marchiză. 

Eram sigură că nimeni nu ar fi putut auzi strigătele mele în toată 
gălăgia aceea, așa că am mai bătut la ușă şi am mai sunat de două 
ori. Casa rămase în continuare tăcută și întunecată. 

- Ei bine, Zurliule, se pare că vii cu mine acasă. 

Micuţul schelălăi în continuare, evident nefericit că era afară. 

Înainte să plec, am pus mâna pe clanță şi am apăsat. Spre 
surprinderea mea, uşa se deschise. 

Nu e încuiată? Ciudat. 

Zurliul o zbughise ca din puşcă în casă, dând uşa de perete de 
parcă fugea de foc. Pe hol se auzea ecoul ghearelor sale zgâriind 
parchetul tare. Fugise în bucătărie, probabil la vasul lui cu mâncare. 

Șovăind, am intrat în hol. 

- E cineva? 

Era întuneric beznă, cu excepția becurilor de pe stradă care 
aruncau lumini şterse prin geam. 

- Doamnă Trent? Jared? 

Am privit în jur și am simțit fiori. 

Ceva nu este în regulă. 

Casa părea neînsufleţită. Niciun ticăit de ceas, niciun vâjâit de 
acvariu. Nici măcar nu mai știam dacă au peşti sau nu, dar o casă 
locuită are zgomotele ei, chiar în miezul nopții. 

Zurliul lătră, iar eu m-am îndreptat spre bucătărie, dar m-am 
oprit când am auzit un pârâit sub picior. Privind mai atent, ochii mi 
se acomodară cu întunericul și am observat pe jos cioburi de sticlă... 
sau poate erau de porțelan. Am cuprins totul cu privirea și am 
remarcat dezastrul care era în jur. 

Scaunele erau răsturnate, o veioză era spartă, iar pernele de pe 
canapea zăceau aruncate. Chiar și pozele înrămate cu Jared de pe 
peretele de lângă scări erau sparte și atârnau de un colţ. 

Jared. Inima îmi bătea în urechi. Ce se întâmplase aici? 

Zurliul continua să latre, de data aceasta și mai insistent. Am 
alergat prin hol spre bucătărie. Câinele şedea privind la uşa din 
spate care era deschisă, scheuna și dădea din coadă. 

M-am uitat spre uşă şi l-am văzut pe Jared şezând pe treapta de 
sus a scărilor de la curtea din spate. Am răsuflat uşurată. 

Era cu spatele la mine și era ud până la piele. Apa îi curgea pe 
spatele gol, iar părul ud i se lipise de cap. 

- Jared, l-am strigat ieşind în ușă. 

Se întoarse cât să mă vadă cu coada ochiului, acoperit de părul 
ud. Fără să dea alte semne că m-ar fi văzut, se întoarse cu spatele la 
mine şi duse la gură o sticlă de băutură. 

Jack Daniels. Sec. 

Primul meu gând a fost să plec. El nu păţise nimic. Câinele nu 
păţise nimic. Ce făcea nu era treaba mea. 

Picioarele mele însă nu voiau să se miște. Casa fusese 
vandalizată, iar Jared bea de unul singur. 

- Jared? 

Am ieşit, mulțumind cerului pentru acoperișul care era și la ușa 
din spate. 

- Câinele lătra afară. Am sunat la ușă. Nu ai auzit? 

Presupun că simţeam nevoia să-mi justific prezenţa în casa lui. 

Pentru că nu-mi răspunse, am coborât scările și m-am pus în 
fața lui. Ploaia se revărsa șuvoaie pe mine, udându-mi părul şi 
hainele. Mușchii se încordară simțind presiunea de a intra înapoi în 
casă, dar, din nu ştiu ce motiv, am rămas pe loc. 

Jared stătea cu capul ridicat, dar cu ochii în pământ. Stătea cu 
brațele pe genunchi și ținea bine în mâna stângă sticla pe jumătate 
goală pe care o învârtea încoace şi-ncolo printre degete. 

- Jared? Ai de gând să-mi răspunzi? am strigat. Casa e vraişte. 

Nu e treaba ta. Pleacă. 

Jared își linse buzele, iar stropii de ploaie de pe faţa lui păreau 
lacrimi. L-am privit cum îşi ridică alene privirea şi alungă clipind 
ploaia de pe fața lui. 

- A fugit câinele, murmură pierdut. 

Uimită de o replică atât de criptică, aproape am izbucnit în râs. 

- Şi te-ai gândit că e momentul să faci o criză? Mama ta ştie ce ai 
făcut în casă? 

Se încruntă privindu-mă cu ochii pieriți. 

- Ce-ţi pasă? Doar sunt un nimic, nu-i așa? Un ratat. Părinţii mă 
urăsc. Nu astea au fost cuvintele tale? 

Pentru o clipă, am închis ochii simţindu-mă din nou vinovată. 

- Jared, nu ar fi trebuit să spun lucrurile acelea. Indiferent ce s-a 
petrecut între noi... 

- Nu te scuza, mă întrerupse. 

Legănându-se în timp ce se ridica, adoptă tonul necruţător. 

- Ploconitul te face să arăţi patetic. 

Ticălosule! 

- Nu mă ploconesc, am izbucnit urmându-l în casă. Eu sunt în 
stare să recunosc când greșesc. 

Stăteam în picioare în fața uşii, în timp ce el puse sticla pe masa 
din bucătărie și luă un prosop de pe bufet. Se duse spre Zurliu, care 
stătea încovrigat sub un scaun, îl înveli în prosop și începu să îl 
şteargă uşor. Mă ignora în continuare, însă eu nu puteam pleca până 
nu spuneam tot ce aveam de spus. 

- Îmi pare rău dacă te-am rănit, nu se va mai întâmpla. 

Gata, am spus-o. Nu mai era nevoie să stau acolo. 

Dar nu m-am mulțumit doar cu atât. Privirea mi se opri asupra 
sticlei negolite încă și m-am îngrijorat. Mama lui era o alcoolică în 
recuperare şi alcoolul putea fi periculos în cantități mari. După cum 
arăta casa, el nu prea era în deplinătatea facultăților sale. 

Am înșfăcat rapid sticla de pe masă, m-am dus la chiuvetă și am 
început să-i vărs conținutul. 

- Şi nici nu am de gând să te las să-ţi faci singur rău. 

- Fir-ar să fie! 

Jared sări spre mine, iar eu scuturam agitată sticla când i-am 
auzit paşii grăbiţi în spatele meu. 

Jared înșfacă sticla, în care mai erau doar câteva înghiţituri, dar 
eu m-am întors ca să-l înfrunt şi nu îi dădeam drumul. 

- Asta nu e treaba ta. Pleacă, urlă el. 

l-am simţit respiraţia pe față, mirosind a whisky și a ploaie, iar 
privirea lui sălbatică îmi înmuie braţele. Aproape că dădusem 
drumul la sticlă, copleșită de forța pe care el o folosea ca să o 
recupereze. În timp ce el trăgea de sticlă, corpul meu tresări. 

Ei bine, asta era ceva nou. 

Jared pe care îl ştiam eu era calm şi stăpân pe el, dar acest Jared 
era disperat și nesăbuit. Ar fi trebuit să-mi fie frică, dar dintr-un 
motiv oarecare eram amețţită de această confruntare. 

Îmi dorisem această confruntare cu Jared. Jinduisem după ea. 

Amândoi respiram greu în timp ce încercam să ne luăm unul 
altuia sticla, dar niciunul nu renunţa. În timpul luptei, braţele lui se 

arcuiră şi eu simțeam cum îmi scăpa sticla printre degete. Ştiam că 
aveam să pierd. 

- Oprește-te! am strigat. E atât de importantă afurisita asta de 
sticlă? 

Vino-ţi în fire, ticălosule! Era evident că pierduse controlul şi 
trebuia să-l scot din starea aceea. 

Am lăsat sticla și i-am tras o palmă peste față. Capul i se duse 
într-o parte, iar pe mine mă duru mâna. Nu-l lovisem niciodată pe 
Jared. Nici măcar atunci când eram copii şi ne jucam. 

Uimit și furios, Jared lăsă să-i cadă sticla pe podea, uitată, şi îşi 
îndreptă privirea malițioasă spre mine. Am icnit când mă luă de 
talie pe sus şi mă trânti pe marginea chiuvetei. Până să îmi dau 
seama, mă prinse strâns de încheieturile mâinilor la spate și se 
aşeză între picioarele mele. Mă trase spre el, cu brutalitate, iar eu 
eram prinsă ca într-o cursă. Pieptul mi se ridica și mi se lăsa cu 
repeziciune, în disperată nevoie de aer. 

Oh, Doamne. 

- Dă-mi drumul! am strigat. 

Corpul îmi era strâns între braţele lui în spate și pieptul său în 
față. Strânsoarea lui era puternică, suficient de tare cât să mă țină 
nemișcată, dar nu într-atât cât să-mi facă rău. Am încercat să mă 
zbat ca să mă eliberez, dar el mă smuci şi mai puternic spre el şi mă 
prinse și mai bine. 

- Jared, dă-mi drumul. 

Am încercat să spun cu o voce puternică, dar, din cauza luptei, 
forța mea slăbise. 

Ochii lui îi întâlniră pe ai mei, feţele ne erau la mai puţin de 
câțiva centimetri distanță una de cealaltă. Trecuseră mai multe 
momente în care el mă ţinuse așa, încercând să mă facă să întorc 
capul. 

Dar mă împotriveam inutil. 

Odată ce privirile ni se întâlniră, era imposibil să mai privesc în 
altă parte. Ochii lui erau precum coperta unei cărți: îți dădeau 
indicii, nicidecum toată povestea. lar eu voiam să știu toată 
povestea. Poate că dacă i-aş fi iscodit ochii cu mai mult nesaţ, s-ar fi 
strecurat la suprafață ceea ce-mi doream cu înfocare. 

La naiba! 

Mirosea incredibil, chiar și cu izul de băutură. Ca un fel de gel de 
duş. Pulpele mi-erau reci acolo unde el mă frecase cu pantalonii, dar 
restul corpului era în flăcări. Văpăi mi se revărsau din fiecare celulă 
a gâtului meu şi un strop de transpiraţie îmi alunecă între sâni, 
acolo unde pieptul meu îl atingea pe al lui. Ameţeala și presiunea pe 
care el o furișa între picioarele mele îmi încețoșară gândurile. 

Respirația ni se sincroniză, iar expresia de pe faţa lui nu mai era 
furioasă. 

Vorbi cu voce tremurată, aproape tristă. 

- M-ai dat peste cap azi. 

Am presupus că vorbea despre monolog. 

- Bine, am aruncat printre dinţi. 

Mă smuci din nou. 

- Ai vrut să mă răneşti? Te-ai descătușat? Te-ai simţit bine, nu-i 
aşa? 

Vorbea despre el sau despre mine? 

Am încercat să-mi păstrez fața imperturbabilă, însă corpul meu 
vibra. Cum se aplecase spre mine, mirosul lui mă învălui de peste 
tot. Corpurile ni se topeau împreună, buzele ne erau atât de 
aproape. Când l-am simţit întărindu-se între picioarele mele, am 
închis ochii strâns, speriată de motivul care mă făcea să nu mă mai 
opun. 

Respirând adânc, am deschis ochii privindu-l cu îndrăzneală, cu 
pulsul spărgându-mi urechile. 

Nu înseamnă nimic pentru mine. Nimic. 

- Nu, nu m-am descătuşat, am răspuns calm. Nu am simţit nimic. 
Tu nu însemni nimic pentru mine. 

El tresări. 

- Nu spune asta. 

Căldura buzelor lui adie în jurul meu, în timp ce eu m-am 
aplecat spre el. 

- Nimic, am repetat, abia şoptit. Acum, dă-te jos de pe mine... 

Gura lui se îngropă într-a mea, înecându-mi protestul. 

Buzele lui mă devorau, lacome și insistente, ca și cum aș fi fost 
mâncată de vie. Limba lui se afundă în gura mea și eu am lăsat-o, 
având nevoie să-l simt cu totul. Senzaţiile care îmi pulsau în tot 

corpul deveniră tot mai intense și mi-am încolăcit picioarele în jurul 
taliei lui, apoi am închis ochii și am savurat eliberarea. 

Am încercat să gândesc, dar nu am putut. Nu am vrut. Toţi anii 
în care fuseserăm despărțiți umplură acel unic moment. 

Îmi eliberă braţele, trecându-și o mână brutal prin părul meu şi 
cu cealaltă apucându-mă de fund. Trăgându-mi şoldurile mai tare 
înspre el, îmi asaltă gura ca un flămând. După ce îmi supse buza de 
jos, îmi acoperi fața și gâtul cu săruturi fierbinţi, frenetice. O armată 
de fluturi zbura în stomacul meu, iar eu am gemut de plăcere. 

L-am sărutat şi eu. 

Oh, Dumnezeule! Îl sărutam! 

- Jared, am suspinat. 

Ar trebui să se oprească. Noi ar trebui să ne oprim. Dar uitasem 
de ce. 

Eram pierdută. 

Mi-am strâns picioarele în jurul taliei lui și l-am prins de părul 
ud strângându-l la piept, în timp ce el mă săruta pe gât. Mâna lui 
stângă îmi alunecă pe coapsă, iar eu i-am adus buzele din nou 
înapoi, peste ale mele, dorind mai mult. Tensiunea era tot mai 
puternică în timp ce el presa centrul corpului lui peste al meu. 
Scoase un geamăt, iar eu nu voiam să se oprească. Niciodată. 

Când îşi lăsă capul într-o parte pentru ca buzele lui să se joace în 
spatele urechii mele, în minte îmi trecură ca un fulger imaginile de 
cu o zi înainte cu el şi cu K.C. pe coridor. 

Aşa se simţise şi ea. 

Totul revenea ca un torent. Ochii mi se deschiseră larg în timp 
ce în minte îmi răsări un gând realist. 

Mă rănise. 

Mă ura. 

- Jared, opreşte-te! 

Tonul meu se dorise puternic, însă ce ieşi semăna mai mult a 
disperare. Mă ignora în timp ce îmi săruta și îmi mușca ușor 
umărul, în timp ce mâna i se strecură sub tricoul meu. 

- Jared, am spus să te oprești! 

Punându-i mâinile pe piept, l-am împins. Se împletici câțiva pași 
înapoi, respirând greu și aruncându-mi priviri animalice. 

Am mers prea departe. 

Am sărit de pe marginea chiuvetei şi aproape că am alergat 
afară din bucătărie și din casă. Simţeam cum ies aburi din mine în 
timp ce ploaia îmi răcorea mâinile şi picioarele. Inima aproape că 
îmi ieșea din piept când am ajuns la mine pe verandă. 

Ce faci? am strigat la mine. 

O durere scormonitoare îmi stăpânea stomacul şi un vid teribil 
îmi umplea brațele acolo unde el tocmai fusese. L-am lăsat să mă 
sărute. Să mă simtă. 

Și eu am făcut la fel. 

Am încercat să-mi recapăt respirația. Cum am putut îngădui așa 
ceva? Parcă nu eram deloc conștientă de ce făceam. Știam că era o 
nebunie, dar faptul că îl simțisem mă făcu să uit totul. Chiar și în 
acel moment corpul meu îl râvnea şi uram asta. Ruşinea îmi ardea 
pielea acolo unde o atinsese el. 

Jared își calcula întotdeauna mișcările. Oare plănuise asta? Era 
mai josnic decât îmi închipuisem. Probabil chiar acum stătea acolo 
şi râdea de mine, ştiind că mă lovise în mândria mea. 

Mă năpustiră mii de întrebări, dar le-am îndepărtat. Nu. Un 
lucru era sigur. Nu se putea avea încredere în Jared. Nici măcar nu 
începuse să-şi repare greșelile, iar eu eram scârbită de umilinţă. 

Asta nu avea să se mai repete. 


CAPITOLUL 19 


Orele trecură în fugă a doua zi. Aveam inima în gât deoarece 
ştiam că puteam să mă întâlnesc cu Jared, aşa că nu mergeam decât 
cu privirea înainte. La propriu. 

În timpul orei de franceză îmi era aproape imposibil să-mi iau 
gândul de la noaptea trecută. Mâinile lui, buzele lui... 

Nu. Trebuie să mă opresc aici. 

Îmi plăcuse. Atât eram dispusă să recunosc. Dar ce alt motiv ar fi 
avut să mă sărute dacă nu acela să demonstreze că putea să o facă 
dacă voia. Și de ce naiba îl lăsasem? 

Am decis că tot ceea ce se întâmplase nu fusese decât un episod 
de beţie a lui și o cădere nervoasă a mea. 

Venise momentul să merg la masa de prânz, aşa că mi-am 
îndesat grăbită toate rahaturile în dulap și am șters-o după colț la 
cantină, încercând să-mi împiedic ochii să rătăcească. 

- Uf... 

Aerul îmi ieşi forțat din plămâni și eu m-am prăbușit la pământ. 

Ce nai... 

M-am cutremurat de durerea provocată de impactul cu lespezile 
reci de jos şi am încercat să fac uitată într-o clipă această 
perturbare de echilibru. 

Privind în sus, am inspirat adânc şi am simţit zbateri ușoare în 
stomac când l-am văzut pe Jared aplecat deasupra mea. 

Drace! Am dat taman peste el. lar eu fugeam de el ca de ciumă. 
Cam atât despre socoteala de acasă. 

Nu-mi puteam reveni din faptul că simpla lui prezență mă 
paraliza. Am rămas cu gura căscată ca o idioată, incapabilă să-mi 
dezlipesc privirea de pe el, de la cât de grozav i se așeza tricoul pe 
talia strâmtă sau de la cât de sexi își aranjase în acea dimineață 
părul închis la culoare și bogat. 

Faptul că mă vedea pe jos, în fund, ar fi trebuit să-i smulgă un 
zâmbet superior sau o privire încruntată. M-am înroșşit de rușine, 
ştiind cât de stupid puteam arăta. 

Dar nu am primit nimic din partea lui. Cel puţin nimic rău. 

Îmi întinse mâna, iar eu îl priveam cu ochii mari cât cepele de 
uimire, întrebându-mă ce naiba avea de gând. 

Mă... ajuta? 

Îşi întinse spre mine, cu palma în sus, mâna elegantă cu degete 
lungi, iar eu m-am înfiorat toată datorită gestului. 

Uau. Până la urmă poate că sărutul nu a fost tocmai un lucru rău. 
Poate că începea să se poarte frumos. 

Apoi, dintr-odată, ridică o sprânceană de parcă aşteptarea îl 
enerva. 

M-am încruntat la revederea vechii atitudini arogante. 

Oh, nu! Nu-mi faci tu mie favoruri, băiete! 

Ridicându-mă brusc de jos, mi-am curăţat blugii de praf şi am 
trecut mândră, pe lângă el, după colț. 

În vreme ce corpul meu reacţiona pozitiv la vederea lui, creierul 
adopta o politică de toleranţă zero... de acum încolo. 

x k x 


M-am întâlnit cu Ben vineri seara după meci. Voiam să-mi 
păstrez întâlnirea cu Ben, deşi cea mai mare parte din ultimele două 
zile o petrecusem încercând să nu mă gândesc la nimeni altcineva. 

Nu era nimic între mine și Jared. Nu aveam niciun motiv să 
anulez întâlnirea cu un tip care nu îmi era încă iubit, doar pentru că 
sărutasem un alt băiat, cu toate că mă simţeam vinovată pentru 
asta. 

Ben era o relație comodă. lar eu aveam nevoie de așa ceva. O 
meritam. Trebuia doar să îmi controlez corpul. 

Ai naibii hormoni. 

- Aşa. Aveam de gând să te întreb ceva. 

Terminam de mâncat pizza, iar Ben părea că se simțea bine, dar 
era timid. 

- Să mă gândesc, am pus degetul arătător pe buze. Da, îmi fac 
singură toate cascadoriile și nu, de regulă nu mănânc atât de mult, 
am glumit şi am luat o înghiţitură de Cola. 

- Nu, nu e chiar ceea ce voiam să te întreb. 

Mă atenționă cu degetul arătător şi își scoase cardul pentru 
ospătărița care tocmai se îndrepta spre noi. 

- Sunt numai urechi. 

- Ai pomenit un băiat cu care personajul tău din monolog era 
prietenă. Erau apropiaţi, iar apoi el a devenit ostil față de ea. 
Spuneai că avea un Mustang? 

Am dat din cap, întrebându-mă unde voia să ajungă. 

- Jared Trent are un Boss 302. Mustang Boss 302, sublime el. 

Am simţit transpiraţia rece pe sprâncene, dar am dat din nou 
din cap. Ştiam unde voia să ajungă, dar nu avea să primească 
răspunsurile pe care spera să le primească. Era suficient că îl 
sărutasem pe Jared pe la spatele lui K.C, dar nu fusese decât un 
singur sărut. Atâta tot. Nu era cazul să mă apuc să-i explic lui Ben 
ceva ce nici măcar eu nu înțelegeam. 

- Şi? 

Se aplecă punându-și coatele pe masă şi încrucişându-și braţele. 

- Care era întrebarea? 

Speram că evitarea subiectului ar fi fost un truc atrăgător şi el va 
renunța la interogatoriu. 

Uitându-se într-o parte și apoi din nou la mine, râse în barbă. 

- Am observat că nu și-a luat ochii de la tine în timpul 
monologului. Aţi fost prieteni, tu şi Jared Trent? 

Ochii lui mari şi verzi ardeau de curiozitate. 

- Ce vrei să spui? 

Jocul lasă-mă, dar nu-mi da pace devenise floare la ureche. 
Puteam să fac asta toată noaptea. 

Dădea impresia că voia să zâmbească, dar de fapt presa și mai 
mult. 

- Monologul era despre el? 

Mi-am ridicat mândră capul spre el. 

- Credeam că monologurile trebuie să fie dintr-o carte sau dintr- 
un film. 

- Şi al tău din ce carte sau film a fost? îmi dădu rapid replica. 

Jocul continuu îmi făcea stomacul să salte de atâta râs înăbușit. 

- Va fi totul în eseul meu, am șoptit când ospătăriţa îi aduse 
cardul şi bonul. Dar... Jared nu înseamnă nimic pentru mine, să ştii. 

Colţurile gurii i se ridicară vesel, mulțumit, speram eu, de 
răspunsul primit. Mă luă de mână şi mă conduse afară din 
restaurant, până la maşină. Din nefericire, el conducea, aşa că îmi 
deschise portiera ca să intru în maşină. 

- Nu ai fost niciodată la Loop, nu-i așa? 

- Nu. 

Mi-am pus centura de siguranță și am tras cât am putut de mult 
pe picior fusta cu dungulițe. Cele trei catarame de pe coapsa 
dreaptă luceau în lumina becului de pe stradă, care se reflecta în 
geam. 

- Ei bine, îți va plăcea tare mult. lar ei te vor iubi! 

Privirea îi alunecă pe pieptul meu, dar o întoarse rapid. Brusc 
îmi doream să fi avut pe mine un tricou. Bluza mea cu bretele nu 
dezvăluia prea multe, din fericire, de sub sacoul army şi totuşi mă 
simțeam de parcă eram dezbrăcată. Dorința de a mă acoperi mă 
enervă. Doar dorisem să arăt bine pentru Ben în seara aceea, nu-i 
aşa? 

Sau poate că nu la Ben mă gândisem atât de mult când mă 
îmbrăcam. 

- Mă vor iubi? Pe minei De ce? am întrebat. 

- Pentru că eşti o bomboană de fată. 

Dădu din cap şi porni motorul. 

Cuvintele lui K.C. se întoarseră să mă bântuie: Eu una abia aștept 
să văd ce mutră va face când te va vedea. 

Am strâns pumnii și mi-am mușcat buza de jos ca să-mi 
stăpânesc un zâmbet. 

Mada, tocmai mi-am mușcat buza de jos. Rahat! 


x k x 


Loop se afla pe terenul fermei domnului Benson, situată undeva 
în afara orașului. Fiul său, Dirk, care absolvise liceul în urmă cu 
douăzeci de ani, a pornit acolo o întrecere de mașini săptămânală 
pe un traseu care se întindea în zona eleșteului. Între timp, Dirk 
preluase conducerea fermei și permitea în continuare desfășurarea 
acelor curse pe proprietatea lui, chiar dacă el participa destul de rar 
la ele. Atâta timp cât el primea prețul biletului de intrare pe 
proprietate, toată lumea putea paria şi se simţea bine, fără niciun 
amestec din partea sa. 

Eram deja pe drumul lung și prăfuit care ducea la fermă. În mod 
obişnuit, la ora aceea, ferma ar fi trebuit să fie cufundată în 
întuneric, dar, cu toate mașinile care se perindau pe acolo, era 
luminată ca un vas de croazieră într-o zi de sâmbătă. 

- O să parchez aici. Nu te deranjează să mergi un pic pe jos, nu-i 
așa? întrebă Ben. 

Maşinile erau aliniate pe marginea drumului și, pentru că se 
apropia ora de începere a cursei, locurile de parcare erau puţine. 

- Aici e bine. 

Mă treceau fiori de nerăbdare. Am sărit din mașină, fericită că în 
picioare aveam converșii. Nu se prea potriveau la fustă, dar nici nu 
eram genul care să poare tocuri. Pe drumul prăfuit erau 
povârnișuri, băltoace și pietriş. 

- Poftim, ia-mă de mână. 

Ben întinse mâna, venind în fața mașinii, în întâmpinarea mea. 
Mă opri și arătă spre maşină. 

- Vrei să-ți lași geanta înăuntru? 

- Nu, s-ar putea să am nevoie de telefonul mobil. O iau eu. 

Mi-am agăţat de degetul mare una dintre curele genţii în care 
aveam două din cele trei portițe de salvare ale mele. 

- Să mergem, am ciripit și am început să merg în pas alert. 

În faţa noastră circuitul se despărțea în două rute: una la 
dreapta și cealaltă la stânga. Drept înainte era eleşteul. Mirosul 
gazelor de eşapament îmi umplu nările, iar eu abia îmi struneam 
pasul săltat. Ochii îmi cuprinseră cu nesațţ tot locul și am văzut 
farurile mașinilor parcate lateral, cu fața înainte, ca să lumineze 
pista. 

Din fericire pentru familia lui Dirk, eleșteul era departe şi nu 
putea fi văzut din casă. De cele mai multe ori, oamenii veneau și 
plecau fără să deranjeze familia. Şi pentru că aproape toţi care 
lucrau în prezent în poliție fuseseră colegi de generație cu Dirk, 
Loop era văzut mai degrabă ca un tezaur local, nu ca un loc care să 
creeze probleme cu legea. Cursele de mașini erau ilegale, cum la fel 
era şi faptul că îngăduiai organizarea lor pe proprietatea ta, aşa că 
dacă cineva ar fi vrut să ia măsuri, n-ar fi putut arunca familia 
Benson în groapa cu lei fără să nu pățească și ei ceva. Era o situație 
convenabilă pentru toate părțile. 

Mergeam spre Loop, iar Ben mă ghidă spre partea dreaptă, unde 
se întrezărea linia de start. Deja erau două mașini, parcate una 
lângă cealaltă, iar oamenii se adunaseră acolo ciorchine. Una dintre 
maşini era a lui Madoc, GTO 2006, iar cealaltă era un model vechi de 
Camaro. Liam. 

- Tate! 

M-am răsucit pe călcâie pentru a veni în întâmpinarea 
strigătului şi am văzut-o pe K.C. venind în goană spre mine. Ateriză 
direct pe mine în încercarea de a mă îmbrăţișa, iar eu m-am clătinat, 
încercând să-mi păstrez echilibrul. 

- Hoo! am exclamat. Nu a trecut chiar atâta timp de când nu ne- 
am văzut! 

Amuzându-mă de evidenta ei stare de euforie indusă de bere, 
ne-am îndreptat poziţia. 

Ne împăcaserăm, dar acum mă simţeam prost pentru că mă 
sărutasem cu Jared, ca să nu mai spun că relaţia lor încă mă deranja. 
Mi-am propus să îmi văd de treaba mea, însă simțeam între noi o 
distanță care nu fusese acolo și nu ştiam cum puteam recupera ceea 
ce avusesem. Poate că o priveam cu alți ochi sau poate că nu mai 
comunicam cu la fel de multă lejeritate, însă ştiam că ceva se 
schimbase. 

Ben ridică un deget și rosti cu voce tare, afectat, un minut înainte 
să se ducă să discute ceva cu un tip din clasa noastră. 

- Aia e Camaro-ul lui Liam? am arătat cu capul în direcţia liniei 
de start, unde stătea în aşteptare dârza mașină roşie. 

Simetria maşinii lui se potrivea în orice mulțime, pe orice drum. 
Era greu de imaginat să nu respecţi o Camaro. Roţile îi erau atât de 
mari că puteau face mașina să plutească pe apă. 

- Da, răspunse ea, strâmbând din nas în semn de dezgust. 

- Se întrece cu Madoc? 

Ce urma să-i facă Madoc mașinii lui Liam avea să fie o tragedie 
shakespeariană. Deşi nu-l văzusem niciodată pe Madoc alergând în 
curse, auzisem destule. Nu era necinstit, cât nesăbuit și îl speria 
cumplit pe celălalt șofer. 

- După câte se pare, răspunse ea. 

- Credeam că ai spus că Jared te va răzbuna. 

Mi-am pus mâna pe piept şi am dat din gene. 

- Of, mai taci, spuse K.C. prefăcându-se iritată şi luă apoi o 
înghițitură de bere. Acesta era planul iniţial, dar Roman a venit în 
weekend de la colegiu şi a vrut să concureze cu Jared. Acum știi... 
vocea i se stinse uşor. 

Cel mai bun concurează cu cel mai bun, mi-am spus eu. 

Din momentul în care auzisem numele lui Derek Roman, nu mai 
aveam astâmpăr. Era un ticălos de talie mondială. Şi trata pe toată 
lumea la fel. Ca pe niște gunoaie. Nu conta că erai bărbat, femeie sau 
copil. Tânăr, bătrân, bogat sau sărac. Roman se purta de parcă 
nimeni nu era de nasul lui și nu avea nici cel mai mic respect pentru 
etică. Juca murdar. 

- Unde este Jared? 

Dintr-odată, neliniștită la gândul că urma să intre în cursă cu 
Roman, am început să-l caut cu privirea prin mulțime. 

- E cu Madoc, îi ţine o lecţie. 

K.C. dădu berea pe gât și, după cum își legăna piciorul, mi-am 
dat seama că era neliniştită. 

- Sunt sigură că Madoc nu va face nimic necugetat. Nu are de 
gând să-și nenorocească maşina. Liam va fi bine, am asigurat-o eu. 

- Puțin îmi pasă. 

Ochii ei se uitau peste tot, doar la mine nu. 

Da. Ce să spun. 

Speriată de sunetul ca de tunet al motoarelor, mi-am întors 
capul spre linia de start şi m-am ridicat pe vârfuri ca să privesc prin 
mulțime. Jared era aplecat pe portiera mașinii lui Madoc, vorbind cu 
un şofer care nu se vedea. Părul îi venise în ochi, iar pe buze i se 
citea un zâmbet relaxat. Felul în care se ridică, cu fața radiind de 
zâmbet... 

Ah, cineva bătea darabana în stomacul meu. 

Mă uram pentru faptul că mi se înmuiaseră picioarele. Nu era 
acceptabil ca dintre toți oamenii de pe pământ să mă las afectată de 
Jared. Venisem cu Ben, care arăta și el foarte bine, mi-am spus. 

- Salut! 

Ben reapăruse pe la spatele meu și mă luă pe după gât. Aproape 
de mine, corpul lui mă încălzea şi mirosea a parfum. 

Aproape că imploram să simt nişte fluturi în stomac sau orice 
altceva, dar nu se întâmplă nimic. Apropierea lui, privirea lui nu mă 
mișcau aşa cum ar fi trebuit. 

La naiba. 

- Salut, i-am răspuns. Mergem şi noi undeva de unde să vedem 
mai bine? 

- Chiar îți place treaba asta, nu-i aşa? 

Ben mă privi cu o expresie amuzată. 

- Maşini? Gagici bune? Sigur. 

Mi-am apropiat sprâncenele într-o expresie de genul dar ce 
credeai. 

- Vino pe aici, mă dirijă K.C. spre partea dreaptă. Jared a parcat 
chiar lângă pistă. Putem privi de acolo. 

Venise aici cu Jared. Aproape că uitasem acest lucru. Bineînţeles 
că voia să vadă toată acţiunea cu el. 

De ce nu. La urma urmei, eu trecusem peste tot ce fusese între 
noi și dacă el fusese în stare să mă ignore în ultimele două zile, 
atunci eram şi eu. 

Ne-am făcut cu greu drum prin mulțime, pentru că toată lumea 
îşi căuta un loc din care să vadă cursa. Jared se sprijinea de capota 
mașinii lui şmechere, de culoare neagră. Cu piciorul proptit în bara 
de protecţie, se juca cu ceva în mână. Cămașa neagră cu gulerul 
răsfrânt era descheiată, lăsând să se vadă un tricou alb. Și el, şi 
mașina arătau furioși. 

- Salutare. 

K.C. i se alătură şi se sprijini de el. 

- Salutare și ţie. 

Zâmbi cu gura închisă, înainte să mă privească. 

Zâmbetul i se topi când îl văzu pe Ben. 

- Salut, amice, îl salută Ben. 

- Salut, ce mai faci? 

Jared răspunse politicos, dar își întoarse privirea prea repede. 

Ben își dădu seama că întrebarea fusese retorică, deoarece nu 
răspunse. 

Stăteam acolo, încercând să par dezinteresată, privind oriunde, 
numai la Jared nu. Pentru că începusem să transpir doar amintindu- 
mi cum ne înlănțuiserăm corpurile cu doar două seri în urmă, îmi 
făceam uşor vânt cu reverul de la jachetă. Vibraţiile apăsătoare din 
aer mă făceau să mă gândesc cine ar fi trebuit eliminat din ecuaţie 
pentru ca atmosfera să fie confortabilă: Jared, K.C, Ben sau eu. 

K.C. rupse tăcerea. 

- Jared, ea este Tatum Brandt. Salut-o frumos, glumi ea în timp 
ce Jared îşi strecură un braț pe după talia ei. 

Mi se tăie respiraţia. 

Mă privi pe sub gene, se uită cum eram îmbrăcată și ridică ușor 
din bărbie, înainte să-și îndrepte din nou privirea la linia de start. 

Eu mi-am dat ochii peste cap şi am devenit atentă la locul unde 
se petrecea acțiunea. 

- Suntem gata? 

Un tânăr, care am presupus că era maestrul de ceremonii al 
curselor, a cerut tuturor să elibereze pista. Ochii îmi fugiră pe banii 
care se plimbau dintr-o mână în alta, în timp ce toată lumea paria. 

Bubuitul motoarelor vibră sub picioarele mele şi-mi trimise 
fiori. Degetele de la picioare tresăriră. La naiba, voiam să particip eu 
la cursă. Uram să fiu doar un spectator și nu îmi găseam locul de 
nerăbdare. 

O fată îmbrăcată cu o fustă scurtă cadrilată și cu o bluziță roșie 
brodată îşi luă poziţia în fața mașinilor cu mâinile ridicate în aer. 

- Pe locuri! 

Motoarele se turară făcând mulțimea să aclame plină de 
entuziasm. 

- Fiți gata! 

Îşi ridică braţele şi mai sus. 

- Start! 

M-am săltat pe vârful picioarelor să văd cum accelerau pe loc și 
aruncau praful în lupta startului. Țopăiam plină de nerăbdare și nu 
mă puteam abține să nu râd cu gura până la urechi. Mașinile trecură 
glonț pe lângă mine, trimițându-mi o pală de vânt în față şi făcându- 
mi inima să bată furtunos. 

- Rahat! am auzit în spatele meu. 

M-am întors și am văzut-o pe K.C. ştergându-și bluza. 

- Am vărsat bere, bâigui ea. 

L-am văzut pe Jared la câțiva centimetri în spatele ei, stătea 
sprijinit de maşină și nici măcar nu urmărea cursa. Toată atenţia lui 
era asupra mea și recunoşteam ceva în expresia lui. În acel moment, 
cursa, Ben, K.C. au încetat să mai existe. 

Un geamăt abia auzit mi se eliberă în timp ce inima o luă la 
galop, iar stomacul mi se strânse. 

Mă privea la fel cum mă privise în noaptea de miercuri, chiar 
înainte să mă sărute și eram sigură că nu-mi imaginasem nimic. Era 
furie amestecată cu suficientă dorință cât să-mi facă genunchii să se 
înmoaie. După felul în care mă ignorase ieri și azi, când abia dacă se 
uitase la mine, începusem să mă întreb dacă nu cumva ce se 
întâmplase nu fusese decât un vis erotic al meu. 

Dar nu. 

Respirând adânc şi luându-mi privirea de la el, mi-am smuls 
jacheta de pe mine şi i-am aruncat-o lui K.C. 

- Poftim. Pune asta pe tine. 

- Mersi. 

Cu o mână ţinea cana și cu cealaltă se îmbrăcă. 

Uitându-mă din nou la Jared am observat că respira greu, iar 
ochii îi aruncau flăcări. Acum nu mai era nicio urmă de dorinţă. Îl 
privea pe Ben, care, după câte mi-am dat seama, mă privea pe mine, 
dar se uită rapid în altă parte, de parcă fusese prins că privea ceva 
ce nu avea voie. 

Am simţit din nou nevoia să mă acopăr. 

Am venit pentru cursă, mi-am reamintit şi m-am întors spre 
pistă. 

Madoc şi Liam nu fuseseră deloc la egalitate. Ori era Madoc cu 
mult în urma lui Liam, ori Liam se afla la o distanţă ridicol de mare 
în urma lui Madoc. După un minut, oamenii începură să râdă, 
dându-și seama că Madoc se distra cu adversarul său. Nu era de 
mirare că Jared nu se uita. Ştia că era o cursă care avea să fie 
câştigată uşor. Nu că maşina lui Liam nu era destul de bună, dar 
Madoc avea mai multă experiență și făcuse mult mai multe 
îmbunătăţiri la maşina lui. 

La ultima curbă, Madoc acceleră, depăşi încă o dată şi trecu linia 
de sosire în uralele și fluierăturile mulțimii. Toţi se năpustiră 
asupra mașinii lui, iar Madoc ieşi cu un zâmbet nătâng pe faţa lui 
ferchezuită. O tipă îl apucă de tricoul gri şi îşi băgă limba în gura lui. 
Pfiu. 

Liam ieşi ușor din mașină şi imediat se uită spre K.C. care era 
ostentativ agățată de Jared. Piciorul meu se contractă de dorința de 
a lovi ceva, când l-am văzut îngropându-și fața în gâtul ei. Ea chicoti 
de plăcere, evident pentru spectacol. 

- Urmează Jared. 

Ben se scărpina în barbă. 

- Roman e grozav. Sper că nu am pariat pe cine nu trebuia. 

Ca să fiu sinceră, nu ştiam pe care dintre cei doi ticăloşi aș fi 
pariat dacă aș fi vrut să pun nişte bani jos. 

- Toată lumea să elibereze traseul. 

Am sărit. 

Maestrul de ceremonii al cursei dădea startul următoarei curse. 

- Trent şi Roman, mișcaţi-vă fundurile la linia de start. 

Din senin, această asociere mă neliniştea. 

CAPITOLUL 20 


Ben cu mine și cu toți care eram acolo îi făcurăm loc lui Jared să 
tragă maşina pe pistă. K.C. veni și ea să stea lângă noi, dar, dintr-un 
oarecare motiv, nu mă puteam uita la ea. 

Când Jared se urcă în mașină şi porni motorul, fetele din jurul 
nostru începură să salte și să țipe strident. Papa Roach urla din boxe 
să le spargă. Tură motorul de câteva ori ca să-i înnebunească pe cei 
de acolo, cu un zâmbet ghiduș jucându-i pe față. 

Trase maşina, Boss 302, pe pistă şi atunci mi-am dat seama că 
voiam să plec. Jared și cu mine visaserăm să venim împreună la 
curse, iar eu eram acum pe dinafară, printre spectatori. Trăia 
această experiență fără mine, iar eu uram faptul că fusesem lăsată 
pe dinafară. 

Roman veni şi el la linia de start cu Pontiacul său Trans Am. 
Chiar dacă mașina lui din 2002 era considerată o vechitură în 
comparație cu a lui Jared, avea șanse mari să câștige. Toate 
îmbunătățirile făcute de Roman la sistemul tehnic și opţiunile 
adăugate făceau din vehicul o maşină formidabilă. Din păcate însă, 
Derek Roman nu se baza doar pe talentele sale de mecanic ca să 
câştige cursa. Multe fuseseră rănile şi daunele pe vremea când 
concura el în liceu. 

- Foarte bine! anunță maestrul de ceremonii. Eliberați pista 
pentru marele eveniment al serii. 

După cum îmi spusese K.C, Loop organiza doar câteva curse pe 
săptămână în timpul şcolii, pentru că elevii se întorceau la școală, 
aşa că seara aceea era una lejeră, doar cu două curse. 

Muzica din mașina lui Jared umplu atmosfera şi l-am văzut 
luând ceva din mână pe care îl agăță la oglinda retrovizoare. Nu mi- 
am dat seama ce era, observasem doar că era ceva voluminos, care 
arăta ca un colier. 

Aceeaşi fată care dăduse startul întrecerii dintre Madoc și Liam 
veni din nou şi se aşeză în fața mașinilor, unduindu-și formele în 
lumina farurilor. 

Mirosul de benzină și de cauciucuri se răspândi în aer, iar 
tumultul motoarelor mă străbătu din cap până-n picioare. Jared 

privea drept înainte, cu fața ca de piatră, așteptând semnalul de 
pornire. 

- Pe locuri, strigă micuța domnişoară Uitaţi-vă la mine. 

- Gata, motoarele bubuiră. 

- Start! 

Brațele îi căzură brusc pe lângă corp, iar maşinile trecură în 
zbor pe lângă ea, ridicând pietrele şi praful în urma lor. 

M-am repezit ca o săgeată pe pistă împreună cu marea de 
oameni ca să privim în urma lor, de data aceasta mai mult 
îngrijorată decât entuziasmată. 

Deşi nu îmi plăcea deloc să recunosc acest lucru, îmi făceam 
griji. Roman putea face ceva dubios şi l-ar fi putut răni pe Jared. 
Indiferent de ce se întâmplase între noi, nu voiam să pățească ceva. 

Stopurile mașinilor se făceau tot mai mici pe măsură ce se 
apropiau de prima curbă. Nu erau decât patru ture şi cursa avea să 
ia sfârșit. Curbele erau strânse și, din acest motiv, un pilot de curse 
ar fi fost mai potrivit pentru Loop. Pista era mică, mașinile erau 
mari, iar curbele erau afurisite. Prin urmare, nicio mașină nu avea 
voie să parcheze în perimetrul curbelor. 

Jared prefera calea unui gentilom, încetinind ca să intre în curbă 
după Roman, în timp ce acesta mânca pământul. Roman ori câștigă, 
ori îl omoară și pe Jared și pe el. Amândouă mașinile derapară în 
curbă, trimițând un nor de praf în atmosferă, spre deliciul 
privitorilor care începură să strige neobosiţi. Jared sprintă şi-l 
ajunse din urmă pe Roman, continuând cursa în competiție directă, 
bară la bară. 

Haide, haide. Mi-am strâns mâinile la piept, cu degetele 
împreunate atât de strâns că simțeam cum se întindea pielea. Mă 
roteam cu tot corpul pentru a le putea vedea evoluția și am 
observat că Jared se retrăgea de fiecare dată, lăsându-l pe Roman să 
ia primul curbele. 

Inima bătea cu putere, iar stomacul mi se strânse de emoție. 

La ultima curbă, Jared era din nou în spatele lui Roman, dar nu 
încetini. Pentru că Roman tăie ultima parte, derapă spre exteriorul 
curbei așa că Jared intră pe interior. Amândouă maşinile se 
redresară și se apropiau de finiş la egalitate. 

Spectatorii eliberară pista înnebuniţi, privind bolizii care tunau 
pe lângă ei. Mașinile erau atât de apropiate, încât nu-mi puteam da 
seama cine câștigase. 

Imediat ce ambele mașini opriră motoarele, toată lumea năvăli 
spre ele într-o masă amorfă de țipete şi urlete. 

Eu îmi răsuceam gâtul după maestrul de ceremonii. Părea că 
deliberează împreună cu încă două persoane, încercând probabil să 
ia o decizie. 

- Ai văzut cine a câştigat? întrebă K.C. nedumerită, în timp ce 
mergeam spre mașini. 

- Nu. Tu? 

Dădu din cap. 

- Aici erai! 

Ben veni sfios lângă mine şi mă luă de mână. 

- Cred că nu sunt siguri cine a câștigat. Grozavă cursă, ce zici? 

Am râs. 

- Nici nu mi-am dat seama cum mi-am ros unghiile. 

- Vino. Să mergem la Jared. 

K.C. mă apucă de mână şi pornirăm toţi trei spre pistă. 

Apropiindu-ne de mașini, am observat că şoferii stăteau nas în 
nas. Stăteau cu gurile strânse și prea aproape unul de celălalt. 
Păreau că urmează să transforme evenimentul într-o ceartă. 

Ducându-ne mai aproape, am auzit ce spuneau. 

- Ai intrat forțat pe banda mea! spuse Roman printre dinţi. Sau 
poate nu poți să îți stăpâneşti maşina. 

Părul negru, dat pe spate, blugii şi tricoul alb îl făceau să pară un 
rebut al anilor 50. 

- Pe pistă nu sunt benzi, izbucni în râs Jared. Și să nu începem să 
vorbim despre cine nu îşi poate controla mușchii. 

Roman îi băga degetul în față lui Jared în timp ce vorbea cu el. 

- Să-ţi spun ceva, Prințeso. Mai vino pe-aici după ce îţi creşte o 
pereche de boașe și-ţi dai jos roţile ajutătoare. Atunci vei fi bărbat 
adevărat şi te vei putea lua la întrecere cu mine. 

- Bărbat adevărat? 

Jared își adună sprâncenele de parcă era cea mai mare grozăvie 
pe are o auzise. Întorcându-se spre mulțime, cu mâinile ridicate, 
strigă pe un ton sarcastic: 

- Bărbat adevărat? 

Bruneta flușturatică de la petrecerea lui Jared, Piper, veni şi ea și 
se lipi ca scaiul de el. Îi puse o mână pe obraz şi cu cealaltă îl apucă 
de fund. Scufundându-și limba în gura lui, îl sărută încet și adânc, 
punând la bătaie tot corpul. 

Afurisita de mulțime nu putea aclama mai tare şi să fi vrut. 

Îmi ieşiră flăcări pe nas, pe urechi, pe ochi până să-mi întorc 
privirea de la ei. 

El mă sărutase așa cu doar două zile în urmă. 

Să-l ia naiba. 

M-am uitat spre K.C. care ridică mirată din sprâncene. 

- Eşti bine? am întrebat-o. 

Chiar îmi păsa? Probabil că nu, dar îmi lua gândul de la durerea 
mea din piept. 

- Al dracu de bine! mârâi ea. Liam tocmai a văzut asta. 

Minunat. Îmi venea să râd pentru că mi-am dat seama că 
singurul lucru de care era supărată era reacția lui Liam. Dacă Liam 
nu s-ar fi temut că Jared avea intenţii serioase cu K.C, atunci nu l-ar 
mai fi considerat o ameninţare. 

Puțin îi păsa de Jared. Asta era sigur. Mă făcea să mă simt puțin 
mai bine că îl sărutasem fără știrea ei. 

- În regulă. Maestrul de ceremonii își făcu drum prin mulţime. 
Faceţi loc, faceţi loc. 

Trecu cu privirea peste mulțime, așteptând să se liniștească. 
Piper se dezlipi de Jared şi se întoarse la prietenii ei, ștergându-și 
buzele de urmele lăsate de el în timp ce se împiedică. 

- Ascultaţi. Avem o veste bună și o veste proastă. Vestea proastă 
e că s-a terminat la egalitate. 

Rumoare şi înjurături se auziră dinspre mulțime. Se făcuseră 
pariuri, iar oamenii erau supăraţi. 

- Dar vestea bună este că știm cum să ieşim din impas, continuă 
el. 

Privirea lui arogantă mă speria. Am dat drumul mâinii lui Ben ca 
să mă mai apropii puţin, iar acum eram în mijlocul mulțimii. Și Jared 
şi Roman priveau încruntațţi. 

- Mai alergăm o dată? întrebă Jared. 


148 


- Da, într-un fel. Maestrul de ceremonii era prea amuzat. Băieți, 
dacă vreţi să rezolvaţi situaţia, mașinile trebuie să se mai întreacă o 
dată, dar... nu veți fi voi șoferii. 

Mulțimea murmura, iar eu mi-am îndreptat privirea direct spre 
Jared care rămăsese perplex. 

- Cum adică? întrebă Roman după ce se apropie. 

- Ştim că sunteți niște șoferi excelenți. Cursa aproape că a 
dovedit asta. Să vedem cine are mașina cea mai tare. 

- Şi atunci cine o să conducă? numai că nu a strigat Jared, 
albindu-se la faţă. 

Fața maestrului de ceremonii se umflă de râs și spuse: 

- lubitele voastre. 


CAPITOLUL 21 


Puteam să jur că râsetele de la Loop se auzeau până la Benson 
acasă. Unii se amuzau pe seama soluției inovatoare găsite de 
maestrul de ceremonii, alții se plângeau că puseseră pariuri. Toţi 
păreau să fie însă de acord că o cursă între două adolescente 
prostuțe în două maşini de mare performanţă va fi plină de haz. 

- Prietene, asta nu se va întâmpla. 

Roman se uită spre iubita lui, o mexicancă minionă, al cărei 
piept cântărea mai mult decât restul corpului. Cunoscându-l pe 
Roman, mă gândeam că puteau fi împreună de două luni sau de 
două minute. Cine putea şti? 

- Zack, eu nu am iubită. Eu niciodată nu am iubită, încercă Jared 
să-l lămurească pe maestrul de ceremonii, accentuând cuvântul 
niciodată. 

- Ce spui de micuța drăgălașă cu care ai venit aici? întrebă Zack. 

Privirea lui Jared căzu pe K.C, iar ea făcu ochii mari cât cepele. 

- Nu e decât o relaţie temporară, de revenire, strigă K.C. 
înghițind greu. 

Din mulțime se auzi un ooohhh, iar K.C. zâmbi mulţumită de 
dovada ei de tenacitate. Jared ridică din sprâncene către Zack 
zicându-i parcă ţi-am spus eu. 

- Nu-mi conduce nimeni mașina, îl lămuri Jared pe Zack. 

- Sunt de acord cu Prinţesa aici de față, spuse Roman dând din 
cap spre Jared. E o prostie. 

Zack ridica din umeri. 

- Lumea v-a văzut deja cum conduceţi. Acum vrea să se distreze. 
Dacă vreţi să rezolvați situaţia astfel încât oamenii să-şi primească 
banii, atunci veţi face cum spun eu. Să fiți la linia de start în cinci 
minute sau plecați. 

Se îndepărtă, dar apoi se opri şi se întoarse. 

- Ah, şi aveţi voie să staţi pe scaunul din dreapta, dacă vreţi, știți 
voi... pentru sprijin moral. 

Nu se mai putu abţine la ultimele cuvinte și izbucni în râs. 
Probabil se aștepta ca bietele fete să izbucnească în plâns înainte de 
terminarea cursei. 

Zack plecă, iar mulțimea începu să șușotească. 

Roman se îndepărtă mândru, în timp ce Jared veni spre noi. 

- E absurd, spuse el trecându-și degetele prin păr. 

- Omule, mă urc eu la volan pentru tine, se auzi vocea lui Madoc. 
Nu trebuie decât să le spunem despre relația noastră secretă. 

Se sprijini de umerii mei şi ai lui Ben, jucăuș, dar eu l-am 
îndepărtat brusc. 

Jared îl ignoră. Rotiţele i se învârteau în minte, în timp ce 
măsura pământul cu pașii. Se gândea probabil cum să scape basma 
curată, dar, când se opri și oftă, am ştiut că era îngrijorat. 

M-am uitat spre Roman, care îşi conducea iubita spre mașină, 
instruind-o, pare-se, despre transmisia manuală. 

Doamne. Mi-am supt obrajii, încercând să nu izbucnesc în râs. 

- Jared, eu nu pot concura pentru tine, râse K.C. Trebuie să 
găseşti pe altcineva. 

El privi spre cer şi dădu din cap. Deşi nu voiam să-i văd maşina 
făcută praf, mi se părea amuzantă situaţia. Așa-i trebuie. 

- Nu există decât o singură persoană pe care mă încumet cât de 
cât să o las să-mi conducă mașina. 

Ridică o sprânceană şi se uită la mine. 

Am rămas fără aer. 

- Eu? 

- Ea? izbucni Madoc, iar Ben şi K.C. Îi ţinură isonul. 

Jared își încrucișă braţele pe piept şi se apropie de mine ca un 
polițist în camera de interogatoriu. 

- Da, tu. 

- Eu? îl priveam ca şi cum înnebunise. 

Dacă avea impresia că aveam de gând să-i fac vreo favoare, era 
nebun. 

- Doar mă uit la tine. 

Tonul insolent şi atitudinea condescendentă mă făceau să vreau 
să spun da, doar ca să-i buşesc afurisita de maşină, în speranţa că el 
va fi cel care va rămâne în lacrimi. 

l-am făcut vânt şi mi-am întors privirea spre Ben. 

- Ben, putem merge mai devreme la focul în aer liber? M-am 
plictisit aici. 

Întorcându-mă şi ignorând fața consternată a lui Ben, am pornit- 
o spre marginea mulțimii. 

O mână mă agăţă de cot și mă opri cu blândețe. M-am oprit şi l- 
am văzut pe Jared care se străduia să-mi vadă ochii. 

- Pot să-ţi spun ceva? 

Vorbea în șoaptă şi se purta blând. 

Trecuse atâta vreme, încât uitasem cât de uman putea fi. Cu 
toate acestea nu era suficient să mă facă să uit cât de oribil se 
purtase. 

- Nu, am răstit acelaşi răspuns categoric pe care îl primisem de 
la el cu săptămâni în urmă, când îl rugasem să dea muzica mai încet. 

Luă o gură de aer. 

- Ştii cât îmi este de greu. 

Privi într-o parte, după care se uită din nou la mine. 

— Am nevoie de tine, oftă învins. 

Am tras aer în piept la auzul acelor vorbe. El avea nevoie de 
mine? După cum respira pe nas și nu se uita la mine, îmi dădeam 
seama că îi era greu să spună acele cuvinte. O parte din mine dorea 
să-l ajute, însă cealaltă nu voia decât să plece. Unde era când 
avusesem nevoie de el în trecut? 

Mă uram pentru că mă gândisem, chiar dacă pentru un moment, 
că aș putea să îl iert pentru tot după ce rostise acele patru cuvinte. 
Prea puţin, prea târziu. 

- Şi mâine, când nu mai ai nevoie de mine? Voi fi din nou un preş 
sub picioarele tale? 

Răspunsul meu veni mai furios decât mă aşteptasem. Detestam 
faptul că îi cedam atât de ușor. 

- O va face, strigă K.C. de după umărul lui Jared. 

Nu-mi dădusem seama că stătea lângă noi, dar când mi-am 
ridicat ochii am observat că și Ben și Madoc participau nepoftiți la 
discuţie. Inima începu să îmi bată mai repede. 

- K.C, am replicat aspru. Nu e cazul să vorbeşti în numele meu. Și 
nu o voi face, i-am răspuns lui Jared. 

- Dar îți doreşti, spuse ea impertinent. 

Și avea dreptate. 

Îmi doream la nebunie să conduc. Voiam să le arăt celor de acolo 
de ce eram în stare. Voiam să îi arăt lui Jared că valoram ceva. 

Acest gând, în mod special, mă făcea să vreau să plec de acolo. 
Nu era nevoie să-i demonstrez nimic. Îmi ştiam valoarea și nu 
aveam nevoie de confirmarea lui. 

- Poate că da, am recunoscut. Dar am și eu mândria mea. Nu 
obţine nimic de la mine. 

- Îți mulţumesc. 

Jared interveni înainte ca K.C. să poată spune ceva. 

- Pentru ce? am reacționat rapid. 

- Pentru că mi-ai amintit ce ticăloasă jalnică şi egoistă eşti, rosti 
Jared printre dinți, în timp ce se apropie de faţa mea. 

Simţeam cum creierul îmi lua foc, ca și cum cuvintele nu mai 
erau suficiente. 

Braţele îmi amorţiră, iar pumnii mi se încleştară. Îmi imaginam 
că aranjasem să i se pună cătușe lui Jared ca eu să îi pot căra pumni, 
fără milă. 

Madoc răbufni înainte ca eu să dau o replică sarcastică: 

- Încetaţi. Amândoi. 

Veni între noi, uitându-se când la Jared, când la mine. 

- În momentul acesta nu dau doi bani pe ce aveți voi de împărţit, 
dar cineva trebuie să îşi urce fundul în maşina aia. Oamenii pierd o 
groază de bani. 

Îşi suflecă mânecile de parcă el era cel care urma să ne arunce în 
mașină. 

- Jared, vei pierde o mulțime de bani. Tate? Crezi că lumea s-a 
purtat urât cu tine până acum? Două treimi din cei de aici au pariat 
pe Jared. Când vor auzi că prima lui alegere l-a refuzat, restul anului 
şcolar va fi un adevărat iad pentru tine, fără să fie nevoie ca eu sau 
Jared să ridicăm un deget. Și acum, treceţi amândoi în mașina aia 
odată! 

Toată lumea rămase şocată. Nimic din ce spunea Madoc de 
obicei nu avea noimă, însă reușise acum să mă facă să mă simt 
imatură și copilăroasă. Mulţi se bazaseră pe faptul că Jared avea să 
câştige şi indiferent cât de mult îmi displăcea să-i dau dreptate lui 
Madoc, ceea ce spusese era adevărat. 

- Trebuie să mă roage frumos. 

Mi-am încrucișat braţele luând o atitudine impasibilă. 

- Ce? izbucni Jared. 

- Trebuie să spună te rog frumos, am repetat pentru Madoc, K.C. 
şi Ben, deoarece nu voiam să vorbesc cu Jared după ce tocmai mă 
insultase. 

Ceilalți stăteau şi se uitau la Jared și la mine, așteptând parcă să 
vadă care bombă explodează prima. Jared dădu din cap cu un 
zâmbet amar și, în cele din urmă, inspiră adânc înainte să răspundă. 

- Tatum - vocea îi era calmă, însă i se putea ghici amărăciunea -, 
vrei să participi la cursă cu mine, te rog? 

L-am măsurat din ochi câteva clipe, pentru a aprecia acest 
spectacol neobişnuit de umilință pe care nu îl vedeam în fiecare zi, 
chiar dacă era forțat, după care am întins mâna: 

- Cheile? 

Jared le lăsă să cadă în mâna mea. 

În timp ce îmi mușcam un colţ de buză ca să nu se vadă că 
zâmbeam, am fugit pe pistă cu Jared pe urmele mele. L-am văzut pe 
Roman sărind din mașina lui, după ce o dăduse cu spatele și o 
aşezase în spatele liniei de start pentru iubita lui. M-am dus spre 
mașina lui Jared, iar lumea care stătea ciorchine în jurul pistei 
începu să șoptească şi să fluiere când văzu că mă duceam în locul 
şoferului. 

Jared urcă pe locul din dreapta, iar eu am trântit uşa după ce mă 
scufundasem în pielea răcoroasă. Impresionanta mașină era 
aproape în întregime neagră în interior și imediat am simţit cum mă 

trec fiori. Maşina lui Jared îşi cânta puterea cu spiritul ei de cavernă: 
rece, întunecată, animalică. 

Dată naibii. 

Am pornit motorul și am început să dau înapoi ca să pun mașina 
în poziţie, în timp ce lumea se deplasa spre margini. Vibraţia pe care 
o simţeam în coapse mă înfioră şi imediat m-am uitat la Jared, care 
mă privea. 

Cu cotul proptit pe geam, își sprijini capul pe mână și mă privi 
cu un amestec de curiozitate și amuzament. Mă întrebam ce părere 
avea despre mine la volan. 

- Zâmbeşti, remarcă el, aproape ca o acuză. 

Am pus mâna pe volan fără să mă uit la el. 

- Te rog nu-mi strica momentul cu vorbele tale. 

Cu toate acestea, Jared își drese vocea şi continuă: 

- Tatăl tău ne-a învățat pe amândoi cum să conducem o mașină 
cu cutie manuală de viteză, iar Bronco-ul e manual, așa că mă 
gândesc că nu ai întrebări despre asta. 

- Niciuna. 

Pulsul îmi bătea în vârful degetelor. 

- Bine. Curbele sunt strânse. Mai strânse decât par. Ideea este să 
ajungi acolo prima sau să rămâi în urmă să intri după. Nu încerca să 
o iei prin stânga mașinii lui Roman, ai înțeles? 

Am dat din cap. Ochii îmi erau ațintiți înainte și eram pregătită 
să plec, în timp ce piciorul meu bătea nervos. 

- De fiecare dată când o iei la stânga, ia piciorul de pe pedala de 
accelerație când întri în curbă și accelerează după ce ai îndreptat 
maşina. Dacă simţi că trebuie să frânezi în curbă fă-o, dar cât mai 
puțin posibil. Nu accelera până când nu ieşi din curbă, altfel te 
învârteşti şi ieşi de pe traseu. 

Am dat din nou din cap. 

- Apasă pedala de acceleraţie între curbe. La ultima sută de 
metri, apasă tare. 

Sunase ca un ordin. 

- Jared, am înţeles. M-am uitat la el. Pot să fac asta. 

Nu părea să mă creadă, dar se opri. 

- Pune-ţi centura. 

Urmându-i ordinul, mi-am aruncat ochii în stânga mea și l-am 
văzut pe Roman răstindu-şi instrucțiunile prietenei lui, în timp ce 
aceasta dădea agitată din cap. Zack veni între cele două mașini ca 
să-şi ia poziţia în fața lor. Din fericire, părea că el urma să ne trimită 
în cursă, nu puștoaica atrăgătoare, dar flușturatică, de mai înainte. 

Uitându-mă atentă prin parbriz, cu ochii la Zack, am observat ce 
agățase Jared la oglinda retrovizoare. M-am întins și am luat bucata 
ovală de lut, legată cu o panglică verde-deschis. Am simţit cum 
valuri de căldură îmi urcau pe spate, iar gâtul mi se usucă. 

Era colierul de Ziua Mamei pe are îl făcusem pentru mama, după 
ce ea murise. 

Într-un an, Jared şi cu mine făcuserăm medalioane cu 
amprentele noastre ca să le dăruim mamelor. Am folosit lut care se 
usca în contact cu aerul şi ne-am imprimat degetul mare, după care 
am atârnat bucăţelele ovale de panglici ca să le facem coliere. El îl 
dăruise pe-al lui mamei sale, iar eu îl pusesem pe al meu pe 
mormântul mamei. Când o vizitasem după aceea, am observat că 
dispăruse. Îmi imaginasem că îl furase careva sau că fusese distrus 
de vreme. 

Pare-se că fusese furat. L-am privit pe Jared pe jumătate 
nedumerită și pe jumătate furioasă. 

- Talisman norocos, spuse fără să se uite la mine. L-am luat la 
două zile după ce îl lăsaseşi acolo. M-am gândit că ar fi putut fi furat 
sau distrus. L-am cam avut cu mine tot timpul de atunci. 

Încercând să mă liniştesc, priveam pe geam şi încercam să îmi 
controlez respirația. Cred că eram bucuroasă că mai exista. Dar era 
al mamei mele, iar el nu avusese niciun drept să-l ia. 

Şi totuși îl mai avea? După tot ceea ce se întâmplase? 

Mi-am scris în minte un bileţel să nu uit să îl iau înapoi după 
cursă. 

- Suntem gata? 

Vocea lui Zack strigând spre mulțime mă făcu să tresar. Toată 
lumea își demonstră entuziasmul bine înmuiat în bere. 

Jared puse pe Ipod Bullet for My Valentine, cu Waking the 
demon. Am apucat strâns volanul, folosind muzica să-mi golesc 
mintea şi să mă concentrez la cursă. 

- Pe locuri! strigă Zack, iar eu am turat motorul, observând că 
prietena lui Roman sări și ea imediat să tureze motorul la rândul ei. 

- Fiți gata! 

Jared își puse o mână pe bordul mașinii, în timp ce cu cealaltă 
dădu muzica mai tare. 

- Start! 

Zack își lăsă braţele să cadă pe lângă corp. 

Apăsând brusc şi tare pedala de acceleraţie, am ros caldarâmul 
şi am zburat de pe loc. În timp ce muzica încărca momentul, mâinile 
mi se împingeau în volan, astfel că spatele meu se făcu unul cu 
scaunul. Cu braţele încordate la maximum, mă concentram la 
traseu. 

La naiba! Mașina era foarte puternică. 

- Se apropie prima curbă, mă avertiză Jared. 

Nu ştiam dacă cealaltă mașină era lângă mine sau în spatele 
meu. Ştiam doar că nu era în fața mea și nu îmi păsa de nimic 
altceva. Aş fi condus mașina asta şi fără să am adversar. 

Coapsele, acoperite de transpiraţie, se frecară de scaun în 
momentul în care am ridicat piciorul ca să apăs pe ambreiaj. Am 
atins uşor frâna, pregătindu-mă să trec hopul. Cum am lăsat frâna şi 
am intrat în prima curbă, am simţit cum îmi alunecă spatele. Ca să 
nu derapez, am virat repede dreapta, deoarece mașina aluneca spre 
stânga. Praful întuneca pista, iar inima îmi bătea cu putere. Am 
apăsat ambreiajul şi am băgat din nou în viteza a treia. În timp ce 
prindeam viteză și am schimbat imediat în a patra, am văzut cu 
coada ochiului cealaltă mașină în oglinda retrovizoare. 

- Apasă acceleraţia, strigă Jared. Şi nu mai vira atât de puternic. 
Pierzi prea mult timp corectându-te. 

Da, da, bine. 

- Cine conduce? i-am reamintit eu. 

- Nu te obrăznici, spuse el, uitându-se cu atenţie când la drum, 
când în spate după Trans Am. 

Pe sprâncene îmi jucau picături de transpiraţie, iar degetele 
erau istovite de puterea cu care strânsesem volanul. Relaxându-mă, 
am dat volumul mai tare și am trecut direct în viteza a şasea, 
ocolind-o pe a cincea. 

E grozav! Mașina era atât de ușor propulsată, încât părea o 
navetă spaţială. Cel puţin aşa credeam eu. 

- Se apropie următoarea curbă. Trebuie să încetineșşti. 

Da, da, da. 

- Tatum, e cazul să încetinești, am auzit vocea lui Jared, undeva 
în spatele minţii mele. 

Curba era la mai puţin de trei secunde şi doar vibraţiile pe care 
le simțeam în picioare mă împiedicau să ridic piciorul de pe 
accelerație. Apucând și mai strâns volanul, am sprintat. 

Am ridicat piciorul de pe acceleraţie, dar nu am frânat, am virat 
strâns la stânga, apoi am derapat uşor în dreapta şi am forțat 
volanul din nou la stânga, până am îndreptat mașina. Și mai mult 
praf ne învălui, dar m-am redresat repede și am apăsat din nou tare 
pedala de accelerație. Privind în urmă, am văzut că Trans Am-ul 
derapă la acea curbă și acum încerca să se redreseze. Erau la 
aproape 30 de metri în spatele nostru. 

Da! 

- Să nu mai faci asta niciodată, bombăni Jared, cu ambele mâini 
pe bordul mașinii în timp ce eu eram cu ochii aţintiţi la drum, 
pregătită pentru mai mult. 

Următoarea curbă veni şi trecu fără probleme, fără să bag în 
seamă văicărelile lui Jared legate de viteză. 

Pentru un ticălos care nu respecta regulile, era foarte precaut, 
pe când eu, care am respectat întotdeauna regulile, m-am dovedit a 
fi chiar o nonconformistă. 

Pe măsură ce ne apropiam de ultima curbă cu un avantaj 
însemnat, am încetinit la 50 km/h și am schimbat în a treia. În timp 
ce rulam relaxată în curbă cu viteză mică, de croazieră, fără 
derapări sau praf, m-am uitat la Jared cu ochii mari și cu o privire 
nevinovată: 

- Aşa e bine, Melc-melc-codobelc? 

Muşcându-mă de colțul buzei ca să nu râd, am observat că se 
uită pe furiș la buzele mele. Ochii i se înflăcărară, iar pe mine mă 
trecură fiori din stomac până jos, în locul sensibil dintre picioare. 

- Tatum, îşi miji ochii cât două liniuțe. Nu te mai juca atâta cu 
adversarul şi câştigă naibii odată cursa. 

- Am înţeles, conașule Melc-melc-codobelc, am replicat în cel 
mai bun accent al meu de sud. 

M-am plimbat până la linia de sosire cu viteza sigură și ridicolă 
de 50 de kilometri la oră, văzând în oglinda retrovizoare cum Trans 
Am-ul bâjbâia prin ultima curbă. Oamenii ciorchine ne asaltară 
mașina, dar Jared şi cu mine mai rămaserăm înăuntru pentru câteva 
momente. 

Am scos mașina din viteză, am tras frâna de mână și mi-am 
aşezat capul pe tetieră în timp ce frământam volanul. Pulsul era 
încă la kilometri la oră, iar eu simțeam că trăiesc cu adevărat. 
Fusese cel mai palpitant lucru pe care îl făcusem vreodată. Fiecare 
nerv din corpul meu vibra, îmbătat de euforia momentului. 

- Îți mulțumesc, Jared, am şoptit fără să-l privesc. Îţi mulţumesc 
că m-ai rugat să fac asta. 

Am întins mâna ca să iau de la oglindă colierul mamei mele și mi 
l-am pus la gât. 

Când m-am uitat la el, l-am văzut aplecându-se, sprijinindu-şi 
capul în pumn şi cu un deget peste buze. Ce încerca să mascheze? 
Un zâmbet? 

Trecându-și o mână prin păr, deschise portiera, iar uralele şi 
strigătele năvăliră înăuntru precum talazurile pe un vas care se 
scufundă. Dădu din cap privindu-și ghetele. Waking the demon îşi 
murmură pentru el, iar eu nu eram sigură ce voia să spună. 

Înainte să iasă din maşină, mă privi din nou pe sub sprâncene: 

- Mulţumesc, Tate, şopti el. 

Părul mi se zbârlise pe ceafa, iar mâinile începură să-mi 
tremure. 

Nu-mi mai spusese Tate de la paisprezece ani. De când 
fuseserăm prieteni. 


CAPITOLUL 22 


Mad Feldman veni glonț la mine în secunda în care Ben și cu 
mine ajunserăm la focul în aer liber. 

- A fost grozav! Fratele meu e extraordinar de fericit că a 
câștigat pariul. 

Petrecerile cu foc în aer liber se țineau acasă la Marcus Hitchens, 
pe malul lacului Swansea aproape în fiecare săptămână, mai ales 
după curse sau meciuri. Doar în frigul aspru de ianuarie și februarie 
nu se întâmpla mare lucru pe lac sau la ferma lui Benson. 

- Mă bucur că am fost de folos, am răspuns. 

Și era adevărat. Cursa din seara aceea fusese cea mai grozavă 
experiență din viața mea. 

- Dar am câştigat doar pentru că cealaltă tipă habar n-avea să 
conducă o mașină cu cutie manuală. 

De ce am spus asta? Am fost cea mai tare de la curse, indiferent 
dacă fraiera știa sau nu ce făcea. 

Ea mă luă de braţ, iar Ben mă ţinea de talie. Toată lumea ne 
ieşea în întâmpinare, fie să îl salute pe Ben, fie să mă felicite pe 
mine. 

- Ce pot să spun, eu una aş da orice să te mai văd concurând. Tu 
ce spui, Ben? îl întrebă Maci pe tipul cu care eram la întâlnire și care 
tocmai îşi luase atenţia de la colegii din echipa de fotbal. 

- Cred că sunt un tip norocos. 

Se uită atent la mine, iar eu nu am putut să nu remarc felul în 
care el ocolise răspunsul la întrebare. 

M-am întrebat dacă nu cumva îl stingherea faptul că tipa de la 
braţul lui fusese atrasă în ceva ce doar băieţii făceau de obicei. 

Pentru că era deja zece şi jumătate, am promis că mai stau o oră, 
după care Ben avea să mă ducă acasă. Fie că îmi plăcea, fie că nu, 
trebuia să ajung acasă şi să mă odihnesc pentru concursul de a doua 
zi. 

- Grozavă cursa din seara asta, Tate. 

Jess Cullen mă bătu pe umeri şi trecu mai departe. 

- Mersi, am dat drumul cuvintelor odată cu aerul din plămâni, 
tulburată de atenţia care mi se dădea. 

- Eşti bine? 

Ben mă trase mai aproape de el. 

- Categoric. 

M-am înecat înainte să ajung în fața răcoritoarelor. 

- Putem lua ceva de băut? 

Îşi ridică mâna, semn să rămân pe loc. 

- Stai aici, mă întorc imediat. 


159 


Și plecă spre butoiul cu băutură. 

Grupuri de oameni roiau în jurul focului sau stăteau pe bolovani, 
în timp ce alții se plimbau. K.C. nu ajunse încă, observasem eu, 
presupunând că avea să ajungă împreună cu Jared. Stăteam în 
picioare, stingheră, negăsindu-mi locul. Cred că trebuia să-i 
mulțumesc lui Jared pentru faptul că mă simţeam mai bine unde era 
puţină lume, decât în locurile aglomerate. Din cauza lui nu fusesem 
niciodată invitată la astfel de petreceri. 

Am scuturat uşor din cap ca să-mi limpezesc gândurile. Trebuia 
să încetez să mai dau vina pe el. Era vinovat de faptul că devenisem 
persona non grata în trecut, dar nu avea nicio vină că mă 
complăcusem în acea situaţie. De-acum, totul depindea de mine. 

Uitându-mă spre grupul de fete care chicoteau lângă apă, am 
recunoscut-o pe una dintre ele din echipa de cros. 

La naiba. Am ridicat din umeri și am decis să mă arunc cu capul 
înainte. Tocmai făcusem un pas înainte spre grup, când mă opri o 
voce. 

- La naiba cu ce? 

Mi se înfioră tot corpul şi m-am întors să dau nas în nas cu Jared. 
Într-o mână ţinea paharul și în cealaltă telefonul. Părea că trimitea 
cuiva un mesaj, în timp ce aştepta să-i răspund. Îşi vâri telefonul în 
buzunarul din spate şi-şi ridică ochii spre mine. 

Părul de pe brațe deveni sensibil la energia statică eliberată în 
aer şi era atras de Jared. Frecându-mi braţele în sus și-n jos, mi-am 
întors privirea spre foc, încercând să-l ignor. Nu eram prieteni, dar 
nici nu mai eram dușmani. Cu toate acestea, o conversaţie normală 
ieşea din discuţie. 

- Ți-e frig. Jared se apropie de mine. Jacheta ta e tot la K.C? 

Am oftat, nefiind sigură care era de această dată motivul iritării 
mele. Poate din cauză că atunci când Jared era lângă mine fiecare 
nerv din corpul meu se aprindea și pulsa, pe când Ben mă făcea să 
simt că vreau să mă ghemuiesc pe canapea şi să mă uit la American 
Idol. 

Probabil că Jared nu se uita niciodată la televizor. Era o 
activitate prea banală. 

De asemenea, mi s-a părut ridicol faptul că Jared se arăta 
preocupat de faptul că mi-era frig, când, la începutul aceleiași 

săptămâni, îmi spusese că puţin îi păsa dacă mor sau dacă trăiesc. 
Nu se scuzase, iar eu nu puteam trece acest lucru cu vederea. 

- Cred că era îmbrăcată cu ea când aţi venit aici, nu? 

Remarca mea acidă fu întâmpinată de un zâmbet superior. 

- Ea nu a venit cu mine. Nici nu ştiu dacă a ajuns deja. 

Îşi întoarse capul şi mă privea de sus. 

- Ce vrei să spui? Doar ai plecat cu ea de la curse? 

- Nu, a plecat cu Liam. Eu am venit singur. 

Vocea lui Jared, joasă și aspră, îmi potopi corpul, iar eu mă 
luptam cu un zâmbet auzindu-i ultimele cuvinte. 

După câte se părea, K.C. și Liam erau pe drumul împăcării. 

Mi-am dres vocea. 

- Şi ai fost de acord? am întrebat. 

- De ce să nu fiu? 

Mă întrebă direct, afişând o expresie nedumerită. 

Bineînțeles. Unde mi-era capul? Jared nu avea iubite şi 
nicidecum nu se implicase în relația cu K.C. Am băgat mâna în 
geanta de pe umeri după telefon. 

- Dacă o văd, îi spun să te caute. 

Jared se îndepărtă, dar după câțiva paşi se opri și se întoarse 
spre mine. 

- Am nevoie să-mi dai înapoi medalionul, spuse arătând spre 
colierul de la gâtul meu. 

Mi-am dat seama că vorbea despre talismanul lui norocos. 

- Asta nu se va întâmpla, am răspuns și mi-am întors ochii 
înapoi pe telefon. 

- Oh, Tate. Eu obţin întotdeauna ce vreau. 

Tonul său jos, jucăuș, mă făcu să îngheţ. Degetele mi se opriră 
deasupra ecranului telefonului ca și cum nu mai ştiam cum se 
trimite un mesaj. Am ridicat ochii cât să-l văd cum zâmbește şi se 
îndepărtează. 

Privindu-l cum se îndrepta spre Madoc şi ceilalți din echipă, 
eram mai confuză decât fusesem la începutul săptămânii. Îmi 
dorisem ca Jared să fie mai uman şi să se poarte mai frumos cu 
mine. Acum, când părea să se întâmple asta, mă mistuiau întrebări 
fără răspuns. Sentimente vechi începură să se insinueze printre 
crăpăturile zidului pe care îl ridicasem ca să mă apere de el. 

- Hei, poftim. 

Ben apăru cu două beri, dându-mi și mie una. 

- Mulţumesc. 

Mi-am lins buzele şi am luat o înghiţitură, îngăduind licorii 
amărui să-mi umezească limba și gâtul. 

Ben îşi plimbă degetele prin părul meu şi îl pieptănă pe după 
ureche. M-am încordat. Bariera invizibilă a spaţiului personal fusese 
trecută şi voiam să mă dau un pas înapoi. 

De ce? De ce nu-mi plăcea băiatul acesta? Eram de-a dreptul 
supărată pe mine. Părea un băiat la locul lui, care știa ce voia. De ce 
nu reușea să mă facă să mă topesc în interior sau să visez cu ochii 
deschiși? 

Simțeam cum certitudinea se apropia pe furiș, iar eu nu puteam 
să fac nimic să o opresc. Nu-l voiam pe Ben. Pur şi simplu. Nu aveam 
de gând să devin una dintre fetele acele din romanele despre 
triunghiuri amoroase, care nu erau în stare să aleagă. Nu că aș fi fost 
în vreun triunghi amoros, dar nu înțelesesem niciodată cum de o 
fată nu e în stare să știe dacă vrea un tip sau nu. E posibil să nu 
înțelegem întotdeauna ceea ce e bine pentru noi, dar confuzia nu ne 
poate împiedica să știm ce vrem cu adevărat. 

lar eu nu îl voiam pe Ben. Asta era ceea ce știam. 

- Era Jared, tipul cu care vorbeai? 

Arătă cu berea în cealaltă parte a focului, unde Jared râdea cu 
niște băieţi de la școală. 

- Da. 

Am mai luat o înghițitură. 

Ben chicoti şi luă o dușcă din berea lui. 

- Tot nu vrei să spui mare lucru, nu-i aşa? 

- Ah, nu era nimic. O căuta pe K.C, iar eu am crezut că au venit 
împreună. 

- Da ştiu că se descurcă. 

Ben comenta mai mult decât era cazul. 

- Ce vrei să spui? am întrebat defensiv. 

Chiar dacă relația mea cu K.C. fusese mai încordată în ultima 
perioadă, rămăsese totuși prietena mea cea mai bună. 

- Trece când de la Liam la Jared, când de la Jared la Liam. l-am 
văzut după cursă. Păreau destul de apropiați. 

- Doi tipi şi înseamnă că se descurcă? 

De fapt, mă simţeam ușurată că nu mai era cu Jared, însă nu-mi 
plăcea ca Ben sau oricine altcineva să tragă concluzii despre ea. 

Ben îmi aruncă o privire pocăită și schimbă subiectul. Evident, 
era suficient de deştept ca să ştie când să se oprească. 

- Te-ai descurcat grozav în seara asta. Toţi vor vorbi despre tine 
la școală. Se pare că am dat lovitura. 

Ben mă luă de braţ şi începu să mă plimbe în jurul focului. 

Lovitura? Ce putea să însemne asta? 

Ben şi cu mine ne-am plimbat pe la diferite grupuri de prieteni, 
între drumurile lui dus-întors de la butoiul cu bere. Eu am mai luat 
două înghiţituri din a mea şi am lăsat-o jos. În ciuda aluziilor mele 
că trebuia să fiu acasă devreme, el era la a patra bere, iar eu știam 
că nu mai era în stare să conducă. Am început să mă întreb cum 
aveam să ajung acasă. 

Îi zărisem pe K.C. şi pe Liam în urmă cu o jumătate de oră, 
stăteau pe un bolovan, povestind. Sau, mai exact, Liam îi spunea 
ceva lui K.C. care asculta, dar a şi plâns un pic. După cum stăteau, cu 
capetele apropiate, părea o discuţie intensă şi importantă, aşa că am 
decis să îi las în pace. 

În timp ce încercam să ignor vibraţiile prezenţei lui Jared, m-am 
găsit neputincioasă în fața dorinţei de a mă uita după el. L-am văzut 
pălăvrăgind cu prietenii lui, iar ultima dată când m-am uitat, Piper 
avea toată fața îngropată în gâtul lui. Arăta ordinar, îmbrăcată în 
rochie neagră, scurtă şi strâmtă și cu tocuri. Cine poartă tocuri pe 
plajă? Nici măcar nu era o plajă adevărată, ci malul plin de pietre și 
nămol al unui lac. 

Spre marea mea încântare, el părea interesat de ea cât de o 
farfurie cu păstârnac. Am privit pe furiş de suficiente ori ca să văd 
cum o îndepărtă în câteva rânduri. În cele din urmă, ea înţelese 
aluzia şi plecă îmbufnată. 

Jared îmi surprinse privirile nu o dată, însă eu imediat 
întrerupeam orice contact. Imagini ale serii precedente, privirile 
sale pătrunzătoare şi întunecate sădiră în mine o dorință pătimașă. 

Am oftat adânc. Categoric era momentul să plec de acolo. 

Uitându-mă la ceas, l-am întâlnit pe Ben la întoarcerea de la 
butoiul cu bere. 

- Trebuie să plec neapărat. Mâine am concurs, i-am reamintit. 

Ben ridică surprins din sprâncene: 

- Hai, te rog. E doar unsprezece și jumătate. 

Tonul lui smiorcăit mă șocă şi mă făcu să-mi iau gândul de la el 
definitiv. 

- Mai putem sta puţin, spuse el. 

- Îmi pare rău, Ben. Acesta a fost şi motivul pentru care m-am 
oferit să vin şi eu cu mașina mea. Chiar trebuie să plec. 

Am rămas pe poziţii, afişând cel mai bun zâmbet de scuză al 
meu. Nu mă temeam de ce avea să gândească, deoarece ştiam că era 
ultima noastră întâlnire. Ne lipsea scânteia și, în afară de faptul că 
am participat la cursa de mașini, nimic nu m-ar fi făcut mai fericită 
în seara aceea decât să citesc o carte acasă. 

- Haide să mai stăm o jumătate de oră. 

Încercă să-mi bage pe gât berea lui, de parcă soluţia era să mă 
îmbete, însă se clătină și trebui să se prindă de brațul meu ca să nu 
cadă. 

- Nu ești în stare să conduci, i-am explicat. Te las acasă și poți 
veni mâine să-ţi iei maşina de la mine. 

- Nu, nu, ridică Ben mâinile. Mă opresc acum și mă trezesc din 
beție. Vom pleca în curând. 

- Nu ar trebui să conduci. Sub nicio formă. 

Mi-am ferit ochii, fiind deja exasperată. 

- Pot să am grijă de mine, Tate, spuse Ben răspicat. Dacă vrei să 
pleci acum, va trebuie să găseşti pe altcineva. Dacă vrei să pleci cu 
mine, voi fi gata în curând. 

Cum?! Cât durează în curând? 

Situaţia devenea ridicolă, iar eu îmi pierdusem răbdarea. 

Spusese că vom pleca la 11.30, iar eu îl crezusem pe cuvânt. 

Ben mă trase de mână ca să mergem din nou la foc, însă eu m- 
am desprins brusc de braţul lui și am plecat furioasă. Nu spuse 
nimic, așa că am presupus că rămâne, fără să-i mai pese de mine. 

Trebuia să ajung acasă și era limpede că nu mă mai puteam baza 
pe Ben. Aceasta era scena din care eram nerăbdătoare să fac parte? 
Ben şi prietenii lui erau la fel de interesanțţi ca o cutie de cereale, pe 
fete nu le interesa nimic altceva în afară de cumpărături sau 

machiaj, iar tipii îmi provocau nevoia de a-mi dezinfecta ochii după 
ce am observat cum mă priveau. 

O scurtă privire în jur şi mi-am dat seama că deja K.C. plecase. 
Cu toate acestea, mi-am scos telefonul din geantă și am sunat-o. 
Degeaba. 

Uitându-mă după colega de echipă pe care o zărisem mai 
devreme, am văzut că nici ea nu mai era în raza vizuală. Singura 
opţiune rămasă era să o sun pe bunica, pe care mi-era groază să o 
trezesc la ora aceea, dar care cel puţin avea să se bucure că 
sunasem pentru că voiam să ajung în siguranţă acasă. 

Nici bunica nu răspunse la telefon, așa că am rămas cu buzele 
umflate. Nu era ceva neobișnuit, deoarece de multe ori uita să îşi ia 
telefonul cu ea în dormitor. În plus, de când cu avantajele 
telefoanelor mobile, renunțasem la telefonul fix. 

Grozav. 

În acel moment nu aveam decât două opţiuni: ori stăteam după 
Ben și îl convingeam să mă urc eu la volan, ori mergeam pe jos până 
în parcare şi acolo rugam pe cineva cunoscut să mă ducă acasă. 

Dinspre partea mea, Ben n-avea decât să dispară. 

Am pornit pe drumul plin de pietre care ducea în pădure, prin 
care urma să străbat o mică porțiune până la luminișul din 
apropierea șoselei, unde parcase toată lumea. 

Pentru că nu aveam la mine o lanternă, foloseam ecranul 
telefonului mobil ca să văd pe unde călcam. Cărarea era dreaptă, 
însă plină de bețe şi cioturi de copaci. Frunzele începuseră să cadă 
din copaci, dar ploaia din toamna aceea păstra pământul umed și 
moale. Picături mici îmi stropeau glezna în timp ce păşeam prin 
covorul de frunziş și câteva crengi, ca niște ace, îmi lăsară pe piele 
nişte urme dureroase. 

- Ca să vezi! Uite ce am găsit. 

Am tresărit speriată și liniştea din jurul meu se spulberă. Am 
ridicat ochii și m-am dat un pas înapoi când l-am văzut pe Nate 
Dietrich care mă privea nerușinat din cap până-n picioare, ca de 
obicei. 

Părea că venea din direcţia în care mă îndreptam eu şi îmi bloca 
trecerea. 

- Fată, asta e soartă! făcu el o rimă cu voce lălăită. 

- Dă-te la o parte din fața mea, Nate. 

M-am apropiat ușor de el, dar nici nu se clinti. Am încercat să-l 
ocolesc, însă el își întinse mâinile şi mă prinse de talie, trăgându-mă 
spre el. M-am crispat și am strâns pumnii. 

- Şşş, îmi șușoti Nate pe când încercam să mă eliberez. 

Respirația lui îmi şuiera în urechi și duhnea a alcool. 

- Tate, te doresc de atâta vreme. Ştii doar. Ce ar fi să-mi pui 
capăt suferinţei şi să vii cu mine acasă? 

Simțeam cum mă adulmeca, iar mâinile îi coborâră pe fundul 
meu. Am înlemnit. 

- Oprește-te, i-am ordonat încercând să-mi ridic genunchiul ca 
să-l lovesc între picioare. 

Îmi anticipase mişcarea, deoarece stătea cu picioarele strânse. 

Nate se zguduia de râs. Pipăindu-mă, îmi şopti: 

- Oh, îți cunosc toate trucurile, Tate. Nu te mai împotrivi. Te pun 
imediat la pământ dacă vreau. 

Îşi lipi buzele de ale mele, iar eu simţeam doar gustul acid de 
vomă care îmi urca pe gât. 

L-am mușcat tare de buza de jos, atât de tare că, prin piele, îmi 
simțisem cu dinţii de sus pe cei de jos. Urlă și îmi dădu drumul, 
pipăindu-se cu mâna să verifice dacă nu îi dăduse sângele. 

Am înșfăcat sprayul cu piper pe care îl țineam tot timpul în 
geantă la insistenţele tatălui meu și i-am dat în ochi cu el. Țipă şi se 
dădu câțiva pași înapoi, împleticindu-se. Am reușit să-l lovesc și 
între picioare și l-am privit prăbușindu-se de durere, apucând, în 
cădere, şi una dintre bretelele bluzei mele. 

Fugi. Acum e momentul să fugi. 

Dar nu. M-am aplecat deasupra lui în timp ce el hohotea de 
durere. 

- De ce tipii de la noi din şcoală sunt atât de idioţi? 

Cu o mână își acoperi ochii și cu cealaltă se ținea de șlițul 
pantalonului. 

- Rahat! Ticăloasă nenorocită ce ești! gemu Nate încercând să 
deschidă ochii. 

- Tatum! bubui din spatele meu vocea lui Jared. 

Umerii îmi tresăriră înainte să mă întorc spre el. Aruncând 
priviri furioase când spre mine când spre Nate, Jared era încordat 

ca un leu care se pregătea să-și atace prada. Respira sacadat, cu 
gura întredeschisă, şi strângea pumnii. Ochii îi fugiră pe umărul 
meu, peste care atârna breteaua sfâșiată. 

- Te-a rănit? întrebă Jared sec, cu buzele strânse şi cu o privire 
ucigătoare. 

- A încercat. 

Mi-am acoperit umărul cu pielea dezgolită. 

- Sunt bine. 

Răspunsul meu veni din scurt. Ultimul lucru pe care mi-l doream 
în seara aceea era să joc rolul domnișoarei la ananghie pentru Jared. 

Dezbrăcându-și cămașa neagră, Jared mi-o aruncă în timp ce se 
îndrepta spre mine. 

- Pune-ţi asta pe tine. Acum. 

Când am prins cămașa care-mi veni drept în față, o parte din 
mine vru să i-o arunce înapoi. Chiar dacă ne înţelesesem în timpul 
cursei, asta nu însemna că voiam sau aveam nevoie de ajutorul lui. 

Cu toate acestea, eram dezgolită, îmi era frig și nu aveam chef să 
atrag atenția asupra mea. Luând pe mine cămașa, căldura corpului 
lui Jared îmi cuprinse brațele și pieptul. Manșetele îmi treceau de 
mâini şi, când le-am ridicat ca să-mi acopăr cu ele obrajii reci, i-am 
simțit mirosul masculin. Combinația de mosc şi cauciuc aproape că 
îmi făcu plămânii să explodeze când am încercat să îi inspir şi mai 
adânc aroma. 

- Ai o memorie a naibii de scurtă, Dietrich. Ce ţi-am spus? 

Jared se aplecă să urle în faţa lui Nate. Îl apucă pe Nate de 
cămașă, îl luă pe sus și-l puse în picioare, după care îi trase o 
lovitură puternică în stomac. 

Ochii aproape că-mi ieșiră din orbite când l-am văzut pe Jared 
cum ataca. Sunetul înfundat al pumnului îmi aminti de lutul pentru 
modelat. Nate se ghemui de durere și abia își revenea. Îşi șuiera 
neputința, încercând să-și recapete suflul, respiraţia lui amintind de 
cea a unui astmatic combinată cu bolborositul unui zombi. 

Jared prinse ca într-o menghină gâtul lui Nate și-l trânti cu 
spatele de trunchiul unui copac. Cu pumnul drept începu să-l 
lovească fără oprire în față. Mi se înmuiară genunchii văzând cum 
Jared îl strângea pe Nate de gât până i se albiseră articulațiile 
degetelor. 

Opreşte-te, Jared. 

Îl lovea fără încetare în față, până când lui Nate începu să-i curgă 
sânge din nas și de la ochi. 

Nedând semne că ar vrea să se oprească, am făcut un pas în faţă. 

- Opreşte-te. Jared, opreşte-te! am strigat cu o voce fermă, 
acoperind gemetele și gâfâitul scurt al lui Nate. 

Jared îşi opri atacurile, însă îl apucă pe Nate de cot şi îl aruncă la 
pământ. 

- Nu s-a terminat încă, asigură el gunoiul care zăcea însângerat 
şi dat grămadă la pământ. 

Ce făcea? 

Jared se întoarse cu fața spre mine și pieptul i se mișca în ritmul 
respiraţiilor adânci şi intense. Corpul îi părea slăbit de efort, umerii 
îi căzură, însă privirea rămăsese dușmănoasă. Mă privea cu niște 
ochi în care ghiceam un amestec de sfârşeală și furie. 

- Te duc acasă. 

Se întoarse și porni spre parcare fără să se uite măcar dacă 
mergeam după el sau nu. 

Mă ducea acasă?! Sigur că da, ca să se simtă ca marele erou! 

Să-l las pe Jared să creadă că mă salvase dintr-o situaţie pe care 
reușisem să o controlez ar fi fost o lovitură prea puternică pentru 
orgoliul meu. La naiba! 

- Nu, mulţumesc. Are cine să mă ducă acasă. 

Aproape scuipasem minciuna pentru că nu aveam de gând să-l 
las să-mi facă vreo favoare. 

Jared se întoarse şi mă privi dezgustat. 

- Cine trebuia să te ducă acasă este beat. Şi dacă nu cumva vrei 
să-ți trezeşti bunica să te culeagă de pe drumuri pentru că prietenul 
tău s-a îmbătat, iar tu ai fost la un pas să fii violată - ceea ce cu 
siguranţă îl va face pe tatăl tău să aibă şi mai multă încredere să te 
lase singură - atunci ai face bine să te urci în afurisita de mașină, 
Tate. 

Se răsuci pe călcâie şi plecă, ştiind că îl voi urma. 


CAPITOLUL 23 

Se auzi sunetul inconfundabil al încuietorilor deschise din 
telecomandă, iar eu m-am urcat în mașina primitoare a lui Jared, de 
data aceasta pe scaunul din dreapta. Mâinile îmi tremurau încă 
după incidentul cu Nate, aşa că mă cam chinuiam să dau jos de pe 
mine cămașa lui Jared. 

- Las-o pe tine. 

Nici măcar nu se sinchisi să se uite la mine înainte să pornească 
motorul. 

Am ezitat. Se vedea că era furios, deoarece maxilarul i se 
încleștase. 

- Dar nu îmi mai este frig. 

- lar eu nu suport să văd tricoul tău sfâșiat. 

Mi-am tras cămaşa pe umeri, mi-am pus centura şi m-am trântit 
în scaun, în timp ce el demară în trombă. 

Care era problema lui? 

Era furios pe mine sau pe Nate? Era limpede că Jared nu voia ca 
eu să pățesc ceva, nu fizic cel puţin. Dar de ce se purta atât de aspru 
cu mine? 

Maşina derapă ușor când porni din parcarea plină de pietre şi 
intră pe şoseaua asfaltată. Jared apăsă puternic pedala de 
acceleraţie și schimbă în forță vitezele pe măsură ce ne deplasam 
tot mai repede. 

Nu cânta muzica, iar el nu vorbea. 

Autostrada era pustie, doar copacii se iveau de pe marginea 
drumului şi ne bântuiau ca niște stafii. După cât de repede trecea 
totul prin dreptul geamului meu, mi-am dat seama că Jared 
depăşise cu mult limita de viteză. 

Uitându-mă la el cu coada ochiului, am văzut că fierbea. Îşi 
umezea buzele și respira adânc în timp ce strângea volanul. 

- Care e problema ta? am luat taurul de coarne și am întrebat. 

- Problema mea? ridică mirat din sprâncene de parcă tocmai 
pusesem cea mai stupidă întrebare. Vii la petrecerea în aer liber cu 
idiotul de Ben Jamison care nu e în stare să rămână treaz ca să te 
ducă înapoi acasă, apoi o iei razna prin pădure, pe întuneric, ca să 
pună Dietrich mâna pe tine și să te pipăie. Poate tu ești cea care are 
o problemă. 

Vorbea cu voce joasă, dar plină de asprime și ostilitate. 

El era furios pe mine? La naiba, asta nu se putea. 

M-am întors în scaun şi m-am uitat direct la el. 

- Dacă îți amintești, aveam situaţia sub control. 

Încercam să fiu calmă. 

- Nu îmi faci nicio favoare, doar îţi satisfaci accesele de furie. 
Lasă-mă pe mine în pace, am adăugat. 

Strânse din dinţi şi continuă drumul pe autostradă. 

Am făcut ochii mari când m-am uitat la bord și am văzut că 
mergea cu peste 120 de km/h. 

— Încetineşte, i-am cerut sever. 

Îmi ignoră cererea şi apucă şi mai strâns volanul. 

- Tate, vor fi situații pe care nu le vei putea controla. Nate 
Dietrich nu ţi-ar fi fost recunoscător pentru ceea ce i-ai făcut în 
seara aceasta. Credeai că întâmplarea din seara asta ar fi fost tot? 
Te-ar fi urmărit. Ştii cât de mult a vrut Madoc să se ia de tine după 
ce i-ai spart nasul? Nu ca să-ţi facă rău, doar ca să se răzbune. 

Și atunci de ce nu a făcut-o? 

ÎL umilisem pe Madoc, fără îndoială, când îi spărsesem nasul la 
petrecere în urmă cu un an. Dar părea că ştersese totul cu buretele 
sau cel puţin așa crezusem eu, pentru că nu a căutat să se răzbune. 
Datorită lui Jared. 

Cred că nici Nate Dietrich nu avea să-mi ceară socoteală. Nu cât 
timp avea Jared un cuvânt de spus. 

Simțeam cum gravitația îmi trăgea corpul în cealaltă parte a 
mașinii şi inima îmi zvâcni când am văzut că nu încetinește când 
intrăm în curbă. 

- Trebuie să mergi mai încet. 

Jared pufni. 

- Nu, nu cred, Tate. Ai vrut doar să ai parte de o experiență 
completă în liceu, nu-i aşa? Iubit în echipa de fotbal, sex spontan, 
comportament nesăbuit? 

Mă stârnea cu sarcasmul lui. 

Despre ce vorbea. Nu dorisem niciodată așa ceva. Nu doream 
decât să fiu normală. 

Apoi el stinse farurile. 

Oh, Dumnezeule! 

Drumul era negru şi nu vedeam la nici măcar un metru în fața 
mea. Din fericire existau benzi reflectorizante care separau 
sensurile de mers, dar pe şosea mai erau și căprioare sau alte 
animale sălbatice, nu doar mașini. 

Ce naiba făcea? 

- Jared, opreşte-te! Aprinde farurile! 

M-am prins cu o mână de bordul mașinii în timp ce mă 
întorsesem ca să îl înfrunt. 

Zburam cu mașina pe şosea și simțeam un nod în gât. 

Din tricou i se întrezări pe braţ tatuajul care se întindea odată cu 
muşchii tensionaţi de forţa cu care apuca schimbătorul de viteză. Mi 
se tăiaseră picioarele şi, pentru prima dată în viața mea, eram prea 
speriată ca să mai gândesc. 

- Jared, opreşte mașina, acum! am strigat. Te rog! 

- De ce? Nu e distractiv? 

Vocea lui Jared era tulburător de calmă. Nimic din ce se 
întâmpla nu îl speria, nici măcar nu îl provoca. 

- Ştii câte pițipoance care nu se mai opreau din țipat am avut în 
scaunul acela? Lor le-a plăcut. 

Sprâncenele i se adunară și îi desenau pe față o expresie 
nedumerită, dar în batjocură. Mă provoca. 

- Opreşte mașina. 

Am strigat cu inima sărindu-mi din piept de frică. Avea de gând 
să ne omoare. 

Jared își răsuci capul spre mine. 

- Ştii de ce nu îţi place asta? Pentru că tu nu ești ca ei, Tate. Nu ai 
fost niciodată. De ce crezi că i-am ţinut pe toți departe de tine? 

Vocea îi era furioasă, dar clară. Nu era beat sau cel puțin aşa 
credeam eu. Momentul era încărcat cu o emoție pe care nu o 
simțisem din partea lui de ani de zile, lăsând la o parte seara în care 
ne-am sărutat. 

Îi ţinuse pe toți departe de mine? Ce voia să spună? De ce? 

Cauciucurile scrâşniră într-o altă curbă și am ajuns pe 
contrasens. Eram sigură că respiram cu aceeași viteză cu care 
alerga maşina. Eram sigură că aveam să ne ciocnim de ceva sau că 
urma să ne răsturnăm. 

- Opreşte naibii maşina, am zbierat din rărunchi şi am lovit cu 
pumnii în coapsele mele şi apoi în brațul lui. 

Nu doream să-i distrag atenţia din cauza vitezei cu care mergea, 
dar a funcționat. Jared se propti în frână, adresându-mi niște 
cuvinte alese special pentru mine și schimbă viteza în timp ce vira 
spre marginea drumului și opri mașina. 

M-am aruncat grămadă din mașină, iar el sări afară în acelaşi 
timp. Ne-am aplecat amândoi pe capotă, ochi în ochi. 

- Treci înapoi în mașină. 

Urletul îi dezvălui toţi dinţii. 

- Puteai să ne omori! 

Mi se strânse gâtul și am observat cum privirea furioasă îi 
alunecă pe tricoul meu rupt care se întrezărea din cămașa lui, pe 
care o aveam încă pe mine. 

- Treci în afurisita de mașină! 

Bătu cu palma în capotă cu ochii străfulgerând. 

- De ce? am întrebat, pe punctul de a izbucni în lacrimi. 

- Pentru că trebuie să ajungi acasă, spuse ca și cum era de la 
sine înţeles. 

- Nu, am scuturat din cap. De ce i-ai ținut pe toţi departe de 
mine? 

El deschisese subiectul, iar eu aveam de gând să-l duc până la 
capăt. 

- Pentru că locul tău nu era cu noi. Nici acum nu este. 

Miji ochii în silă, iar inima mea se prăbuși. 

Se purta deplorabil, ca de obicei. 

Îl urăsc. 

Fără să mai stau pe gânduri, m-am aplecat înăuntru și am smuls 
cheile din contact. Ocolind portiera, am alergat câțiva metri și am 
desfăcut inelul oval din metal. Am scos uşor una dintre chei și am 
strâns-o în pumn, ridicând-o în faţa mea. 

- Ce faci? 

Se apropie ușor, vizibil iritat. 

- Încă un pas şi îţi pierzi una dintre chei. Nu sunt sigură dacă 
este cheia de la mașină, dar ajung și la aceea până la urmă. 

Mi-am arcuit brațul în spatele capului, pregătită să arunc cheia 
în orice secundă. El se opri. 

- Nu mă urc în mașina ta. Și nici pe tine nu te las să pleci. Nu ne 
mişcăm de aici până nu îmi spui adevărul. 

Picături de transpiraţie mi se înșiruiră pe sprâncene, chiar dacă 
afară erau puțin peste 17 grade. Mi-am țuguiat buzele și aşteptam 
să înceapă. 

Dar nu o făcea. Îl vedeam că se străduia să pună nişte idei cap la 
cap, dar nu voim să îi las timp să coacă vreo minciună cu care să-mi 
distragă atenţia. 

Cum am ridicat mâna ca să arunc prima cheie, privirea i se 
plimba neajutorată de la mine la pumnul meu, în timp ce-şi ridică 
mâna ca să-mi facă semn să mă opresc. 

Nu ezită decât câteva clipe, dar până la urmă oftă înfrânt şi se 
uită la mine. 

- Tate, nu face asta. 

- Nu este răspunsul pe care îl aşteptam. 

Am aruncat cheia în tufişurile de pe marginea drumului. 

- La naiba, Tate, sări el uitându-se îngrijorat când la mine când 
la pădurea întunecată care-i înghiţise cheia. 

Am desfăcut repede altă cheie de pe inel și mi-am ridicat mâna 
deasupra capului, pregătită să catapultez din nou. 

- Şi acum vorbeşte. De ce mă urăști? 

- Să te urăsc? 

Jared respira agitat şi dădea din cap. 

- Nu te-am urât niciodată. 

Cum? 

Rămăsesem stupefiată. 

- Atunci de ce? De ce ai făcut toate acele lucruri? 

Râse nervos, ştiindu-se încolțit. 

- Anul întâi. L-am auzit pe Danny Stewart spunând că vrea să te 
invite la petrecerea de Halloween. M-am asigurat că nu se va 
întâmpla acest lucru, deoarece le spusese amicilor lui că abia 
aştepta să verifice dacă sânii tăi sunt mari cât să încapă într-un 
pumn. 

M-am dat un pas înapoi, dezgustată. 

- Nici măcar nu am stat pe gânduri. Am răspândit zvonul despre 
Stevie Stoddard pentru că locul tău nu era lângă Danny. Era un 
idiot. Toţi erau. 

- Şi te-ai gândit să mă protejezi? De ce să faci asta? Deja mă urai 
pe vremea aceea. Era după ce te-ai întors din vacanţa de ia tatăl tău. 

Nedumerirea mea era mai mare cu fiecare silabă. Dacă prietenia 
noastră se sfârşise şi lui nu îi mai păsa de mine, de ce să mă mai 
protejeze? 

- Nu te protejam, spuse Jared într-o doară, ţintuindu-mă cu o 
privire înfierbântată. Eram gelos. 

Emoţiile îmi învolburară abdomenul. Parcă ceva se scurgea în 
stomac, iar fiorii coborau tot mai adânc și mai adânc. 

Abia observasem că înainta ușor şi venise mai aproape în timp 
ce eu încercam să-mi recapăt răsuflarea. 

- Am intrat la liceu și, dintr-odată, toți tipii te plăceau. Am făcut 
ce am ştiu să fac mai bine. 

- Hărţuindu-mă? Nu are niciun sens. De ce nu ai venit să 
vorbeşti cu mine? 

- Nu am putut. Își şterse fruntea şi apoi își înfundă mâinile în 
buzunar. Nu pot. 

- Te descurci bine până acum. Vreau să știu cum de a început 
totul. De ce voiai să mă rănești? Glumele proaste, faptul că nu eram 
niciodată invitată la petreceri? Nu era vorba de alți băieți. Ce aveai 
cu mine? am continuat să acuz. 

Obrajii i se umflară când oftă. 

- Pentru că erai acolo. Pentru că nu puteam răni pe cine voiam 
să rănesc, aşa că te-am rănit pe tine. 

Nu se putea să fie doar atât. Trebuia să fie mai mult la mijloc. 

- Am fost prietena ta cea mai bună. 

Frustrarea făcu să dispară orice urmă de răbdare. 

- Toţi aceşti ani... 

Am rămas fără voce, abia stăpânindu-mi lacrimile care-mi 
scăldau ochii. 

- Tate, am avut o vară de rahat cu tatăl meu în anul acela. 

Vocea lui era tot mai aproape. 

- Când m-am întors, nu mai eram nici pe departe același copil. 
Voiam să urăsc pe toată lumea. Cu tine însă... Aveam încă nevoie de 
tine, oarecum. Aveam nevoie să nu mă uiţi. 

Vocea lui Jared nu se sparse, dar am deslușit remușcări în tonul 
lui. 

Ce se întâmplase cu el? 

- Jared, am întors totul pe toate fețele în mintea mea, 
întrebându-mă mereu ce ţi-am putut face ca să te porţi aşa cu mine. 
Şi acum îmi spui că totul a fost fără motiv? 

L-am privit în ochi. l-am simțit corpul și mai aproape, dar nu îmi 
păsa. Voiam să aflu mai mult. 

- Nu m-ai sufocat niciodată cu prezența ta și nu ai fost o pacoste, 
Tate. În ziua în care te-ai mutat lângă noi m-am gândit că eşti cel 
mai frumos lucru pe care îl văzusem vreodată. Te-am iubit din 
secunda aceea. 

Şopti ultimele cuvinte, ducându-și privirea în pământ. 

- Tatăl tău descărca lucrurile din camion, iar eu mă uitam pe 
geam ca să văd ce se auzea. Te-am văzut cum te plimbai cu bicicleta 
pe stradă. Erai îmbrăcată cu o salopetă și aveai pe cap o şapcă roşie. 
Părul îți cădea pe spate. 

Jared se destăinuia fără să mă privească în ochi. 

Ne mutasem într-o casă nouă din oraş după ce mama murise. 
Mi-am amintit că în după-masa aceea îl văzusem pe Jared pentru 
prima dată. Îşi amintea cu ce eram îmbrăcată? 

Te-am iubit. O lacrimă îmi brăzdă obrazul când am închis ochii. 

- Când ai recitat monologul săptămâna asta, am... cuvintele i se 
topiră într-un oftat. Am știut că te-am doborât și, în loc să simt 
satisfacţie, eram furios pe mine însumi. În toţi anii aceştia am vrut 
să te urăsc. Am vrut să urăsc pe cineva. Dar nu am vrut să te rănesc 
şi nu mi-am dat seama de asta până când nu am auzit monologul. 

Dintr-odată m-am trezit cu el în fața mea. Lăsându-și capul într- 
o parte, ochii lui scăpărători îi căutau pe ai mei. Nu ştiam ce căuta și 
nu ştiam ce voiam să las să se vadă. Îl uram pentru toţi anii de chin 
şi suferință. A dat cu piciorul la tot ce avusesem împreună, doar 
pentru că era furios pe altcineva. Parcă aveam ace în gât, atât de 
tare mă chinuiam să-mi stăvilesc lacrimile. 

- Nu-mi spui totul. 

Vocea mi se frânse în timp ce el îmi luă obrajii în mâini şi-mi 
şterse lacrima cu degetul mare. Degetele lui puternice și lungi îmi 
încălzeau obrazul. 

- Aşa este. 

Șoapta lui răguşită îmi trimise fiori în tot corpul sau poate că era 
degetul lui care îmi dezmierda obrazul. Tot ce se întâmplase în 
seara aceea făcea încet-încet lumină în mintea mea. 

- Cicatricele de pe spate, am rămas fără aer, iar ochii deveniră 
neliniștiți din cauza senzațiilor provocate de atingerea lui. Ai spus 
că vacanţa ta de vară nu fusese bună și că atunci când te-ai întors 
voiai să urăști pe toată lumea. Dar cu nimeni nu te-ai purtat atât de 
urât... 

- Tate, buzele lui erau atât de aproape, iar corpul atât de 
fierbinte. Nu vreau să mai vorbesc în seara asta. 

Am clipit şi am observat cât de mult mă îngropasem în corpul 
lui. Sau poate că el se îngropase în mine. Eram din nou magneți cu 
polarități opuse. Era atât de aproape, înghițise distanța dintre noi 
fără ca eu să bag de seamă. 

Nu scapi atât de ușor. 

- Nu ai de gând să mai vorbeşti? am aruncat cuvintele din vârful 
buzelor fără să dau prea multă crezare la ceea ce auzisem. Ei bine, 
eu vreau. 

M-am răsucit ca să mai arunc o cheie în aer, dar braţul lui Jared 
se mișcă fulgerător și mă cuprinse, prinzându-mă ca într-o capcană. 

Mi se tăiase respiraţia în timp ce mă zvârcoleam ca să scap din 
strânsoare. Gânduri de tot felul se învârteau în capul meu şi îmi era 
greu să plec urechea doar la unul. Nu mă urâse niciodată. Nu 
făcusem absolut nimic. Cu toate că ştiam lucrurile acestea, o parte 
din mine întotdeauna se gândise că trebuia să existe un motiv. Și 
acum spunea că nu vrea să termine ce avea de spus? Trebuia să știu. 

Brațele lui puternice mă strângeau și respiraţia lui fierbinte îmi 
mângâia părul când eu mă luptam să mă smulg din braţele sale. 

- Şşş, Tate. Nu te voi răni. Nu te voi mai răni niciodată. Îmi pare 
rău. 

De parcă asta ştergea totul cu buretele! 

- Nu-mi pasă de scuzele tale! Te urăsc. 

l-am apucat cu putere mâinile înlănțuite în jurul pieptului meu 
ca să le smulg de pe mine. Furia mea deveni turbare nestăpânită din 
cauza tertipurilor şi a jocurilor pe care le făcea minţii mele. Mi se 
făcea rău doar când mă uitam la el. 

Mai slăbi din strânsoare când îmi dezlipi pur și simplu cheile 
strânse în pumni. Îmi dădu drumul, iar eu am înaintat câțiva paşi 
înainte să mă întorc spre el. 

- Nu mă urăști, spuse el. Dacă m-ai fi urât, nu ai mai fi fost atât 
de supărată. 

Schimbarea lui obraznică de ton mă crispă, dar m-am mai 
domolit când am simţit usturimea provocată de unghiile care îmi 
intrau în piele. 

- Du-te naibii! am strigat, după care am pornit în cealaltă 
direcție. 

Sub nicio formă nu avea să mă domine. Întâi voia ca într-o 

singură noapte să îl iert pentru anii întregi de umilință şi 
nefericire, iar apoi se gândea cum că aș avea sentimente față de el. 
Credea că scapă basma curată. 

Ce cretin arogant! 

Până să mă dezmeticesc, pământul îmi zbură de sub picioare și 
m-am trezit luată pe sus. Jared mă aruncă pe umăr, lăsându-mă fără 
aer când articulaţia umărului lui îmi intră în stomac. 

- Pune-mă jos! 

Simțeam cum aburii furiei îmi mistuiau pielea. Dădeam din 
picioare şi îl loveam cu pumnii, însă el mă ținea calm de genunchi în 
timp ce ne întorceam la mașină. Știam că fusta mea nu mai acoperea 
nimic în poziția aceea, însă nu mai era nimeni acolo în afară de noi 
şi, în starea în care eram, nici nu îmi mai păsa. 

- Jared! Acum! am urlat. 

Ca și cum ar fi urmat niște ordine, Jared mă aruncă de pe umăr 
şi am aterizat, în șezut, direct pe capota mașinii lui. Simţeam în 
coapse căldura care mai persista încă de la motor, însă nu era bine- 
venită atâta timp cât eu fierbeam încă de furie. 

Jared se aplecă înspre mine ușor, probabil de teamă să nu îl 
lovesc şi își puse mâinile de o parte și de alta a mea. Stătea între 
picioarele mele și m-am înroșit brusc amintindu-mi de ultima dată 
când fuseserăm în aceeași poziţie. 

- Nu încerca să scapi, mă avertiză el. După cum îți amintești, pot 
să te țin aici. 

Am tras adânc aer în piept. Da, îmi aminteam. 

Numai când mă gândeam la acel sărut, emoția mă fulgera până 
în vârfurile degetelor de la picioare, dar știam că nu trebuia să se 
repete. 

- lar eu pot să folosesc un spray cu piper și să sparg nasuri. 

Parcă eram un şoricel cu voce chițăită, care de-abia dacă putea fi 
auzită. M-am lăsat în spate, pe mâni, ca să fiu cât se putea de 
departe, dar inima îmi bătea de parcă dansam polka. 

- Eu nu sunt nici Nate, nici Madoc, spuse pe un ton ameninţător. 
Nu sunt nici Ben. 

Ştia foarte bine ce spunea. Nu eram atrasă de ei, iar el știa asta. 
Se aplecă şi mai mult spre mine, iar ochii lui cu străluciri de ambră 
îmi provocau corpul să facă lucruri pe care creierul meu știa că nu 
trebuia să le facă. Buzele îi erau aproape, făcându-mă să-i simt 
aroma de scorţişoară. 

Îl urăsc. Îl urăsc. 

- Nu, am şoptit. 

Ochii lui îi căutau pe ai mei. 

- Îți promit. Numai dacă mi-o ceri tu. 

Gura lui coborî uşor într-o parte și îmi atinse imperceptibil 
obrazul. O plăcere nedorită ieşi de pe buzele mele într-un suspin. 

La naiba! 

Nu mă săruta. Nu îşi apropiase buzele și nu mă gustase. Gura lui 
aluneca lăsându-mi pe piele delicioase urme de dorinţă și nesaț. 
Uşor, în jos, pe obraz, buzele lui catifelate îmi dezmierdau pielea, 
de-a lungul bărbiei, coborând pe gât. Am închis ochii ca să mă bucur 
în tihnă de noile senzații. 

Nu făcusem dragoste niciodată și, cu certitudine, nu mă mai 
sărutasem niciodată cu cineva care să mă facă să mă simt așa. Fir-ar 
să fie. Nici măcar nu mă săruta şi eu mă luptam să nu mă 
abandonez. 

Buzele lui se apropiară de ureche și mă întrebă: 

- Acum pot să te sărut? 

Oh, Dumnezeule! Nu. Nu. Nu. 

Dar nu am spus aşa ceva. Nu am spus nimic. Dacă cedam 
însemna că îl lăsam pe el să câştige. Însă nici să-l rog să se oprească 
nu intra în discuţie. Nu voiam să se oprească. Era mult prea bine. Ca 
un carusel, dar de o sută de ori mai bine. 

Buzele îi ajunseră din nou pe obraz, apropiindu-se tot mai mult 
de gura mea. 

- Vreau să te ating. 

Cuvintele lui erau acum pe buzele mele. 

- Vreau să simt ce e al meu. Ce a fost întotdeauna al meu. 

Dumnezeule! 

Cuvintele acelea nu ar fi trebuit să mă răscolească atât. Dar o 
făcură. Buzele îmi fremătau de dorinţa de a-l subjuga. Mă îmbătăm 
cu respirația lui, iar acum aveam nevoie să-l cuprind cu totul, să-l 
înghit cu totul. Voiam să-mi astâmpăr dorinţa. 

Am deschis brusc ochii însă, dându-mi seama că și dorinţa lui ar 
fi fost astfel împlinită. 

Rahat! 

Mi-am mușcat colțul gurii ca să-mi potolesc intensitatea 
dureroasă dintre picioare şi l-am îndepărtat cu ultimele puteri. 

Abia îl puteam privi în ochi. Ştia că îmi intrase în inimă. Cu 
siguranţă ştia. 

- Stai departe de mine. 

Am sărit de pe mașină si m-am așezat pe scaunul din dreapta, l- 
am auzit chicotind în spatele meu. 

- După tine. 


CAPITOLUL 24 


O adiere rece neașteptată mă făcu să deschid ochii. Sunt în pat, 
dar simt cum boarea de vânt îmi mângâie corpul. Oare sunt 
deschise ușile de la glasvand? 

Privesc în jurul meu și fac ochii mari de mirare când observ că 
Jared stă la marginea patului cu pătura mea în mână. 

- Jared? 

Mă şterg la ochi şi îl privesc întrebător. Îmi ridic braţele ca să-mi 
acopăr pieptul, deloc pudic într-o cămășuţă albă de noapte. 

- Nu face asta, îmi spune el ca un ordin. Nu te acoperi. 

Nu știu de ce mă supun. Îmi las braţele să cadă lângă mine, pe 
pat. Privirea lui intensă îmi răscolește corpul centimetru cu 
centimetru și el lasă pătura să cadă pe jos. Corpul îmi este mistuit 
de scrutarea lui lacomă și nu mai am aer. 

Pieptul lui gol străluceşte în lumina lunii, care intra pe fereastră. 
E îmbrăcat cu pantaloni negri, căzuți pe şoldurile lui puternice și 
înguste. 

Aplecându-se spre mine, mă prinde cu degetele de glezne și le 
desparte. 

Picioarele mele, uşor îndoite din genunchi, sunt acum depărtate 
fără să mai poată ascunde nimic în afară de ce e acoperit de șortul 
meu roz. 

Cu un genunchi pe pat, el se lasă în jos până când mâinile îi 
ajung de o parte şi de alta a şoldurilor mele. În timp ce genunchiul 
îmi tresare de emoție, îl privesc cum, cu capul într-o parte, îmi 
sărută partea de sus a coapsei. Suspin când îi simt pe piele buzele 
moi și calde. Nodurile din stomacul meu sunt nimic în comparație 
cu vârtejul de senzații din miezul ființei mele. 

De ce nu-l opresc? 

Îmi este teamă să-l las să continue, dar sunt copleşită de 
senzațiile care îmi inundă corpul și privesc tăcută în timp ce el 
înșiruie mai multe săruturi, aplecându-se înainte. Părul din vârful 
capului său îmi atinge uşor pliurile sensibile, iar eu îmi încleştez 
degetele în cearșaf ca să-mi astâmpăr dorința să-mi încolăcesc 
picioarele în jurul lui şi să îl trag în mine. La următorul sărut îi simt 
limba pe coapsa mea, iar înflăcărarea gurii lui încinse aproape că 
mă împinge vibrând din pat. Îmi plimb mâinile prin părul lui, 
incapabilă să mă controlez. 

- Jared, am implorat. 

Vine deasupra mea şi mă priveşte în ochi cu foc și nesaţ. În timp 
ce capul îi rămâne deasupra mea, fără să-și dezlipească ochii de ai 
mei, şoldurile lui le întâlnesc pe ale mele și începem să ne mişcăm 
trupurile unul peste celălalt. ÎI simt prin pantaloni cum se întăreşte 
şi îmi place efectul pe care îl am asupra lui. Ochii mi se închid de 
plăcerea care face să-mi clocotească sângele în vene și dorința mea 
se aprinde mai mult când îl simt frecându-se viril între picioarele 
mele. 

- Nu te opri, gem topită de clocotul fierbinte, tot mai intens, din 
mine, ştiind exact unde voiam să fie. 

Am nevoie de mai mult. 

- Eşti a mea, Tate. 

Mâna lui dreaptă mă cuprinde sub braţ și degetul lui mare îmi 
alintă sânul. 

- Te rog. 

Sfârcul înflorit de degetul lui şi explozia de senzaţii dintre 
coapsele mele, tot mai intense, ca și ritmul trupurilor noastre, m-au 
făcut să închid ochii delirând de plăcere. Trupurile noastre se mișcă 
frenetic, iar eu respir tot mai des, ca să păstrez armonia. Nu știu cât 
putem continua, însă ştiu că este ceva minunat. 

- Spune că eşti a mea, îmi comandă Jared în timp ce mă 
pătrundea și mai tare. 

Doamne, cât poate fi de bine. Îşi coboară buzele peste ale mele, 
respirându-ne unul pe celălalt. El miroase a vânt, a ploaie și a foc. 

- Sunt... vocea îmi piere. 

Am nevoie de câteva secunde. 

Oh, Dumnezeule! 

- Spune. 

Jared imploră pe buzele mele în timp ce trupurile ni se avântă 
unul în celălalt. 

Îl prind de şolduri şi îl trag spre mine cât de mult ne lasă 
hainele. Spasme îmi cuprind trupul și îmi țin respirația așteptând 
eliberarea. 

- Spune, îmi şopteşte Jared în ureche. 

Șoldul îmi zvâcnește în întâmpinarea lui și spun cu răsuflarea 
tăiată: 

- Sunt a ta. 

Fiori greu de controlat îmi săgetează trupul, din abdomen în tot 
corpul. Un val de plăcere se revarsă în mine, asemenea unor vibrații 
care se propagă pe sub piele. Nu mai simțisem niciodată așa ceva 
până atunci. 

Și mai vreau. 

În timp ce minunata senzaţie continua să pulseze, am deschis 
ochii. M-am uitat în stânga și în dreapta înainte să mă ridic. Soarele 
strălucea prin geamul de la dormitor și mi-am dat seama că eram 
singură. 

Ce naiba?! 

M-am răsucit în pat, sigură că aveam să-l găsesc pe Jared acolo. 
Dar nu. Nimic. Nici urmă de Jared. Nici urmă de raze de lună. Mă 

culcasem îmbrăcată cu șortul de pijama şi tricoul negru. Păturile 
erau pe mine. Jared nu fusese aici. 

Cu toate acestea, orgasmul fusese adevărat. Încă simțeam asaltul 
senzual stârnit de el, de fapt de visul cu el, în trupul meu. Mușchii 
mei, slăbiți de tensiune, nu reușeau să mă ajute să mă ridic. M-am 
prăbușit înapoi pe pernă şi am oftat exasperată. Fusese uimitor, dar 
nu-mi venea să cred că se întâmplase cu adevărat. Auzisem că 
băieţii obișnuiau să aibă astfel de vise erotice, nu şi fetele. 

Tate, ai luat-o razna! E complet nesănătos să ai fantezii cu 
nenorocitul acela. Am tras adânc şi prelung aer în piept. Se 
întâmplase doar pentru că mă gândisem prea mult la el. Nu de 
altceva. 

Nu mai fusesem sărutată cu adevărat de luni de zile, de la 
ultimele întâlniri pe care le avusesem în Franţa. Jared îmi intrase pe 
sub piele cu o noapte înainte, dar, indiferent cât de puternic mă 
incita, era obligatoriu să-mi amintesc că nu trebuia să am nimic de 
împărțit cu el. Nu era suficient că îşi ceruse iertare pentru faptul că 
s-a purtat urât cu mine. Nu aveam încredere în el şi nu voi avea 
niciodată. 

Nu fără să îmi spună totul. 

În același timp îmi controla corpul în prea mare măsură şi asta 
trebuia să se schimbe. 

Aseară, după non-sărut, Jared mă adusese acasă fără să mai 
spună un cuvânt. Plecase după aceea, iar eu eram acum epuizată de 
faptul că stătusem trează până la două dimineața, încercând să 
înțeleg sensul ultimelor sale cuvinte. 

După tine. Adică eu nu puteam să mă ţin departe de el? 

Ticălos arogant. 

- Te-ai trezit, Tate? 

Bunica își vâri capul pe ușă. Am aruncat păturile cu picioarele 
când ea intră în dormitor și am zâmbit în sinea mea, întrebându-mă 
dacă scosesem zgomote suspicioase în timpul visului meu. 

- Da, numai ce am deschis ochii. 

M-am ridicat în capul oaselor și mi-am trântit un zâmbet 
nevinovat pe față. 

- În regulă. Ai face bine să te îmbraci. Am pregătit micul dejun. 
Trebuie să te grăbeşti dacă vrei să ajungi la timp la concurs. 

Dădu din cap şi făcu din mână un semn prin care îmi dădea de 
înțeles să mă dau jos din pat, iar eu încercam să-mi dau seama 
despre ce vorbea. 

Concurs? 

- Vino! Trezeşte şi cucereşte! 

Bătu din palme după care ieși din cameră. 

Uitându-mă la ceas, am observat că uitasem să fixez alarma. 
Concursul! Singurul motiv, de altfel, pentru care îl lăsasem pe Jared 
să mă aducă acasă. Ar fi trebuit să mă trezesc de o jumătate de oră. 

Din fericire, bunica mă ducea cu maşina şi stătea să urmărească 
întrecerea, înainte să plece la ea acasă. 

De mâine eram, din nou, pe cont propriu. 

Aruncând de pe mine păturile, am fugit la dulap și am pus pe 
mine pantalonii scurți, sutienul pentru sport şi maieul. Tricoul 
echipei îl îmbrăcam doar când ajungeam acolo, aşa că l-am pus în 
sac împreună cu şosetele. Am înhățat papucii, un elastic de păr şi 
am sărit pe scări în jos până în bucătărie unde am pus pe o farfurie 
de carton o felie de pâine prăjită și nişte felii de fructe. 

- Stai jos şi mănâncă, îmi spuse bunica arătând spre un scaun. 

- Mănânc în mașină. Nu îmi place să întârzii. 

Am înghesuit în sac nişte batoane energizante şi o sticlă de apă 
şi m-am dus la ușă. 

- Vino, i-am spus, ignorându-i privirea perplexă. 

Ultimul lucru pe care doream să-l fac în dimineaţa aceea era să 
stau față în față la micul dejun cu bunica mea care intrase în 
dormitor la câteva minute după ce avusesem un orgasm. 


x k x 


În ciuda puținelor ore de somn, întrecerea se dovedi o ocazie 
bună să mai scap de niște energie și de frustrare. Echipa mea a 
participat la o competiție în care am obținut locul doi, iar eu am 
alergat și într-o întrecere individuală organizată pe câțiva kilometri 
într-o zonă de agrement. Pereții înalți ai carierei de piatră care se 
întindea de jur împrejur și copacii făceau ca traseul să fie mai 
înghesuit. Dar așa îmi plăcea. Nu îmi imaginasem că aveam să fiu 
singură, așa că nu mă puteam gândi, decât la competiţie. 

Am ieşit din nou pe locul doi și i-am zâmbit bunicii care făcea 
fotografie după fotografie. Eram fericită că mă vedea concurând 
acum, probabil ultima dată ca sportivă la liceu. Tata n-a fost prezent 
de data aceasta şi, din acest motiv, îmi lipsea și mai mult. Fusese 
destul de dificil să nu o am pe mama alături de mine la evenimente 
importante, iar astăzi chiar aş fi vrut ca tata să fie de față. După ce 
am mâncat un chilli dog la Mulgrew, bunica mă aduse acasă cu 
mașina. 

- Îmi va fi dor de tine. l-am spus însă tatălui tău că mă întorc de 
Crăciun. 

Bunica își strânsese bagajul și-l aşezase în fața ușii. 

- De-abia aştept. Şi mie îmi va fi dor de tine. 

- Aşadar, ai de gând să-mi povestești ce s-a întâmplat azi- 
noapte? 

Îşi ridică ochii din poşetă după ce verificase dacă avea totul la 
ea. 

Mi-a stat inima. 

- Azi-noapte? 

Aş fi putut să îi spun adevărul, dar am preferat să mă fac că 
plouă. N-aveam nici cea mai vagă idee de unde aș fi putut să încep. 

- Da. O maşină care arăta periculos de bine și care semăna cu 
mașina băiatului din vecini te-a adus acasă aseară, după ora 
stabilită. 

Mă chestiona cu ochi amuzaţi. Se vedea că nu era foarte 
îngrijorată. 

- Daaa, am răspuns teatral. Jared m-a adus acasă. Am fost la 
aceeași petrecere. Nu e cine știe ce. 

Mi-am mutat privirea pe pantofi, deoarece omisiunile mă făcură 
să mă simt vinovată. Erau multe de spus, mult mai mult, dar, ca de 
obicei, am preferat să trec chestiunea Jared sub tăcere. 

În plus, aveam de închis altă cutie a Pandorei: sărutul și visele 
mele nerușinate. 

Ea rămase în picioare, studiindu-mă pentru câteva momente, în 
timp ce eu mă purtam ca şi cum nu se întâmplase nimic. 

- Bine, dacă spui tu. 

Îşi puse poşeta pe umăr. 

- Nu ai uitat regulile despre încuiatul ușii? 

Am dat din cap. 

- Acum vino şi îmbrățișează-mă. 

Întinse braţele în care eu m-am înfășurat, inhalând încă o dată 
mirosul ei de parfum. Am luat unul dintre bagaje și am condus-o la 
mașină. 

- Ne vedem curând, am asigurat-o văzând că duce un șerveţel la 
ochi. 

- Curând, zise ea fornăind. Agaţă şi tu nişte decoraţiuni pentru 
Halloween. Te mai înveselesc dacă te simți singură. 

- Deja? 

- E octombrie, râse ea. Acum e momentul, Tate. 

Octombrie? Nici nu-mi dădusem seama. Se apropia ziua mea. 

După ce plecă bunica, i-am trimis un mesaj pe telefon lui K.C. 

Nu apucasem să vorbesc deloc cu ea după tot ce se întâmplase în 
seara care trecuse. 

Ce faci? 

Răspunse ca fulgerul după un minut. 

Bine. Scuze că nu am ajuns la concurs. Ocupată. 

Aşadar... tu şi Liam? am chestionat-o. 

O parte din mine spera ca ea și Liam să se fi împăcat. Mă 
simțeam vinovată. Doar o persoană fără caracter s-ar săruta cu 
băiatul cu care se întâlnea prietena ei cea mai bună și nu ştiam cum 
aveam să-i spun. Dacă ea se împăcase cu Liam, mai era nevoie să-i 
spun? 

Nu mă judeca, răspunse ea. 

Am răsuflat ușurată. Erau din nou împreună. 

Niciodată. Atâta timp cât eşti fericită... 

Sunt. Sper doar să pot avea încredere în el. 

Avea încă îndoieli și erau justificate. Nu cred că aș putea ierta un 
tip care m-a înșelat, dar ce ştiu eu, nu am fost niciodată îndrăgostită. 
Cred că nu aveam să ştiu până nu treceam şi eu prin așa ceva. 

Nu vei şti niciodată sigur, dar dacă merită... am scris eu. 

Și eu cred... Aşa că Jared e doar al tău. 

Poftim?! Inima îmi sălta în piept dureros. 

Se pare că durase prea mult până mă trecură toate 
transpiraţiile, pentru că îmi scrise din nou. 

Fii fără griji, Tate. Oricum n-a fost al meu niciodată. 


185 


Nu-i puteam scrie înapoi. Ce era să-i spun? Mulţumesc? 

Jared nu fusese al ei și cu siguranţă nu era nici al meu. Fusese 
cât se putea de categoric în această privință, când a spus că nu 
aparținea nimănui. Oare Jared nu a vrut o relaţie cu ea din cauza 
mea? Acesta să fie motivul pentru care ea spusese ce a spus. 

Mi-am petrecut restul sfârşitului de săptămână făcând orice ar fi 
putut să-mi ia gândurile de la Jared. Sâmbătă şi duminică am făcut 
curăţenie în toată casa, am spălat Bronco-ul, mi-am terminat 
temele, am pregătit procedurile pentru experimentul științific și am 
ignorat mesajele de la Ben și de la K.C. 

Simţeam nevoia să fiu singură și nu eram sigură că aș fi putut 
păstra secret ce se întâmplase între Jared şi mine. K.C. merita să știe 
că îl sărutasem, dar nu voiam să afle nimeni, așa că am ales să evit 
pe toată lumea. Chiar și pe tata când a sunat. 

Ben merita tăcerea mea, chiar dacă sunase de nenumărate ori și 
trimisese mesaje ca să-şi ceară scuze. Dacă m-ar fi condus el acasă, 
aşa cum promisese, atunci nu aș fi intrat în buclucul cu Nate. 

Ca să fiu sinceră, Ben părea să fie un băiat tare bun, lăsând la o 
parte cum se purtase la petrecerea în aer liber. Dar mă împiedicam 
de aceeași problemă: săruturile lui nu stârneau artificii. Nu 
stârneau nimic. 

Jared, în schimb, era ca o zi de sărbătoare... în tot trupul meu. 


x k x 


Luni dimineața, ieșeam de la ora de franceză și imediat m-am 
oprit în loc. Peste drum, Madoc stătea sprijinit de dulăpioare 
uitându-se la mine cu un zâmbet prostuț. 

- Salutare Mini Formula Unu! 

Veni încet spre mine, în timp ce colegii se buluceau în spatele 
meu, încercând să iasă din clasă. 

Mi-am dat ochii peste cap, nu-mi ardea deloc să mă enervez. 
Încă de dimineaţă întârziasem la şcoală pentru că atunci când am 
ieşit din casă am văzut că Bronco-ul avea pană. Dr. Porter îmi 
trimise un e-mail și mi-a spus că nu puteam folosi laboratorul a 
doua zi, seara, și nimeni la şcoală nu vorbea cu mine altceva decât 
despre cursa de vineri seara. 

Cu toată atenţia de care aveam parte, senzaţia că cineva îşi freca 
dinţii cu o furculiță de metal în fața mea nu-mi dădea pace. Nu 
voiam să mi se aducă aminte cum seara de vineri devenise din 
frumoasă urâtă, din nou frumoasă şi, în final, urâtă. Săptămâna 
începuse prost și nu aveam chef de idiotul de Madoc. 

- Ce vrei? am bombănit, trecând pe lângă el, pe hol. 

- Mă bucur şi eu că te văd. 

Părea că nu-şi eliberase încă eul sinistru. Nu făcea aluzii perfide 
şi nici nu încerca să mă pipăie. Mă privea fix, chiar cu timiditate, 
afișând un zâmbet jucăuş. 

Ignorându-l şi îndreptându-mă aţă spre dulapul meu, îmi venea 
să lovesc ceva, când am observat că mărise viteza ca să mă ajungă 
din urmă. 

- Ascultă, vreau să-ţi spun că am fost foarte impresionat de felul 
cum ai condus vineri seara. Am auzit și că ai terminat pe locul doi 
traseul de cinci kilometri. Se pare că ai avut un weekend pe cinste. 

Chiar deloc. Am numai noduri în stomac. Nu-l văzusem deloc pe 
Jared de vineri seara. Casa lui păruse abandonată până târziu 
aseară când i-am auzit motorul mașinii bubuind pe alee. 

În plus, mă tot uitasem după el. Asta mă irita cel mai tare. 

- Dă-i drumul, Madoc. Zi ce ai de zis. Ce farsă dezgustătoare şi 
înjositoare ai pregătit pentru mine? 

Am ajuns la dulap și nici nu m-am sinchisit să mă uit la el, doar 
am aruncat înăuntru cărțile şi geanta. 

- Nu am pus nimic la cale, Tate. De fapt, am venit să îți cer 
iertare. 

Madoc mă luă de mână, iar eu m-am întors cu faţa la el. 

Îşi puse o mână pe inimă şi făcu o plecăciune. 

Of şi acum ce mai e? 

Privind în jur la cohorta de elevi din hol care privea cu gura 
căscată gestul măreț al lui Madoc Caruthers, i-am tras una peste 
spate. 

- Ridică-te! am șoptit strigat în timp ce în jurul nostru oamenii 
râdeau și șușoteau între ei. 

Ce punea la cale? Groaza îmi strângea stomacul. 

- Îmi pare rău pentru tot ce ţi-am făcut. 

Madoc se ridică și acum eram faţă în faţă. 

- Nu am nicio scuză. Nu e felul meu să-mi fac dușmani fetele 
frumoase. 

Asta să o crezi tu. 

- Mă rog. 

Mi-am încrucișat mâinile pe piept, gata să merg la masă. 

- Asta e tot? 

- De fapt, nu. 

Dădu din sprâncene. 

- Ai vrea să vii la bal cu mine? 


CAPITOLUL 25 


Mușchii mi se încordară. Am început pe loc să scrutez holul să 
văd dacă cineva râdea, să văd un semn că totul era o glumă. 

Însă niciunul dintre prietenii lui Madoc nu erau acolo ca să guste 
poanta, iar Jared nu se vedea nicăieri. 

M-am întors spre Madoc și l-am fixat cu privirea. 

- Chiar crezi că voi cădea în plasă? 

- Ce să crezi? Că sunt un tip fermecător cu un corp superb? 
Categoric! 

Sarcasmul lui nu mă făcu să am mai multă încredere în el. Mi-am 
dat ochii peste cap întrebându-mă de ce naiba stăteam să-l ascult. 

- Destul. Mă duc la masă. Transmite-i lui Jared că nu sunt chiar 
atât de tâmpită. 

M-am întors şi am pornit spre cantină. 

- Aşteaptă. 

Madoc ţinea ritmul în spatele meu. 

- Crezi că e o înscenare la mijloc? 

Am continuat să merg, ignorându-l. Evident că era o înscenare. 
De ce ar vrea Madoc să meargă cu mine la bal? Și de ce credea că aș 
spune da? Ani de zile ne-am tot sărit la beregată. 

- Tate, probabil că Jared mi-ar da foc dacă ar şti că vorbesc cu 
tine, ca să nu mai spun ce ar face dacă află că ţi-am dat întâlnire. 
Sunt cât se poate de serios. Nu e vorba de o poantă proastă. Nu eo 
glumă. Chiar vreau să merg cu tine la bal. 

Am grăbit pasul spre cantină, sperând să înțeleagă aluzia. 
Simțeam că mă sufocam. Trebuia să plece de lângă mine. Acum. 

- Tate, te rog, oprește-te. 

Madoc mă atinse pe braţ. 

M-am răsucit ca să îl privesc în faţă, roşie de furie. 

- Chiar dacă nu e o glumă, ai impresia că voi avea încredere în 
tine? M-ai pipăit și eu ţi-am spart nasul. Acum îmi dai întâlnire? Tu 
chiar vorbeşti serios? 

Asta era cea mai stupidă răsturnare de situație pe care nici 
măcar nu o anticipasem. Mai mult decât atât, era pierdere de vreme. 

- Îmi dau seama că avem un trecut interesant, spuse Madoc 
ridicând mâinile, şi vreau să te asigur că nu e nimic romantic în 
faptul că te-am invitat la bal. Jared mi-ar tăia testiculele. Am fost un 
ticălos și vreau să-mi repar greșeala. Dacă nu ai deja partener, mi-ar 
plăcea să vii cu mine la bal şi să-ţi arăt că pot fi un băiat bun. 

Vai, ce discurs drăguţ. 

- Nu, am răspuns. 

Farmecul lui nu avea asupra mea efectul pe care îl avea asupra 
altora, însă privirea lui șocată mă făcu să mă mai gândesc. O parte 
din mine voia să râdă, deoarece chiar părea dezamăgit. Cealaltă 
parte era tulburată, deoarece chiar părea dezamăgit. 

Nu-i datorez nimic lui Madoc, vorbeam cu mine însămi. 

După tot ce a fost, nici măcar nu ar fi trebuit să vorbesc cu el. Și 
totuși, mai ales după ce îi auzisem fără să vreau discuţia cu Jared pe 
hol săptămâna trecută, părea că nu fusese în totalitate de acord cu 
misiunea de a-mi face rău. Poate chiar voia să-și îndrepte greşeala. 

Nu contează. Oricum nu se va întâmpla. 

Răsucindu-mă pe călcâie, am pornit din nou spre cantină când, 
de fapt, îmi venea să fug din școală ca din pușcă. Era doar luni 
dimineaţa şi deja mă urcam pe pereți. 

Voiam, într-adevăr, să merg la bal și nu aveam încă partener. 
Dacă mergeam cu Madoc, Jared ar fi fost gelos. Poate voiam să-l văd 
zvârcolindu-se din cauza mea. 

Am dat din cap și am scuturat gândul din minte. Nici măcar nu te 
gândi la asta, Tate. 


x k x 

- Ţi-ai propus să obţii vreo bursă sportivă? mă întrebă Jess în 
timp ce aruncam resturile de la masa de prânz. 

- Nu chiar. Îmi place să alerg, dar nu sunt sigură că vreau să-mi 
iau un astfel de angajament la colegiu, am răspuns. 

K.C. și Liam ni se alăturaseră la prânz, dar dispăruseră cu puțin 
timp în urmă, probabil la vestiare, lângă terenul de fotbal, ca să 
discute. Ea părea fericită, iar Liam se purta mai drăguţ ca de obicei. 
Va mai trece timp până când îl voi putea privi fără să îmi pun 
întrebări legate de trădarea sa, dar mă bucuram că erau din nou 
împreună. 

După ce plecaseră, abia dacă am putut să înghit din burrito-ul de 
pui. Madoc îmi zâmbea încontinuu din celălalt colț al cafenelei. 

Ben îmi scria şi el mesaje. Voia să vorbim înainte să se termine 
pauza de prânz, dar, mulțumită prietenilor mei, am avut o scuză 
bună să nu rămân singură cu el. Se purtase ca un idiot şi, deși nu 
aveam chef, ştiam că trebuia să vorbesc cu el la un moment dat. 
Chiar dacă tot ce ne spuneam era: hai să fim doar prieteni. 

- Ai fost grozavă sâmbătă. 

Jess goli sticla de suc și o aruncă la gunoi. 

- Ah, şi vineri la fel. Nu am văzut cursa, dar toată școala vuiește 
despre asta. Datorită ție, mulți au câștigat o groază de bani. Am 
înţeles că Derek Roman a fost cam ofuscat. 

- Sunt sigură că a fost. 

Mi-am adunat părul în coadă şi am simțit o adiere fierbinte pe 
ceafă. 

Era demenţă totală cum îl puteam simţi pe Jared prin preajmă, 
aşa că știam sigur că trebuia să fie pe acolo. 

Fusese dat dispărut toată dimineața, fără urmă de maşină sau de 
el. Eram atentă la Jess, deși tremuram de dorința dea mă uita în jur. 
După cele două săruturi, visul, ca să nu mai pomenesc despre faptul 
că-și ceruse iertare, m-am gândit mult la el în acel weekend. 

Înainte să cedez tentaţiei şi să încep să mă uit după el, am pornit 
spre uşi, împreună cu Jess. Un moment mai târziu m-am oprit când 
am auzit că cineva îmi striga numele. 

- Tatum Brandt! 

Am tresărit, jenată de faptul că persoana care mă strigase 
reușise să mă transforme în centrul atenţiei din sala de mese. 

- Te rog frumos, vrei să vii cu mine la bal? se auzi din spate 
vocea idiotului. 

Am închis ochii. O să îl omor. 

M-am întors încet ca să îl văd pe Madoc în genunchi la câţiva 
metri distanţă. Începu să vină spre mine privindu-mă cu ochi mari, 
albaștri, ca de căţeluş şi am observat că în jurul nostru se făcuse 
linişte, toată lumea privindu-ne cu ochi mari şi cu sufletul la gură. 

- Cred că glumeşti, am bâiguit în timp ce îi zâmbeam lui Jess ca 
să mă scuz. 

Mergând în genunchi, cu pași mici şi amuzanți, ajunse în dreptul 
pantofilor mei şi îşi dădu capul pe spate ca să mă privească în ochi. 
Mi-a luat mâna într-a lui. 

Fetele chicoteau și toată lumea zgâia ochii la noi. Doar Madoc 
putea să etaleze un spectacol atât de exagerat și să fie considerat 
curajos. 

- Te rog, te rog! Nu spune nu. Am nevoie de tine. 

Tonul său dramatic provocă un val de râsete și scandări care să- 
l încurajeze să continue. 

Inima îmi bătea cu putere. Nu mai aveam mult și îmi pierdeam 
controlul şi probabil că de data aceasta nu aș mai fi fost la fel de 
norocoasă să nu ajung în biroul decanului. 

- Ridică-te, am izbucnit trăgându-mi mâna. 

În cap mi se învârteau o groază de idei despre ce aş fi putut să-i 
fac. Nu i-ar fi găsit corpul niciodată. 

- Te rog, haide să ne înţelegem. Îmi pare rău pentru tot. 

Vorbea în așa fel încât să acopere râsetele și toată lumea să audă 
discuţia noastră. 

- Am spus nu. 

- Dar copilul are nevoie de un tată, imploră el. 

Am crezut că intru în pământ. Oh, Dumnezeule! Nu, nu, nu... 

Pereţii se cutremurară de huiduieli şi răcnete, iar eu simțeam 
cum mi se încing ceafa şi fața. Parcă trăiam o experiență de 
dedublare corporală. Nu era posibil să mi se întâmple așa ceva. Așa 
înțelegea el să-și repare greșeala? Punându-mă în şi mai multe 
situaţii jenante? 

Mă prinse de şold și îşi presă fața de stomacul meu. 

- Îţi promit că îl voi iubi pe copilul nostru, şopti ca să îl aud doar 
eu. Dacă vrei pot să spun mai tare. 

- Bine. Vin cu tine. Deocamdată, am zis printre dinţi. Dar dacă 
mai pui la cale tâmpenii, îți rup mâna. 

Sări în picioare, mă luă în braţe și mă ridică pe sus într-o 
îmbrăţișare. Se învârtea cu mine, toată lumea bătea din palme şi 
fluiera, iar mie îmi venea să vărs. Cum am ajuns din nou cu 
picioarele pe pământ, l-am lovit peste braţ și am ieşit furioasă din 
sala de mese, ştiind că nu voiam să văd nici expresia de pe fața lui 
Jess, nici pe cea de pe faţa lui Jared. 


CAPITOLUL 26 


Din fericire, până la sfârşitul orelor, toată lumea avea să afle că 
gluma lui Madoc nu era decât... o glumă. Cel puţin, fraierul dovedi că 
este onorabil și a desfiinţat zvonul. Încă nu mă obişnuisem cu ideea 
că am acceptat. Din fericire, mai erau două săptămâni până la bal și 
aveam timp suficient ca să mă gândesc cum să scap din situaţia asta. 
După cum o dovedise ultima lună, se pot întâmpla multe lucruri 
într-un interval scurt de timp. 

Jared nu venise la cursul de teme, aşa că, în loc să opun 
rezistență dorinţei de a mă uita la el, trebuia să opun rezistență 
privirilor lui Ben. Viaţa putea să fie afurisită câteodată. Urma să 
merg la bal cu singura persoană din şcoală care îmi dăduse fiori, 
starul echipei de fotbal, un băiat minunat, era interesat de mine, iar 
mie puțin îmi păsa, în schimb aveam vise erotice cu un posibil 
psihopat, care, de cele mai multe ori, se purta cu mine de parcă mă 
ura. 

Încă optluni. 

- Bună ziua, doctore Porter, am zâmbit obosită în timp ce intram 
laborator, după ore. Mă gândeam să vă accept propunerea și să 
lucrez astăzi în laborator, dacă mâine tot este ocupat și nu ne putem 
vedea așa cum am stabilit. Doamna antrenor ne-a dat liber după- 
masă, așa că s-a nimerit bine. 

- Bună, Tate. 

Dr. Porter era un fost hipiot, între două vârste, deseori cu părul 
său lung, roșcat, lăsat să curgă liber pe umeri şi cu stropi de cafea 
atârnând din mustaţa și barba nepieptănate. 

- Cât pot să stau azi? 

M-am uitat la dr. Porter în timp ce îmi lăsam geanta pe podea, 
sub banca în care stăteam de obicei. 

- Sunt aici cam încă o oră, poate chiar mai mult. 

Luă în mână dosare şi documente, încercând să găsească o 
soluţie să poată lua și cana de cafea. 

- Ai nevoie de ceva? 

- Îmi aduc cutia din dulap, iar în rest ştiu de unde să iau ce mai 
am nevoie. 

- Bine. Am o şedinţă de prognoză cu cei din departamentul de 
Științe, dar e în altă sală. Poţi veni să mă cauţi dacă ai nevoie de 
ceva. Vorbesc serios. Sunt în sala 136B. 

Se îndreptă spre uşă. 

- Bine, vă mulțumesc. 

Am pus mâna pe un şorț de vinil din cuier, l-am pus pe mine şi l- 
am legat în jurul taliei. M-am zgâriat puţin la spate unde pielea 
rămăsese puțin dezgolită din cauză că blugii și tricoul nu reușeau să 
o acopere complet. 

Mi-am luat din dulap cele de trebuință şi aproape că am scăpat 
cutia din mână când am intrat din nou în sală. Jared stătea în față, la 
catedră. 

La naiba. 

Se lăsase pe scaun cu mâinile la ceafă şi cu un picior proptit pe 
tablă. Ochii lui nu dădeau nimic de gol, însă privirea îi era aţintită 
asupra mea. Doar atât şi simțeam deja cum valuri de căldură îmi 
îmboboceau obrajii și o transpiraţie rece se strecura din pori. 

Să-l ia naiba. De ce trebuia să arate aşa? 

Moliciunea buzelor sale şi limba sa fierbinte într-o senzaţie de 
vis pe gâtul meu reveniră ca fulgerul în memorie. Am început să 
simt spasme neastâmpărate între picioare şi îmi venea să sar direct 
pe el, acolo în scaun. 

Ce porcărie. Eram o bombă cu ceas pe două picioare. 

Am dat din cap și i-am ocolit privirea, în timp ce îmi duceam 
cutia la birou. 

- Nu acum, Jared. Sunt ocupată. 

Ca să fiu sinceră, acesta și era adevărul. Aveam nevoie să mă pot 
concentra și, indiferent cât de tare dorea o parte din mine să se lase 
în voia acelei succesiuni de evenimente tulburătoare, trebuia totuși 
să fiu lăsată în pace. 

- Ştiu. 

Vocea lui caldă era surprinzător de calmă. 

- Am venit să te ajut. 

M-am oprit să-mi mai scot lucrurile din cutie şi l-am privit cu 
ochi mari. 

- Să mă ajuţi? 

Vocea mea era încărcată de sarcasm, deoarece eram sigură că 
era o glumă de-a lui sau o încercare de a-mi sabota experimentul. 

- Nu am nevoie de ajutor. 

Lăsând braţele să-i cadă pe lângă corp, își băgă mâinile în 
buzunarele din față ale jachetei cu glugă. 

- Nu am întrebat daca ai nevoie de ajutor, veni replica lui, rapidă 
şi categorică. 

- Sigur că nu, doar crezi că aş avea. 

Îi evitam privirea în timp ce îmi scoteam materialele din coş. 
Afurisitul acela de vis îmi hăituia gândurile și mă temeam să nu mă 
dau de gol dacă mă uitam la el. 

- Nu e deloc adevărat. Ştiu de ce ești în stare. 

Râse, iar eu i-am înţeles aluzia. 

- M-am gândit că, dacă tot suntem pe cale să devenim prieteni, 
ăsta ar fi un început bun. 

Se dădu jos de pe scaun și veni spre mine. Încercam să respir 
uşor. 

Pune mâna pe paharul de laborator și pe retortă și pune-le ușor 
jos. Aşa, mişcări line şi uşoare. 

- Vreau să spun că ar fi altceva decât să începem din nou să ne 
cățărăm împreună prin copaci sau să dormim unul la celălalt acasă, 
nu-i aşa? mă întrebă sugestiv în timp ce zgâria tabla de laborator cu 
unghiile. 

Ideea ca Jared să doarmă la mine, chiar dacă fusese aruncată în 
glumă, îmi dădu fiori. La naiba, cât de mult mi-ar plăcea să mă țină 
trează toată noaptea ca să facem lucruri pe care, cu siguranță, nu le 

făcuserăm când eram copii. Voiam să-i simt mâinile, să mă apropie 
de el și să mă acopere de sărutări. 

În acelaşi timp însă voiam și să-i pese şi nici nu aveam încredere 
în el. 

Am clipit şi l-am privit printre gene: 

- După cum ţi-am spus, nu am nevoie de ajutor. 

- După cum ţi-am spus, nu te-am întrebat dacă ai. Crezi că 
Porter te-ar fi lăsat să faci experimente cu focul de una singură? 

Râse impulsiv şi veni să stea lângă mine. 

- De unde ai aflat despre experimentul meu? Și cine ţi-a spus că 
vom fi prieteni? am întrebat aplecându-mă să-mi iau din geantă 
dosarul din plastic cu șină. Poate că relația noastră s-a degradat 
prea mult. Știu că ţi-ai cerut iertare, însă mie nu îmi e ușor. 

- Sper că nu începi să devii lacrimogenă, pufni el. 

Răsfoind prin dosar, am scos notițele și procedurile despre care 
mă documentasem. Am încercat să citesc materialul documentat, 
dar mi-era imposibil să mă concentrez, cu Jared atât de aproape de 
mine. 

M-am răsucit spre stânga şi i-am aruncat cea mai plictisită 
privire de care am fost în stare. Voiam să știe că nu mă interesa 
câtuși de puțin prezenţa lui. 

- Jared, îți mulţumesc pentru interesul tău, dar nu este nevoie. 
Contrar a ceea ce orgoliul tău ar putea crede, am supraviețuit fără 
tine în ultimii trei ani. Lucrez mai bine de una singură și nu am 
nevoie de ajutorul tău nici astăzi și nici în altă zi. Nu suntem 
prieteni. 

Expresia sa imperturbabilă se tulbură și el clipi. Ochii săi bruni îi 
căutau pe ai mei sau poate căutau doar să spună ceva. 

Simțindu-mă ușor vinovată, m-am întors la dosarul meu, dar nu 
am apucat decât să îl dau pe jos. Conţinutul, nefiind bine prins în 
cele trei inele, se împrăștie pe pardoseală. Mă năpădi un sentiment 
de ruşine provocat de finalul dezastruos pe care îl avusese discursul 
meu de fată dură. 

Jared veni rapid spre mine şi se aplecă să mă ajute să ridic 
dosarul și foile din el. 

- Cauţi mașină? 

Îşi aruncă un ochi pe imaginile pe care le-am scos de pe internet 
ca să fiu pregătită când se întorcea tata acasă. 

- Da, am răspuns sec. Mi-o fac cadou de ziua mea. 

Ţinea foile în mână fără să se uite de fapt la ele, însă părea că se 
gândea totuşi la ceva. 

- Jared? 

Am întins mâna ca să-mi iau foile de la el. 

- Am uitat că se apropie ziua ta, spuse ca pentru el, în timp ce eu 
luasem foile și le îndesam în dosarul de plastic. 

Mă întrebam dacă era adevărat. Zilele noastre de naștere erau 
un eveniment tare important când eram mici, dar cred că uitasem 
acest lucru odată cu trecerea timpului. Eu nu uitasem ziua lui de 
naștere. Era 2 octombrie. 

leri. 

Of, oare ar trebui să spun ceva? Nu organizasem nimic pentru 
ziua lui Jared în ultimii ani, dar dacă tot reapăruse subiectul, nu 
aveam nici cea mai mică idee ce să fac. 

La naiba. Cu siguranţă și el avea să uite de a mea. 

- Tatăl tău ştie că vrei să-ţi iei o maşină curând? îmi întrerupse 
Jared şirul gândurilor. 

- Mama ta știe că dai de băut minorilor și că nu dormi acasă în 
weekenduri? 

Replica mea ieşi mai tăioasă decât o dorisem. 

- Mamei tale îi pasă? ar fi o întrebare mai potrivită. 

Sarcasmul lui nu era decât o mască pentru privirea iritată pe 
care o văzusem clocotind. 

M-am încruntat când m-am gândit la viaţa lui Jared. Crescuse 
fără tată şi cu o mamă mai mult absentă. Nu avusese modele 
sănătoase de viață sau nu știam eu de ele. Rămasă fără replică, m- 
am abținut să mai spun ceva, iar el începu încet să mă ajute să scot 
materialele de laborator din cutie. 

Pahare de laborator, retorte, eprubete, flacoane cu substanțe de 
diferite culori şi alte substanţe solide acopereau toată suprafața 
mesei de laborator. Nu aveam nevoie de toate materialele, dar le 
adunasem în perioada în care încercam să mă hotărăsc asupra 
proiectului. Pe masă am mai îngrămădit trei inhibitori de ardere 
cumpăraţi de la trei magazine diferite şi alte ingrediente pentru 

experimente făcute acasă, împreună cu diferite bucăţi de stofă de 
bumbac. Experimentul meu urma să testeze reacția bumbacului la 
diferite sprayuri rezistente. Deja concepusem scopul, ipoteza 
experimentului, constantele și variabilele şi strânsesem materialele. 
Astăzi urma să organizez procesele de laborator și să încep prima 
rundă de experimente. 

Colac peste pupăză, nervii mei aveau fitilul aprins la ambele 
capete. 

Era o vreme când prezenţa lui Jared mă calma și mă făcea să mă 
simt în siguranță. Acum, apropierea lui mă făcea excesiv de 
sensibilă, fie că mă atingea ușor cu brațul, fie atunci când credeam 
că mă fulgera cu privirea. 

Mintea-mi era încețoșată și mâinile mi se încleștară. 

Enervată, m-am răsucit pe călcâie ca să-mi iau notițele din dosar 
şi am doborât o retortă. Mi se încinseră obrajii în secunda în care 
mă întorsesem să prind retorta și nu am putut decât să mă uit cum 
se face zob pe podea. Cu spatele la masă priveam dezastrul pe care-l 
făcusem și am inspirat adânc. În acel moment nu îmi mai păsa dacă 
mă credea nebună sau exagerată. Voiam să plece. 

Jared trecu în fața mea și se uita fix la cioburile de pe podea. 

- Te agit, spuse el fără să se uite la mine. 

Pusese punctul pe i. O ştiam şi eu, o ştia și el. 

- Pleacă. 

Șoapta mea disperată îl implora și nu îndrăzneam să mă uit în 
ochii lui, care cu siguranţă erau aţintiți asupra mea. 

- Uită-te la mine. 

Jared îmi puse mâna pe obraz, iar degetele lui îmi atingeau 
părul. 

- Îmi pare rău. 

Am ridicat ochii fulgerător când am auzit că își cerea din nou 
iertare. 

- Nu trebuia să mă port cu tine așa cum m-am purtat. 

Cu ochii arzând, încercam să disting pe fața lui vreo urmă de 
sarcasm sau de prefăcătorie, dar fără succes. Expresia de pe fața lui 
era cât se putea de serioasă, iar el respira adânc în aşteptarea unui 
răspuns din partea mea. 

Jared îşi puse și cealaltă mână pe obrazul meu și se apropie şi 
mai mult de mine. Mâinile lui îmi alunecau pe ceafă și degetele îmi 
atingeau ușor urechea. Respirația mi se tăia pe măsură ce el mă 
trăgea ușor spre el. Cum feţele noastre erau acum foarte apropiate, 
ochii lui îmi fixau buzele. Jared era la câţiva milimetri de buzele 
mele, dar eu tot îi puteam simți gustul. 

Începu cu blândețe, dar tot am suspinat surprinsă când cobori 
asupra mea şi îmi prinse buzele cu ale lui. Focuri de artificii 
erupseră în gura mea şi se răspândiră până în creier şi înapoi pe 
ceafă. Mă simțeam pierdută când el mă cuprinse cu un braț, iar pe 
celălalt îl cufundase în părul meu. Mă prinse strâns, ridicându-mă 
pe vârfuri, îl inhalam, mirosind vântul şi ploaia de pe pielea lui şi, 
pentru o clipă, m-am simţit acasă. 

Era tot ce aveam nevoie. Tot ce voiam, pe mine, în jurul meu, în 
mine. Hormonii mei scăpară de sub control. Voiam să-i smulg 
hainele de pe el şi să-i simt pieptul dezgolit pe pieptul meu. Voiam 
să-l sărut până îmi pierdeam minţile de ardoare și de dorință. Pe 
cine încercam să păcălesc? Deja sufeream de atâta nevoie de el. Se 
declanșase în abdomen și răvășea totul în jos, până în pântec, ca o 
tornadă. 

Limba lui intră uşor sub buza mea de sus, trimițându-mi fiori 
de-a lungul braţelor. Mi-am încolăcit strâns braţele în jurul gâtului 
lui și m-am prins strâns de el. Mă mângâia frenetic cu ambele mâini 
şi mă apucă de fese. Trupul meu se desfăta cu fiecare atingere a lui. 
M-am topit în el ca o bucată de lut de modelat. Când el dezmierda, 
eu mă topeam. Când el mă trăgea, eu îl urmam. 

Gura îi era atât de încinsă, iar eu nu mă puteam abține să nu-mi 
imaginez cât de grozav ar fi fost dacă l-aș simți în întregime. 

- Te-am dorit de atâta vreme, șopti, iar răsuflarea lui era pentru 
mine un drog care mă ademenea. De câte ori te vedeam acasă, lângă 
mine, înnebuneam. 

Am simţit fiori în tot corpul când mi-a vorbit aşa. Mă dorise în 
tot acest timp. Îmi plăcea să ştiu asta. Îmi plăcea faptul că visase la 
mine. 

Îmi asaltă din nou buzele într-un sărut adânc, în timp ce spatele 
mi-era lipit de tabla de laborator. În timp ce îmi mușca buza, mintea 
începu să mi se învârtească încercând să deslușesc ce se întâmpla. 

Mă bucura nespus că nu mă urâse niciodată şi că mă dorise 
întotdeauna. Dar ce se întâmpla între noi? Începeam o relaţie? Sau 
Jared nu voia decât să-şi satisfacă o poftă cu mine? 

- Nu, am șoptit pe nerăsuflate, dându-mă înapoi. 

Nu voiam să mă mişc şi nu voiam să fiu altundeva decât în 
braţele lui, însă ştiam de ce mă oprisem. 

Nu puteam să-l las să câștige. Nu puteam să-l las să se poarte 
urât cu mine şi apoi să fiu a lui. 

Jared respira greu și îmi fixa buzele aprinse cu o privire care 
părea să spună că era departe de a fi terminat ce începuse. Apoi se 
uită la mine și i-am putut citi în ochi dorinţa intensă care ori arăta 
că era furios pe mine că îl întrerupsesem, ori că era atât de pornit 
încât îi venea să mă pună pe jos și să mă lege. 

Dându-mi drumul și punându-mă jos, deveni indiferent când se 
îndepărtă. 

- Atunci mă opresc, spuse el rece. 

Presupun că nu trebuia să mă aştept să mă contrazică sau, 
dimpotrivă, să fie insistent. Jared nu era omul care să insiste să 
primească ceva. Eu am fost însă debusolată de cât de repede deveni 
dintr-o torță aprinsă o stană rece de piatră. 

L-am urmărit cu atenţie câteva secunde, întrebându-mă dacă 
aveam să mă obişnuiesc vreodată cu acea indiferență semeaţă de 
care dădea el dovadă. 

- Ce pui la cale? l-am întrebat mijindu-mi ochii. 

Râse reținut. 

- Vreau să fim prieteni, recunoscu oarecum sec. 

- De ce acum? 

- De ce atâtea întrebări? mă interogă el. 

Vorbea serios? El era cel care avea de dat explicații. 

- Doar nu credeai că va fi atât de uşor. 

- Ba da. Speram că putem merge mai departe fără să ne mai 
agățăm de trecut. 

Tonul furios al vocii lui se acorda perfect cu privirea încruntată. 

- Nu putem, am răspuns fără să clipesc. Într-o zi mă ameninţi, 
pentru ca în cealaltă să mă săruți. Eu nu mă schimb după cum bate 
vântul. 

- Eu te sărut? Și tu m-ai sărutat înapoi... de fiecare dată. Și acum, 
din senin, te duci la bal cu Madoc. Ai putea spune că eu sunt cel care 
a luat-o în freză. 

Îşi băgă mâinile în buzunarul bluzei cu glugă şi se sprijini de 
pervazul ferestrei. Mă provoca din priviri, iar eu cu greu puteam 
găsi o replică. Avea dreptate. Îmi dădusem întâlnire cu Ben, mă 
duceam la bal cu Madoc şi mă sărutam cu Jared. 

- Nu trebuie să mă justific în fața ta. 

Răspunsul meu era de-a dreptul patetic. 

- Nu ar trebui să te duci. 

- Dar vreau să merg, am minţit. În plus, m-a invitat. 

M-am întors la experimentul meu, ignorându-l. 

Jared veni prin spatele meu în timp ce eu mă prefăceam foarte 
ocupată cu aranjatul hârtiilor. 

- El a fost în mintea ta, Tate? 

Răsuflarea lui îmi adie prin păr. Punându-şi mâinile de o parte şi 
de alta a mea, blocându-mă, mă tachina. 

- Îl vrei pe el sau eu sunt cel la care visezi? 

Am închis ochii, amintindu-mi visul pe care îl avusesem cu o 
dimineaţă înainte. Ce reușise să-mi facă doar faptul că mă gândisem 
la el, iar acum era în spatele meu. 

- Ţi-am spus că te voi atinge doar dacă şi tu vei dori asta. Iți mai 
aminteşti? 

M-am întors să mă uit la el. Îşi ridică și el privirea ca să o 
întâlnească pe a mea. 

- Nu cred că este un secret că îmi place când mă atingi. Când ești 
pregătit să nu mai ascunzi nimic de mine, poate că atunci voi avea 
din nou încredere în tine. Până atunci însă... 

Ochii i se îngustară și furia cobori ca un nor negru pe faţa lui în 
timp ce se îndepărta. 

Îşi îndreptă spatele și îşi încleştă pumnii. Eu m-am întors la 
experimentul pe care-l aveam de făcut, liniștită că i-am spus tot ce 
am avut de spus. Inima mea era deja subjugată și nu-l mai puteam 
privi în ochi de teamă că îi voi ceda. Dacă el voia să fim prieteni sau 
mai mult decât atât, trebuia să dea mai mult. Indiferent cât de 
ademenitoare ar fi fost oferta lui de a merge mai departe fără să 

privim în urmă, eu ştiam că ceea ce nu-mi spunea îl transformase în 
bărbatul care era acum. Aveam nevoie să-l cunosc. 

- Jared? 

O voce feminină se alintă în pragul ușii. 

- Aici erai. 

Am ridicat privirea şi am văzut-o pe Piper, care era îmbrăcată cu 
tricoul de majoretă tras cât mai tare ca să-i scoată în evidență 
şoldurile şi abdomenul plat. Cred că tocmai îmi venea să vărs. 

- Nu trebuia să mă duci azi acasă? 

Îşi dădu peste umeri părul lung, de abanos, și își mușcă buza de 
jos. Chiar așa! 

- Azi am venit cu motocicleta, Piper, răspunse Jared aspru din 
spatele meu. 

Era nervos. Pe cine? Nu eram sigură, dar aş fi putut să ghicesc. 

- Mă descurc eu atunci, spuse ea. Să mergem. Oricum nu pare să 
ai prea multă treabă aici. 

Îi căzură ochii pe mine şi simţeam cum furia îmi încălzea obrajii. 

Jared tăcu pentru câteva clipe şi-i simțeam privirea în spate, în 
timp ce continuam să-mi pregătesc materialele pentru ziua 
respectivă. Fiecare mişcare era făcută ușor, metodic, deoarece mă 
străduiam să nu mai scap și altceva pe jos. Să mă prefac că nu eram 
atentă îmi era însă la fel de imposibil pe cât îmi era să fiu atentă. 

- Da, nu sunt deloc ocupat, răspunse într-un sfârșit Jared 
relaxat, trecând pe lângă mine când se îndrepta spre ușă. 

- Deci Terrance... 

Idioata se prefăcea că nu știe cum mă cheamă. 

- Nu-mi spune că te-ai dus și i-ai învineţit ochiul partenerului 
tău de la bal. Abia dacă mai vede ceva. Ar trebui să încetezi să mai 
cafteşti tipi, altfel toată lumea va crede că ești pe invers. 

Mă tot provoca, dar eu nu înţelegeam ce voia de la mine. N- 
aveam nici cea mai mică idee despre ce vorbea. Cineva îi învineţise 
ochiul lui Madoc de când îl văzusem ultima dată la prânz? 

- Nu ea i-a învineţit ochiul lui Madoc, eu am facut-o. 

Jared trecu pe lângă ea și deschise uşa, fără să ne privească pe 
niciuna dintre noi. 

- De ce? 

Nasul lui Piper se încreţi în timp ce ea se pregătea să iasă pe ușa 
ținută de Jared. Jared ridică o sprânceană uitându-se la mine şi 
închise ușa cu suficientă forță încât să simt cum îmi urcă vibraţiile 
pe picioare. 

Cum am stat cu ochii ațintiți la uşă mai multe clipe, mi-am dat 
până la urmă seama că Jared i-a învineţit ochiul lui Madoc din cauza 
mea. 

Ce naiba? 

Categoric, asta nu făcea parte din glumele pe care și le făceau 
între ei. Madoc se arătase interesat să petreacă puțin timp cu mine 
şi asta l-a înnebunit pe Jared. 

Am râs cu poftă. Pe mine nu mă interesa Madoc. Dar dacă asta îl 
enerva pe Jared, de ce să nu mă distrez şi eu puţin, în definitiv. 

Mi-am pus căştile în urechi şi am fost binedispusă toată după- 
amiaza. 


CAPITOLUL 27 


- Bună, tati! am ciripit după ce am apăsat butonul de acceptare a 
apelului video de pe laptop. Ce e cu tine atât de târziu... sau atât de 
devreme? 

Germania era cu nouă ore înainte. Tocmai mă întorsesem de la o 
alergare în timpul căreia am încercat să nu mă mai gândesc nici la 
Jared, nici la Madoc, la absolut nimeni. Era trecut de şase şi mi-am 
pregătit un sandvici congelat cu şuncă şi brânză. 

- Bună, Dovlecel. Tocmai ce am coborât din avionul de München 
şi acum mă pregătesc de culcare. M-am gândit să verific dacă te 
descurci fără bunica. 

Tata părea obosit și răvăşit. Părul grizonant i se răzleţise în şase 
direcţii diferite, ca şi cum în ultimele douăzeci și patru de ore nu 
făcuse altceva decât să stea cu mâna în el, iar sub ochii albaştri avea 
nişte cearcăne mari. Cămașa albă cu guler era descheiată la gât, iar 
cravata bej cu albastru era desfăcută. 

- Munchen? Nu ştiam că mergi acolo. 

- A fost o deplasare neplanificată de o zi, ca să merg la o 
întâlnire. Am venit înapoi la Berlin cu o cursă de noapte. Azi am 
liber, aşa că voi dormi până târziu. 

Tata înţelegea prin a dormi până târziu un somn până la şapte 
dimineaţa. Era ceva neobişnuit să nu iasă din cameră până la ora 
aceea. 

- Bine. Va trebui să ne asigurăm că într-adevăr vei dormi până 
târziu. Munceşti prea mult şi arăţi obosit. Cine crezi că își dă 
întâlnire cu tine dacă arăţi aşa? 

Râse, dar în zâmbet i se citea tristețe. M-am simţit imediat 
vinovată că am deschis subiectul întâlnirilor. De când a murit 
mama, tata îşi făcuse încontinuu de lucru. Muncea foarte mult și 
atunci când nu muncea, eram amândoi pe drumuri. Întotdeauna 
plecam undeva când era vacanţă şi rareori își petrecea timpul liber 
pe lângă casă. Eram când la un eveniment când la altul: meciuri de 
baschet, mese în oraș, excursii cu cortul sau concerte. Nu dorise 
niciodată să aibă prea mult timp să se gândească. Sunt sigură că de- 
a lungul timpului au fost câteva prietene ocazionale, în timpul 
călătoriilor pe care le făcea, dar nu luase în serios niciuna dintre 
acele relaţii. 

- Bună ziua, domnule Brandt, strigă K.C. care ieşi din baie şi se 
trânti pe scaunul din dreptul glasvandului. 

Venise pe la mine exact când am ajuns acasă și mă implora să-i 
dau detalii despre invitaţia lui Madoc la bal, însă am fost salvată de 
faptul că mă sunase tata. 

- E K.C? mă întrebă tata, pentru că nu putea să vadă cine era. 

- Mda, am răspuns rapid, preocupată sa mai iau o îmbucătură 
din sandvici. 

Aveam încă pe mine pantalonii scurți mulaţi, maieul alb şi bluza 
de trening albastră. Probabil că mirosul pe care îl emanam ar fi pus 
pe fugă pe oricine. Poate ar fi trebuit să-i fac o vizită lui Madoc și să 
mă arunc la el în braţe, dar nici măcar eu nu eram atât de crudă. Cu 
toate acestea, oboseala resimţită în mușchi îmi dădea o senzaţie de 
destindere, de alinare. Și să fi vrut, nu eram în stare să mă gândesc 
sau să îmi fac griji despre ceva anume. 

- Tatum Brandt. Sper că aceea nu este cina ta. 

Șocul din ochii lui tata mă făcu să-mi dau ochii peste cap. 

- E mâncare. Gata, nu te mai agita, am dat eu un ordin în glumă. 

M-am uitat spre K.C. care zâmbea și dădea din cap. 

- Vin acasă în două luni şi jumătate. Crezi că poţi rămâne în 
viață până atunci? replică sarcastic tata. 

- Oamenii supraviețuiesc doar cu apă săptămâni întregi, am 
încercat eu să par serioasă, dar am izbucnit în râs când am văzut că 
face ochii cât cepele. 

Am mai vorbit apoi preț de câteva minute. l-am povestit despre 
experimentele mele, dar am omis să-i spun cât de preocupată 
fusesem în ultima perioadă. Mă asculta în timp ce eu îi treceam în 
revistă toate concursurile la care urma să particip și el îmi reaminti 
să îmi redactez scrisoarea de intenţie pentru facultate până la Ziua 
Recunoștinței. Chiar dacă nici nu mă gândeam că nu voi intra la 
Columbia, căzurăm amândoi de acord că ar fi o idee bună să trimit 
scrisoarea de intenție la mai multe colegii şi universități. l-am 
sugerat şi eu unele, iar el mi-a recomandat Tulane, universitatea 
unde a absolvit mama. Am fost de acord s-o adaug pe listă. 

- Carevasăzică, Madoc, mă luă K.C. peste picior imediat ce am 
terminat de vorbit cu tata. 

Ştiam că o ardea să mă întrebe despre asta de cum îmi bătuse la 
ușă. Mă iscodea cu privirea în timp ce îşi prindea părul lung, 
castaniu, într-o coadă de cal. 

M-am dat jos din pat şi mi-am scos bluza de trening. 

- Nu e deloc așa, să știi. Ar fi trebuit să vezi cum m-a luat prin 
surprindere în sala de mese. 

Am intrat în baia mea, redecorată de curând. 

Era opera bunicii. Pereţii, odată alb murdar, erau acum de un gri 
intens, liniştitor. Perdeaua de duş era neagră şi era scoasă în 
evidenţă de accesoriile care decorau restul băii. Peretele vizavi de 
oglindă era decorat cu fotografii alb-negru de copaci desfrunziți. Un 
radio și un raft pentru IPod erau aşezate pe dulăpiorul de lângă 
chiuvetă. În aromatizator era uleiul meu favorit Dragul meu, 
Watson. 

Aceasta era oaza mea. Indiferent cât de stupid ar putea părea, 
baia e un spaţiu care ar trebui venerat mai mult. 

În majoritatea cazurilor. 

- Şi i-ai spus da? strigă K.C. din dormitor. 

- Cred că am zis ceva de genul bine. Crede-mă, nu vreau să merg 
nicăieri cu Madoc. Reuşesc eu să scap cumva. 

Sau poate că nu. Acum, că ştiam că toată tărășenia nu fusese 
orchestrată de Jared, care era chiar supărat din cauza aceasta, mă 
gândeam tot mai serios să fac o mişcare lipsită de onestitate și să 
merg. 

- Ai fi putut să-i mai arzi una în testicule, își băgă K.C. capul pe 
ușa băii. 

- Poate că da sau poate că nu. 

Am ridicat din sprâncene, iar K.C. trecu peste acest subiect şi se 
aşeză lângă mine la chiuvetă. 

Luă un ruj de pe policioară, începu să se rujeze şi să vorbească 
uitându-se la mine prin oglindă. 

- Am putea merge să ne cumpărăm rochii, sugeră ea. 

- Să înţeleg că mergi cu Liam? am întrebat desfăcându-mi părul 
din coadă. 

- M-a invitat, dar eu încă nu i-am răspuns. 

Îmi repezi privirea interogativă cu un gest fluturat din mână. 

- Oh, voi spune da, până la urmă. Vreau doar să-l fac să sufere 
puţin. 

- Eşti sigură că nu vrei puţină distanță față de el, măcar pentru o 
perioadă de timp? Te-a înșelat. 

K.C. era o fată deşteaptă şi, indiferent cât de mult îl plăceam pe 
Liam, nu voiam ca ea să sufere. Dacă a înşelat-o o dată, o putea face 
de mai multe ori. 

- Nu trebuie să-ți faci griji, Tate. Nu-mi spui nimic din ce eu nu 
mi-am spus deja de sute de ori. 

Suspină și mă privi gânditoare. 

- Îl iubesc şi cred că îi pare rău. Am încredere în el? Bineînţeles 
că nu. lar el știe acest lucru. 

Se întoarse în dormitor, iar eu m-am sprijinit de tocul ușii de la 
baie. 

Aşadar, povestea cu Jared se terminase. Mă întrebam însă cât de 
departe mersese? 

- Şi Jared, nu m-am putu abține să întreb. Voi doi... lăsasem fraza 
în suspensie, nefiind sigură cum să întreb ce mă interesa. 

Se uită la mine cu niște ochi de mi se făcu jenă să mai întreb, dar 
ea îmi răspunse: 

- Nu a fost așa. Mi-a mai luat gândul de la Liam, atât. 

- Deci voi doi nu... 

Priveam fix podeaua din lemn de culoare închisă și mă simțeam 
incredibil de bizar. 

- Nu! Ce crezi despre mine? 

Era şocată, ceea ce era un semn bun. 

Am respirat simţindu-mă mult mai relaxată până când mă 
năpădi un alt gând. 

- Ai fi avut ocazia? 

Mă gândeam că ea şi Jared nu au făcut-o doar pentru că ea nu 
dorise. În cazul în care el ar fi vrut, pentru mine însemna că ar fi 
făcut-o. 

- Vrei să știi dacă a vrut să ne culcăm împreună? 

Zâmbea emfatic încercând să-şi dea seama cum să răspundă şi 
se distra pe seama mea. 

- Poaaate. Îți pasă? 

- Nu. Bineînţeles că nu. 

Îmi învârteam ochii prin cameră doar ca să nu mă uit la ea. De ce 
îmi păsa? 

- Așadar, ai fost topită după Ben, acum ești topită după Madoc, 
iar în secret eşti de fapt topită după Jared? 

După cum își strânse buzele eram sigură că abia se stăpânea să 
nu izbucnească în râs. 

- Mă provoci. Încetează, am avertizat-o în glumă și am schimbat 
subiectul. Bine atunci, în weekend mergem să ne cumpărăm rochii. 
Aş prefera să mergem sâmbătă după antrenament. 

Rânjind şi privindu-mă cu coada ochiului, se îndreptă spre ușă 
luându-și de pe patul meu jacheta. 

- Ne vedem mai târziu, domnişoară în călduri! 

Am înșfăcat un papuc şi l-am aruncat în ușă, după ea, iar ea 
chițăi în timp ce alerga pe scări în jos râzând. 

- Cred că ar trebui să ştii, se rățoi o voce tăioasă feminină lângă 
mine a doua zi. 

M-am întors şi am văzut-o pe Piper, al cărei nume de familie îmi 
era încă necunoscut, aruncându-mi priviri tăioase, chiar înainte să- 
mi trântească uşa de la dulap, ratându-mi nasul la milimetru. 

- Jared nu e interesat de tine. Renunţă! 

Avertismentul veni însoțit de o sprânceană ridicată şi de o buză 
de rățuşcă demnă de tot râsul. 

Era de-adevăratelea? Făcea ca totul să fie atât de simplu. 

- De obicei ai atât de puţină încredere în tine sau doar când este 
vorba despre Jared? am întrebat cu candoare, savurând, poate un 
pic prea mult, momentul împărtășit cu un adversar slab. 

- Nu este vorba că nu am încredere în mine. Doar apăr ce este al 
meu. 

Ținea nasul ascuţit atât de sus că îi puteam vedea nările. Își 
înfipse mâinile în buzunarele din spate ale blugilor și-mi băgă în 
față pieptul ei de cupă D. 

Am devenit eu nesigură uitându-mă la ea. Arăta sexi în blugii 
mulați și cu bluza roşie care se lega în jurul gâtului. Pe de altă parte, 
eu arătam ca o dulcică în blugii strâmți, dar nu atât de mulaţi, şi în 
bluza neagră de in. Cochetă, se asortase cu brățări de argint și cu 
sandale cu toc. Să fim serioși! Sandale în octombrie? Eu aveam 
mâna plină de brățări de cauciuc. 

Nu m-aş schimba pentru niciun tip, însă îmi dădeam seama de 
ce ei găsesc fetele ca ea atrăgătoare. Îmi ardea pielea când mă 
gândeam că se culcase cu Jared. Ea îi cunoştea trupul și reacţiile lui, 
în cele mai mici detalii. 

Mă durea inima. Mă străduiam să nu cedez în fața geloziei care 
mă rodea şi să nu mă gândesc că, de fapt, voiam să-i smulg părul din 
cap. 

Mi-am luat geanta de jos și am umplut-o cu manualele de fizică 
şi de franceză. Mă hotărâsem să-mi petrec pauza de masă în 
bibliotecă, deoarece nu aveam de gând să mă întâlnesc cu Madoc și 
voiam să o las pe K.C. să stea cu Liam. 

Pentru că nu am mai spus nimic, ea continuă: 

- Ori de câte ori întorc capul, nu văd decât cum te dai în stambă 
doar ca să-i intri în grații. 

- Este cumva al tău? am întrebat calmă amintindu-mi cele două 
săruturi, aproape trei dintre mine şi Jared. EI ştie acest lucru? 

Păli la față, dar îşi reveni repede. 

- Jared e un băiat rău. Este ceea ce este şi pot face față. Dar dacă 
ai de gând să umbli după el, atunci ai de-a face cu mine. 

- Este ceea ce este, da? 

De data aceasta nu mai eram deloc agitată. Atacul meu era pe 
măsura atacului său şi aveam de gând să ies cu fața curată. 

- Care este culoarea lui preferată? Cum o cheamă pe mama lui? 
Ce-i place să mănânce? Când e ziua lui de naștere? De ce nu-i place 
mirosul de înălbitor? Ce formaţie ar asculta fără întrerupere toată 
viața? 

Piper miji ochii. Era evident că nu ştia ce să spună sau ce să facă. 
Mai mult decât atât, era nervoasă deoarece insinuasem că eu aș ști 
răspunsurile la acele întrebări și ea nu. Și chiar le ştiam. 

Am ridicat mâna înainte să apuce să riposteze. 

- Uşor, pisicuţo! Nu umblu după el. Dar dacă mă mai ameninți 
vreodată, să vezi atunci ce mă mai dau în stambă. Ai înțeles? 

Fără să-i mai aştept replica, m-am răsucit pe balerinii mei roșii 
şi am plecat spre bibliotecă. 

- Eu ştiu unde merge în weekenduri, strigă după mine. Tu ştii? 

M-am întors, cu părul pe ceafă zbârlit de curiozitate. Părea că 
expresia mea nedumerită era pe placul lui Piper şi-mi aruncă peste 
umăr un zâmbet afectat înainte să se întoarcă şi să plece. 

Era adevărat. Pleca aproape în fiecare weekend. Dar unde? 

Din câte ştiam, serile de vineri și le petrecea la ferma lui Benson, 
dar restul sfârşitului de săptămână era un mister. De obicei vinerea 
sau sâmbăta la el acasă erau petreceri, deci nu era ca și cum 
dispărea tot weekendul. Însă avea dreptate, nu aveam nici cea mai 
mică idee unde era în zilele acelea. Am presupus că la serviciu. 

La naiba, Piper! 

Restul zilei de școală am fost doar o umbră în timpul orelor, 
deoarece nu mă puteam gândi decât unde ar fi putut merge Jared la 
sfârşit de săptămână, la cicatricele lui sau la vacanța aceea de vară 
de acum trei ani. 

Singurul lucru care îmi mai distrăgea atenţia era faptul că mă 
fixa constant cu privirea în timpul orei de teme, dar eu eram 
ocupată să fac în minte liste cu ceea ce știam și cu ceea ce nu știam. 
Şi, în prezent, nu mai ştiam mare lucru despre Jared. 

In minte îmi răsări o idee ce-mi trimise o emoție fierbinte în 
coșul pieptului. Era marți și aveam ora de laborator după ce 
terminam școala. Totuși, într-una din zile trebuia să fac nişte 
cercetări. Speram că ţinea în continuare geamul de la dormitor 
deschis. 


CAPITOLUL 28 


- Mergem la Chicago în weekend să ne cumpărăm rochii? Deja 
suntem în criză de timp. Probabil nici nu mai avem ce alege, 
sublinie K.C. în timp ce o duceam cu mașina acasă vineri după-masa. 

Se ducea la curse în seara aceea și, cu toate că Madoc mă 
invitase să-i fiu copilot, eu îmi făcusem alte planuri. 

- Am acel concurs mâine-dimineaţă, dar e local. Vii și tu? 
Mâncăm după aceea micul dejun și plecăm spre oraş. 

Când încetinisem şi tocmai băgăm în viteza a doua ca să virăm 
spre casa ei, am observat că mașina lui Liam era parcată în fața 
casei lui K.C, o casă de cărămidă roşie, cu două etaje, în stil colonial. 

- Grozavă idee. Trimite-mi mai târziu un mesaj cu ora și voi fi 
acolo. Şi Tate, îți vei cumpăra o rochie roşie. 

Îşi îndreptă spre mine degetul arătător cu unghia vopsită în 
albastru electric şi rânji. 

Era o controversă mai veche a noastră. Credea că blondele atrag 
atenția tuturor într-o rochie roșie, pe când eu eram de părere că cel 
mai bine arătam în negru. 

- Chiar aşa? am provocat-o eu. 

- Vei vedea, ciripi ca și cum câștigase deja iminenta noastră 
discuţie în contradictoriu. 

Am scos mașina din viteză, am tras frâna de mână şi, în timp ce 
dădeam mai încet piesa de la radio a celor de la Five Fingers Death 
Punch, am întrebat: 

- Ştiai că Liam va fi aici? 

Se uită prin geamul din partea ei și văzu maşina lui Liam. 

- Da. E invitat la cină în seara aceasta, înainte de cursă. Părinţii 
mei nu prea știu ce s-a întâmplat între noi, doar că ne-am certat şi 
ne-am despărțit pentru puţin timp. Dacă ar ști... 

- Da, am întrerupt-o. 

Puteam doar să-mi imaginez reacția sergentului Carter. 

- Bine atunci. 

Deschise ușa şi ieşi din mașină. 

- Îmi trimiți mai târziu mesajul, da? 

- Sigur. Vorbim mai încolo, am strigat în timp ce ea trânti 
portiera de la Bronco-ul lui tata. 

Drumul până acasă nu-mi luă mai mult de două minute. După 
câteva cotituri şi viraje ajunsesem și parcam în garaj. Remarcasem 
că şi mașina lui Jared era parcată la el în garaj, după care am văzut 
că era şi el acolo cu încă doi tipi, meșterind ceva îngrămădiţi sub 
capota maşinii. 

Ignorând senzațiile electrice declanșate în stomac, care 
continuau până sub abdomen, am dat buzna în casă oftând adânc. 

Restul zilei l-am petrecut implicată până peste cap în treburi cât 
se putea de casnice, așteptând să treacă timpul și să aud huruitul 
motorului lui Jared când pleca spre ferma lui Benson. Deja 
măturasem, aspirasem, spălasem rufele şi mâncasem masa de 
seară. Tocmai aveam de gând să-mi defragmentez discul 
computerului, când vibraţiile mașinii lui Jared mă făcură să sar în 
sus. 

În sfârşit! 

Mi-am ars picioarele goale de covorașul scărilor, atât de repede 
urcam. M-am uitat pe furiş printre uşile glasvandului și am văzut 
cum mașina lui porni în trombă. Mașinăria neagră prinse viteză în 
timp ce se îndepărta, iar inima începu să-mi bată cu putere când m- 
am gândit la ce urma să fac. 

Casa lui era cufundată în întuneric, așa că am presupus că mama 
lui plecase deja la prietenul ei pe perioada sfârșitului de săptămână. 

Am deschis ușile glasvandului şi m-am cățărat în copac, 
prinzându-mă cu picioarele goale de crengi. M-am clătinat, copleşită 
de senzația de dâjă-vu. Trecuse mult timp de când nu mai făcusem 
această escapadă. 

Nu mai eram la fel de uşoară cum fusesem cu trei ani în urmă. 
Crengile trosneau și m-am grăbit să ajung la geamul lui, deoarece 
nu mai erau suficiente frunze care să mă camufleze. Majoritatea 
căzuseră în întâmpinarea iernii ce se apropia şi cu siguranță 
puteam fi văzută din stradă dacă zăboveam prea mult. 

M-am prins de pervazul ferestrei lui şi unghiile mele zgâriară 
vopseaua albă când mușchii mi se încordară ca să ridice geamul. 

Da! E deschis. 

Împingându-mă peste margine, am dat un picior peste geam şi 
am intrat pe brânci. M-am ridicat în picioare și mi-am lăsat ochii să 
se acomodeze cu bezna din cameră. Îmi simţeam pulsul atât de 
puternic în urechi încât credeam că aveau să sângereze și tremuram 
de emoție. Lăsasem geamul deschis în caz că aveam nevoie să plec 
rapid de acolo. 

Uitându-mă prin cameră, am observat că schimbase mobila de 
când nu mai fusesem acolo. Camera părea curată, dar dezordonată. 
Hainele zăceau împrăştiate pe podea şi pe pat. Pe dulapul lui era un 
maldăr de fleacuri, bani şi chitanțe. Cu toate acestea, pereţii erau 
încă zugrăviți în albastru-închis. 

Când era mai mic, mama lui îi decorase camera în teme nautice. 
După câte vedeam eu, el renunţase la decorurile cu vapoare şi far. 
Acum, pe perete se lăfâiau afişe cu formaţii și pliante care anunțau 
concertele din zonă. 

Mergeam în vârful picioarelor când m-am oprit brusc. De ce fac 
linişte? Nu e nimeni acasă. Poate că mă simțeam vinovată. Îngeraşul 
din mintea mea îşi şoptea dezaprobarea față de acțiunea mea ilicită. 
Pe de altă parte însă, micuțul diavol striga nevoia absolută a unei 
asemenea întreprinderi. 

Continuă! 

M-am îndreptat spre dulapul lui şi i-am deschis larg ușile din 
lemn. Acolo ar putea sta ascunse lucruri demne de interes. În 
momentul acela nu eram foarte sigură ce căutam, dar ştiam că mă 
interesa orice mi-ar oferi amănunte despre viaţa sa de acum. 

Am simțit dintr-odată aroma parfumului lui Jared. Vânt, ploaie și 
masculinitate. Foarte rapid mi-am plimbat degetele printre 
mânecile cămășilor și puloverelor lui înainte să mă aplec să caut 
ceva demn de atenţie pe podea. 

Fundul dulapului era plin de pantofi, pe lângă care am găsit şi 
două cutii de pantofi pline cu poze. Uitându-mă printre ele, am 
văzut poze cu Jared de când era mic şi mi-am dat seama că eu nu 
eram în niciuna dintre ele. Ceva e putred aici. Jared și cu mine 
fuseserăm ca doi frați siamezi timp de patru ani, înainte ca relația 

noastră să se strice, şi aveam fotografii împreună. Multe fotografii. 
Le aruncase pe ale lui? 

Am pus totul la loc așa cum găsisem, am închis dulapul cu mai 
multă forță decât era nevoie și m-am întors. Comoda cu sertare era 
în cealaltă parte a camerei, aşa că am pornit-o într-acolo și am 
început să scotocesc printre chitanțele de la benzinării adunate 
vraf. Am remarcat că multe dintre ele erau din Crest Hill, o suburbie 
a oraşului Chicago, aflată la o oră de noi. Crest Hill. Ce ar fi putut 
căuta acolo? 

Nu am găsit nimic nici după ce am scotocit prin sertare, așa că 
m-am dus la pat şi am îngenuncheat ca să mă uit dedesubt. 

Lozul cel mare! 

Am găsit o cutie fără capac, plină cu dosare și hârtii. Am ridicat- 
o şi m-am așezat pe pat cu ea în braţe. 

Patul lui. 

Pe vremuri nu era deloc ciudat să fiu în camera lui Jared, însă 
acum mă simţeam ca într-un parc de distracții după închiderea 
programului: nu trebuia să mă aflu acolo, dar era fascinant. 

În cutie am găsit multe lucruri, unul mai interesant decât 
celălalt. Am găsit un act din partea naşului lui Jared. Îi lăsase lui 
Jared o casă pe malul lacului în Wisconsin, o dărăpănătură din câte 
am văzut în fotografii. Terenul însă era o minunăţie. Și mai multe 
chitanţe din Crest Hills stăteau mărturie că făcuse multe drumuri în 
zonă doar în ultimul an. O citație pe numele lui Jared care trebuia să 
apară în fața tribunalului municipal pentru acte de violenţă era 
datată la scurt timp după plecarea mea în Franţa. În cutie mai erau 
aruncate la întâmplare chitanţe de la restaurante şi hoteluri și, când 
am scotocit mai adânc, am găsit pe fundul cutiei un dosar lucios. 

l-am dat însă drumul şi mi-am oprit respirația când am auzit o 
ușă deschizându-se în hol. 

Of, la naiba! 

Am înghesuit cutia cu hârtii înapoi sub pat și am sărit într-un loc 
ascuns între dulap și patul lui Jared. În momentul acela nu mai 
auzeam nimic de cât de tare îmi bubuia inima în urechi, dar am 
reușit să mă fac nevăzută la timp. Jared intră în cameră înfășurat cu 
un prosop în jurul taliei și uscându-se pe păr cu altul. 


212 


De ce este acasă? Doar îi văzusem mașina plecând şi nu auzisem 
să se fi întors. Aşadar ce se întâmpla? 

Aprinse o veioză, făcând astfel puțină lumină în cameră, și 
continuă să se usuce pe păr. Trupul lui înalt se îndreptă spre geam, 
îşi sprijini o mână de pervaz şi privi afară. Îl urmăream întrebându- 
mă ce naiba aveam de gând să fac. Urma să se întoarcă în orice 
secundă şi mă găsea acolo. 

Prosopul era înfășurat în jurul taliei şi îl acoperea până la 
genunchi. Stomacul îmi făcea figuri de parcă eram într-un montagne 
russe, iar gura mi se uscase precum deșertul Mojave. Lumina 
blândă care i se revărsa pe piele făcea ca stropii răzleţi de apă care 
rămăseseră pe el să strălucească. A fost nevoie să clipesc ca să uit 
de dorința de a sta acolo şi să aştept să arunce prosopul de pe el. 

Nu aveam cum să ies din camera aceea neobservată. Ori îl lăsam 
pe el să mă prindă și să mă încolțească, ori găseam un motiv. Până 
să se întoarcă, am ieşit din penumbră şi am inspirat dureros de 
adânc. 

- Jared. 

Vocea îmi era joasă. 

Îşi întoarse rapid capul şi miji ochii: 

- Tate? se opri pentru o secundă. Ce naiba cauţi în camera mea? 

Mâinile îmi tremurau, așa că mi le dusesem la spate în timp ce 
mă apropiam cu pași mici de el. 

- M-am gândit la ce mi-ai spus, să încercăm să fim prieteni, şi am 
vrut să încep eu spunându-ţi la mulţi ani. 

Subtil, Tate. Tare subtil. 

Îşi mută privirea spre dreapta, ca și cum ar fi întors pe toate 
fețele ceea ce spusesem, și știam că nu avea să mă creadă. 

- Carevasăzică ai intrat pe furiş la mine în cameră ca să îmi spui 
La mulți ani după o săptămână de la ziua mea? 

Sarcasmul său nu putea trece neobservat. Mă înecam în el, nu 
mai aveam aer. 

Rahat. 

- M-am cățărat în copac ca pe vremuri, am spus, iar fața parcă 
îmi luă foc. 

Nu puteam decât să-mi imaginez cât de roșie era. 

- Ziua ta de naştere este mâine. Pot să mă caţăr și eu până la tine 
în dormitor? mă întrebă cu condescendenţă. Ce cauţi de fapt aici? 

Mă ţineam tare pe poziţii în timp ce el se apropia de mine cu o 
privire încruntată care mă pătrundea ca un tăiș. 

Rahat. Rahat. Rahat. 

- Eu... ăăă... nu-mi găseam cuvintele, dar îi susțineam privirea. 

Ce-aş putea să fac ca să-i închid gura? 

Părul proaspăt spălat era zburlit în toate direcţiile, iar privirea 
provocatoare îl făcea să arate incredibil de sexi. Eram în camera lui. 
El era pe jumătate dezbrăcat. În plus, punea întrebări la care eu nu 
aveam răspuns. Trebuia să folosesc împotriva lui două lucruri pe 
care le aveam la îndemână și care l-ar fi dat peste cap: elementul 
surpriză şi corpul meu. 

- Dacă mă gândesc bine, am ceva pentru tine. Poţi să-l consideri 
şi cadoul tău pentru mine. 

Mă privi circumspect când m-am apropiat să-l sărut. În 
momentul în care i-am atins buzele moi, am și simţit senzațiile 
electrice care se răspândiră în obraji. M-am lipit de el și, când am 
simţit că şi buzele lui se mişcau împreună cu ale mele, mi-am 
încolăcit braţele în jurul gâtului său. Mi-am depărtat buzele și am 
început să-l tachinez cu vârful limbii, atingându-i buza de sus. În 
momentul în care i-am prins între dinţi buza de jos, mă luă şi el în 
braţe. 

Acum ne mișcăm încet. În celelalte ocazii, parcă fiecare sărut era 
un atac. Acum însă parcă se învăpăia un foc. 

Mă strânse la piept, cu brațele lui puternice în jurul meu și cu 
buzele topindu-se în săruturi flămânde. Uitasem deja că trebuia să 
plec din camera lui fără ca el să afle adevăratul motiv pentru care 
venisem acolo. În momentul acela nu vedeam şi nu simţeam nimic 
altceva în afară de Jared. Mirosea copleşitor de bine şi ardeam de 
nerăbdare să aflu dacă mirosea la fel peste tot. L-am lipit strâns de 
mine şi mi-am îngropat capul în gâtul lui, sărutându-l și muşcându- 
l. 

- Dumnezeule, Tate! suspină Jared. 

Focul de tabără pe care îl simțeam în abdomen se transformă 
într-un incendiu de pădure care-mi pârjolea întreaga ființă. Mâinile 
îmi alunecau uşor pe spatele lui, înregistrând fiecare urmă lăsată de 

cicatrice, apoi intrară ușor pe sub prosop. Pielea îi era atât de moale 
încât am simţit furnicături în degete când l-am atins, iar stomacul 
mă durea de dorinţă. l-am înșirat săruturi de la ureche până la 
claviculă, repezindu-mă din când în când să-l gust cu limba. 

El inspiră adânc printre dinţi, strângându-mă şi mai tare în 
braţe, în timp ce eu îmi frecam ușor şoldurile de ale lui. 

Mai mult. 

Brațele lui erau încă în jurul meu, în schimb mâinile mele urcau 
ușor pe spatele lui și coborau apoi pe abdomenul rigid. Nu mă mai 
săturam de el şi nu îmi mai păsa de ce mă aflam acolo. Aveam 
nevoie de el mai presus de rațiune. 

- Nu am de gând să mă opresc, i-am şoptit în ureche după care i- 
am cucerit din nou gura. 

Înţelese ce am vrut să spun şi mă ridică în braţe. Mi-am încolăcit 
picioarele în jurul taliei lui în timp ce mă ducea în pat. Când mă lăsă 
jos, l-am tras spre mine. 

Ar trebui să mă opresc. Încă un minut şi apoi vreau să mă 
opresc. 

Îmi ridică maieul până sub sutien și cu degetele îmi atingea ușor 
pielea în timp ce mă privea. 

- Eşti atât de frumoasă. 

Colţul gurii i se ridică într-un zâmbet discret, meditativ. Inima 
începu să-mi bată și mai repede când gura lui cobori peste 
abdomenul meu. 

Am gemut şi m-am arcuit spre el. 

- Jared, am șoptit aproape sufocându-mă. 

Gura lui îmi pârjolea pielea de la torace până la șold și simţeam 
cum ființa mea palpita. Mă săruta încontinuu când îmi desfăcu 
blugii, iar eu am simțit prin prosopul lui că este pregătit. 

Eu eram? Îl doream pe Jared atât de mult. Voiam să cedez și să 
mă las în voia lui. 

Mi se tăie răsuflarea când m-a atins cu gura deasupra liniei 
chilotului. Se juca ușor cu limba pe pielea mea și am simţit cum îmi 
dădea jos lenjeria. Cu greu băgasem de seamă, deoarece îi simțeam 
doar săruturile peste abdomen și pe coapse. Intensitatea dintre 
picioare deveni aproape dureroasă și aveam nevoie să mă eliberez. 

- Jared, am spus încercând să mă controlez. 

- Nu mă opri, Tate. Te rog, iubito, nu mă opri. 

Am închis ochii. Am încercat să mă opun, nu-i aşa? Acum 
puteam să mă dau bătută. Mi-am aruncat peste cap tricoul, iar Jared 
îmi dădu la o parte bretelele de la sutien și îmi eliberă sânii. Buzele 
lui îmi luară trupul cu asalt, iar urmele umede lăsate de gura sa erau 
ca un fitil pe o dinamită. lar dinamita era între coapsele mele. 

- Ah! 

Am deschis ochii larg şi corpul mi se cutremură când am simţit 
că limba lui se plimba pe clitorisul meu. 

- Ce faci? 

Dumnezeule! Fusese atât de bine. Dacă nu aș fi fost atât de 
rușinată, l-aş fi prins cu mâinile de păr și l-aş fi ținut acolo. 

Îşi lăsă capul într-o parte, gândindu-se ce să spună. 

- Eşti virgină, spuse el uşor. 

Mda, cred că tocmai am făcut acest lucru cât se putea de 
limpede. 

Înainte însă ca eu să devin conştientă de lipsa mea de 
experienţă, începu să-mi sărute interiorul coapselor provocându-mi 
din nou un torent de senzaţii intense. 

- Nici nu îți dai seama cât de fericit mă faci, spuse el după care 
buzele îi reveniră asupra clitorisului meu înfrigurat. 

Oh. Doamne. Mă simțeam atât de bine. Aproape că nu mai 
suportam. Îi simțeam limba pe tot trupul, sărutându-mă, gustându- 
mi miezul. Tot ce însemna energie şi dorință din trupul meu îmi 
clocotea între picioare şi știam că ceva se înfiripa în mine. Sfârcurile 
mi se întăriră, iar Jared îmi masa sânii pe rând în timp ce nu se 
mişca dintre picioarele mele. 

- lisuse! Dacă te-ai putea vedea de unde te privesc eu. Eşti 
teribil de frumoasă. 

Respirația lui îmi pătrunse miezul. 

Am simţit cum limba lui mă învăluia în cercuri și am simţit 
nevoia să-mi țin respirația. Parcă lipsa oxigenului ar fi crescut 
intensitatea presiunii. Și am avut dreptate. Îmi îngădui să mă 
concentrez asupra fiecărei mișcări pe care o făcea asupra mea. 
Trupul meu era prizonierul senzaţiilor răscolitoare care pulsau și 
mă înmuiau. 

Jared mă explora în interior cu limba, iar eu mi-am dat capul pe 
spate arcuindu-mă spre el, dorind mai mult. Am atins punctul 
culminant ținându-mi respirația în timp ce valuri de extaz îmi 
încălzeau trupul și mă făceau să-l strig. Jared continuă ce făcea până 
când ultimul torent de senzații îmi părăsi trupul. 

- La naiba, Tate. 

Jared se dădu ușor în spate ca să mă vadă si eu i-am simțit 
erecţia. 

- Frumusețea ta nici nu se compară cu felul în care arăţi când te 
eliberezi. 

- A fost... 

Nici nu puteam gândi: trupul meu nu mai simţise așa ceva 
niciodată şi voiam ca şi el să se simtă la fel. 

Veni deasupra mea ca să ne putem privi unul pe celălalt, 
presându-și coapsele de ale mele. Mușchii mi se încordară, iar 
atingerea lui uşoară mă tulbura până la agonie. Era pregătit. 

Îmi puse mâna pe obraz: 

- Te-am dorit de atâta timp. 

M-am împins în sus şi i-am capturat buzele cu ale mele. Mâna 
îmi cobori între picioarele lui şi l-am apucat strâns. Mărimea limbii 
lui şi ce îmi făcuse cu ea mie nu se compara cu erecţia sa. Mă speria 
şi mă incita în același timp. 

Desfăcându-mi sutienul, îmi îndepărtă şi ultimul articol de 
îmbrăcăminte şi i-am simţit buzele pe unul dintre sfârcuri. Fiori de 
plăcere îmi inundară pielea, plăcerea evada din fiecare por al meu şi 
îi tineam capul ca să îi pot savura gura încinsă. Trecu de la un sân la 
celălalt, iar eu mi-am încolăcit picioarele în jurul lui, dorindu-l cât se 
putea de aproape. Voiam mai mult. 

Tresărirăm amândoi la sunetul unui ciocănit în ușa 
dormitorului. 

- Jared, eşti gata? întrebă o voce masculină. 

Cum? Cine era la ușă? 

- Îl omor, mârâi Jared discret. Du-te jos! strigă la ușă, fără să se 
mişte de pe mine. 

- Deja am întârziat, omule. Am făcut plinul. Hai să mergem! 

Şi apoi mi-am dat seama. Nu pe Jared îl văzusem plecând mai 
devreme. Unul dintre prietenii care veniseră la el luase maşina ca să 
facă plinul cu benzină, iar Jared rămăsese ca să facă un duş. 

- Ți-am spus să aștepți jos, Sam! urlă Jared, strângându-şi 
prosopul în jurul taliei în timp ce se dădea jos din pat. 

- Bine. 

Probabil că Sam înţelesese aluzia pentru că i-am auzit paşii 
îndepărtându-se. 

Am înșfăcat bluza şi m-am acoperit cu ea, euforia dorinţei 
dezintegrându-se uşor. 

- Nu, nu te îmbrăca, spuse Jared pe un ton de comandă. O să 
scap de el și terminăm ce am început aici. 

Se aplecă să mă sărute și, din nou, am simţit cum căldura 
năvăleşte în obraji. 

- Participi la curse în seara aceasta? 

- Nu mai particip. 

Luă rapid pe el niște blugi pe sub prosop. 

Eu m-am îmbrăcat cu bluza și m-am ridicat ca să iau pe mine 
lenjeria și blugii. 

- Jared, du-te! E în ordine. 

Misiunea mea de detectiv din seara aceea luase o turnură 
neașteptată, iar sărutul aniversar se transformase în mult mai mult 
decât mă aşteptasem. Aveam nevoie să mă regrupez, deși nu mă 
simțeam bine că îl lăsam așa. 

Cu toate acestea, Jared nu accepta niciodată un refuz. Mă ridică 
în braţe şi mă așeză pe marginea comodei sărutându-mă din nou. Se 
aşeză între picioarele mele și mă trăgea spre el odată cu sărutul 
prelung și intens. 

- Cursele nu sunt importante, Tate, spuse el pe buzele mele. Nu 
vreau să fiu nicăieri altundeva decât cu tine. 

Inima mi se opri și am simţit un nod în gât. Simţeam și eu același 
lucru. 

Trebuia însă să mă liniștesc. Totul se petrecea prea repede şi 
încă nu aveam încredere în el. 

- la-mă cu tine, i-am sugerat. 

Îmi plăcea atmosfera electrizantă de la curse și puteam fi 
împreună în public, ca să ne ținem mâinile departe unul de celălalt. 

Singurul dezavantaj ar fi că nu mai puteam căuta prin camera lui 
dacă eram cu el, însă în momentul acela nu mai părea oricum o idee 
atât de bună. 

- Să te iau cu mine, mă privi întâi cu scepticism, dar apoi se 
gândi mai bine. Bine, du-te și îmbracă-te cu ceva mai călduros şi vin 
să te iau după ce suntem gata. 

Se îndreptă spre ușă, dar se opri: 

- După cursă venim aici și terminăm ce am început. 

Promisiunea lui mă făcu să zâmbesc fără să vreau. 

După ce el ieși din cameră, am sărit de pe comodă gândindu-mă 
că ar fi fost mult mai simplu să mă cațăr înapoi în copac decât să fac 
plimbarea rușinii prin fața prietenului lui, dar m-am oprit brusc 
când am văzut ceva pe covor. M-am aplecat ca să ridic o fotografie 
care era lângă pat și inima mea o luă la galop când mi-am dat seama 
că îmi căzuse când umblasem prin cutia de sub pat. 

Rahat! 

M-am uitat repede la ea și am simțit că mi se face rău. Fotografia 
era cu corpul unui băiat sau al unui tânăr, dar pielea era plină de 
sânge şi de vânătăi. Pe piept şi pe coaste erau urme albastre și mov, 
iar de la stomac până la gât era plin de tăieturi. 

Dumnezeule! 

Cine făcuse acel lucru nu încercase doar să-i facă doar rău acelui 
copil. Încercase să îl omoare. 


CAPITOLUL 29 


La fermă nu puteai arunca un ac de câtă lume era acolo. După 
cum toți se dădeau nerăbdători la o parte din fața mașinii lui Jared, 
ajunsesem la timp pentru cursă. Oamenii se retraseră de pe pistă, 
măsurându-ne din priviri pe mine și pe Jared, plini de curiozitate. 
Majoritatea credeau că Jared nu mă putea suferi, așa că erau cât se 
poate de contrariați. Mie nu îmi păsa. 

Maşina vibra sub mine, iar eu băteam din picior cu o energie ce 
nu putea fi controlată şi cu un soi de agitație ce rămăsese 
neexplicată. 

Am ascuns fotografia găsită în buzunarul din față a bluzei cu 
glugă. Nu voiam să risc ca el să mă prindă punând fotografia la loc 

în cutia de sub pat. Nu eram sigură dacă în fotografie era Jared, dar 
bănuiam că el era. De ce ar avea-o altfel? Doar dacă... doar dacă nu 
fusese chiar el cel care-i făcuse copilului așa ceva. 

Am strâns din dinţi. Gândul acesta nu îmi plăcu absolut deloc. 

- Salut! strigau spre maşină cei prezenți, majoritatea femei. 

Am inspirat adânc și nici măcar nu m-am deranjat să-mi ascund 
iritarea. Din fericire, el nu le răspunse la salut şi eu m-am relaxat. 
Faţa îi era ca de piatră, iar din boxe se auzea Sick, a celor de la 
Adelita's way. 

Jared puse mașina în poziție lângă un Camaro din anii '80 pe 
care nu îl recunoşteam și eu mi-am desfăcut centura de siguranţă ca 
să sar din maşină, dar el mă apucă de mână. 

- Hei, spuse pe un ton blând, iar eu m-am întors spre el. Aici îmi 
place să mă concentrez pe competiție. Nu o lua personal dacă nu mă 
port prea prietenos, bine? 

Traducere: Eu nu sunt genul care să aibă prietenă, mai ales în 
public. Nu că Jared și cu mine am fi fost împreună, dar am înţeles ce- 
a vrut să-mi spună. 

Am ridicat din umeri: 

- Nu e nevoie să mă ţii de mână. 

Și am ieşit din mașină. 

Mă deranja faptul că Jared ţinea la o imagine sau poate doar nu 
se simţea în largul său printre oameni, dar a naibii să fiu dacă 
aveam să stau deoparte și să mă simt în plus toată seara. 

Încercând să ajung în partea din faţă, am prins din mers șoapte 
şi priviri ce-mi erau aruncate de pe margine. Ce face Jared cu ea? şi 
Poate participă și ea la cursă. erau câteva pe care le auzisem. L-am 
urmărit pe Jared cum coboară din maşină şi se uită la mine în timp 
ce mergea în față să se întâlnească cu Zack şi cu celălalt şofer. 

- Tate, ce mai faci? 

Ben veni lângă mine. Am suspinat. Chiar dacă nu văzusem pe 
nimeni cunoscut acolo, nu era persoana cu care să vreau să stau la 
taclale. Nu eram sigură cum stăteau lucrurile între mine şi Jared, 
dar voiam să aflu. 

- Salut, Ben. 

- Ai venit aici cu Jared? mă întrebă el. 

- Mda, am replicat scurt, fără să mă uit la el. 

- Şi la bal te duci cu Madoc? 

Chiar dacă nu mă uitam la el îi simțeam zâmbetul în glas. 

Ce fraier! 

- lar la Balul de Absolvire s-ar putea să merg cu Charming 
Tatum. Doar sunt genul acesta de fată, nu ai auzit? m-am uitat în 
ochii lui plină de curaj, provocându-l. 

Ridică din umeri şi râse zgomotos. 

- Bine, dacă spui tu. Dar l-aș lăsa acasă pe Channing Tatum. Ştii, 
numele... Channing Tatum o însoțește pe Tatum Brandt. Nu merge. 

Trecu un moment până să îmi dau seama ce vrea să spună, dar 
tonul său jucăuș rezolvă totul. Glumea. El nu încerca să-și ceară 
scuze, eu nu încercam să-l ocolesc. Ne amuzam luându-ne 
prieteneşte peste picior, iar eu deja mă simțeam mult mai bine, 
deoarece era ceva la care puteam face față. Nu mă presa să-i spun 
cu cine mă întâlneam, ceea ce era dubios, şi am avut senzaţia că nu 
mai umbla după mine. 

Rânjind la gluma lui și, privindu-l de parcă îşi pusese creioane în 
nas, am știut că tensiunea era pe cale să dispară. S-ar putea să nu 
fim niciodată prieteni, dar acum eram ca la începutul anului, înapoi 
la lucrurile simple. 

Asta până când am observat fulgerele din privirile lui Jared 
îndreptate spre noi. Zack vorbea cu amândoi șoferii, dar privirea 
rece a lui Jared era fixată asupra mea și a lui Ben. Miji ochii și îmi 
dădeam seama după cum respira pe nas că era nervos. 

N-are importanţă. Mi-am dat ochii peste cap. 

- Eliberaţi pista, strigă Zack şi toți ne-am îndreptat ca o turmă 
de oi spre marginea drumului, ridicând praful. 

Jared urcă în mașină fără să se mai uite la mine și ambală 
motorul, zgomotul profund vibrându-mi sub picioare. M-am crispat 
când fetele începură să urle cuprinse de emoție. Parcă îmi înfipse 
cineva o scobitoare în ureche. 

Dar asta fu nimic în comparaţie cu sentimentul de gol în stomac 
pe care l-am avut când am văzut-o pe Piper intrând pe pistă să dea 
startul. Se fâțâia prin faţa mașinii lui Jared îmbrăcată într-o fustiță 
albastră de şcolăriță şi o bluză neagră care se lega după gât. 

Am mârâit în barbă. 

Privirea ei scânteietoare îl țintea pe Jared. Nu vedeam fața lui de 
unde stăteam, dar știam că ea îi arunca ocheade. Se plimba de colo- 
colo, scoțându-și pieptul în față, sau poate doar părea așa de unde 
stăteam eu. Eram sigură că era o adevărată priveliște în lumina 
farurilor. Bărbații din public începură să fluiere şi să huiduie, iar eu 
îmi treceam mâna prin păr ca să mi-o iau din mintea și așa încinsă. 

Am strâns pumnii când am observat că se apropie de partea 
şoferului. El coborî geamul şi ea se aplecă înainte, oferindu-i lui o 
imagine perfectă asupra pieptului ei, iar celuilalt şofer o imagine a 
fundului. Ochii îmi scăpărau văpăi şi aproape că îmi ieşiră din 
orbite. 

- Scuză-mă, am murmurat spre Ben și am coborât pe pistă. 

Ocolind mașina lui Jared, am ajuns în faţa lui Piper şi am apucat- 
o de păr. Am luat-o cu forța de lângă geamul lui și am împins-o în 
faţa mea. 

Cam extremă mișcarea, mi-am spus, dar nu gândeam. 

Mi-a plăcut cum m-am simţit când nu gândeam. 

- Ce naiba? strigă ea şi se întoarse spre mine. 

- Tate, mă strigă Jared, dar l-am ignorat. 

Mulțimea fremăta și scandările care cereau o bătaie îmi făcură 
inima să o ia la galop. Abia dacă mai puteam auzi ceva de zgomotele 
care umpleau atmosfera. 

- Ticăloaso! își arătă ea colții. Care naiba e problema ta? 

Însă nu aşteptă să răspund. Mă atacă, pe tocuri, iar eu numai că 
nu am izbucnit în râs. În momentul în care se repezi spre mine, i-am 
măturat piciorul de sub ea şi se prăbuşi la pământ. 

Cum stătea așa în fund, am bătut din palme de două ori în fața ei 
şi am strigat: 

- Ascultă. Acum că eşti atentă la mine, vreau să-ți spun un lucru: 
nu îl interesezi. 

l-am aruncat în față cuvintele ca pe o plăcintă. 

Am inspirat adânc şi m-am uitat spre Jared care coborâse din 
maşină şi mă privea pe jumătate şocat şi pe jumătate amuzat. 

- Nu sunt o marionetă, am clarificat eu mergând spre el. 

Am scos din buzunar medalionul din lut pe care îl făcusem 
pentru mama și i l-am pus în palmă. 

- Nu te ascunde de mine şi nu îmi cere să mă ascund, am spus ca 
să audă doar el. 

Clătină din cap și îmi dădu un bobârnac peste bărbie, apoi 
începu să-şi plimbe ușor degetul pe ea. l-am căzut în braţe, iar el îmi 
dezmierdă buzele cu un sărut delicat. Din public începură să curgă 
şi mai multe ironii și fluierături, însă mie nu îmi păsa decât de 
căldura trupului său atât de aproape de mine. 

- Hm, hm, își drese sonor vocea tipul din cealaltă mașină. Jared, 
dacă eşti de acord, aș vrea să terminăm cursa în seara aceasta. 

Am dat din cap și am oftat fericită. 

- Baftă, i-am urat lui Jared, m-am îndepărtat de el și am plecat 
spre mulțime. 

- Eşti obosită? mă întrebă Jared în timp ce ne întorceam acasă, 
iar eu i-am răspuns dând din cap. 

Câştigase cursa, bineînțeles, fără zgârieturi pe nicio maşină. 
După cursă era din nou o petrecere în aer liber, însă Jared nici 
măcar nu o luase în considerare şi nici nu mă întrebase dacă voiam 
să merg. 

Nu îmi păsa, pentru că simțeam niște fiori amețitori doar la 
gândul că probabil voia să ajungem acasă și să terminăm ce 
începusem mai devreme. 

O parte din mine era speriată. Înainte de cursă, fusese cât pe ce 
să facem dragoste, iar dacă Sam nu ne-ar fi întrerupt, probabil că 
asta s-ar fi întâmplat. Voiam să fiu cu Jared? Nu am avut nevoie 
decât de o secundă ca să ştiu că răspunsul era da. Întrebarea era 
dacă era el pregătit să fie cu mine. 

Nu eram atât de sigură. 

Încă aveam resentimente pentru amintirile urâte din ultimii ani 
şi nu eram sigură că aveam să-l iert. De unde știam eu că nu mă va 
mai răni? Mă merita? 

Nu. Nu încă. Nu era nicio îndoială că nu îmi câștigase încă 
încrederea. 

- Jared? am spart tăcerea. Unde te duci în weekenduri? 

Degetele i se încleştară de volan şi nu voia să se uite la mine. 

- Plec din oraș, bâigui el. 

- Dar unde? am insistat eu. 

Dacă ținea câtuși de puţin la mine trebuia să fie sincer şi să-mi 
spună totul. 

Sprâncenele i se împreunară de supărare. 

- Ce contează? 

Coti spre strada noastră și acceleră mai mult decât era cazul. 
Aproape că am dat cu capul de tavanul mașinii, atât de brutal trecu 
peste denivelarea de pe drumul spre aleea din fața casei lui. 

M-am prins de mânerul pentru sprijin de deasupra geamului. 

- De ce Piper ştie, iar eu nu? 

- La naiba, Tate! 

Aruncă centura şi sări din mașină. 

- Nu vreau să vorbesc despre asta. 

Tonul vocii îi era furios şi răsunător. 

Am ieșit după el din maşină. 

- Nu vrei să vorbeşti despre nimic. Ce crezi că se va întâmpla? 

Rămase pe partea lui, distant și privindu-mă ca pe un inamic. 
Am văzut cum în privirea lui se ridică un zid. 

Un zid care spunea că totul se terminase între noi. 

- Este treaba mea ce fac la sfârşit de săptămână. Ai sau n-ai 
încredere în mine. 

Ahh! 

- Să am încredere? am izbucnit. Ai pierdut încrederea mea de 
mult. Dar, dacă tu încerci să ai încredere, poate reușim să fim 
prieteni din nou. 

Sau mai mult decât atât, speram eu. 

Mă pironi cu o privire plină de dispreț: 

- Cred că am depăşit faza prieteniei, Tate, dar dacă vrei să jucăm 
așa, bine, fie! Putem să dormim unul la celălalt, dar să știi că asta va 
include și sex. 

Cuvintele lui acide mă tăiară ca un pumnal și am tras adânc aer 
în piept. 

Chiar nu însemnam nimic pentru el? Vederea mi se încețoşă din 
cauza lacrimilor care mă podidiră. 

Probabil că observase durerea întipărită pe faţa mea, deoarece 
expresia lui se mai îmblânzi și îşi coborî privirea. 

- Tate, veni spre mine şi vocea îi era mai blândă, dar eu am scos 
fotografia pe care o îndesasem în buzunar și i-am trântit-o pe piept. 

Am trecut ca săgeata pe lângă el şi am fugit acasă. Abia am reușit 
să intru, înainte să izbucnesc în plâns. 

S-a isprăvit! 

Am alunecat pe ușă în jos după ce am închis-o şi am plâns din 
cauza cruzimii lui şi a prostiei mele. Chiar fusesem pregătită să-i 
ofer virginitatea mea cu doar două ore în urmă? M-am dat ușor cu 
capul de ușă, dar nu am reușit să șterg lovitura primită de mândria 
mea. 

Jared nu mă merita, însă cu puțin efort aproape mă cucerise. 

S-a isprăvit! 


CAPITOLUL 30 


- Îmi plac la nebunie aniversările! E singura ocazie când îmi 
îngădui să mănânc prăjituri, bâigui K.C. cu gura plină de tort de 
înghețată cu fulgi de ciocolată şi mentă pe care îl comandase pentru 
mine. 

- Eu nu pot trăi aşa. 

Furculița mea săpa în surpriza dulce. 

- Aş înnebuni să număr calorii. 

- Tu nu ai nevoie să numeri caloriile, Tate. Poate dacă aș începe 
să alerg... 

Îşi lăsă vorba neterminată, ca şi cum nu fusese în stare să ducă 
gândul până la capăt. K.C. participa cu plăcere la orele de sport de la 
şcoală, însă îi venea mai greu să se motiveze singură, în timpul liber. 

Am mers împreună la Mario pentru cina de ziua mea și 
chelnerul tocmai ne adusese tortul surpriză. Din boxe se auzea în 
surdină Rosemary Clooney cu Mambo italiano şi simțeam că 
începusem să mă relaxez. 

Am fost cu nervii întinși toată ziua după cearta cu Jared de cu o 
seară înainte. Plecase în trombă cu mașina după ce fugisem în casă 
şi, din câte văzusem, nu mai revenise. Era weekend. Am presupus că 
se dusese unde mergea de obicei. 

Idei de tot felul îmi trecură prin minte toată ziua. Poate vindea 
droguri în Chicago? Poate lucra pentru mafie? Sau poate era 

voluntar la un cămin de bătrâni. Fiecare gând nou mă agita însă şi 
mai tare decât cel de dinainte. 

- Tate? 

K.C. se opri din molfăit şi se uită la mine. 

- Ai de gând să îmi povesteşti ce s-a întâmplat aseară? 

Am simţit cum bătăile de inimă din pieptul meu îmi mișcară 
corpul din loc. Oare vorbea despre faptul că intrasem pe furiş în 
camera lui? Despre faptul că aproape făcusem sex? De unde să fi 
ştiut însă toate aceste lucruri? 

- Aseară? 

- Cursa. Am auzit că ai apărut cu Jared și... ţi-ai marcat teritoriul, 
ca să zic aşa. 

Rânjetul ei mă făcu să zâmbesc. 

- Ah, da, am răspuns cu ezitare. 

După cearta cu Jared eram mai confuză ca niciodată referitor la 
cum stăteau lucrurile între noi. Nu aveam cum să îi explic ei, dacă 
nici eu nu înţelegeam. 

- Ei bine? 

Făcea cercuri cu degetul ca să îmi dea de înţeles să continui. 

- K.C, nu prea sunt multe de spus. Jared şi cu mine am încheiat 
un armistițiu, cred. În afară de asta, nu ştiu ce altceva se mai 
întâmplă. 

Mi-am înfundat gura cu tort. 

- ȚȚii la el? Mai mult ca la un prieten? 

Ridicase furculița în aer, așteptând un răspuns din partea mea. 

Ţineam la Jared. Foarte mult. La ce bun, însă? 

- Da, am oftat. Dar el nu ţine la mine, K.C. Hai să o lăsăm baltă. 

Ea zâmbi trist şi făcu ceea ce fac prietenii buni: mi-a mai dat o 
felie de tort. 

După ce am plecat de la Mario, mă aduse acasă cu mașina în loc 
să mergem la film, așa cum plănuisem. Preferam să mă uit la 
episoadele pe care le ratasem din Sons of anarchy decât să văd 
filmul romantic pe care îl voia ea. 

- Ce e asta? exclamă ea uitându-se prin parbriz. 

l-am urmărit privirea şi am inspirat adânc în momentul în care 
am văzut că în curtea mea erau adunaţi toți vecinii. Se uitau la o 
priveliște ce-ţi lua ochii, exact lângă casa mea. 

Cum? 

Pulsul meu o luă razna. Era casa mea în flăcări? 

Am ieșit glonț din mașină și am alergat spre casă. Mi se tăie 
respirația când am văzut ce mă aștepta. 

Copacul dintre casa mea și a lui Jared era încărcat de beculeţe 
aprinse. Sute de lumini. 

Of, Dumnezeule! Cine a făcut asta?! 

Nu îmi puteam controla zâmbetul care înflorise pe fața mea. 
Copacul era decorat cu mai multe şiruri luminoase, strălucitoare. 
Erau atârnate beculețe albe, mai mari, mai mici, lampioane de 
diferite stiluri şi mărimi. Nu existau cuvinte care să descrie magia 
copleşitoare a lumii înfiripate între acele ramurile. Eram convinsă 
că de acum înainte nu aveam să mă mai bucur de imaginea acelui 
copac fără luminiţe. 

Jared. 

Buzele începură să îmi tremure. Pe măsură ce mă apropiam de 
copac, am început să înțeleg de ce toată lumea ieșise în stradă. 
Priveliştea era minunată. 

Petrecusem mult timp cocoțându-mă în acel copac, citind în el, 
povestind cu Jared până când stelele păleau în lumina zorilor. 

El făcuse asta pentru mine. Nu mă puteam gândi la altcineva 
care să fi făcut aşa ceva. Acesta era locul nostru special, unul dintre 
ele, iar el îl lumina cu magie şi cu miracol. 

Cutremurarea din suflet era tot mai puternică şi câteva lacrimi 
mi se rostogoliră pe obraz în timp ce admiram priveliștea. 

- Ştii despre ce este vorba? întrebă K.C. de lângă mine. 

- Am o idee. 

Răgușisem din cauza nodului pe care îl aveam în gât. 

Am observat că de trunchiul copacului era lipit ceva și, 
îndepărtându-mă de vecinii mei care începură să plece, m-am dus 
să dezlipesc biletul. 


Ieri, o veșnicie, 
Mâine, zădărnicie, 
Până să apari tu. 

Cu sufletul la gură, m-am uitat spre casa lui Jared, dar era în 
beznă. Unde era? 

- De ce e lumina aprinsă la tine în dormitor? spuse K.C. cu o voce 
pițigăiată, iar eu m-am uitat direct la gemurile de la etaj, luminate 
într-adevăr. 

Nu lăsam niciodată lumina aprinsă când plecam de acasă, în 
afara celei de pe verandă. 

- Probabil că am uitat să o sting, am bolborosit neatentă, 
grăbindu-mă să intru în casă. Vorbim mai târziu. Mulţumesc pentru 
cină. 

Am strigat fără să mă uit înapoi, gonind spre scări. 

- Ăăă... bine. La mulţi ani! se bâlbâi K.C. înainte ca eu să trântesc 
uşa. 

Eram nepoliticoasă, e adevărat, dar mintea îmi era în altă parte. 

Mi-am aruncat haina și poşeta pe podea. Vedeam lumina aprinsă 
în dormitor de pe hol şi am început să urc uşor scările. Nu-mi era 
frică, dar inima îmi bătea tare și mâinile îmi tremurau. 

Când am intrat în cameră, Jared se ţinea de balustradă, în afara 
ușilor glasvandului. Arăta seducător de răvășit, cu blugii atârnându- 
i pe şoldurile suple şi cu părul zburilit și sexy. Mă dureau mâinile de 
dorinţa de a-l îmbrăţișa. 

În acel moment voiam să îi iert şi să uit totul, însă mândria mă 
tinu în loc. 

Din fericire nu mi-a dat ocazia să mă hotărăsc. 

- Asta e ceea ce căutai ieri seară în camera mea? 

Făcu semn spre un dosar gros de carton care era pe patul meu. 

Cred că mă înroșisem ca focul. Toată ziua mă gândisem la 
comportamentul lui şi la ce se temea să-mi spună, dar îmi ieșise din 
minte că trântindu-i în față acea fotografie aveam să mă dau de gol 
că intrasem la el în cameră ca să fac pe detectivul. Cred că voiam să 
îi dau de înțeles că știam că era ceva la mijloc. 

- Haide, mă îndemnă cu blândeţe. Uită-te. 

Punând în cumpănă doar pentru un moment dacă era serios sau 
nu, m-am îndreptat spre pat şi m-am aplecat să deschid dosarul. 
Aproape că m-am sufocat cu propriul aer. 

În dosar erau poze, asemenea celei pe care o găsisem eu, cu un 
băiat - nu, rectific - cu Jared plin de vânătăi și de sânge. Uitându-mă 

printre cele aproximativ treizeci de fotografii, am văzut în unele 
faţa de adolescent de paisprezece ani a lui Jared. În celelalte erau 
doar părți ale corpului. 

Am împrăștiat pozele pe pat și le analizam cu atenție. Fiecare 
detalia rănile pe care le avusese pe corp: pe picioare, pe mâini, dar, 
mai ales, pe piept şi pe spate. Într-una dintre ele am văzut rănile 
proaspete ale urmelor şterse pe care le avea acum pe spate. 

Mi-am pus pumnul în gură ca să îmi înăbuș un geamăt de 
dezgust. 

- Jared, ce înseamnă asta? Ce ţi s-a întâmplat? 

El privea în jos și mi-am dat seama că se gândea ce să îmi spună. 
Jared nu era genul căruia să îi placă să i se plângă de milă. 

Aşa că am aşteptat. 

- Tatăl meu... el mi-a făcut toate astea, vorbea încet, ca și cum nu 
voia să recunoască acele lucruri nici măcar pentru el. La fel a făcut 
şi cu fratele meu. 

Am ridicat uimită ochii. Cum?! Un frate? 

Nici eu și nici Jared nu aveam frați. 

El continuă: 

- În vara de dinaintea începerii liceului eram cât se putea de 
încântat că urma să petrec tot timpul împreună cu tine, dar îţi 
aminteşti că tatăl meu sunase din senin, spunându-mi că voia să ne 
vedem. Așa că m-am dus. Nu ne mai văzuserăm de zece ani și voiam 
să-l cunosc. 

Am dat din cap şi m-am aşezat pe pat. Mintea mi se învârtea; 
cum putea un părinte să facă așa ceva unui copil, unor copii, dar 
voiam să aud totul, inclusiv despre fratele lui. 

- Când am ajuns acolo, am aflat că tata mai avea un fiu. Un copil 
dintr-o altă relaţie. Se numește Jaxon și este doar cu un an mai mic 
decât mine. 

Jared făcu o pauză și căzu pe gânduri. Privirea i se lumină când 
pomeni numele lui Jaxon. 

Nu-mi venea să cred că avea un frate. Ne știam atât de bine cât 
timp am crescut împreună şi, chiar dacă nici el nu aflase despre 
fratele secret decât la paisprezece ani, tot mi se părea greşit faptul 
că eu nu ştiusem acest lucru despre el. 

- Continuă, l-am îndemnat uşor. 

- Jaxon şi cu mine ne-am înţeles foarte bine. Chiar dacă fusese 
un şoc să aflu că aveam un frate după atâta timp în care nu știusem 
absolut nimic, eram recunoscător că aveam o familie. Eram 
apropiaţi ca vârstă, ne plăceau mașinile, iar el voia să fie mereu în 
preajma mea. La naiba, şi eu voiam să fiu în preajma lui. 

Mă întrebam dacă Jared se mai vedea cu Jaxon, dar am decis să 
tac și să pun întrebările mai târziu. 

Continuă să povestească. 

- Casa tatălui meu era un morman de gunoi. Era murdară, 
niciodată nu era destulă mâncare, dar mă bucuram că eram cu 
fratele meu. Eram doar noi trei. Primele două săptămâni nici nu au 
fost chiar atât de groaznice. 

Nu au fost chiar atât de groaznice? 

- Apoi începu să mi se pară că ceva nu era în ordine. Tata bea 
mult. Se trezea mahmur, ceea ce nu era o noutate pentru mine, din 
cauză că eram obişnuit de la mama, dar apoi am văzut și droguri. 
Asta era ceva nou pentru mine. La petrecerile pe care le dădea 
acasă era plin doar de nişte oameni oribili care vorbeau cu noi așa 
cum nu ar trebui să vorbeşti unui copil. 

Ochii i se umplură de lacrimi pe care nu le vărsase și vocea îi 
deveni o şoaptă de-abia auzită. Începu să mi se facă frică. 

Ce dracu se întâmplase? 

După câteva secunde de pauză, suspină. 

- La un moment dat, am avut sentimentul că Jaxon era hărțuit 
de oamenii aceia. Când spun hărțuit nu mă refer la faptul că era 
bătut. 

Era hărțuit? Am închis ochii în momentul în care am început să 
înțeleg. 

Nu! Te rog, nu asta. 

Se așeză pe pat, fără să se uite încă la mine. 

- Într-o noapte, la aproape trei săptămâni de când eram acolo, l- 
am auzit pe Jax plângând în camera lui. M-am dus să văd despre ce 
era vorba. Am intrat, iar el stătea aplecat peste pat, ținându-se de 
stomac. După ce l-am făcut să se întoarcă, am văzut că avea vânătăi 
pe tot abdomenul. Tatăl meu îl lovise cu piciorul, nu doar o dată, și 
avea dureri groaznic de mari. 

Am încercat să nu mi-l imaginez pe acel băiat, dar mi-a fost 
imposibil. 

Jared continuă: 

- Nu am ştiut ce să fac. Eram al naibii de speriat. Mama nu mă 
lovise niciodată. Habar nu aveam că oamenii fac așa ceva copiilor, 
îmi părea rău că mă dusesem acolo, dar mă și bucuram că eram 
acolo pentru Jax. Dacă tatăl meu făcuse asta cât eram eu acolo, nici 
nu-mi puteam imagina ce putea să facă dacă nu eram prin preajmă. 
Jax insista că nu avea nimic și că nu avea nevoie de doctor. 

Umerii lui Jared se relaxară și am simţit cum tensiunea îi 
părăsea corpul în timp ce vorbea rar şi calm. 

- Jax devenise ținta lui tata. Era copilul nelegitim, care, după 
câte se părea, în ochii lui tata era demn de mai puţin respect. Pe 
mine nu m-a lovit decât mai târziu. 

- Povesteşte-mi. 

Aveam nevoie să știu asta. Voiam să ştiu totul. 

- Într-o zi, nu la mult timp după ce aflasem cum îl trata de fapt 
pe Jax, tata ne-a rugat să ne ducem la o casă şi să ne prefacem că 
vrem să vindem ceva. Voia să o spargă şi să fure de acolo. 

- Poftim? am spus indignată. 

- Din ceea ce mi se spusese, știam că nu avea prea mulți bani, 
mai ales cu obiceiurile lui costisitoare. Jax îmi tot spunea că era 
normal şi că el mai făcuse aşa ceva pentru tata de multe ori. Nu 
refuza niciodată. Tata îl abuza pentru orice şi pentru tot: că ardea 
mâncarea, că făcea mizerie... Jax ştia că nu îl ajuta cu nimic dacă 
spunea nu. Oricum am fi făcut ce era de făcut, doar că am fi avut 
vânătăi. Eu însă am refuzat, iar tata a început să mă lovească. 

Greaţa îmi ardea stomacul. În timp ce eu îmi pierdusem timpul 
în vara aceea supărată pe el că nu mă sunase și că nu îmi scrisese, el 
suferea. 

- Ai încercat să o suni pe mama ta? 

Aproape că mă sufocasem. 

- O dată, dădu el din cap. Chiar înainte ca tata să înceapă să mă 
abuzeze. Bineînţeles că era băută. Nu a considerat că era o situaţie 
gravă, aşa că nu a venit după mine. Am încercat să-i spun despre 
Jax, dar nu l-a considerat problema ei. Nu mă mai gândeam decât să 

plec de acolo, să fug. Dar Jax nu voia să plece, iar eu nu voiam să îl 
las acolo. 

Slavă Domnului că ea îşi făcuse ordine în viață, pentru că altfel 
ar fi trebuit să o fac să sufere. 

- Aşa că am cedat în fața tatălui meu, recunoscu Jared fără să 
ezite, ochii lui așteptându-mi reacția. L-am ajutat şi pe el și pe Jax să 
facă tot felul de afaceri. Am spart case şi am livrat droguri pentru el. 

Se întoarse la geam și se uită spre copac. 

- Într-o zi, după săptămâni de iad, am refuzat să-l mai ascult şi 
am cerut să mă lase să vin acasă. Voiam să îl iau și pe Jax cu mine. 

Îşi trase tricoul peste cap și îmi arătă spatele: 

- M-a bătut cu cureaua, cu partea cu catarama. 

Mi-am plimbat degetele peste rănile lui. Marginile erau întărite, 
dar adânciturile loviturilor erau netede. Nu erau foarte multe și 
restul pielii era fără nicio zgârietură. 

Se opri pentru o clipă și se întoarse ca să îmi întâlnească 
privirea cu ochii lui încă bântuiţi de durere. 

- Așa că, până la urmă, am fugit. Am furat cincizeci de dolari şi 
am sărit în primul autobuz spre casă. Fără Jax. 


CAPITOLUL 31 


Îi puteam vedea agonia din ochi. Ce se întâmplase cu fratele lui? 
Jared crezuse că viaţa lui cu Katherine era rea, însă viaţa cu tatăl lui 
se dovedise a fi un iad. În plus, fusese nevoit să renunţe şi să fugă de 
acolo fără fratele lui. 

- Te-ai dus la poliție? am întrebat. 

El dădu din cap. 

- La început nu. Nu voiam sub nicio formă să mă ocup de 
această problemă. Preferam să nu mă gândesc, să uit. Când mama a 
văzut însă ce mi se întâmplase, m-a forțat să merg la poliție, dar 
acolo am reclamat ce se întâmplase cu fratele meu. Cu toate acestea, 
ea a insistat să-mi facă acele fotografii, pentru orice eventualitate. 
Poliția l-a luat pe fratele meu de la tata și l-au trimis într-un centru 
de plasament. Aş fi vrut să fi venit la noi, însă faptul că mama era 
alcoolică nu inspirase prea multă încredere statului. 

- L-ai mai văzut pe tatăl tău de atunci? 


232 


Glumeam folosind cuvântul tată pentru un om ca acela. 

- L-am văzut astăzi, mă uimi el. Îl văd în fiecare sfârșit de 
săptămână 

- Poftim?! De ce? 

Deci acolo mergea, dar cum putea să stea în aceeași cameră cu 
un asemenea monstru? 

- Pentru că aşa e viaţa, afurisită. 

Îmi zâmbi amar şi privi în altă parte. 

- Anul trecut, după ce tu ai plecat în Franţa, am luat-o puțin 
razna. Începusem să beau și deseori mă luam la bătaie. Şi Madoc şi 
eu ne-am simțit bine o perioadă. Uram faptul că erai plecată, iar în 
plus aflasem că Jax fusese mutat într-un alt cămin după ce familia la 
care stătea îl lovise. Era o perioadă grea. 

Se ridică și se duse să privească pe geam și am observat că 
strânsese pumnii. Nu mai era în lacrimi. Era nervos. 

- Am dat de urmele fostului tată adoptiv şi l-am bătut până l-am 
nenorocit, fără nicio exagerare. Mi-am băgat picioarele în el, 
literalmente. Ridică din sprâncene, dar nu era umbră de regret în 
tonul său. A stat o săptămână în spital. Judecătorul a decis că, deşi 
sentimentele îmi erau de înţeles, reacția mea nu. S-a gândit că va fi 
poetic să mă condamne să-l vizitez obligatoriu pe tatăl meu în 
închisoare, atâta timp cât îşi ispășea pedeapsa pentru abuzurile 
împotriva fratelui meu şi pentru drogurile pe care poliţia le găsise 
la el acasă. Părea că o luasem pe același drum, așa că judecătorul a 
stabilit câte o vizită pe săptămână, timp de un an de zile. 

- Aşadar acolo mergi. La Puşcăria Stateville din Crest Hill. 

Nu era o întrebare, doar o clarificare. Îmi amintisem de 
chitanţele din camera lui. 

- Da, în fiecare sâmbătă. Dar astăzi a fost ultima vizită, oricum. 

Am dat mulțumită din cap. 

- Şi fratele tău unde este acum? 

O umbră de zâmbet părea să joace, în sfârşit, pe fața lui Jared. 

- E în Weston. E în siguranţă, într-o familie bună. Mă întâlnesc 
cu el duminicile. Mama și cu mine facem demersuri să convingem 
statul să fie de acord să vină şi să stea cu noi. Mama nu a mai băut 
de ceva vreme. El are aproape șaptesprezece ani, deci nu mai e un 
copil. 

Era multă informație pe care să o diger. Eram în al nouălea cer 
că, în cele din urmă, avusese încredere să mi se destăinuiască. 
Fusese rănit, ceea ce îl făcuse să se simtă părăsit de cei care 
trebuiau să-l protejeze. Eram însă nedumerită de un lucru. 

M-am apropiat de el: 

- De ce nu mi-ai spus aceste lucruri anii trecuţi? Aș fi fost alături 
de tine. 

M-am ridicat din pat și am mers spre el. 

Îşi trecu o mână prin păr şi se îndepărtă ușor de mine ca să se 
aplece peste balustradă. 

- Când m-am întors acasă în vara aceea, tu ai fost primul meu 
gând. Mă rog, în afară de ce aș fi putut să fac pentru Jax. Trebuia să 
te văd. Puțin îmi păsa de mama. Nu te voiam decât pe tine. Te 
iubeam. 

Se prinse strâns de balustradă şi corpul i se tensionă. 

- M-am dus la tine acasă, dar bunica ta mi-a spus că ieşiseși. A 
încercat să mă convingă să rămân. Cred că și-a dat seama că nu 
eram în apele mele. Eu am fugit însă să te găsesc pe tine. După o 
perioadă, m-am trezit la heleşteul din parc. 

Îşi ridică ochii şi mă privi. 

- Și te-am văzut... cu tatăl tău și mama mea, făcând pe familia 
fericită. 

Familia fericită? 

- Jared, am încercat eu să spun. 

- Tate, nu ai greşit cu nimic. Știu asta acum. Trebuie doar să 
încerci să înţelegi cum îmi funcționează mintea. Viaţa îmi fusese un 
iad. Am fost slăbit și rănit din cauza abuzurilor. Eram flămând. 
Fusesem trădat de oameni pe care credeam că mă puteam baza: 
mama, care nu mă ajutase când avusesem nevoie, tata care mă 
rănise. lar fratele meu era neajutorat. Apoi te-am văzut pe tine cu 
părinţii noştri, dând impresia unei familii fericite şi frumoase. În 
timp ce eu şi Jax sufeream și ne străduiam să trecem cu bine de 
fiecare zi, tu aveai parte de mama pe care noi nu o avusesem 
niciodată. Tatăl tău te ducea la picnicuri şi îţi cumpăra înghețată, în 
timp ce al meu mă biciuia. Simțeam că nu mă dorea nimeni și că 
viața mergea mai departe fără mine. Nimănui nu-i păsa. 

Mama lui Jared fusese cu noi în câteva ieșiri în vara aceea. Tatăl 
meu încerca să o ajute să se îndrepte. Îl iubea pe Jared şi ştia că, în 
sufletul ei, Katherine era o persoană bună. Nu încerca decât să o 
scoată din casă şi să-i arate, în felul lui, ce pierdea în relaţia cu fiul 
ei. 

- Ai devenit o ţintă, Tate. Îmi uram părinţii, îmi era dor de 
fratele meu şi nu mă puteam baza pe nimeni altcineva decât pe 
mine. Mă simțeam mai bine dacă te uram. Mult mai bine. Mă 
simțeam bine pentru că nu puteam răni pe cine voiam să rănesc. 

Lacrimi mute începură să-mi curgă pe faţă, iar Jared veni spre 
mine şi îmi luă obrajii în palmele lui: 

- Îmi pare rău, şopti el. Ştiu că îmi voi putea îndrepta greşelile 
față de tine. Nu mă uri. 

Am dat din cap. 

- Nu te urăsc. Adică sunt puţin supărată, dar mai mult pentru că 
am pierdut atâta timp. 

Îşi puse mâinile în jurul taliei mele şi mă trase lângă el. 

- Ai spus că m-ai iubit. Îmi pare rău că am pierdut asta, am spus 
eu tristă. 

Se aplecă, mă prinse din spatele coapselor şi mă ridică. Mi se 
tăie respirația și m-am prins de gâtul lui. Corpul lui cald mă făcea 
să-mi doresc să mă ghemuiesc la pieptul său. Mi-am încolăcit 
picioarele în jurul lui în timp ce mă aducea înapoi în cameră, să ne 
aşezăm pe pat. Cu o mână, îmi întoarse uşor fața ca să îi pot vedea 
ochii. 

- Nu am pierdut asta. Indiferent cât de mult m-am străduit, nu 
am putut să te şterg din inima mea. De aceea am fost așa un ticălos 
şi am ținut tipii departe de tine. Tu ai fost întotdeauna a mea. 

- Tu eşti al meu? am întrebat în timp ce îmi ștergeam lacrimile. 

Îmi sărută blând colţurile buzelor și am simţit valuri de căldură 
cum îmi urcau pe ceafă. 

- Întotdeauna am fost, şopti el pe buzele mele. 

Mi-am încolăcit braţele în jurul lui, iar el mă strânse cu putere în 
timp ce eu îmi îngropasem fața în gâtul lui. Trupul meu se relaxa 
alături de al lui, convinsă că lăsasem în urmă toate neplăcerile. Nu 
avea să mă mai rănească, iar eu ştiam că aveam nevoie de el ca de 
aer. 

- Eşti bine? l-am întrebat. 

Cam târziu pentru o astfel de întrebare stupidă, dar voiam să 
ştiu. 

- Tu eşti? replică el. 

lubeam asta la el. Fusese abuzat, abandonat, nu a putut să își 
ajute fratele. Ruşinea mea din ultimii ani era nimic în comparaţie cu 
ce trăise el. Dar mai ştiam că traumele lui nu erau o scuză pentru 
felul în care se purtase cu mine. 

- Voi fi, am promis eu. 

Dacă el putuse să facă un pas înainte şi demonstrase că putea 
avea încredere în mine spunându-mi toate acele lucruri, atunci 
puteam şi eu. 

- Te iubesc, Tate. 

Se întinse pe spate, iar eu am căzut odată cu el, prinzându-l 
strâns. Am rămas așa, unul în braţele celuilalt, până i-am simţit 
respiraţia lină şi uniformă și mi-am dat seama că adormise. 


x k x 


Era trecut de miezul nopții când m-am trezit. Adormisem 
jumătate pe și jumătate lângă pieptul lui Jared. Picioarele ni se 
împletiseră, capul meu cuibărit lângă gâtul lui, brațul meu drept 
sprijinit fără vlagă pe pieptul lui. Parfumul lui de mosc și vânt îmi 
umplea lumea şi am închis ochii în timp ce îmi treceam degetele 
prin părul său. Buzele îmi alunecară ușor pe gâtul său neted, 
gustându-i pielea sărată cu o dorință nesățioasă de a-l atinge mai 
mult decât cu mâinile. 

La naiba. Doarme. Și pare împăcat. Nicio grijă nu îi încrunta 
sprâncenele şi niciun sentiment de furie nu îi tulbura expresia. 

Am scuturat din cap, hotărâtă să îl las să doarmă liniştit şi m-am 
dat uşurel jos din pat. Mergând spre uşile glasvandului ca să trag 
draperiile, am observat că ploaia începuse să bată ușor în geam. 

Perfect. Îl aveam şi pe Jared și aveam și ploaia. Nu m-am putut 
abține să nu zâmbesc. 

Mi-am scos șosetele din picioare şi am ieşit tiptil din dormitor, 
lăsându-l să doarmă. 

M-am îndreptat spre ușa din spate de la bucătărie și am ieșit pe 
verandă în picioarele goale. Degetele îmi fremătau de încântare și 
le-am strâns în pumn cu toată energia proaspătă pe care o simțeam 
scurgându-mi-se prin vene. Aerul mirosea a toamnă. A mere şi a 
frunze arse. Marchiza mă apăra de ploaie, așa că am coborât 
treptele și m-am îndreptat spre curtea interioară pavată cu 
cărămidă. Stropii de ploaie îmi cădeau pe picioare, împrăştiindu-se 
printre degete şi bine cunoscuta reverberaţie de energie îmi încărca 
organismul. Mi-am încrucișat brațele pe piept ca să mă încălzesc și 
am simţit cum mi se înfiora pielea pe braţe și pe picioare în timp ce 
ascultam răpăiala liniştită a ploii care puncta fiecare frunză din 
copaci şi pământul. 

Lăsându-mi capul pe spate ca să las picăturile să-mi acopere 
fața, deja mă simţeam cu ani de zile mai tânără decât mă simţisem 
în ultimul timp, iar clinchetul clopoţeilor de vânt, care se auzeau din 
curtea din spate a doamnei Trent, mă făcea să alunec într-o dulce 
meditaţie. 

Ploaia se întețea ușor, iar eu am închis ochii în timp ce vântul 
îmi dezmierda fața. Gândurile îmi cutreierau prin minte precum 
norii pe cer şi în jurul meu nu mai exista nimic în afară de bubuitul 
îndepărtat al tunetului și părul meu plutind pe aripile vântului care 
îmi cuprindea fața. 

Cum ploaia timidă se transforma încet în ploaie torențială, am 
deschis ochii şi mă pregăteam să intru în casă. Mă cuprinsese un 
sentiment de liniște, dar aproape am ţipat când l-am văzut pe Jared 
sprijinindu-se de casă, la ușa din spate. 

- Jared, m-ai speriat! Credeam că dormi! 

Îmi ţineam mâna pe piept, deoarece inima-mi bătea de parcă 
voia să iasă printre coaste. 

Dar Jared nu spuse nimic, iar eu mi-am îndreptat spatele când se 
apropie de mine. Privirea îi era înfricoșător de intensă. Nu era 
furios, dar părea că era gata să explodeze. 

Dacă m-aș fi putut mișca, aș fi putut face şi eu câţiva pași spre el. 
Dar eram împietrită. Ochii săi sfredelitori mă ardeau, iar el părea... 
flămând. 

După ce ajunse lângă mine, îşi aşeză mâinile pe coapsele mele şi 
doar se uită în ochii mei pentru un minut. De obicei, indiferent cine 

s-ar fi uitat atât de mult la mine m-ar fi stânjenit, însă Jared se uita 
la mine ca la ultima lui masă. 

Și a naibii să fiu dacă nu îmi plăcea asta. 

I se vedeau puţin dinţii în timp ce respira, iar ochii lui tăiau prin 
mine. Ştiam ce voia. Și când mi-am amintit cât de aromată îmi 
păruse pielea lui mai devreme, nu m-am putut stăpâni să nu-l ating. 
Mi-am pus braţele în jurul gâtului său, m-am ridicat pe vârfuri și i- 
am prins buzele într-un sărut. 

Cam până pe aici am controlat situația. 

Era ca un animal care îşi înfipsese colții în prada lui suculentă. 
Un braț era în jurul meu, celălalt îmi ţinea fața. El a controlat fiecare 
mişcare a noastră. Când el mă asalta, eu capitulam. 

Limba lui făcu tot universul meu să se prăbușească. Era atât de 
încinsă, iar când începu să îmi prindă uşor buzele cu dinţii am știut 
că şi eu voiam. 

Pulsul meu o luă razna şi o durere puternică îmi străbătu 
abdomenul. Aveam nevoie de el. Aveam nevoie de el în mine. 

- Ți-e frig, spuse în timp ce ploaia ne înmuia hainele. 

- Încălzeşte-mă, l-am implorat. 

l-am înşirat săruturi pe gât și de-a lungul bărbiei şi l-am auzit 
respirând adânc în momentul în care am început să-l gust din nou 
cu limba. 

- Te iubesc, Jared, i-am murmurat în ureche. 

Îmi luă capul între mâini și mă sărută profund. Respirația îi era 
fierbinte şi avea gust de ploaie. Ca o amintire cu care voiam să mă 
acopăr în eternitate. 

- Putem să așteptăm, sugeră el, dar păru mai mult o întrebare. 

Am dat ușor din cap. Dorinţa mi se răspândise în stomac precum 
un incendiu. Nu mai era timp de pierdut. 

l-am scos cămașa peste cap şi mi-am lăsat mâinile să se plimbe 
pe pielea lui. Vârfurile degetelor alunecară spre spate, iar el se 
încordă când, intenţionat, i-am atins unul dintre semnele de pe 
spinare. Îl doream cu nesat. În întregime. Voiam să ştie că nu îmi era 
teamă, că iubeam fiecare parte din el. 

Uitându-mă în ochii lui, mi-am dat jos bluza neagră de mătase şi 
apoi mi-am desfăcut sutienul, lăsându-le să cadă. Respirația lui 
Jared se îngreună şi am fremătat când degetele lui mi-au atins în 

treacăt sânii. Atingerea lui trimitea săgeți învăpăiate prin vene, iar 
pumnii mi se strânseră, ştiind ce avea să se întâmple. 

Îmi aduse părul ud pe umeri şi mă sorbea din priviri. De obicei 
eram timidă. Nu umblam niciodată goală prin vestiar. Dar îmi 
plăcea nespus ca el să mă privească. 

Jared mă trase năvalnic spre el și ființa mea începu să palpite tot 
mai dezlănţuit când i-am simţit pielea pe sânii goi. Buzele ni se 
topiră împreună înfrigurate şi, când l-am simţit prin blugi, am 
gemut pentru că știam că nu mă mai puteam controla. 

Am nevoie de tine. 

Mi-am scos blugii şi am icnit în momentul în care mă ridică pe 
neașteptate. L-am cuprins cu picioarele, iar el mă duse pe brațe 
până la șezlongul cu baldachin din curtea interioară. 

Mă lăsă jos, iar ochii lui îmi examinau trupul centimetru cu 
centimetru. Își aplecă într-o parte capul şi mă sărută pe piept, 
deasupra inimii. Trupul îmi tresări când începu să-mi sărute un sân 
şi îl țineam strâns lângă mine, fără să mai simt nimic altceva decât 
înfrigurare. 

- Jared. 

Pieptul mi se cutremură de atâta plăcere copleşitoare. În timp ce 
mă săruta, mâna îi cobori, dezmierdându-mi șoldul și piciorul. 
Presiunea din interiorul ființei mele era agonizantă, iar eu știam de 
ce aveam nevoie. 

- Jared, te rog. 

Îmi lăsă sânul şi începu să mă sărute pe abdomen, eu tresărind 
de fiecare dată când simţeam că îmi atingea pielea cu limba. 

- Ai răbdare, spuse. Dacă mă mai rogi atât de fierbinte îmi pierd 
capul. 

În timp ce mă săruta, îmi scoase pantalonii şi îi aruncă la 
pământ. Se ridică în picioare, pescui un prezervativ din portofel şi 
se descheie la blugi, scoțând totul de pe el cu o singură mișcare lină. 

Oh, Dumnezeule! Și el era la fel de pregătit ca și mine. 

Cobori din nou deasupra mea și se aşeză între coapsele mele, iar 
eu fremătam primindu-l pe deplin. Am închis ochii, iar spasmul 
intim, acolo unde pielea lui îmi atinse clitorisul, trimitea valuri 
năucitoare de plăcere în tot corpul. Asta era. Aveam nevoie de el în 
mine. În acel moment. 

Mă privea în timp ce eu îl cuprinsesem cu picioarele. Arcuindu- 
mi corpul înspre el, l-am simţit pătrunzându-mă. 

Gemu de dorinţă... sau de agonie, iar eu nu am putut decât să mă 
desfăt cu acel sunet. Totul era perfect. Eram cu el. În ploaie. Și mă 
iubea. 

Scoase prezervativul din hârtie. ÎI puse şi se aplecă să mă sărute. 

- Te iubesc, îmi spuse înainte să alunece din nou în mine. 

- Ah, am strigat. 

Trupul mi se încordă şi am rămas nemişcată. 

Jared se opri şi se trase uşor înapoi ca să mă privească. Respira 
cu greu și se înroşi la față când mă privi cu ochii plini de tandreţe și 
iubire. 

Ştiam de durere, dar asta fusese puternică. Respiram adânc, 
lăsându-mi corpul să-şi revină. 

- Eşti bine? mă întrebă. 

Am dat din cap, simțind cum durerea pălea treptat. 

- Sunt bine. Nu te opri, dar ia-o încet. 

Când Jared văzu că m-am relaxat, intră uşor, tot mai adânc, până 
când pătrunse complet. 

- La naiba, spuse odată cu aerul care-i ieşise din plămâni. Te 
simt atât de bine. Eşti perfectă. 

Nu se lăsa cu toată greutatea pe mine, iar eu îl țineam de șolduri, 
simțindu-i fiecare avântare. Am început să mă mișc odată cu el, 
simțind fiecare vibrație pe care trupul său o provoca trupului meu. 
Cu fiecare uniune îl trăgeam mai adânc în mine. Nu mai durea. 

Corpul meu se forțase puțin ca să îl primească, însă acum 
simțeam familiara deja ardere în stomac şi pulsaţiile din interiorul 
coapselor. 

Nu făceam dragoste prelung și lin. Nu în seara aceea. l-am prins 
faţa între mâini ca să mi-l apropii și să îl sărut. Aveam nevoie de 
fiecare părticică din el pe mine sau în mine. l-am șoptit apropiindu- 
mi buzele de ale lui: 

- Te simt peste tot. 

El gemu răgușit: 

- Nu mai vorbi aşa, iubito! Îmi voi da drumul prea repede. 

Corpurile noastre erau sincronizate, șoldurile mele ridicându-se 
ca să le întâmpine pe ale lui. Se pregătea. Ochii îi luceau şi respira 
greu. 

Îmi plimbam degetele pe spatele lui care era lac de transpiraţie 
şi de ploaie, simțindu-i puterea fiecărei mișcări. Frunțţile ni se 
apropiară și strânse din dinţi privindu-mi corpul care se mişca în 
același timp cu al lui. 

Senzaţia de eliberare veni curând, pe măsură ce coapsele lui se 
frecau de ale mele, iar eu am strigat de plăcere în timp ce Jared se 
mişca tot mai frenetic. După câteva secunde, corpul i se tensionă, 
închise ochii și atinse şi el punctul culminant. 

Am rămas pentru mai multe minute întinși, nemișcaţi, încercând 
să ne recăpătăm răsuflarea. 

Nu era nimic pe lume care să se compare cu ceea ce făcusem noi. 
ÎI voiam pentru totdeauna. Încă mai puteam simți unde ne 
conectasem și nu era bucurie mai mare decât să știu că era plin de 
transpiraţie şi că tremura din cauza mea. 

După ce corpurile ni se liniștiră, se aplecă şi mă sărută. 

- Erai într-adevăr virgină. 

Nu era o întrebare. 

- Da, i-am răspuns stins. Nu am prea avut viață amoroasă, știi? 

Ridicându-se deasupra mea, Jared mă sărută pe obraji şi pe 
frunte. 

- Aşadar, eşti a mea cu adevărat. 

Vocea îi era răgușită. 

Dintotdeauna. 

Îmi spusesem în gând, deoarece am preferat să răspund în nota 
mea sarcastică obișnuită: 

- Doar atâta timp cât reușeşti să mă faci fericită. 

Mă ţintui cu un zâmbet atotștiutor, deoarece amândoi știam că 
tocmai mă făcuse foarte fericită. Ne-am rostogolit şi am ajuns 
deasupra lui, iar el mă mângâia pe spate. 

- Să nu adormi, spuse pe un ton de comandă. Te fac din nou 
fericită în cinci minute. 


CAPITOLUL 32 

- Da, tata, promit să fiu atentă. 

Am râs, încercând să nu mă mişc foarte mult ca să nu îmi stric 
coafura sau machiajul. 

- Oricum K.C. și Liam vor fi acolo, așa că are cine să mă aducă 
acasă dacă mă îmbăt de nu voi mai şti de mine. 

Boxele laptopului vibrară din cauza oftatului puternic al tatălui 
meu: 

- Tate! 

- Of, liniștește-te! Ştii că poţi să ai încredere în mine. 

Cred că încă puteam să spun acest lucru, însă simțeam că de 
data aceasta era, oarecum, mai puțin adevărat. 

Degetele mele nu își găseau starea. Trebuia să termin cât mai 
repede convorbirea cu tata, ca să pot intra şi mai repede în rochie. 
Jared și Madoc făcuseră un compromis în legătură cu balul. Urma să 
merg cu amândoi. Indiferent cât de mult îmi doream să petrec 
fiecare secundă cu Jared, am decis să-i dau ocazia lui Madoc să-și 
răscumpere greșelile față de mine. Și, pentru că era cel mai bun 
prieten al lui Jared, nu mă deranja să îi dau o șansă. 

Doar o singură şansă. 

- Nu din cauza ta îmi fac griji, mormăi tata. 

Am mijit ochii. 

- Dar tată, îți place de Jared. 

- E adolescent, draga mea. Am încredere în el, dar nu când e 
împreună cu fiica mea. 

Obrajii mi se încălziră și speram ca tata să nu observe că mă 
îmbujorasem. Suspiciunile lui erau cât se poate de aproape de 
adevăr. 

Dacă ar fi știut. Sentimentul de vină întuneca noaptea, de altfel 
palpitantă, care urma să înceapă. 

Jared și cu mine făcusem dragoste de două ori în acea noapte, de 
ziua mea, acum o săptămână și încă o dată a doua zi. De atunci, 
devenise o treabă cât se poate de serioasă să-l țin departe de mine 
ca să mă pot ocupa și de şcoală. O treabă serioasă, dar încântătoare 
şi amuzantă. Mă bucura efectul pe care îl aveam asupra lui şi cât de 
ușor se aprindea doar dacă îi spuneam nu. Cu o seară înainte, îmi 
spusese că îl joc pe degete, iar eu am râs pentru că, sinceră să fiu, 
mă încânta puterea pe care o aveam asupra lui. 

Dar dacă tata ar fi știu că Jared îşi petrecea acum la noi toate 
nopțile, ar fi sărit imediat în primul avion spre casă. Aș fi făcut la fel 
dacă era vorba de fiica mea, dar nu voiam ca Jared să meargă 
nicăieri fără mine, iar el simţea același lucru. Nu ne puteam 
controla. Sau nici nu ne interesa să încercăm măcar. 

- Şi, cum arăt? am întrebat referindu-mă la aspectul meu de la 
gât în sus. 

Zâmbi trist și am ştiut că îi părea rău că nu putea fi aici cu mine. 

- Eşti frumoasă. Semeni atât de mult cu mama ta. 

Ochii mi se umplură de lacrimi. 

- Îți mulţumesc, am şoptit abia auzit. 

Nu prea semănăm cu mama. Fusese o femeie mignonă și cu 
părul roşcat, însă faptul că tata mă găsea cel puţin la fel de frumoasă 
mă făcu să mă simt mândră. Voiam ca mama să fi fost cu mine în 
seara aceea, să-mi aranjeze părul sau să-mi încheie fermoarul la 
rochie. 

Mi-am pieptănat părul ca mierea cu cărare pe mijloc, iar buclele 
mari se rostogoleau, în cascadă, pe spate. Fardurile pe care le 
cumpărasem odată cu rochia nu mi se părură chiar atât de 
complicat de folosit pe cât crezusem inițial. Dacă de obicei mă 
fardam foarte puţin pe față și la ochi, de data aceasta am decis să 
întrec măsura, iar rezultatele au fost spectaculoase. Ochii îmi ieșeau 
în evidenţă, iar buzele parcă erau de zahăr. 

- Bine, du-te și te îmbracă și scrie-mi când ajungi în seara 
aceasta acasă. 

Îşi frecă barba ţepoasă. 

- Te iubesc. Vorbim mai târziu, i-am spus. 

- Şi eu te iubesc. Distracţie plăcută. 

Și am închis amândoi. 

Am aruncat de pe mine cămașa albă cu nasturi şi am scos de pe 
umeraș rochia. În timp ce mă îmbrăcam, materialul bej şi argintiu 
cu paiete îmi trimise fiori pe braţe şi pe picioare și mă stăpâni un 
sentiment de frivolitate. Rochia mulată, scurtă și fără bretele era 
decoltată în formă de inimă. Principalele atracţii erau picioarele, 
mâinile și decolteul, din moment ce rochia nu acoperea mare lucru 
din ele. Am inspirat adânc în timp ce încheiam fermoarul și îmi 
aranjam rochia care îmbrățişa parcă orice părticică importantă a 

corpului meu. Pe deasupra aveam o piesă diafană, cu un model făcut 
din paiete care mă făcea să strălucesc. Degetele de la picioare mi se 
înfundară în covor când m-am uitat în oglindă și m-am văzut. 

Uau. Nu am mai arătat niciodată așa. 

După câteva retușuri de machiaj, brățări şi cercei, am coborât ca 
să merg la mașină să-mi iau pantofii cu toc. Fusese un joc periculos 
să aştept până în acea după-masă ca să-mi cumpăr elementul 
esenţial al apariţiei mele, însă pantofii au fost ultimul lucru la care 
mă gândisem săptămâna aceea. 

Am luat cutia de pantofi de pe scaunul din dreapta și m-am 
întors ca să-l văd pe Jared rămas stană de piatră pe aleea din fața 
casei, fără să-şi poată lua ochii de la mine. Am înghiţit în gol, şocată 
de imaginea lui de băiat pus la patru ace. Bineînţeles că era 
îmbrăcat într-un costum negru, cu cămaşă neagră și pantofi. Sacoul 
nu atârna pe el ca un sac, ci era croit elegant pe talie, după care 
cobora frumos peste şolduri. Părul era tuns, aranjat la perfecţie și 
nu-i venea în ochi, ceea ce-i facea mai strălucitori. Îmi venea să-l iau 
în casă și să lăsăm baltă balul. 

Privirea lui adâncă se plimba pe corpul meu pe-ndelete şi 
respiraţia lui devenea tot mai greoaie. 

Da. Exact reacția pe care sperasem să o obțin. 

Am luat capacul şi l-am fixat sub cutie, punându-mi câte un 
pantof în picioare. Jared nu își luase ochii de la mine și îmi urmărea 
fiecare mișcare. 

- Aşadar, rochia este pentru el? Sau pentru mine? mă tachină, 
venind la mine în curte. 

- Pentru tine? am ridicat eu o sprânceană. De ce ar fi rochia 
aceasta pentru tine? 

Atitudinea mea obraznică nu era decât un joc pe care voiam să îl 
joc cu el. Devenisem foarte bună la așa ceva. 

Jared mă cuprinse cu brațele de partea de jos, mă ridică și își lipi 
buzele de ale mele într-un sărut de genul ia de-aici. 

- Ai gust de jeleuri de fructe, suspină peste buzele mele. Și 
strălucești ca razele de soare. 

Am fost copleșită de exaltare la auzul vorbelor lui. 

- Şi tu arăţi bine. 

Vuietul motorului mașinii lui Madoc răsună din depărtare, iar eu 
mă străduiam să scap din braţele lui Jared. Eram sigură că rochia mi 
se ridicase puţin atunci când mă luase în braţe și așa ceva nu era o 
priveliște pentru prietenul lui. 

Madoc parcă maşina lângă casa mea, cobori şi am observat că şi 
el era îmbrăcat în costum negru şi cămașă neagră, ca Jared, însă 
Madoc asortase o cravată violet. Cu părul său blond şi fața drăguță, 
arăta mândru şi minunat. Vânătăile din bătaia încasată în urmă cu 
câteva săptămâni abia dacă se mai vedeau. 

În timp ce Jared arăta ca o vedetă de cinema, Madoc părea un 
fotomodel. Prea frumușel pentru gustul meu, dar totuși arătos. 

În seara aceea mergeam cu ei doi la bal, iar a doua zi toată lumea 
va vorbi despre asta. 

Grozav. 

Madoc încetini când ridică ochii și îl văzu pe Jared în fața mea. 
Indiferent ce văzu el în ochii lui Jared, îl făcu să se oprească. Dacă 
avusese vreo urmă de zâmbet pe față, aceasta dispăruse. 

- Nu o mai încasez, nu-i așa? întrebă Madoc pe jumătate timid, 
pe jumătate în glumă. 

- Du-te naibii. Ești şi așa destul de norocos că ieşi cu ea în seara 
asta. 

Jared oftă şi se întoarse spre casă. 

- Mă duc după chei. Luăm mașina mea. 

Madoc zâmbi în urma lui Jared, privindu-l cum dispare în casă şi 
trânteşte ușa. 

Urechile mi-au receptat un fluierat ușor și mi-am întors privirea 
spre Madoc. 

- Arăţi... bună de mâncat. 

Dădu din cap, de parcă nu-i venea să creadă că eu puteam arăta 
atât de bine. Mi-am dat ochii peste cap și l-am fixat cu o privire 
neliniștită. 

- Relaxează-te, spuse el și ridică mâinile. Mă voi purta frumos... 
În seara asta, rosti ultimele cuvinte ca pe o amenințare 
şmecherească. 

Dând din cap, m-am întors spre casă. 

- Îmi iau poşeta. 

Mi-am luat geanta plic de pe măsuţa din hol, am mai aruncat o 
privire în oglindă și am încuiat ușa, după care, răsucindu-mă pe 
călcâie, am dat peste Madoc care ţinea în mână un bucheţel pentru 
corsaj. 

M-am simţit uşor jenată, deoarece mă gândisem că Jared va fi cel 
care îmi va oferi florile, drept urmare l-am privit cu suspiciune. 

Se apropie de mine, cu o expresie preocupată. 

- Sper să nu te superi, dar l-am întrebat pe Jared dacă pot să-ţi 
ofer eu buchetul. 

Lărgi brăţara, iar eu mi-am strecurat mâna prin ea. 

- Îmi pare rău că am fost un ticălos în toţi aceşti ani. Dar am avut 
un plan. 

- Care? am întrebat nedumerită. 

Zâmbi în barbă. 

- Jared e prietenul meu cel mai bun. Mi-am dat seama de ceva 
vreme că ţinea la tine. Când am venit pentru prima dată la el acasă, 
în primul an de liceu, am găsit niște fotografii ascunse cu voi doi. Le 
păstrează în noptieră. 

Inima îmi bătea repede, dar eram ușurată. Nu-mi plăcuse deloc 
faptul că nu găsisem fotografii cu noi în acea cutie în noaptea în care 
am intrat pe furiș la el în cameră. Acum ştiam că le ținea în altă 
parte. Într-un loc aproape de el. 

- Oricum, continuă Madoc. Nu am înţeles niciodată de ce s-a 
purtat așa cu tine, iar Jared este la fel de vorbăreț precum un 
pustnic. Seamănă cu acele pușculițe pe care trebuie să le spargi 
dacă vrei să iei ceva din ele. Nu poți să-l scuturi, iar el să-ți dea ce 
are mai bun. Trebuie să iei ciocanul. 

Mă privi drept în ochi. 

- Tu ai fost ciocanul. 

- Tot nu înţeleg. 

Îşi țuguie buzele, supărat că trebuia să explice şi mai mult. 

- Te-am luat în colimator mai mult decât mă rugase el, deoarece 
am vrut să reacționeze. Nu a fost niciodată un tip prea vesel, dar mă 
săturasem de apăsările lui. A luat-o razna după ce ai plecat în 
Franţa şi mi-am dat seama că acel comportament distructiv avea 
legătură cu tine. Ca și cum era pierdut fără tine. Așa că m-am 

hotărât să-l fac gelos când urma să te întorci acasă, ca să văd ce se 
întâmplă. 

- Şi crezi că asta te face un prieten bun? 

De ce ar fi vrut Madoc să-l scoată pe Jared din minţi? De ce nu 
era suficient să vorbească cu el? 

- Nu ştiu, răspunse sarcastic. Voi doi păreți ai naibii de fericiţi. 

Eram într-adevăr foarte fericiți. Dar mă îndoiam că Jared trecuse 
la fapte doar pentru că Madoc mă invitase la bal. Până la urmă, nu 
cred că mai avea vreo importanţă. Jared și cu mine eram din nou 
împreună, mai puternici de data aceasta, iar Madoc a avut ocazia să 
se distreze. 

- Deci ai vrut ca el să fie fericit. De ce îți pasă atât de mult de 
Jared? l-am întrebat. 

Madoc își vâri mâinile în buzunar şi încercă să-și ascundă un 
zâmbet. 

- Ai auzit vreodată că în primul an de liceu niște colegi mai mari 
m-au băgat dezbrăcat în dulăpiorul de la şcoală? 

Madoc hărțuit? 

- Oh, nu, am râs fără să cred o vorbă. 

- Nimeni nu știe. De aceea Jared e cel mai bun prieten al meu. 

Vocea îi era calmă și ştiam că vorbea serios. Jared îl ajutase. 

Nu ştiam ce să spun, dar ne-am întors amândoi atenţia către 
Jared care ieşise din casă și venea spre noi. Mă luă de mână și mă 
sărută după ureche. 

- Îmi pare rău ca a durat atâta, dar mi-a ținut mama discursul. 

Madoc veni în cealaltă parte a mea şi îmi oferi brațul. 

- Ce fel de discurs? am insistat ușor agitată, neştiind ce sfaturi 
părintești avea Katherine în program în ziua aceea. 

- Să nu te las însărcinată, șopti el fără să se uite la mine. 

Mi-am dres vocea. Însărcinată? 

Ne-am uitat unul la celălalt, zâmbind grijulii, neştiind ce să 
spunem. Jared și cu mine folosiserăm măsuri de protecţie, dar era 
cazul să trec şi pe pastile. 

- Suntem gata? zise Madoc ca din cimpoi. 

Îl ţineam pe Madoc de braţ, însă pe Jared îl strânsesem lângă 
mine, lipindu-mă de umărul lui. Mă simțeam în largul meu, chiar 

dacă în urmă cu o lună nici nu mi-ar fi trecut prin cap că voi fi la 
braţ cu amândoi. 

- Categoric! Acesta este începutul unei prietenii minunate, am 
spus înghiontindu-l în joacă pe Madoc. 

- Ar putea fi şi începutul unui film porno grozav, o trânti sec 
Madoc, izbucnind în râs. 

- Ticălosule! Ţi-o cauţi cu lumânarea în seara asta, amenință 
Jared, în timp ce eu mă zguduiam de râs. 


CAPITOLUL 33 


Balul a fost mai plăcut decât mă aşteptam, chiar dacă muzica era 
subțire, iar eu încercam să jonglez la o întâlnire cu doi tipi. New 
York, New York era tema balului din acest an, iar sala de sport era 
frumos decorată cu profile decupate ale orașului și cu luminiţe. 

Madoc şi Jared erau ca yin și yang. Lui Madoc îi plăcea totul şi 
toată lumea. Jared, pe care îl iubesc, abia dacă tolera ceva. Pentru 
albumul balului, Madoc făcu niște poze grozave cu noi doi sprijiniți 
de un taxi retro. l-am făcut hatârul și i-am cântat în strună, chiar 
dacă încerca să pozeze ca un mafiot. Pe Jared a trebuit să-l aducem 
cu forța în fața aparatului foto, dar sunt sigură că a făcut-o doar 
pentru mine. 

După ce am trecut peste caracterul dubios al întâlnirii duble, m- 
am relaxat împreună cu Jared şi ne-am simţit bine. l-am cunoscut 
nişte prieteni și am depășit momentele incomode cu K.C. Cred că la 
început ea se simțea mult mai relaxată în preajma lui Jared decât 
Liam. După un timp însă totul a fost în regulă. 

- Foarte bine. Acum să ne facem de cap! 

Madoc intră în casa lui Beckman și începu să caute băutura. 
Ajunsesem la petrecerea de după bal, la Tori, tocmai când se 
strânsese aproape toată lumea. M-am oprit imediat ce intrasem în 
casă. Amintirea de la ultima petrecere la care fusesem acolo făcu să- 
mi bată inima cu putere. 

La naiba. 

Jared se opri în faţa mea, probabil pentru că ezitam. Respirația 
mi se acceleră și l-am prins cu putere de mână. Nici chiar eu nu îmi 

puteam explica de ce reacționam în felul acela. Nu îmi era frică. 
Ştiam că nu avea să se întâmple nimic în seara aceea. 

- Tate, eşti bine? 

Jared mă privi îngrijorat. 

- Da, am nevoie să beau ceva. 

A naibii să fi fost dacă mă lăsam prinsă de trecut. Corpul meu 
era în stare de alertă maximă şi voiam să mă distrez la petrecere. 

Odată ajunşi în bucătărie, unde era aranjat barul ca ultima dată, 
Madoc se duse să ne pregătească ceva de băut. Jared refuză, 
deoarece era la volan și eu am fost tare mândră de el pentru că era 
atât de responsabil. Madoc era foarte bucuros că avea șofer. 

Am luat paharul roşu din mâna lui Madoc și am dat pe gât cât 
am putut de repede tăria amestecată cu Cola. Cu fiecare înghiţitură, 
alcoolul ardea tot mai tare și gustul lui amărui mă făcea să-mi 
doresc o prăjiturică, bomboane Jolly Rancher sau orice altceva 
dulce. După ce am băut tot paharul până la ultimul strop, l-am 
aruncat în chiuvetă şi am început să tușesc în pumn, în timp ce 
Madoc râdea de mine. 

- 0oo, e roşie la față ca racul, glumi către Jared. 

- Mai taci, am bâiguit. 

Jared mă luă de după talie, mă trase spre el și mă sărută pe păr. 
Am închis ochii și am lăsat alcoolul să-mi încălzească sângele, 
relaxându-mi mușchii. 

- Salutare la toată lumea, spuse K.C. care intră săltăreață în 
bucătărie, trăgându-l pe Liam după ea. 

Acesta făcu un semn din cap spre Madoc şi Jared, vizibil deranjat 
de amintirea scurtei relații dintre Jared și K.C. Liam călcase strâmb, 
însă acum făcea pe supăratul deoarece K.C. ieșise de câteva ori cu 
un alt băiat. 

Treci odată peste asta. 

- Ce bem? întrebă ea. 

- Ei bine, eu tocmai ce am băut un păhărel pentru curaj, așa că 
deocamdată nu mai vreau nimic. 

Vocea îmi era încă aspră după ce dădusem pe gât tăria. 

În timp ce ea împreună cu ceilalți începură să-și amestece 
băuturile, Jared se aplecă spre urechea mea: 

- Vino cu mine. 

Mi se făcu pielea de găină pe brațe în momentul în care 
respiraţia lui îmi gâdilă urechea. Mă luă de mână şi l-am lăsat să mă 
conducă din bucătărie, pe scări, spre al doilea etaj al casei. 

Casa familiei Beckman era imensă, de aceea petrecerile 
organizate aici erau atât de populare. Casele în care locuiam eu și 
Jared erau nişte case obişnuite, pe când Tori și Bryan Beckman se 
bucurau de un spațiu modern şi generos al unei case cu două etaje, 
cu un subsol amenajat şi o curte complet decorată în care, cu 
ușurință, s-ar putea amenaja un teren de golf. Probabil că în casa 
aceasta erau vreo şapte sau opt dormitoare. 

Şi se părea că Jared mă conducea în unul dintre ele. 

Oh, Doamne! 

Bătu la o ușă ca să fie sigur că nu era nimeni înăuntru și 
intrarăm. 

În secunda în care ușa se închise în spatele nostru, mă lipi cu 
spatele de ea, făcându-mă să mă agăţ de braţele lui ca să mă sprijin. 
Surpriza mă făcu să suspin și l-am sărutat şi eu în momentul când 
buzele lui mi le striveau pe ale ele. Mâna îi cobori pe spatele meu, pe 
fund, şi mă trase ca să îi ating şoldurile. Mi-am smuls gura din 
sărutul lui ca să pot respira, iar el îşi lăsă capul pe gâtul meu. 

- Dumnezeule, Tate! Rochia ta ar trebui arsă. 

Îi simţeam buzele fierbinţi care îmi răsfaţau lobul urechii. 

- De ce? 

Dorinţa se învăpăiase jos în abdomen şi îmi era greu sâ mă 
concentrez. 

Râse, răsuflarea sa adiindu-mi pe gât. 

- Nu a existat afurisit de tip care să nu te soarbă din priviri în 
seara asta! O să fiu arestat. 

l-am luat capul între mâini şi l-am forțat să se uite la mine în 
timp ce nasurile ni se apropiaseră. 

- Sunt a ta! Nu ai fost decât tu, întotdeauna! 

Promisiunea rămăsese suspendată în timp ce el mă privea cu 
ochii lui ca de ciocolată, plini de dorinţă. 

- Vino încoace. 

Mă conduse în mijlocul acelui dormitor imens, care părea să fie 
o cameră de oaspeţi, deoarece lipseau fotografiile de familie și alte 
nimicuri personale. 

Jared își scoase telefonul, apăsă câteva butoane și începu piesa 
Broken cu Seether. Așeză telefonul pe o comodă, îl sprijini bine, se 
întoarse spre mine şi mă luă în braţe, în timp ce eu îl luasem de 
după gât. Ușor, am început să ne legănăm împreună în ritmul 
muzicii, în primul nostru dans lent. 

- Îmi pare rău că nu am dansat cu tine în seara aceasta. 

Nu se uita în ochii mei și în voce i se simțea părerea de rău. 

- Nu-mi place să fac astfel de lucruri în public. Cred că le 
consider prea personale. 

- Nu vreau să te schimb, i-am spus. Cu toate acestea, mi-ar 
plăcea să dansez cu tine din când în când sau să te țin de mână. 

Mă trase mai aproape de el într-o îmbrăţișare și-și strânse 
braţele în jurul meu ca un inel de oţel. 

- Voi încerca, Tate. Nu mai avem ziua de ieri. Știu asta. Vreau 
acea pace pe care o aveam împreună. 

Mi-am ridicat capul ca să-l privesc în ochi în timp ce ne legănam 
în ritmul muzicii. 

- Tatuajul tău. leri, o veşnicie, mâine, zădărnicie, parcă aşa 
spune. Ce înseamnă? 

Reuşisem într-un sfârşit să citesc ce scria pe pieptul lui într-una 
din zile când el încă dormea. 

Îşi trecu mâna prin părul meu: 

- Vorbește despre faptul că trăiam în trecut. Tot ce s-a întâmplat 
cu tatăl meu, cu tine, a adunat în mine o furie de care nu am putut 
scăpa. lar ziua de mâine, o nouă zi, nu părea să mai înceapă 
vreodată. 

Până să apar eu, aşa scrisese la sfârșit. 

- Şi lanterna de pe brațul tău? 

- Oh, pui prea multe întrebări, se plânse în glumă Jared şi mi-am 
dat seama că se simţea jenat. 

Eu însă nu aveam de gând să-l las să scape, aşa că așteptam un 
răspuns. 

Mă pironi cu un zâmbet resemnat: 

- Lanterna aceea ești tu, Tate. Lumina. Mi-am făcut tatuajul 
după problemele de anul trecut. Aveam nevoie de ceva care să mă 
aducă pe drumul cel bun, iar mama avea nevoie de ceva care să o 
ajute să depăşească nevoia să bea. Am ales amândoi un gând care să 

ne ajute să trecem de la o zi la alta. Un vis sau o dorinţă... dădu din 
cap și vorbele i se topiră în vânt. 

Confesiunea lui mă lăsă fără aer. Se gândise la mine în fiecare zi? 

- Eu? am întrebat. 

Mă privi și îşi plimbă degetul pe conturul feței mele. 

- Nu ai fost decât tu, întotdeauna. 

Folosi cuvintele mele şi simțeam că nu mai puteam înghiţi din 
cauza nodului care mi se puse în gât. 

- Te iubesc, Tate. 

Jared mă privea ca pe cel mai preţios lucru de pe pământ. 

Am închis ochii și mi-am lipit buzele de ale lui. 

- Și eu te iubesc, am şoptit peste buzele lui, înainte să le 
pecetluiesc cu încă un sărut. 

Trupurile ni se topiră unul în celălalt, iar degetele lui mi se 
plimbau zbuciumate prin păr în timp ce ne devoram unul pe 
celălalt. Buzele lui erau moi, dar sărutau cu vigoare şi eu mi-am 
înfipt degetele în spatele lui, deoarece mâinile lui puseră stăpânire 
pe tot corpul meu. Îl voiam peste tot. 

Îl voiam cu nesaţ, iar sentimentul de vină începu să-şi scoată 
afară capul său urât. Îl doream atunci şi acolo, dar o fată cuminte nu 
făcea sex într-o cameră străină în timp ce la parter era o petrecere 
în toi. 

Mi-am lipit coapsele de ale lui şi amândoi încercam să ne 
recăpătăm răsuflarea între săruturi. l-am lăsat un şir de săruturi de- 
a lungul bărbiei și îl atingeam ușor cu dinţii. 

- Desfă-mi fermoarul, am oftat. 

El gemu: 

- Să plecăm de aici. Vreau mai mult decât sex pe fugă. 

- Dar eu nu am făcut niciodată sex pe fugă, am spus clar. Desfă- 
mi fermoarul. 

Se supuse, însă colțurile buzelor i se ridicară, schițând un 
zâmbet sexi. 

- Unde a dispărut fata mea cea cuminte? 

Întrebarea era retorică, deoarece ştiam că îi plăcea felul în care 
îl doream. 

Am simţit o adiere ușoară în momentul în care Jared îmi 
deschise fermoarul și am suspinat când mâinile i se strecurară pe 


252 


sub rochie şi începură să-mi dezmierde spatele. Mâinile lui erau ca 
un drog și creau aproape la fel de multă dependenţă ca și buzele lui. 
l-am dat jos haina în timp ce el îmi lăsă rochia să alunece de pe 
mine. 

Gura lui Jared îmi tivi gâtul cu săruturi moi și eu i-am desfăcut 
nasturii de la cămașă. Am tras adânc aer în piept în momentul în 
care mâinile lui îmi atinseră sânii. Fiori mi se împrăștiară în tot 
corpul, făcându-mă să vreau mai mult. 

- Jared, am șoptit în timp ce mi-am pus un braț în jurul gâtului 
său şi buzele peste ale lui. De obicei sunt o fată cuminte, dar astăzi 
am chef să fiu foarte, foarte rea. 

Îi simţeam respiraţia pe buzele mele și îmi captură buzele într- 
un sărut sălbatic. Dumnezeule cât de tare mă dorea! lar eu mă 
înfiorasem toată pentru că nu voiam să aștept până ajungeam acasă. 

Jared își smulse cămașa, toți nasturii împrăștiindu-se jos pe 
parchet. Am lăsat rochia să-mi cadă la picioare, după care mi-am 
dat jos chiloţii, lăsându-mi însă pantofii cu toc. 

- La naiba. Tate, spuse Jared încleștându-și dinţii și bucurându- 
se de priveliștea din faţa ochilor. 

Mă sărută din nou, devorând fiecare părticică din mine cu 
buzele şi cu mâinile lui. 

- Îmi pare rău. Aş vrea să o pot lua mai încet cu tine, însă e atât 
de dificil. Crezi că în vreo zece ani voi ajunge acolo încât să am 
nevoie de preludiu ca să fiu pregătit să fac dragoste cu tine? 

Mă întreba din ochi, dar eu nu puteam decât să zâmbesc. Era 
ceva anume în felul în care mă dorea, felul în care ochii lui 
înăbuşeau orice urmă de îndoială și mă făceau să mă simt puternică. 

Din câte observasem, Jared era genul aventurilor de o noapte. 
Nu rămânea cu fata şi nu cerea numărul de telefon. Îmi făcusem 
griji că, odată ce ne culcaserăm împreună, își va pierde interesul sau 
va considera misiunea îndeplinită, în schimb el devenise şi mai 
dornic. 

În ultima săptămână, s-a purtat de parcă fiecare atingere, fiecare 
sărut, fiecare secundă pe care am adorat-o era ceva inedit. Știu, e 
ridicol. Avea mult mai multă experiență decât mine, așa că de ce ar 
fi fost de data aceasta ceva deosebit? 


253 


Doar dacă nu cumva mă iubea. Eram sigură că nu mai avusese 
aşa ceva cu nicio fată. Cel puţin aşa speram. 

Voiam să fiu curajoasă, chiar dacă nervii mei mă îndemnau să o 
iau la sănătoasa. Voiam să experimentez totul cu Jared. Fără 
ascunzişuri și fără teamă. Aveam de gând să cer tot ceea ce voiam și 
să nu-mi pierd curajul. Acum ori niciodată. 

Cămaşa îi căzu pe podea. La fel şi pantalonii. 

Fii îndrăzneață. 

I-am atins dovada înflăcărată că mă dorea. Tresări şi trase adânc 
aer în piept în timp ce eu îmi încolăcisem braţele în jurul lui și îl 
mângâiam. Mă aşteptasem să închidă ochii. Nu așa trebuia să facă? 
Ca să poată trăi sentimentul mai bine? În loc să facă asta, el mă 
privea cum îl atingeam. Era tot mai dornic, iar eu mi-am încordat 
coapsele, înfierbântată la gândul că fusese în mine și avea să mai fie. 

Mă privea cu ochi adumbriţi și plini de dorință. Mă privea cum îl 
atingeam, iar eu am crezut că voi atinge plăcerea supremă doar 
făcându-i ceea e îi făceam. Felul în care pumnii i se încleştară, felul 
în care erecţia îi era stimulată atunci când îl atingeam într-un 
anume fel, felul în care respiraţia îi devenea tot mai grea, toate mă 
făceau să palpit de emoție până nu mai puteam suporta. 

Rupse pliculeţul în care era prezervativul, pe care îl pusese pe 
noptieră înainte să-și dea pantalonii jos, şi și-l puse. 

Slavă Domnului! 

Topindu-mi corpul în al lui, frecându-mi sânii de pieptul său 
neted, îl sărutam lung și apăsat, plimbându-mi mâinile pe spatele 
lui. 

Fii curajoasă. 

- E rândul meu, i-am şoptit în ureche. 

Jared făcu ochii mari când își dădu seama ce voiam să spun. 

L-am împins uşor pe spate în pat şi m-am aşezat deasupra lui. 
Perfect. Un val de adrenalină îmi străbătu tot corpul când i-am 
simțit mâinile pe coapse şi sexul lui lipit de mine. 

- Eşti perfectă. Perfectă pentru mine. 

Îmi mângâia coapsele. 

Mă mişcăm, atingându-i uşor vârful cu vulva, tachinându-l. Când 
m-am lăsat peste el, lăsându-l să mă pătrundă, am simţit fiori de 
plăcere până în vârful degetelor de la picioare datorită acelui 

sentiment extraordinar. În poziția aceea, mişcarea era mult mai 
profundă, iar eu mă lăsasem uşor pe spate ca să pot atrage în mine 
fiecare centimetru. Eram satisfăcută şi destinsă şi voiam ca și el să 
se simtă la fel de împlinit ca mine. 

Jared îşi puse o mână pe sânul meu, iar cu cealaltă îmi îndruma 
coapsele în uniunea noastră lină. 

- Spune-mi că îţi place, Tate! 

- Îmi... 

Îmi încleştasem pulpele de o parte şi de alta a lui şi mă mișcăm 
acum mai degrabă înainte şi înapoi, nu în sus și în jos, cum făcusem 
până atunci. 

Doamne. Dumnezeule! 

Mă atinse în acel loc, adânc în mine, iar eu am dat capul pe spate 
gemând de plăcere. La naiba! Nu exista nimic mai plăcut decât să-l 
simt în mine. 

Mă bucura nespus că puteam simți unde fusese cu o zi înainte. 
Unde avea să fie a doua zi. 

Îşi împinse cu putere coasele și m-am cutremurat până în 
adâncul ființei mele. 

- Spune-o! 

- Îmi place. 

Trupul meu își pierdu controlul. Pulsaţiile din fibra mea se 
transformară într-un cutremur de senzaţii și mă zdrobeam de 
trupul său mai repede, mai tare. 

- Îmi place cu tine. 

Mai târziu, zăceam amândoi, prăbușiţi pe pat, prea obosiţi ca să 
ne putem mișca și nu-mi doream decât să mă ghemuiesc sub pături 
împreună cu el. Nu-mi venea să cred că tocmai făcusem așa ceva 
într-o casă străină. Trebuia să ieșim de acolo, înainte ca cineva să-și 
dea seama ce făcusem noi acolo. Trebuia să încep să mă port mai 
atent. Tata avea încredere în mine, însă nu pentru multă vreme, 
dacă luam în continuare decizii iresponsabile. 

Bineînțeles că îi plăcea de Jared. Eu aveam optsprezece ani. Tata 
ştia că odată și-odată trebuia să-mi încep viața sexuală. Cu toate 
acestea, anul fusese plin de scăpări de comportament din partea 
mea, iar faptul că făcusem sex într-o casă străină nu era pe lista mea 

de idei grozave. A fost amuzant, o dată, dar îmi reaminteam că nu 
era cazul să se repete. 

L-am sărutat pe Jared şi amândoi zâmbeam şi râdeam în timp ce 
ne ajutam unul pe celălalt să ne îmbrăcăm. 

- Vreau să te întreb ceva. 

Am rupt tăcerea binecuvântată, în timp ce îl mângâiam pe păr. 
Era aceeași întrebare care mă măcina de mai multă vreme. Nu mai 
aveam nevoie decât de o piesă ca să pun cap la cap misterul Jared. 

- Spune! 

- Nu ai vrut să-mi spui despre tatăl tău sau despre fratele tău. 
Cu toate acestea Piper părea să ştie unde mergi tu în weekenduri. 
Cum se putea ca ea să ştie şi eu nu? 

Faptul că Jared era atât de apropiat de fata aceea încât îi făcea 
confidenţe mă scotea din minți. 

- Tate, nu i-am spus lui Piper nimic. Tatăl ei e polițist. Polițistul 
care m-a arestat anul trecut când l-am atacat pe fostul tată adoptiv 
al lui Jax. Ea a aflat de la el. 

Mă cuprinse cu mâinile de talie și mă trase lângă el. 

- Aşa că nu era decât o întâmplare că te întâlneai cu fata 
polițistului care te-a arestat? 

Știam că fusese mai mult decât o coincidenţă, nu fusese nevoie 
ca el să spună nimic. Umblase după Piper doar ca să se răzbune 
prosteşte. Înjosirea fetei de polițist nu era decât un du-te naibii 
adresat tatălui ei. 

Dădu din umeri. 

- Nu sunt foarte mândru de chestia asta, dar te-ai fi simţit mai 
bine dacă mi-ar fi plăcut de ea cu adevărat? 

Am privit în altă parte. Nu. Cu siguranţă nu m-aș fi simțit mai 
bine. 


CAPITOLUL 34 


Va este cunoscută expresia în al nouălea cer? Aşa mă plimbam 
eu luni pe coridoarele școlii. Totul mergea de minune: K.C. și Liam, 
Jared cu mine, școala, aşa că parcă fusesem dopată cu un drog al 
fericirii și nu mai voiam să cobor cu picioarele pe pământ. 


256 


Jared îşi luase rămas-bun cu un sărut duminică dimineaţa, după 
bal, deoarece trebuia să plece în Weston, să își viziteze fratele. l-am 
dat de înţeles că mi-ar plăcea să-l însoțesc într-una din călătorii și 
să îl cunosc pe Jax, dar nu am vrut să întind coarda. Aveam impresia 
că Jared se simţea foarte bine numai cu fratele lui, așa că îmi 
propusesem să aştept momentul potrivit. 

Nu mă sunase și nici nu-mi trimisese vreun mesaj toată ziua de 
ieri, aşa că începusem să-mi fac griji. Aseară însă, pe la zece, s-a 
cățărat în sfârşit pe geamul meu și s-a strecurat lângă mine în pat. 
Ne-am luat în braţe și ne-am scufundat în delicioasa lumea a viselor. 

În intervalul scurt dintre tortura matinală cu gâdilături cu care 
mă trezi şi pregătirile pentru şcoală, abia dacă am avut timp să 
vorbesc cu el despre vizita la fratele lui. 

- Să faci bine să-ţi mişti fundul în parcare după ore. 

Madoc venea alene spre mine în timp ce eu mă îndreptam spre 
sala în care țineam cursul de franceză. Era cu gura până la urechi. 

- Ne antrenăm pentru curse pe macadam. Mult praf și multe 
dâmburi. 

Mi-am ridicat mânecile pulovărului negru, subțire, pe care îl 
purtam peste tricoul Avenged Sevenfold. Arătam al naibii de bine, 
făcându-mi loc prin îmbulzeala de pe coridorul școlii. 

- De ce aş vrea să mă antrenez pentru curse de mașini? Mai ales 
cu tine? 

- Pentru că Jared mi-a spus că te uitai să-ți cumperi un G8. Avem 
toată iarna să-l punem la punct și să fie gata pentru curse în 
primăvară. Jared mi-a spus că are de lucru după ore, așa că tu eşti 
liberă ca să ne împrietenim mai bine. 

Dădu ghiduş din capul care-i stătea doar la flirturi, de parcă eu 
ar fi trebuit să sar în sus de bucurie. 

Nu puteam minţi și să spun că nu voiam să-mi cumpăr mașină. 
Jared văzuse ce scosesem de pe internet. Era un tip în Chicago care 
vindea un Pontiac G8 la care îmi rămăsese sufletul, dar nu mă 
hotărâsem încă dacă să-l cumpăr sau nu. 

Madoc ridică din sprâncene. Cămașa albastru-deschis atârna 
descheiată peste un tricou gri închis și era greu să rămâi încordat în 
preajma lui din cauza comportamentului copilăresc. În definitiv, nu 
voia decât să fie prietenos. 

Cu toate acestea, am spus cu o voce foarte serioasă: 

- Am laboratoare de două ori pe săptămână, inclusiv astăzi. Am 
antrenamentele de cros. Ca să nu mai spun că trebuie să predau la 
începutul săptămânii viitoare eseurile pentru cursurile de Teme şi 
franceză și chiar înainte de Halloween, vineri, am test la matematică 
şi la chimie. Cu altă ocazie... poate. 

Ultimul cuvânt l-am rostit mai mult pentru mine, în timp ce 
deschideam uşa sălii de franceză. 

- Nu mai fi așa posacă! 

Madoc intră după mine şi strigă suficient de tare încât să audă 
toată clasa. 

- Pozele cu noi făcând baie în pielea goală trebuia să le văd doar 
eu. 

M-am oprit și am închis ochii deoarece am simţit că toate 
privirile colegilor erau ațintite asupra mea. Chiar îmi făcea figura 
asta din nou? 

Clasa răsună de chicoteli şi râsete deloc subtile, în timp ce eu 
mi-am îndreptat umerii şi am pornit spre banca mea. Cu coada 
ochiului l-am zărit pe Ben, care stătea cu picioarele încrucișate și cu 
o mână bătea cu pixul pe caietul de notițe. Se uita în jos, dar era 
evident că încerca să-și înăbuşe râsul. 

- Domnule Caruthers, Madame Lyon ieşi de după catedră și i se 
adresă lui Madoc în engleză, cu braţele încrucișate pe piept, 
presupun că trebuie să fii în altă parte. 

Madoc își puse o mână pe piept şi cu cealaltă gesticula spre 
mine: 

- Nicăieri în altă parte decât alături de ea până la sfârșitul 
timpurilor! 

Mi-am dres vocea și, în timp ce mă așezam pe scaun, i-am spus: 

- Cară-te! 

După ce făcu bot de ochii lumii, Madoc se îndreptă cu spatele 
spre uşă şi se făcu nevăzut. 

Cum se închise ușa, telefoanele celulare începură să sune, 
inclusiv cele puse pe silențios, printre care și al meu, începură să 
vibreze. Ciudat. De ce ar primi toată lumea notificări în același 
timp? 

- Mettez vos telephones off, sil vous plait, ne rugă Madame să ne 
închidem telefoanele. 

Era regulă în școală să ţinem telefoanele pe silențios în timpul 
cursurilor, însă toţi aveau telefoanele pornite la ei. 

Mi-am luat repede telefonul din geantă ca să îl închid în timp ce 
alții fură suficient de curajoși să verifice pe șest ce primiseră. 

În timp ce dădeam volumul mai încet, am observat că era un 
mesaj de la Jared. Un val de căldură îmi urcă în piept ca o săgeată și 
am ascuns telefonul sub bancă ca să verific mesajul. 

Când am deschis mesajul pe care mi-l trimise, aproape că m-am 
sufocat. Nu mă puteam mișca. Nu puteam respira. Mâinile îmi 
tremurau în timp ce priveam o înregistrare cu mine şi cu Jared 
făcând sex sâmbătă seara. Ştiam că era de sâmbătă seara, deoarece 
părul îmi era aranjat pentru bal. 

Ce nai... 

Mi se întoarse stomacul pe dos şi simţeam în gură un gust 
respingător. Cred că aş fi vomat dacă gâtul nu mi se strângea ca să 
rețină aerul. 

Noi doi. Făcând sex. Fuseserăm înregistrați. 

Și iată-mă, goală pușcă şi perfect vizibilă, călare pe Jared. 

Oh, Dumnezeule! Îmi venea să strig. Nu putea fi adevărat. 

Ce se întâmpla? 

Chicoteli, pufăituri și şoapte răbufneau în jurul meu și am 
tresărit în momentul în care fata care şedea lângă mine izbucni în 
râs. Rânjea, cu telefonul în mână, iar eu nu puteam decât să privesc 
îngrozită cum îmi băga în ochi ecranul telefonului ei. Nu, nu, nu. 
Acelaşi video sordid era şi pe telefonul ei. 

Priveam în jur, cu ochii mari, şi ştiam că toţi se uitau la același 
mesaj video. 

Aşa ceva nu era posibil. Mă luptam pentru fiecare gură de aer în 
timp ce creierul încerca să înțeleagă ce se întâmpla. Lacrimile care 
nu puteau cădea îmi ardeau ochii și mă simțeam pe altă planetă. 

Nu, așa ceva nu se întâmpla cu adevărat. Nu era... Am dat din cap 
încercând să mă trezesc din coşmar. 

Nu-mi puteam stăpâni tremurul prelungit care îmi scutura tot 
corpul. Mi-am coborât ochii în telefon ca să ies din mesaj. Mesajul 

video era însoţit de un text care spunea: A fost grozavă la pat. Cine 
o mai vrea? 

Pieptul mi se scutura de hohote surde. 

Jared. 

Mesajul fusese trimis de pe telefonul lui. Fusese trimis tuturor. 

Madame striga la noi încercând să ne facă atenți. 

- Ecoutez, s'il vous plait. 

M-am ridicat tremurând, mi-am pus geanta pe după cap şi am 
ieşit în grabă pe ușă. Râsetele și glumele proaste din urma mea nu 
erau decât niște zgomote albe. Erau acolo. Aveau să fie acolo pentru 
totdeauna. Să mă ia naiba că lăsasem garda jos. 

De ce nu-mi ascultasem instinctele? Ştiam că nu puteam avea 
încredere în el. De ce fusesem atât de slabă? 

Mă tineam de abdomen, încercând să-mi opresc plânsetul, 
hohotele, țipetele pe care voiam să le dezlănțui. Plămânii mei 
simțeau presiunea respiraţiilor mele adânci şi dese. 

Mesajul video era pretutindeni! Până diseară nu avea să fie 
suflet în Shelburne Falls are să nu-l fi văzut sau auzit de el. 

Jared. Capul îmi crăpase de durere în încercarea de a înțelege 
trădarea pe care o făcuse. Dăduse dovadă de răbdare şi inteligență 
în încercarea sa de a se răzbuna. Reușise să mă distrugă. Nu doar pe 
durata liceului, ci pentru tot restul vieţii. De acum înainte mă voi 
uita permanent peste umăr, întrebându-mă cine avea să descopere 
acel video pe site-uri murdare și cât dura până se va întâmpla acest 
lucru. 

Şi îl iubisem. Cum a putut face așa ceva? Inima mea se sfâșie în 
două. 

Oh, Doamne! Stomacul meu slobozi hohotele pe care nu mi le 
mai puteam stăpâni. 

- Tate! se auzi o voce gâfâind. 

M-am oprit, mi-am ridicat ochii plini de lacrimi și l-am văzut pe 
Madoc. Tocmai urca scările şi am văzut că avea telefonul în mână. 

- Tate, Dumnezeule! 

Întinse mâna spre mine. 

- Nu te apropia de mine, am strigat furioasă. 

Ar fi trebuit să știu. Madoc era la fel ca Jared. Şi-ar bate și el joc 
de mine. Nu puteam avea încredere în niciunul dintre ei. Ştiam asta 
acum. 

- Tate. 

Întinse din nou mâna spre mine, de data aceasta mai încet, ca şi 
cum s-ar fi apropiat de un animal. 

Nu voiam să se apropie de mine. Nu mai puteam asculta alte 
insulte dureroase sau remarci degradante. Ba nu, nu voiam să mai 
ascult. 

- Lasă-mă să te scot de aici, bine? 

Madoc se apropie ușor de mine. 

- Nu, am strigat, lacrimile încețoșându-mi privirea. 

L-am lovit peste mâini și i-am împins fața cu palma. 

El nu cedă și mă luă în brațe, ținându-mă strâns în tip ce eu mă 
zbăteam și plângeam. 

- Opreşte-te! mă scutură el de câteva ori. Linișteşte-te. 

Vocea îi era calmă și sinceră. 

- Nu îţi fac nimic rău. 

Voiam să îl cred. 

- Au văzut totul. 

Plângeam în hohote, iar pieptul mi se ridica şi cobora cu putere 
din cauza respiraţiilor adânci. 

- De ce mi-a făcut așa ceva? 

- Nu știu. De data aceasta chiar nu ştiu ce dracu se întâmplă. 
Trebuie să vorbim cu el. 

Să vorbim. Încheiasem de mult acest capitol. Nimic din ce 
încercasem să fac în acel an cu Jared nu-mi fusese de mare ajutor. 
Nimic nu-mi făcuse viaţa mai bună. Până la urmă, hărţuielile lui îmi 
înăbuşiseră orice speranţă de fericire. 

Cumva mă înșelasem atunci când am crezut că i-ar fi păsat 
câtuşi de puţin. Când am crezut că mă iubea cu adevărat. Am crezut 
fiecare minciună care-i ieşise pe gură. Poate că nu fusese abuzat în 
viața lui. Poate că nici măcar nu avea vreun frate. Întinsese lucrurile 
atât de departe încât acum nu mai voiam decât să evadez. Să evadez 
în orice altceva decât speranţă, iubire sau altă aiureală de genul 
acesta. 

Furia și durerea mea primeau acum o altă formă, ceva mult mai 
crud. 

Amorțeală. 

Indiferenţă. 

Răceală. 

Indiferent ce era, mă făcea să mă simt mult mai bine decât mă 
simţisem cu un minut în urmă. 

Am inspirat adânc şi mi-am tras nasul. 

- Dă-mi drumul. Mă duc acasă. 

Vocea mea era răgușită, dar fermă, când m-am îndepărtat de 
Madoc. 

Îmi dădu drumul şi eu am pornit de una singură spre ieşire. 

- Nu cred că ar trebui să conduci, strigă Madoc din urmă. 

Eu mi-am şters ochii și mi-am continuat drumul. Pe scări în jos, 
pe holurile pustii şi spre ieşire. 

Parcasem lângă Jared în acea dimineaţă și acum, când i-am 
văzut mașina, am început să râd cât am putut de tare. Nu din cauză 
că mă amuzam, ci pentru că îmi imaginam ce față avea să facă în 
momentul în care va vedea ce urma să fac. 

Am înhăţat o rangă din portbagajul camionetei mele și i-am 
zgâriat cu partea ascuţită maşina de la un capăt la celălalt. 

Sunetul pătrunzător al metalului pe metal îmi trimise valuri de 
euforie în fiecare fibră şi mă făcu să zâmbesc. 

Am ochit apoi şi am lovit cu ranga exact în mijlocul parbrizului. 

Lovitura făcu sticla țăndări, sfărâmată în sute de cioburi. Parcă 
pocnise o rolă întreagă de folie cu bule de aer. 

După asta, am luat-o razna. l-am izbit capota, uşile şi 
portbagajul. Mâinile îmi vibrau din cauza forţei loviturilor, dar nu 
mă opream. Nu puteam să mă opresc. Cu fiecare atac, euforia era tot 
mai puternică. Faptul că îl loveam unde îl durea mă făcea să mă simt 
în siguranță. Nu mă putea răni nimeni dacă îi răneam eu întâi, nu-i 
aşa? 

Din acest aluat sunt făcuţi cei care hărţuiesc. În capul meu şoptea 
o voce. Am alungat-o cu un singur gest din cap. 

Nu mă transform într-o persoană care-i hărţuiește pe alții, îmi 
spuneam. O astfel de persoană are putere. Eu nu deţineam nicio 
putere. 

Am izbit cu ranga geamul șoferului, distrugându-l complet. 
Ploua cu cioburi de sticlă pe tot scaunul. 

Până să ridic din nou ranga şi să izbesc unul dintre geamurile 
laterale din spate, cineva mă prinse de la spate şi mă trase de lângă 
mașină. 

- Tate, opreşte-te! 

Jared. 

Am reușit să mă eliberez din strânsoarea lui şi m-am răsucit ca 
să ajung faţă în față cu el. Își ridică mâinile ca să mă liniştesc, dar 
eram deja calmă. Nu văzuse? Aveam totul sub control şi nu îmi păsa 
ce credeau alţii. 

Madoc stătea în spatele lui Jared, cu mâinile în cap, examinând 
pagubele pe care le făcusem mașinii lui Jared. Ochii stăteau să-i iasă 
din orbite. Geamurile școlii dădeau pe dinafară de corpuri 
nerăbdătoare să prindă un detaliu din toată scena. 

Să-i ia naiba! 

- Tate... spuse Jared timid, uitându-se la arma pe care o țineam 
în mână. 

- Stai departe de mine sau data viitoare nu o încasează doar 
maşina, l-am avertizat eu. 

Nu știu dacă a fost ceea ce am spus sau felul în care am spus-o, 
dar a ezitat. 

Mă privea ca şi cum nu mă cunoştea. 


CAPITOLUL 35 


Reuşisem să plec înainte să mai apuce careva să mă tortureze. 
Cum am sărit în mașină și am tăiat-o în viteză de acolo, telefonul 
începu să se aprindă de la apelurile și mesajele primite. K.C. mă 
suna din treizeci în treizeci de secunde și nu primeam nimic de la 
Jared. 

Foarte bine. Însemna că înţelese că totul se terminase. Primise 
ce căutase. Mă făcusem de ocară, eram umilită, așadar treaba lui se 
terminase. 

Mesajele, pe de altă parte, erau de la oameni pe care abia dacă îi 
cunoşteam. 

Ai fi bună de o partidă. Eşti liberă diseară? Era doar unul 
dintre mesajele primite și am strâns atât de tare telefonul în mână 
încât l-am auzit pocnind. 

Faci şi sex în trei? Mesajul acesta veni de la Nate Dietrich şi-mi 
întoarse stomacul pe dos. 

Toată lumea râdea de mine și se îmbulzea asupra ecranelor de 
telefon ca să vadă acel mesaj video îngrozitor trimițându-l, fără 
îndoială, în spaţiul virtual ca să îl vadă toată lumea. Când mă 
gândeam la toți perverşii bătrâni care aveau să obţină o satisfacție 
doar privind acele secvenţe sau la toată lumea de la şcoală care 
avea să se uite la mine de acum înainte, știind exact cum arăt fără 
haine pe mine, simțeam cum îmi crăpa capul de durere și ochii cum 
îmi ardeau în orbite. 

După încă două mesaje dezgustătoare, am tras mașina pe 
marginea drumului și am deschis uşa ca să vomit. Viscerele mi se 
goleau cu putere, golind tot ce mâncasem în ziua aceea. Tuşind, am 
împins şi am scuipat şi ultima picătură existentă în stomac, după 
care am închis ușa. 

Am înşfăcat niște şerveţele din torpedo, mi-am șters lacrimile de 
pe față şi mi-am pironit ochii pe parbriz, deoarece nu prea voiam să 
mă duc acasă. 

Acolo ar fi primul loc în care m-ar căuta oricine voia să dea de 
mine. Și nu puteam să mă întâlnesc cu nimeni. Ceea ce voiam cu 
adevărat în acel moment era să sar în primul avion şi să merg la 
tata. 

Tata. 

Am tras cu nesaț aer în piept și mi-am sprijinit capul pe volan, 
forțându-mă să respir adânc. 

Ticălosul. 

Sub niciun chip nu trebuia să afle tata despre ce se întâmplase. 
Probabil că mesajul video era deja pretutindeni. Școala, ceilalți 
părinți urmau să afle și să-l sune. 

Cum am putut fi atât de idioată? Uitasem pentru o secundă că 
era absurd să-l cred şi să am încredere în Jared, dar făcusem 
dragoste cu el la o petrecere, în casa altcuiva! 

Să-i ia naiba telefonul. Îi pusese pe comodă ca să cânte, când, de 
fapt, îl setase ca să ne înregistreze când făceam dragoste. Probabil 

credea că va trebui să mă convingă să o facem în casa lui Beckman, 
când, de fapt, eu îl constrânsesem pe el. Sau cel puţin așa crezusem. 

Totul nu fusese decât o minciună. Felul în care mă păstrase 
aproape de el toată săptămâna, atingându-mă, luându-mă în braţe. 
Fiecare dată când buzele lui îmi atinseseră ușor gâtul în timp ce mă 
îmbrăţișa şi toate momentele în care îmi sărutase părul crezând că 
dormeam. 

Totul era doar o minciună afurisită. 

Mi-am şters nasul şi am plecat de acolo. Era o singură persoană 
lângă care voiam să fiu. Singura care mă iubise şi care nu mă putea 
privi cu milă sau cu rușine. 

Mama mea. 


x k x 


Drumurile înguste, ca nişte poteci, ale cimitirului Concord Hill 
erau suficient de largi cât să încapă o mașină. Din fericire, eram 
acolo într-o zi de luni, aşa că locul era pustiu și liniștit. Am respirat 
ușurată când am văzut de pe drum mormântul mamei mele. Nu era 
nimeni prin preajmă. Puteam să fiu singură, cel puţin pentru o 
vreme, și să fug departe de lume şi de ceea ce se întâmplase în ziua 
aceea. 

M-am dat jos din mașină și am tras peste cap jacheta de lână 
care mă proteja de răcoarea lunii octombrie. Adierea răcoroasă era 
însă bine-venită pe fața şi așa arsă de atâtea lacrimi şterse. Nici nu 
trebuia să mă văd ca să știu că eram plină de pete şi că aveam ochii 
umflați. 

Mergeam agale prin iarba bine îngrijită, pentru că nu trebuia să 
trec decât de câteva morminte ca să ajung la cel al mamei mele. Pe 
piatra de mormânt, din marmură neagră, strălucitoare, erau 
sculptați manual trei trandafiri tridimensionali, care îmbrățişau 
marginile monumentului funerar. Alesesem cu tata desenul, 
gândindu-ne că cei trei trandafiri reprezentau familia noastră. Chiar 
şi acum opt ani iubeam culoarea neagră, iar florile ne aminteau 
permanent de ea. lubea să aducă natura în casa noastră. 

Am citit ce scria pe piatra de mormânt. 


Lillian Jane Branat 

1 februarie 1972-14 aprilie 2005 


Ziua de ieri a trecut. Ziua de mâine nu a venit încă. 
Nu avem la dispoziţie decât ziua de azi. Să începem așadar. 
Maica Tereza 


Ziua de ieri a trecut. Era citatul preferat al mamei mele. Mi-ar fi 
spus că greșelile fac parte din viață. Că nu le putem evita. Aveam 
însă nevoie să inspir adânc, să-mi îndrept umerii şi să merg înainte. 

leri, o veșnicie. Îmi veni în minte tatuajul lui Jared, dar am 
îndepărtat acel gând ca pe-o mâncare prea fierbinte. 

Nu voiam să mă mai gândesc la el în acel moment. Poate 
niciodată. 

Am îngenuncheat pe pământul reavăn și am încercat să-mi 
amintesc tot ce puteam despre mama. Fragmente ale momentelor 
pe care le petrecusem împreună îmi răsăreau în minte, însă după 
atâta timp începeau să pălească. Aveam din ce în ce mai puţine 
amintiri cu ea și îmi veni din nou să plâng. 

Părul ei. Mă concentram ca să-mi amintesc părul ei. Era roșcat 
deschis și ondulat. Avea ochii albaştri şi o cicatrice mică deasupra 
unei sprâncene, de când căzuse la patinaj în copilărie. Îi plăcea 
îngheţata de ciocolată şi unt de arahide şi să joace tenis. Filmul ei 
preferat era Omul liniștit şi făcea cele mai bune bomboane Guriţe 
dulci. 

Un hohot de plâns mă sufocă când mi-am amintit bomboanele. 
Mirosul din bucătăria noastră în timpul pregătirilor pentru Crăciun 
mă lovi ca un baros şi am simţit din nou durerea. Mi-am prins 
abdomenul cu mâinile şi m-am aplecat în față, sprijinindu-mi 
fruntea de pământ. 

- Mamă, am şoptit, cu un nod în gât de durere. Mi-e dor de tine. 

Prăbuşindu-mă la pământ, m-am așezat pe o parte lăsând 
lacrimile pline de nefericire să cadă la pământ. Am rămas acolo 
mult timp, în liniște, încercând să nu mă gândesc la ce mi se 
întâmplase în ziua aceea. 

Mi-era însă imposibil. Șocul fusese prea mare. 

Nu însemnam nimic pentru Jared. Încă o dată mă dăduse la o 
parte ca pe un gunoi și tot ce îmi spusese sau făcuse ca să mă atragă 
şi să mă facă să-l iubesc fusese o minciună. 

Cum voi supraviețui comentariilor răutăcioase de fiecare zi, de 
acum înainte? Cum voi mai putea merge pe coridorul şcolii sau să-l 
privesc pe tatăl meu în ochi știind că toată lumea văzuse acel mesaj 
video? 

- L-ai văzut, Tate? 

- Ce să văd? 

- Balonul. 

Jared mă luă de mână și mă trăgea în celălalt capăt al cimitirului, 
încercam să nu gândesc ce era sub picioarele mele în timp ce treceam 
peste morminte și, cu toate acestea, în mintea mea nu vedeam decât 
zombi care îţi dădeau fiori ieșind pe neașteptate din pământ. 

- Jared, nu vreau să fiu aici, scânceam eu. 

- Totul va fi bine. Cu mine ești în siguranță. 

Îmi zâmbi şi privi peste pajiștea plină de morminte. 

- Dar... priveam plină de teamă în jurul meu. 

- Te ţin de mână. Ce altceva vrei să mai fac? Să-ţi schimb și 
scutecul? spuse el sarcastic, dar nu pusesem la suflet. 

- Nu îmi este frică, am spus încercând să mă apăr. Doar că... nu 
știu. 

- Privește locul acesta, Tate. Este verde și liniștit. 

Jared privi gânditor locurile și eu îl invidiam deoarece putea să 
vadă acolo ceva ce eu nu eram în stare să văd. 

- Uite, sunt flori și statui de îngeri. Priveşte monumentul acesta, 
arătă cu degetul. Alfred McIntyre s-a născut în 1922 și a murit în 
1942. Avea doar douăzeci de ani. Ții minte că doamna Sullivan ne-a 
spus că cel de-al doilea război mondial a fost între 1939 și 1945. 
Poate a murit în război. Tate, toţi oamenii aceștia au avut o viaţă. Au 
avut familii și vise. Nu vor ca ţie să-ţi fie frică de ei. Vor ca lumea să 
nu-i uite. 

M-am cutremurat în timp ce el mă conducea prin cimitir. Am 
ajuns lângă un monument funerar negru, lucios, decorat cu un balon 
roz. Știam că tata venea la mormânt, dar el aducea flori. 

Cine lăsase balonul? 

- Am adus ieri balonul pentru mama ta, recunoscu Jared, parcă 
citindu-mi gândurile. 

- De ce? 

Vocea îmi tremură. Era un gest frumos din partea lui. 

- Pentru că gagicilor le plac chestiile roz. 

Dădu din umeri, ca și cum ceea ce făcuse era ceva obișnuit. Nu 
voia atenţie. Niciodată nu o dorise. 

- Jared, am insistat pentru un răspuns real. 

Zâmbi pentru el: 

- Pentru că te-a născut pe tine. 

Își puse braţul slăbănog în jurul gâtului meu şi mă trase spre el. 

- Eşti cel mai bun prieten pe care l-am avut vreodată și am vrut 
să-i spun mulțumesc, 

Mi se încălzi tot corpul, în ciuda îngheţului de aprilie care se 
simţea pe pământ. Jared umplea un gol și îmi liniștea durerea într-un 
fel în care tatăl meu nu putea să o facă. Aveam nevoie de el și, pentru 
o secundă, îmi trecu prin minte că mi-ar plăcea să mă sărute. Dar 
ideea dispăru rapid. Nu mai dorisem până atunci să mă sărute vreun 
băiat și nu credeam că acela ar fi trebuit să fie prietenul meu cel mai 
bun. 

- Poftim, pune asta pe tine. 

Jared își scoase puloverul lui gri și mi-l aruncă. 

- Ți-e frig. 

L-am luat pe mine, lăsând căldura corpului său să mă învăluie ca 
un scut. 

- Mulţumesc, i-am spus ridicându-mi ochii spre el. 

Îmi scoase părul de după guler şi îşi lăsă degetele să zăbovească 
în timp ce mă privea. Fiori reci îmi străbătură pielea, dar nu din 
cauza frigului. Ce se întâmpla în stomacul meu? 

Ne-am uitat amândoi repede în altă parte, ușor încurcați. 

M-am ridicat şi mi-am şters nasul cu mâneca de la jachetă. 

În ciuda a tot ce se întâmplase, un singur lucru era clar. Cel puţin 
oferisem virginitatea mea cuiva pe care îl iubeam. Chiar dacă se 
terminase totul între noi, îl iubeam atunci când mă dăruisem lui. 
Ceea ce luase de la mine era sincer şi pur, chiar dacă, pentru el, nu 
fusese decât o glumă. 

- Tate... 

O voce tremurândă șopti în spatele meu, iar mie mi se tăie 
respiraţia. 

Chiar fără să mă întorc, ştiam cine era şi pumnii mi se încleştară, 
smulgând în același timp din pământ firele de iarbă. 

Am refuzat să mă întorc. A naibii să fi fost dacă mai ascultam 
ceva din ce voia să-mi spună. 

- Nu ai câştigat, Jared? De ce nu vrei să mă lași în pace? 

Vocea îmi era calmă, însă trupul cerea cu ardoare violență. 

Simţeam nevoia să izbucnesc. Să îl lovesc. Să fac orice ca să îl 
rănesc. 

- Tate, totul e atât de aiurea. Eu... începu să-și verse prostiile, 
dar l-am întrerupt. 

- Nu! Nu mai vreau, m-am repezit în faţa lui, incapabilă să mai 
gândesc clar în momentul acela. 

Îmi spusesem că nu mă voi certa cu el, dar nu mă puteam abţine. 

- Mă auzi? Viaţa mea aici e distrusă. Nimeni nu mă va lăsa să uit 
ce s-a întâmplat. Ai câştigat. Nu pricepi? Tu ai câștigat! Acum lasă- 
mă în pace. 

Făcu ochii mari, poate din cauză că strigam sau că eram mai 
furioasă decât fusesem vreodată. Când îi era de ajuns? Nu putea fi 
mulțumit? 

Se prinse cu mâinile de păr, ca şi cum se oprise să-și mai plimbe 
degetele prin el. Pieptul i se ridica şi i se lăsa cu putere din cauză că 
era agitat. 

- Opreşte-te pentru o clipă, bine? 

- Ți-am ascultat poveştile. Scuzele. 

Am pornit spre camioneta mea, simțind cum mi se frângea 
inima. Era aproape de mine, iar braţele mele încă vibrau de dorința 
de a-l cuprinde cu ele. 

- Ştiu, strigă în urma mea. Cuvintele mele nu sunt îndeajuns. Nu 
pot să explic nimic din ce s-a întâmplat. Nu știu de unde a apărut 
acea înregistrare video. 

Ştiam că venea după mine, aşa că nu m-am întors. 

- A apărut de pe telefonul tău, ticălosule! Nu, gata. Am încheiat 
orice discuţie cu tine. 

Continuam să merg, simțindu-mă ca și cum aș fi avut ocale la 
picioare. 

- L-am sunat pe tatăl tău. 

Cum trânti cuvintele acestea, m-am oprit. 

- Bineînţeles că l-ai sunat. 

Am închis ochii strâns, murmurând mai mult pentru mine. 

Când mă gândeam că nu se putea mai rău. Îmi făcusem iluzii că 
mai aveam la dispoziție câteva zile să-mi pun gândurile în ordine 
înainte să lămuresc lucrurile cu tata. Părea însă că aveam să dau 
piept cu furtuna mai devreme decât îmi imaginasem. 

- Tate, nu am trimis nicio înregistrare video nimănui. Nici măcar 
nu am făcut vreo înregistrare. 

Părea disperat, dar tot nu puteam să mă întorc să-l privesc. 

- Nu-mi găsesc telefonul de două zile, continuă el. L-am lăsat sus 
în cameră la petrecerea lui Tori când am ascultat muzică. Mi-am 
amintit mai târziu, dar când m-am întors după el, nu l-am mai găsit. 
Nu îți amintești? 

Mi-am amintit cum că ar fi spus ceva legat de faptul că nu mai 
ştia unde îşi lăsase telefonul, dar dansam, muzica era tare. Probabil 
că uitasem. 

Am strâns din buze şi am dat din cap. Nu. Nu avea să scape atât 
de uşor. În seara aceea, telefonul lui era îndreptat spre pat exact în 
poziţia în care ar fi putut înregistra. 

- Eşti un mincinos, am replicat. 

Nu îi vedeam fața, dar l-am simţit apropiindu-se și nu puteam să 
mă mişc. De ce nu eram în stare să plec de acolo? 

- L-am sunat pe tatăl tău deoarece ar fi aflat oricum. Nenorocita 
aia de înregistrare video e peste tot şi voiam să afle de la mine. Vine 
acasă. 

Umerii îmi căzură. Așadar, tata avea să ajungă acasă cândva a 
doua zi. Gândul acesta mă înduioșă şi mă sperie deopotrivă. Efectele 
acestei farse, deşi nu îmi plăcea deloc să o numesc așa, fiind mult 
mai mult decât atât, îl vor stânjeni nespus pe tatăl meu. 

Dar aveam nevoie de el. Ştiam că mă iubeşte, indiferent ce s-ar fi 
întâmplat. 

- Te iubesc mai mult decât propria-mi ființă. Mai mult decât 
propria familie, pentru Dumnezeu. Nu vreau să mai fac un singur 
pas în lumea aceasta, fără să te am alături de mine, spuse ușor. 

Cuvintele lui pline de sentiment mă copleşiră, dar păreau ca o 
mână la care nu mai puteam ajunge. O vedeam. Voiam să mă prind 
de ea. Dar nu puteam. 

- Tate. 

l-am simţit greutatea braţului pe umărul meu dar m-am întors 
repede, smucindu-i mâna de pe mine. Lacrimi nesecate, furie și 
sfârşeală îmi ardeau ochii în timp ce îl pătrundeam cu privirea 
precum un fier înroşit. 

Îşi trecu din nou mâna prin păr şi i-am văzut riduri de 
îngrijorarea care îi brăzdau fruntea. 

- Eşti îndreptăţită să nu ai încredere în mine, Tate. Știu asta. 
Inima mea e acum o rană deschisă. Nu suport să văd cum mă 
priveşti. N-aş putea să-ți mai fac rău vreodată. Te rog... hai să 
reparăm lucrurile împreună. 

Îl lăsă vocea şi ochii îi erau roşii. 

Îmi spusesem de sute de ori toată ziua că nu puteam avea 
încredere în el. Era un mincinos. Hărțuia oamenii. Vorbele lui însă 
mă înmuiară. Părea supărat. Ori era un actor bun... ori spunea 
adevărul. 

- Bine. Îţi fac pe plac. 

Mi-am luat telefonul şi l-am pornit. 

El clipi, derutat probabil de schimbarea mea bruscă de atitudine. 

- Ce faci? 

- O sun pe mama ta. 

Fără să dau mai multe detalii, am format numărul lui Katherine. 

- De ce? tărăgănă el, derutat în continuare. 

- Pentru că a instalat în androidul tău o aplicaţie de urmărire 
GPS atunci când l-a cumpărat. Ai spus că ţi-ai pierdut telefonul? Să îl 
găsim. 


CAPITOLUL 36 


Am suspinat şi am dat din cap cum am terminat convorbirea cu 
ea. 

La şcoală. Nu puteam spune că era locul în care voiam să mă 
întorc. Vreodată. 

- Deci? 

Jared se apropie ușor de mine. 

- La şcoală. Este la școală, am bombănit în timp ce studiam 
pământul. 

- Să fiu al naibii. E mai deşteaptă decât am crezut. 

Jared aproape că părea impresionat de mama lui. 

Ce putea să însemne acest lucru? Poate îşi lăsase telefonul la 
şcoală într-o încercare de a-şi acoperi spatele. Poate că era la Madoc 
sau la unul dintre amicii care îl acopereau. Sau poate chiar fusese 
furat. 

Mai degrabă mi-aş fi tăiat părul decât să dau astăzi ochii cu toată 
lumea de la școală. Sau în orice altă zi în următorii o sută de ani. M- 
ar fi încântat mai mult să mănânc calamar sau să-mi prind degetul 
în uşa de la mașină, decât să îmi fac curaj să merg din nou pe 
holurile şcolii. Câteva ore nu erau suficiente ca lumea să treacă la o 
nouă bârfă. Voi fi subiectul zilei mult timp de acum înainte. Cum 
puteam să mă gândesc să pun din nou piciorul în curtea școlii? 

- Recunosc privirea din ochii tăi. 

Jared mă privea şi îmi vorbea pe un ton blând. 

- Este privirea pe care o ai când stai în cumpănă. Privirea pe 
care o ai când vrei să decizi dacă să rămâi să lupți. 

- Pentru ce să lupt? l-am înfruntat cu o voce răgușită. 

Se încruntă. 

- Nu am făcut nimic greșit, Tate. 

Avea dreptate. Nu avea de ce să-mi fie ruşine. Într-adevăr, eram 
oripilată de faptul că toată lumea văzuse ceea ce văzuse, însă îmi 
dăruisem inima și trupul persoanei pe care o iubeam. Nu era nimic 
obscen în asta. 

- Să mergem. 

Am plecat spre camioneta mea și am deschis ușa. 

Jared parcase în fața mea și m-am tras înapoi cu groază când am 
văzut ce făcusem mașinii. 

Rahat. 

Dacă era într-adevăr vinovat, atunci la naiba și cu el și cu mașina 
lui stupidă. Cu toate acestea, dacă era nevinovat, nici nu voiam să 
mă gândesc cât de tare avea să se înfurie tata când va vedea nota de 
plată pentru reparațiile la mașina pe care i-o distrusesem. 

- Ăăă, maşina ta... poate fi folosită în siguranță? am întrebat cu 
timiditate. 

Un zâmbet ostenit se întrezări pe buzele lui: 

- Nu te îngrijora. De-abia am o scuză să-i mai aduc îmbunătățiri. 

Mi-am umplut plămânii cu o gură zdravănă de aer, ca şi cum nu 
fusesem în stare să respir deloc până în acel moment. Adierea 
răcoroasă a vântului îmi juca pe față, insuflându-mi puțin mai multă 
energie. 

- Să te opreşti la mama ta la firmă și să iei telefonul ei. Ne 
întâlnim la şcoală. 

Acestea fiind spuse, m-am urcat în mașină şi am plecat. 

Toată lumea era la ultima oră, așa că mergeam cu Jared în liniște 
pe coridoarele școlii, fără să fim deranjați. 

- Mai clipește? 

Mi-am aruncat ochii pe telefonul mamei sale pe care îl ţinea în 
mână. 

- Da. Nu-mi vine să cred că mai funcționează după două zile. 
GPS-ul foloseşte multă baterie. 

Se uită în jur, dar nu eram sigură din ce motiv. 

- Păi înregistrarea video a fost trimisă de dimineaţă. Dacă ce 
spui tu este corect, atunci persoana care ţi-a folosit telefonul l-a 
încărcat probabil sâmbătă seara. 

- Dacă ce spun e adevărat... 

Repetă în şoaptă ce spusesem eu, scos din sărite că nu aveam 
încredere în el. 

O parte din mine voia să-l creadă. Cu disperare. Cealaltă parte 
însă se întreba ce naiba căutam eu acolo. Chiar începeam să cred că 
el nu avea nicio legătură cu ce se întâmplase? Nu era totuși o 
stratagemă mult prea complicată ca să fie pusă în practică fără 
ajutorul lui Jared? 

- Fii atent, am spus încercând să schimb subiectul, aplicaţia asta 
dă rezultate corecte doar pe o rază de cincizeci de metri. Deci... 

- Deci formează-mi numărul de telefon. Poate îl putem auzi. 

Mi-am scos telefonul din buzunarul din spate și am format 
numărul de telefon și l-am lăsat să sune în timp ce ne ciuleam 
urechile ca să auzim orice sunet. Dar școala noastră era imensă și 

nu mai era mult până când se termina ora și holurile urmau să fie 
invadate. 

De câte ori îmi intra mesageria, închideam şi formam din nou. 

- Hai să ne despărțim, am sugerat. Voi forma întruna. Fii atent 
doar să auzi de unde sună. Cred că e într-un dulap. 

- De ce? La fel de bine se poate să-l aibă cineva la el. 

- Şi eu sun din zece în zece secunde? Nu, l-ar fi oprit până acum 
şi ar fi intrat direct mesageria. Telefonul este deschis și e într-un 
dulap. 

Am dat din cap. 

- Bine. 

Vocea îi era ezitantă, iar tonul usturător. 

- Dacă îl găsești, sună-mă imediat pe telefonul mamei. Nu vreau 
să fii singură pe holurile acestea, nu astăzi. 

Grija lui îmi dădu din nou speranțe. Acesta era Jared din ultima 
săptămână. Cel care mă ţinuse în brațe și mă mângâiase cu 
blândeţe. Cel căruia îi păsa. 

În acea secundă îmi venea să-l prind în braţe și să nu-i mai dau 
drumul de lângă mine. 

Dar îmi reveniră în urechi râsetele lor şi mi-am amintit că nu 
aveam încredere în el. 

Am format din nou numărul de telefon, m-am întors și am 
început să sar în sus pe scări din două în două trepte. 

Ghetele mele bufniră pe pardoseală mai tare decât mi-aș fi dorit. 
Încercând să păşesc mai uşor, mă furișam pe holul principal cu 
urechea lipită de dulăpioarele de pe margine. Însă de fiecare dată 
când formam numărul lui Jared nu auzeam niciun sunet, nicio 
vibraţie. 

Am trecut pe lângă doi elevi, care se uitară de două ori la mine, 
amândoi. 

Mada, ştiau cine eram și cât ai clipi toată lumea avea să afle că 
eram în campus. Inima începu să-mi bată tot mai tare pe măsură ce 
îmi era tot mai clar faptul că făcusem o greșeală întorcându-mă în 
şcoală. 

Telefonul era într-un dulăpior, poate chiar al lui Jared, şi dat pe 
modul silențios. Nu era decât o altă farsă. Mi se puse un nod în gât. 

Respiram cu greutate în timp ce luasem la pas fiecare hol din 
şcoală, continuând să formez numărul lui Jared. De fiecare dată 
când auzeam că intra mesageria vocală, îmi venea din nou să plâng. 

Te rog, te rog... 

Îmi doream să fie nevinovat. Puteam să-mi văd mai departe de 
viață și să mă obişnuiesc cu vorbele și privirile din ochii tuturor, 
ştiind că văzuseră înregistrarea video. Puteam să mă împac cu toate 
acestea pentru că nu aveam încotro. 

Dar nu voiam să fiu fără Jared. Aveam nevoie sa fie nevinovat. 

Pentru că te-a născut pe tine. 

Cuvintele lui îmi pluteau prin minte. 

Nu vreau să mai fac un pas în lumea aceasta fără să te am pe tine 
alături. 

Nici eu nu voiam. 

Speram să ne vedem de viață mai departe fără să privim înapoi. 

Mi-am şters o lacrimă cu degetul mare, înainte să apuce să se 
verse, am cotit după un colţ și am format din nou. 

Și am înlemnit. 

Behind blue eyes de la Limp Bizkit răsuna pe coridor, lângă sala 
de curs a dr. Kuhl. Am mijit ochii şi mi-am apleat capul în direcția 
muzicii. Când nu se mai auzi nimic, am mai format o dată. 

Te rog, te rog, te rog. 

Când aparatul începu să sune din nou, balada tristă se auzi din 
nou pe hol. Aproape că am scăpat telefonul din mână în momentul 
în care m-am dus în direcţia din care se auzea sunetul. 

Am pus mâna pe dulăpiorul 1622. 

Am zâmbit pentru prima dată de dimineaţă și, cu degetele 
tremurânde, am trimis un mesaj pe telefonul mamei lui Jared. 

La etajul doi, lângă sala lui Kuhl!! 

Am tresărit când am auzit soneria de pauză. Mi se strânse 
stomacul. Ușile se trântiră de pereţi și cârduri de elevi începură să 
se scurgă pe coridoare, arătând mai degrabă ca o ucigătură de ciori 
decât un grup de oameni. 

Un asasinat. 

Într-adevăr, asta urma să aibă loc. Însă nu ştiam dacă aveam să 
fiu animalul de pradă sau prada. 


275 


Rămăsesem cu fața la dulăpioare și cu spatele la restul lumii, în 
speranța că voi scăpa ușor din situaţie. Din instinct, am lăsat capul 
în jos, încercând să fiu invizibilă. Inima îmi bătea în urechi și 
simțeam cum mii de priviri îmi sfredeleau ceafa. 

Flacăra lașităţii făcu însă scrum orice urmă de îndrăzneală. Mă 
copleşi un sentiment mai puternic decât ruşinea pe care o simțisem 
în acea dimineaţă, mi-era silă de faptul că cei de-acolo mă făceau să 
vreau să mă ascund într-o gaură de șarpe. 

Obişnuiam să-mi placă oamenii. Îmi plăcea să particip la diferite 
acțiuni şi să socializez. Acum nu voiam decât să fiu lăsată în pace. 
Pentru că doar aşa mă simțeam în siguranţă. 

Nu greșisem cu nimic. Cei din şcoală care transmiseseră mai 
departe înregistrarea video sau care bârfiseră pe această temă 
aveau toate motivele să le fie ruşine. 

Atunci de ce eram eu cea care se ascundea? 

Nu este cazul să ripostezi? 

Am inspirat adânc, m-am întors, m-am sprijinit de dulăpiorul cu 
numărul 1622 şi mi-am ridicat privirea, provocându-i să mă atace. 

Nu trebui să aștept prea mult. 

- Salut, Tate! 

Un puşti blond, aţos, trecu pe lângă mine, dezbrăcându-mă din 
priviri. 

- Uau, s-a întors, spuse altul în batjocură. 

Alții încetineau când treceau pe lângă mine şi râdeau către 
prietenii lor. Fetele nu tachinau ca băieţii. Ele preferau să 
comenteze în şoaptă, în spatele palmelor cu care își acopereau gura. 
Hărțuiau din priviri. 

Toată lumea avea însă ceva dezgustător de oferit. 

Până ajunse Jared sus. 

Atunci se opriră toți. 

Se uită la ei, apoi la mine, îmi luă fața în mâinile lui și mă 
întrebă: 

- Eşti bine? mă întrebă cu dragoste în priviri. 

- Da, vocea îmi era mult mai dulce acum când vorbeam cu el. 
Telefonul e aici, în 1622. Nu știu al cui e dulăpiorul. 

El strânse din buze și fulgeră din priviri. Ştia al cui era 
dulăpiorul. 

- V-aţi întors atât de repede? Cariera porno nu a avut succes? 

O voce pisicoasă se auzi dintre zgomotele monotone şi continue 
ale mulțimii şi am închis ochii. Piper. 

Am simţit pe frunte buzele lui Jared înainte să se îndepărteze. 
Am deschis ochii și l-am văzut întorcându-se, protector, dar l-am 
tras de mână şi am ieșit în faţa lui. 

Ar fi trebuit să știu că Piper avusese de-a face cu ce se 
întâmplase. Nu știu cum făcuse, dar era vinovată și voiam să 
lămuresc lucrurile cu ea. La naiba, o să-mi facă mare plăcere. 

În treacăt, am observat că toată lumea de pe hol se adunase la 
un loc, așteptând să se întâmple ceva. 

- De fapt, pe tine te aşteptam. 

Am zâmbit păstrând un ton calm. 

- Ştii înregistrarea video trimisă de dimineaţă de pe telefonul lui 
Jared? Cea pe care a văzut-o toată lumea? Nu el a trimis-o. Telefonul 
i-a fost furat sâmbătă seara. Știi cumva unde ar putea fi? 

Mi-am ridicat sprâncenele în cea mai condescendentă privire de 
care fusesem în stare. 

Ea clipi, dar își îndreptă spatele și ridică bărbia. 

- De unde să știu eu unde e telefonul lui? 

- Oh, pentru că... 

Am lăsat vorba în vânt şi am format din nou numărul. 

Behind blue eyes se auzi din dulăpiorul ei, iar eu am ridicat 
telefonul cu ecranul spre ea ca să vadă că formasem numărul lui 
Jared. Şi ceilalți văzură. 

- Este dulăpiorul tău, clarifică lucrurile Jared după ce am oprit 
soneria telefonului. 

- Ştii ceva, îmi place cântecul acela de nu mai pot. Hai să-l mai 
ascultăm o dată. 

L-am sunat din nou şi toată lumea auzi cum piesa răsună din 
dulăpiorul lui Piper. Nu mai exista nicio îndoială. 

Jared făcu un pas înainte şi se aplecă spre ea. 

- Deschide odată dulapul şi dă-mi înapoi afurisitul de telefon 
sau îl chemăm pe director și îl deschide el. 

Opţiunea A demonstra tuturor din școală că era o hoaţă şi 
mincinoasă. Opţiunea B ar fi demonstrat același lucru, dar i-ar fi 
creat şi probleme. Stătea în picioare ca și cum nu avea de ales. 


277 


- A fost ideea lui Nate, scăpă porumbelul până la urmă și o lăsă 
vocea. 

- Ticăloasă idioată ce ești, bubui Nate care sări din mulțime și 
ieşi în faţă. A fost ideea ta. 

Jared îşi trase brațul înapoi şi îi arse lui Nate un pumn în nas, 
trimițându-l la pământ ca pe o cârpă udă de vase. Cei de față 
rămăseseră fără glas, iar eu abia mă abţineam să nu fac același lucru 
cu Piper. 

În acel moment, Madoc își făcu loc prin mulţime privindu-l cu 
ochi mari, șocați, pe Nate care sângera pe podea. 

- Eşti bine? mă întrebă, părând foarte enervat în timp ce venea 
lângă mine. 

Am încuviințat, după care mi-am îndreptat atenţia spre Piper. 

- Cum ai făcut-o? 

Îşi strânse buzele şi refuză să se uite la mine. Aha, deci astăzi 
avem de gând să facem pe încăpățânata. 

- Tatăl tău e polițist, nu-i aşa? Ce număr de telefon are? Mi-am 
ridicat telefonul, cu degetele gata să formeze. A, da. 911. 

- Bine, bine, spuse ea printre dinţi. Nate m-a dus la bal și apoi la 
petrecerea lui Tori. Când am văzut că mergi sus cu Jared, Nate și-a 
luat telefonul cu cameră video și s-a urcat pe balcon. Când mi-a 
arătat apoi înregistrarea, am observat că Jared își uitase telefonul 
pe comodă, așa că m-am strecurat în cameră ca să-l iau. 

- Deci înregistrarea era de pe telefonul lui Nate. A fost 
transferată pe telefonul lui Jared înainte să fie trimisă. 

Vorbeam cu Piper, dar ochii mei erau la Jared. Nu mă privea 
furios, cum ar fi trebuit, ci ușurat. Acum știam că nu mi-ar fi făcut 
niciodată așa ceva. Cred că ar fi trebuit să ştiu acest lucru. 

La naiba. l-am cam nenorocit mașina. 

- Piper, dă-i telefonul lui Jared. Acum, ordonă Madoc cu o privire 
furioasă, pe care nu o mai văzusem la el până atunci. 

Într-un acces de furie, se îndreptă spre dulăpiorul ei şi formă 
combinația până se auzi un clic. Deschise larg ușile și începu să 
cotrobăiască prin poşetă în timp ce noi aşteptam. 

Mulțimea nu se împrăștie. Dimpotrivă, mi se păru că numărul 
privitorilor crescuse. Eram surprinsă că profesorii nu ieșiseră încă 
din sălile de curs. Jared se puse deasupra lui Nate care era încă la 

pământ, ținându-se de nas. Îşi amintise probabil de o altă noapte, 
nu cu mult timp în urmă, în care fusese în aceeași situaţie cu Jared, 
aşa că hotărî probabil că era mai bine să rămână jos. 

În cele din urmă, Piper reuşi să găsească telefonul în geantă şi 
mi-l aruncă pe piept. Din reflex, am ridicat mâinile și l-am prins, 
însă am simţit o durere surdă în locul în care mă lovise. Se uita 
furioasă la mine și aproape că îmi veni să râd. Aproape. 

- Am terminat, se răsti şi-şi flutură mâna, trimițându-mă de 
acolo. Poţi pleca. 

Ăăă... da, nu. 

- Piper, fă-ţi un bine şi găsește pe cineva care să te ajute. Jared 
nu este al tău și nici nu va fi vreodată. Nu va mai vedea nimic bun 
când se va uita la tine, asta dacă a văzut vreodată ceva bun de la bun 
început. 

Piper miji ochii până i se făcură cât două liniuţe şi îmi puteam da 
seama după șoaptele înăbușite că cei de față erau mai mult de 
partea mea decât de a ei. Presupun că nu strica să se ştie că nu Jared 
trimisese acel mesaj video. La naiba, cred că, de fapt, erau de partea 
lui. 

Mă rog, nu era nevoie să mă placă, dar tot era bine că nu erau 
împotriva mea. 

M-am întors să-i dau telefonul lui Jared, dar cineva mă trase 
înapoi de păr. Durerea îmi săgetă scalpul când m-am buşit de 
dulăpioare. 

Îmi pierdusem echilibrul și m-am împiedicat încercând să-mi 
regăsesc din nou poziția. Rahat! Asta mă duruse. Ce naiba credea că 
face? 

Am văzut pumnul lui Piper gata să se avânte în direcția mea. 
Ochii aproape că îmi ieşiseră din orbite, dar am reacționat. 

M-am ferit, iar pumnul ei nimeri în părul meu, nu în față. Am 
împins-o, după care, rapid, am lovit-o cu mâna peste față. Până să se 
împiedice, am lovit-o din nou cu cealaltă mână pe obrazul celălalt, 
iar asta o dobori la pământ. 

Remarcasem respiraţiile energice ale celor din mulțime şi 
râsetele surprinse, dar nu-mi păsa. Am privit în jos spre Piper, care 
se ținea de față şi încerca în același timp să se ridice. 

Când mă pregăteam să-i mai administrez o lovitură, hei, o 
merita doar, am simţit cum eram ridicată în braţe. 

Mă zbateam, încercând să scap din strânsoarea cui mă ținea, dar 
m-am liniștit când l-am auzit pe Jared şoptindu-mi în ureche să mă 
liniștesc. 

- Ce se întâmplă aici? ne întrerupse o voce masculină. 

M-am uitat şi l-am văzut pe dr. Porter, cu barba sa pătată de 
cafea cu tot, cum privea cele două grămezi de pe jos. Nu aveam cum 
să scap după cât dezastru provocasem în ziua aceea. Și îţi 
mulțumesc, Jared, că m-ai oprit înainte ca dr. Porter să vadă. 

Madoc își drese vocea: 

- Dr. Porter, Nate şi Piper s-au ciocnit unul de celălalt. 

Oh, Dumnezeule. M-am convins. Madoc era un idiot. 

- Domnule Caruthers, nu sunt idiot. 

Dr. Porter își aruncă privirile prin jur, doar doar vedea pe cineva 
dornic să vorbească. 

- Aşadar, ce s-a întâmplat aici? 

Nimeni nu spunea nimic. Cred că nici măcar nu respira cineva. 
Pe hol era liniște şi mă aşteptam ca Nate şi Piper să rupă tăcerea. 

Voi avea necazuri. 

- Nu am văzut nimic, domnule, strigă un elev făcându-l pe dr. 
Porter să se uite perplex. 

- Nici eu, doctore Porter, spuse imediat un alt elev. Probabil a 
fost doar un accident. 

Rămăsesem surprinsă cum toată lumea minţea sau nu spunea 
nimic, doar ca să ne acopere. Bine, îl acopereau pe Jared, dar 
culegeam şi eu ce roade puteam. 

Dr. Porter mai privi o dată în jur, așteptând totuși ca un elev să 
spună adevărul. 

Avea dreptate. Nu era prost deloc şi știa că ceva era dubios. 
Speram doar să nu mă întrebe pe mine. Îl plăceam şi probabil nu aș 
fi fost în stare să-l mint. 

Oftă şi se scărpina în barba sa nepieptănată. 

- Bine atunci, gesticulă spre Nate şi Piper. Voi doi, ridicaţi-vă şi 
mergeţi la cabinetul medical. Ceilalţi acasă. Acum. 

Piper îşi înhăţă poșeta, trânti uşa de la dulăpior ca să o închidă şi 
o porni fără multă grabă pe hol, în timp ce Nate, ţinându-se de nas, 
îl urmă pe dr. Porter. 

Pe măsură ce mulțimea se îndepărtă, nimeni nu îmi adresă 
niciun cuvânt. Nimeni nu-mi aruncă priviri meschine sau hlizeli 
crude. Jared îşi puse brațele în jurul gâtului meu și mă trase lângă 
el, învelindu-mă cu căldura protectoare a pieptului său. Am închis 
ochii şi îl respiram în timp ce eram inundată de un val de relaxare. 
Era din nou al meu. 

- Îmi pare rău că nu am avut încredere în tine. Și pentru ce ţi-am 
făcut la maşină, i-am șoptit cu buzele aproape lipite de gluga de la 
jachetă. 

Îşi puse obrazul pe fruntea mea. 

- Tate, ești a mea și eu sunt al tău. Cu fiecare zi ce va trece îţi vei 
da tot mai mult seama de acest lucru. Când vei crede acest lucru 
fără umbră de îndoială, atunci îţi voi fi câștigat încrederea. 

- Sunt a ta. Doar că... nu eram sigură dacă tu erai într-adevăr al 
meu. 

- Atunci te voi face să fii sigură. 

Mă sărută pe păr şi am simţit cum se scutură de râs. 

- Acum te-ai trezit să râzi? 

Îl priveam derutată. 

- Păi eu eram oarecum îngrijorat de accesele mele de furie, 
acum însă mă îngrijorează ale tale. Îți cam place să lovești oamenii. 

Buzele lui perfecte desenară un zâmbet plin de mândrie. 

Mi-am dat ochii peste cap şi mi-am ţuguiat buzele. 

- Nu sunt furioasă. A primit ce merita şi, la urma urmei, eu am 
fost atacată prima. 

Dacă stăteam să mă gândesc mai bine, fusese chiar norocoasă. 
După tot rahatul pe care Piper îl pusese la cale, avea noroc că nu am 
pus aruncătorul de flăcări pe colecția ei de bluze cu bretele. 

Mă ridică în braţe, iar eu l-am înlănţțuit cu mâinile și cu 
picioarele în timp ce mă purta spre ieşire. 

- E vina ta, ştii? 

- Cum adică? întrebă Jared. 

Respirație lui fierbinte îmi mângâie urechea. 

- Tu m-ai făcut rea. Şi acum trag pumni fetelor... și băieților 
amărâți şi lipsiţi de apărare. 

Încercam să vorbesc pe un ton acuzator şi nevinovat. 

Jared mă strânse mai tare: 

- Ai putea spune că am călit oţelul. 

Mi-am îngropat nasul în părul lui și, sărutându-i marginea 
urechii, am glumit: 

- Orice te-ar face să dormi mai bine noaptea, bătăușule. 


CAPITOLUL 37 


Aerul răcoros îmi dezmierda spatele, trimițându-mi fiori reci pe 
brațe. Am deschis ușor ochii și pe buze îmi răsări un zâmbet. 

- Ar fi bine să nu dormi. 

Eu eram în pat, iar Jared se foia tot în spatele meu, probabil 
scoțându-şi ghetele. 

Am râs înfundat când m-am întors și l-am văzut. Era deasupra 
mea, razele lunii îi scăldau fața frumoasă, iar picăturile ploii 
mocnite de afară îi străluceau prin păr. Nu mă săturam să îl privesc. 

- Te-ai urcat în copac... pe ploaie, am spus în timp ce el întră de- 
a bușilea sub pături şi se puse imediat peste mine. 

Avea încă hainele pe el. 

Tata ajunsese acasă de o săptămână și era de la sine înţeles că 
Jared nu era bine-venit să-și petreacă nopțile la mine. Bineînţeles că 
şi eu și Jared eram conştienţi de asta. Ştiam că tata îl iubea pe Jared, 
dar nu ar fi tolerat să-l găsească la mine în cameră. Ceea ce era de 
înţeles. 

Punându-şi mâinile de o parte și de alta a capului meu, Jared mă 
privi în ochi: 

- Într-adevăr, obișnuiam să stăm în copacul acesta de fiecare 
dată când ploua. E ca mersul pe bicicletă. Nu uit niciodată cât de 
bine era. 

Ochii mi se umplură de lacrimi. Anii care ne separaseră 
aduseseră multă durere, dar cât de repede trecuseră. Eram din nou 
împreună. Nu uitaserăm cum să fim împreună. 

- Îţi place mașina ta? 

Zâmbi și mă acoperi pe buze cu săruturi dese, catifelate şi 
incitante. Nu îmi dădu deloc răgaz să răspund, așa că nu am putut 
decât să dau din cap. 

Weekendul trecut, după ce tata ajunsese acasă, merseserăm cu 
toţii la Chicago şi mi-am cumpărat acel G8. De câteva zile eram 
proprietara unei mașini atrăgătoare, de culoare argintiu metalic 
închis. 

Tata decise să predea restul proiectului din Germania 
partenerului său, ca să poată rămâne acasă cu mine. A fost greu să 
dau ochii cu el după apariţia acelei înregistrări video, dar, după 
câteva zile şi multe discuţii, situaţia era sub control. Îmi făcu morală 
pentru decizia proastă luată la petrecere și era uşor stânjenit de 
noul rol al lui Jared în viața mea. Însă, după cum recunoscuse chiar 
el, nu ar fi fost mai liniștit indiferent de cine şi când i-ar fi făcut 
curte singurei sale fiice. 

Jared şi cu mine eram online permanent ca să ștergem acel 
video de oriunde îl întâlneam. Și colegii noştri păreau să fi renunțat 
la bârfă. Dar eram sigură că acest lucru se datora mai mult 
respectului pe care îl aveau față de Jared, decât bunului lor simţ. 

În urmă cu o săptămână, nu credeam că aveam să supraviețuiesc 
acestei furtuni, dar trebuia să mă concentrez la alte lucruri. Aveam 
o listă întreagă de modificări pe care să le fac noii mele mașini și 
speram să le fac împreună cu Jared și cu tata în timpul iernii. Madoc 
părea să creadă că avea să fie şi el inclus în echipă, dar nu am 
catadicsit să-i risipesc această iluzie creată de neînsemnatul său 
creier. 

Tata fusese de acord să iau banii pentru reparaţiile de la mașina 
lui Jared din fondul meu de economii, dar trebuia să mă angajez că îi 
pun la loc. Era foarte strict în ceea ce priveşte economiile pentru 
facultate și spunea că acei bani nu erau o gustare din care să 
mănânc ori de câte ori pofteam. Și avea dreptate. Un loc de muncă 
era o idee bună. Aveam nevoie de ceva care să-mi umple timpul, 
acum că tata îmi limitase durata celui pe care îl petreceam cu Jared. 
Nu cred că își făcea atâtea probleme legate de intimitatea dintre 
mine și Jared, cât era mai degrabă îngrijorat că aș putea neglija 
şcoala. 


283 


Jared începu să se miște între picioarele mele, iar săruturile lui 
scurte şi catifelate deveniră devoratoare și mângâietoare. Răcoarea 
care intrase în cameră odată cu el era înlocuită acum de transpiraţie 
şi căldură. 

Ah. Respiram greu, iar pulsaţiile dintre picioarele mele erau tot 
mai intense și dese din cauza mișcărilor lui apăsate. 

- Ştii, am oftat eu. Te vreau aici mai mult decât orice, dar se 
trezește tata. Parcă ar fi încă în armată. Doarme cu un ochi deschis. 

Se opri brusc şi mă privi ca un nebun. 

- Nu voi putea sta departe. Mai ales dacă știu că trupul tău micuț 
şi drăguţ stă ghemuit în acest pat comod și cald fără mine. 

- Nu vei arăta niciodată lipsă de respect față de tatăl meu! Chiar 
şi eu știu acest lucru. 

- Aşa este, ai dreptate, aprobă el, dar imediat făcu ochii mari. 
Vrei să vii tu la mine acasă? 

Mi-am mușcat buzele ca să nu izbucnesc în râs. 

În timp ce îmi ridicasem picioarele ca să mi le încolăcesc în jurul 
lui, mă sărută apăsat şi îmi șopti ca o adiere peste buze: 

- Te iubesc, Tate. Și voi fi întotdeauna alături de tine. Fie că 
dormim unul la celălalt sau nu. Aveam nevoie să te văd. 

Îl ţineam de după gât în timp ce se ridică să se uite la mine. 

- Şi eu te iubesc. 

Alunecă de pe mine, pe o parte a patului, ca să caute ceva pe 
noptieră. Îmi plimbam degetele pe spatele lui, abia sesizând 
cicatricele de sub tricou. Reveni rapid cu o cutie în mână. 

- Ce e asta? am întrebat. 

- Deschide-o, mă îndemnă cu blândeţe. 

M-am ridicat în timp ce el se lăsă înapoi pe picioare, privindu- 
mă. Am ridicat capacul și am scos o brățară cu amulete. Nu una din 
acelea demodate care zăngăneau, ci una elegantă, din argint, cu 
patru amulete. Am ridicat brusc ochii spre Jared, dar el stătea tăcut, 
în așteptare. 

Uitându-mă la brățară mai de aproape, am observat că 
amuletele erau un telefon, o cheie, o monedă și o inimă. 

Un telefon, o cheie, o monedă și... 

- Portițele mele de evadare, am izbucnit în momentul în care 
mi-am dat seama. 

Jared izbucni în râs. 

- Da, când am mers la Chicago și pe drum mi-ai povestit despre 
cum puneai la cale cum să scapi de mine în trecut, nu am mai vrut 
să te mai gândeşti la mine așa. 

- Dar nu mai... am început să spun. 

- Știu, se grăbi să mă asigure. Dar vreau să mă asigur că nu voi 
mai pierde niciodată încrederea ta. Vreau să fiu una dintre portițele 
tale de salvare, Tate. Vreau să ai nevoie de mine. Așa că... arătă spre 
brățară. Inima sunt eu. Una dintre portiţele tale de salvare. L-am 
luat și pe Jax cu mine azi ca să o alegem. 

- Ce mai face fratele tău? 

Mă jucam cu brăţara printre degete, dorindu-mi să nu îi mai dau 
drumul niciodată, nici ei, nici lui. 

Jared ridică din umeri. 

- Se descurcă. Mama a luat legătura cu un avocat ca să obţină 
custodia. Vrea să te cunoască. 

- Mi-ar face plăcere, am zâmbit. 

Nu știam ce altceva să mai spun. Cadoul era minunat și iubeam 
ceea ce reprezenta. Ceea ce iubeam mai mult însă era faptul că 
aveam ocazia să îl cunosc pe Jared. Pierdusem multe de-a lungul 
timpului, dar îşi găsise o familie odată cu fratele lui şi ştiam cât de 
mult îl iubea. 

O lacrimă mi se scurse pe obraz, dar am șters-o repede. 

- Vrei să mi-o prinzi, te rog? 

l-am întins brățara în timp ce încercam să-mi îndepărtez 
lacrimile dintr-o clipire. 

Deschise clema și îmi prinse brățara fără să îmi dea drumul la 
mână în timp ce se aşeză pe spate şi mă trase deasupra lui ca să stau 
călare pe el. 

Îmi dădu părul de pe faţă, iar eu m-am aplecat pentru ca buzele 
mele să le întâlnească pe ale lui. Avea gust de căldură și de bărbat și 
l-am cuprins în braţe, savurând că eram acolo cu el şi totul era real. 

- Jared, bătu tatăl meu la ușă și amândoi tresărirăm. Trebuie să 
te duci acasă acum. Ne vedem mâine seară la cină. 

Inima îmi sări atât de tare în piept încât mă duru. 

Rahat! 

Jared pufni în râs şi răspunse spre ușă: 

- Da, domnule! 

Mi se încinseră obrajii de rușine, braţele, vârfurile degetelor de 
la picioare. Ce să spun, mă făcusem ca racul când am văzut umbra 
tatălui meu pe sub ușă. 

- Cred că trebuie să plec. 

L-am apucat de tricou şi l-am tras spre mine până când nasul 
meu a atins nasul lui. 

- Ştiu. Mulţumesc pentru brățară. 

- Am de gând să te răsfăţ. 

Mâinile lui îmi dezmierdară părul. 

Am zâmbit. 

- Nu cumva să îndrăzneşti. Fă-mi o favoare, te rog. Lasă-ţi 
geamul deschis la cameră. S-ar putea să-ţi fac o surpriză într-una 
din seri. 

El inspiră adânc, iar eu l-am sărutat cu ardoare. Limba lui o 
atinse pe a mea și îşi înfipse degetele în coapsele mele, trăgându-mă 
cu putere spre el. 

La naiba. Trebuie să recâștig încrederea tatei. Îmi tot repetam 
mantra. 

- Haide. Pleacă de aici. Te rog, l-am implorat şi m-am dat jos din 
pat. 

Se ridică, dar mă prinse din nou ca să mă mai sărute o dată 
înainte să se îndrepte spre ușile glasvandului. 

L-am urmărit cu privirea până a urcat pe geamul lui și a ajuns în 
siguranţă la el în cameră, de unde mi-a mai zâmbit o dată înainte să 
stingă lumina. 

Am mai rămas acolo pentru încă un minut urmărind cum se 
risipeau stropii de ploaie prin copac. 

Tunetul bubui în noapte, amintindu-mi de monologul meu şi de 
cum Jared şi cu mine închiseserăm cercul. Eram din nou prieteni, 
chiar mai mult decât atât. 

Eram a lui, iar el era al meu. 

Nu ne despărțiserăm niciodată. Fiecare ne-am modelat unul pe 
celălalt fără să ne dăm seama. 

lar acum eram împliniți. 

